
Esipuhe 


Jokainen kokoelmassa kerrottu tapahtuma on tosi, miehet esiin- 
tyvät oikeilla nimillään ja tapahtuma-ajat ja -paikat voi lukija 
halutessaan tarkistaa virallisesta sotahistoriasta. Pari näennäistä 
poikkeusta — Nimettömän ritarin tarina ja kirje Aunuksen 
radion Tummapukuiselle naiselle — vahvistavat säännön, sillä 
kiistämätön tositapahtuma on niidenkin pohjana. Ns. kaunokir- 
jallista vapautta on käytetty säästeliäästi; jos lukija on sitä jos- 
sain huomaavinaan, niin tarkoituksena on ollut luoda lisää valoa 
oikean miehen persoonallisuutecn ja aidon tapahtuman taustaan. 

Pohjatiedot perustuvat haastattelukierrokseen, jonka puitteissa 
matkustin maan ristiin rastiin ja etsin ritarit heidän nykyisiltä 
asuinpaikoiltaan. Valtaosan etsimistäni tapasin henkilökohtai- 
sesti: maatöistä, konttoripöydän takaa, metsäkämpiltä, oma- 
kotitaloista, loistohuviloista. Kukin oli sijoittunut kykyjensä 
mukaisesti. Yhdellä saattoi olla johdossaan satoja työntekijöitä, 
toinen oli pienenä rattaana juuri ritariveljensä tehtaassa. Niistä 
harvoista, joita en tavannut, olen hankkinut tarkistetut tiedot 
muualta. 

Jotta edellä mainittu henkilökohtainen kosketus olisi syntynyt, 

muuan valintaperusteeni oli, että kertojan piti edelleen olla 
elossa. Valitettavasti sain jo osittain liian myöhään ajatuksen 
etsiä käsille nämä unohdetut, monesti hyvin puutteellisissakin 
oloissa elävät urhoolliset. Ritareita nimitettiin aikanaan 191 ja 
enää heitä on elossa 110. Muun muassa kaksinkertainen Man- 
nerheim-ristin ritari, eversti Martti Aho oli kuollut vain kaksi 
päivää ennen kuin saavuin paikalle. Näin Kokkolassa vain val- 
koisen puutalon tuuheiden puiden ja hyvin hoidettujen istutus- 
ten keskellä — autiona. Kun edellä mainitun periaatteen vas- 
taisesti kokoelmassa kuitenkin on kertomus muutamasta jo aikai- 
semmin manan majoille menneestä henkilöstä, olen ottanut ne 
mukaan siksi, että asian vaatima henkilökohtainen kosketus oli 
syntynyt jo aikaisemmin. Esimerkiksi ritari n:o 133, silloinen 
luutnantti ja myöhemmin kansanopistonjohtaja ja kansanedus- 
taja Olli Aulanko oli koulu-, sota- ja opiskelutoverini. Oikea 
mies, jonka ilolla tunnustaa ystäväkseen vielä post festum, huoli- 
matta siitä että hänelle siviilielämässä sattui muuan kolaus, leh- 
distössä sittemmin turhankin suureksi paisuteltu. 

Edellä mainitun pääperiaatteen lisäksi on minulla ollut eräitä 
muitakin valintaperusteita. Tarkoitus on ollut ritarikohtaloita 
selviteltäessä luoda läpileikkaus koko armeijasta. Niinpä syvyys- 
leikkaus on everstistä sotamieheen, ja vaakatasossa on taas 
otettu huomioon eri aselajit. 

Tärkeimmät ovat kuitenkin olleet itse mies ja itse tapahtuma, 
tässä järjestyksessä. Kaikki kuvaamani tapaukset civät ole juuri 
niitä, joiden johdosta Mannerheim-risti myönnettiin; useinhan 
tämä tunnustus annettiinkin pikemmin jatkuvasta toiminnasta. 
kuin yksittäisestä teosta. Sen vuoksi olen ennen kaikkea pyrkinyt 


saamaan esille välähdyksen siitä henkilöstä, joka oli tuon 
toiminnan takana. 

Sotilasarvot ovat nimityshetkeltä. 

Käsitykseni mukaan en ole korostanut kenenkään urhoolli- 
suutta, vaan olen antanut tosiasioitten puhua puolestaan. Jos 
lukijalle kuitenkin jäisi se käsitys, että tässä on korostetusti 
marssitettu areenalle sellaisten miesten joukko, jotka tekivät 
ihmeitä, niin sille en voi mitään. 

Sillä nämä miehethän tekivät ihmeitä. Ja he olivat urhoollisia. 


Mauri Sariola 


Marskin ritarit 


yan 


Einar Schadewitz 


KOLKUTTAVALLE AVATAAN 


Talvisodan puhjettua astuivat pimennysmääräykset voimaan, 
mutta Kämpin baarissa oli mustien kaihdinten takana viihtyisää 
ja valoisaa. Aitoa skottilaista riitti, eikä ruokapuolikaan vielä 
niihin aikoihin ollut kireällä. Jossain Karjalan Kannaksella 
Summa-nimisessä paikassa taisteltiin raivokkaasti, ärtyneen 
puna-armeijan otettua monenlaisten alkukolausten jälkeen todel- 
liset voimavaransa käyttöön. Kun kuitenkin liki 40 asteen pakka- 
nen leijaili maan yllä, arktisiin huuruihin tottumattomat ulkolai- 
set kirjeenvaihtajat istuivat mieluummin takkatulen ääressä 
viskilasi käden ulottuvilla. 

Toimivathan puhelimet ja kaukokirjoittimet. Lisäksi Suo- 
men pääesikunta informoi hyvin tämän joka puolelta maapalloa 
paikalle lentäneen myrskylintuparven. Jopa niin hyvin, että 
Daily Mailin kirjeenvaihtaja eräänä iltana alkoi epäillä, että 
heille maailman myötätunnon nostattamiseksi tarjoiltiin silloin 
tällöin niin sanottuja merirosvotarinoitakin. 

— Kyllä minun uskoni ja mielikuvitukseni riittävät aika 

pitkälle. Mutta tämä juttu taitaa jo olla sävelletty. . . 

Hän osoitti sanansa vastapäisessä nojatuolissa istuvalle 
New York Timesin edustajalle. Kädessään hänellä oli pääesi- 
kunnan tiedotusosaston päivittäinen englanninkielinen infor- 
maatioaincisto. Se sisälsi ensin päämajan virallisen tilannetie- 
dotuksen rintamilta, sitten muuta asiaa — todella asiaa Mr. 
Webb Millerinkin mielestä — ja lopuksi erilaisia pieniä, anek- 
dootin luonteisia tapahtumasirpaleita. Juuri niistä usein sai 
pittoreskin jutun, sillä maailmankuulu sotakirjeenvaihtaja Webb 
Miller kyllä tiesi hyvin, että englantilainen yleisö rakasti juuri 
värikkäitä pikku yksityiskohtia. Kun lisäksi Millerin myötätunto 
oli varauksettomasti suomalaisten puolella ja kun hän lehdessään 
sai paljon tilaa Helsingin uutisille — suuren sodan länsirinta- 
malla istuttiin vielä vastakkain ja odoteltiin —, Miller lähetteli 
huoletta kaikki vähänkin mielenkiintoiset jutut. 

Mutta tänä iltana hänen mielestään oli tullut aika seuloa 
jyvät akanoista. 

— Mitä tarkoitat? 

New York Timesin edustaja oli myös jo chtinyt tutustua 
päivän uutisaineistoon. Siitä huolimatta Miller ojensi hänelle 
omat liuskansa. Eräälle arkille oli tekstin sivuun punakynällä 
vedetty pitkä pystyviiva ja kohta oli lisäksi varustettu kysymys- 
ja huutomerkillä. 

— Ai, tämäkö? Juttuna ihan tulimmaisen hyvä. Anna mennä 
vain, 

— Niinkö sinäkin teit? 

— Meni, että humisi. Huomenaamuna on jo Broadwayn 
baareissa uutta vettä puhemyllyissä. Maa, joka maksaa velkansa 
ja sen urhoolliset. . . 

Webb Millerin kärsimätön kädenliike keskeytti amerikkalaisen 

hyväntuulisen vuodatuksen. — Mutta täytyy kai sentään kat- 
soa hiukan siivilän reikiäkin. Eihän tällainen juttu voi olla 
tosi! Näin hyviä hermoja ja tällaista. .. hmh... hirtehishuumoria 
ei voi olla kenelläkään. 

— Miksei? Onhan se nähty, että niillä hermot pitävät. Ja 
kun ei kerran kavereilla ole kunnon vehkeitä, niin täytyy koettaa 
kaikkia konsteja. Nehän ovat rakentaneet bensiinipulloista niitä 
Molotovin cocktailejaan ja räiskineet niillä vaunuja tuleen. Ja 
kun ovat oikein kimmastuneet, ovat kiivenneet tankin päälle 
ja iskeneet rautakangilla pikakiväärien piiput mutkille... 

— Niin, niin. Ne ovat niitä valtamerijuttuja. . . Ei sen puo- 
lcen, olen minäkin niitä pistänyt huoletta menemään. Kun ei 
kerran maailmassa riitä tälle kulmakunnalle muuta kuin myö- 
tätuntoa, niin annetaan edes sitä reilusti. Oletko muuten huo- 
mannut, että Madeiralla ovat Funchalin ravintoloitten vahti- 
mestarit panneet keskuudessaan toimeen keräyksen ja lähettä- 
neet tänne, .. i 

— Madeiraa, vai? 

— se on tosijuttu. Mutta tästä minä aion ottaa selvää. . . 

Webb Millerin punakynällä reunustamassa pikku uutisessa 
kerrottiin, että Summassa oli sinä päivänä tuhottu eräs panssari 
— yksi monista — erikoisella tavalla. Suomalainen sotilas oli 
kiivennyt vaunun päälle ja koputtanut käsikranaatilla torniin. 
Hän oli muka suomeksi huutaen kehottanut venäläisiä avaa- 
maan ja lisännyt vielä, että avata sopisi nopeasti, koska kol- 
kuttelijana oli itse herra Kuolema. 

Webb Miller pudisteli vielä kerran päätään. Mutta sitten 
hänen lehtimiesvaistonsa heräsivät. Oli miten oli, juttu oli jo 
juttuna aivan tavattoman tehokas. Se vaikutti lukijaan monin 
verroin enemmän kuin mikään virallinen tilannekatsaus. 

Webb Miller nousi ja pisti jutun telexillä menemään. Se 
myös painettiin lihavalla lehteen New Yorkissa. Kuten joka 
puolella maailmaa. 

Juttu sattui olemaan tosi. 

Koputtelijana toimi silloinen varusmiesalikersantti Einar 
Schadewitz, joka myöhemmin jatkosodassa uusien ansioitten 
perusteella nimitettiin Mannerheim-ristin ritariksi numerolla 
110. Nykyisin hän asuu eläkkeellä olevana ylivääpelinä Hami- 
nassa. 

-— Avvoo, iivana, tiällä kuolema kolokuttelloo! 

Savon pojan ympäri maailmaa kiirineet sanat lausuttiin hel- 
mikuussa 1940 Munasuon taistelumaastossa. 

Tilanne oli jo aamusta asti ollut suomalaisille puolustajille 
mahdollisimman tukala. Rankan tykistövalmistelun jälkeen läh- 
tivät puna-armeijan laumat ryntäämään kymmenien panssari- 
vaunujen tukemana. Vastassa olivat harvalukuiset ja monipäi- 
väisistä taisteluista lähes loppuun uupuneet suomalaiset. Vaihto- 
mahdollisuutta ei ollut, koska reservejä ci ollut olemassakaan. 
Aseistuksen suhteen eivät asiat olleet juuri paljon paremmin. 
Jalkaväelle kyllä riitti patruunoita kivääreihin ja joukossa 
papatti muutama konetuliasekin. Sitä vastoin panssaritorjunta- 
tykkejä ei ollut paikalla ainuttakaan. 

— Nyt niitä tulee taas! Onks niitä ihan yhdeksän? 

— Kuka saatana ne kerkii tässä kiireessä laskemaan! 

Tykistötulen nurin kääntämän nokisen lumen yllä ärjyivät 
panssarivaunujen moottorit. Vaikka lumikin oli jo lähes mustaa, 
panssarit näyttivät aamun kylmässä valossa vielä mustemmilta. 
Repaleinen lumipuku yllään, silmät verestävinä ja unen puut- 
teestä turvonneina parikymmenvuotias alikersantti Einar Scha- 
dewitz seurasi niitten möyryävää lähestymistä. Yhdeksän kappa- 

letta niitä tosiaan taisi olla ja lähestyessään viuhkan muotoon 
hajautuneina kaikki vaunut tulittivat niin nopeasti kuin ennät- 
tivät. Punaiset leimahdukset räiskyivät putkien suilla taukoa- 
matta, mutta kranaatit menivät suhisten yli ja räjähtivät jossain 
takamaastossa ennestäänkin pirstoiksi ammutuissa puissa. 

Schadewitz puri hampaansa yhteen. Ei mitään anteeksi, 
turpiin vaan! Mainilan laukausten, Kannaksen poltettujen talo- 
jen ja lukemattomien hermot kireinä valvottujen öitten jälkeen 
näistä sanoista oli muodostunut JP 3:n lyhyt ja ytimekäs tunnus- 
lause. 

— Onko kasapanoksia? 

— On täällä vielä yksi. . . tämmöinen ehkä parikiloinen. 

— Ei taida tehota, Schadewitz totesi huulet kylmästä ja 
jännityksestä valkoisina. Hän mitteli silmillään taukoamatta 
välimatkaa ensimmäiseen vaunuun. Se näytti ryhtyneen mete- 
löimään oikein mielin määrin, Tykki ampui koko ajan pika- 
tulta ja tornin kummaltakin puolen tuli pitkinä sarjoina pika- 
kiväärinluoteja. Ne oli suunnattu paremmin ja soransekainen 
lumi pölisi Schadewitzin ja hänen vierustoverinsa edessä tais- 
teluhaudan reunalla. 

— Tuskin. Tai se pitäisi päästä pistämään oikein hyvään 
paikkaan, Mieluummin koko höskän sisäpuolelle. . . 

Toverin sanat iskeytyivät äkkiä Schadewitzin tajuntaan. 
Sisäpuolelle? Todella. Silloin riittäisi pienempikin panos; räjäh- 
dys terässeinien sisällä suljetussa tilassa tekisi yhdellä kertaa 
selvää miehistä ja vaunusta. Mutta ajatushan oli itsessään jo 
mahdoton. . . 

Nyt ei saanut mikään olla mahdotonta! 

Kärkivaunu tuli suoraan kohti isona kuin esihistoriallinen 
hirviö. Mahtaisiko tuon dinosauruksen päälle edes yltää hyp- 

päämään, Entä sitten? Se nähtäisiin myöhemmin. 

Schadewitz ampaisi ylös taisteluhaudasta juuri kun vaunu oli 
kohdalla. Hänellä oli pari käsikranaattia vyössä ja toisessa 
kädessä kasapanos. Vapaalla kädellään hän sai hiljaa liikkuvan 
vaunun ulkonemasta kiinni ja heilautti itsensä sen kannelle. 
Kun hän ehti sinne, hänet valtasi äskeisen vimmanpuuskan 
jälkeen merkillinen viileä selvyyden hetki. Hän näki toverinsa 
kauhistuneet kasvot juoksuhaudassa, ja jostain syystä hänelle 
tuli mieleen nuorisoseurantalon näyttämö silloin kun katsomon 
vaaleat kasvosoikiot häämöttävät pimeydessä, lavan valoja hei- 
jastaen. Henki kai tässä menisi, mutta niin se oli mennyt mo- 
nelta muultakin. Majuri oli kaatunut cilen, Kalkkisen Ville, 
mökin mies ja ison perheen huoltaja tänä aamuna. .. 

Schadewitz vetäisi käsikranaatin vyöstään. Tarttuen sen var- 
teen hän napautti nuijapäällä torninluukkuun. Luukku pysyi 
kiinni. Mutta ehkä ne sisällä erehtyisivät, jos alkaisi naputtelun 
lisäksi mölytä. Luulisivat kenties, että joku oma mies koputtclec. 
Venäjää tosin ei osattu, mutta tuskin sisälle vaunuun moottorin 
melulta ja aseitten paukkeelta kuultiin muuta kuin korkein- 
taan ääni. 

Jos sitäkään. 

Mutta yrittänyttä ci laitettu. 

Kop. Kop-kop-kop. 

— Avvoo, iivana. Tiällä kuolema kolokuttelloo! 

Schadewitz takoi käsikranaatilla tornin luukkua ja karjui 
sanansa koko keuhkojensa voimalla. Hän oli jo menettänyt toi- 
vonsa ja vilkaisi, voisiko kasapanoksen pudottaa vaunun ilman- 
ottoluukun ristikolle. Mutta sitten hän äkkiä tajusi, että luukku 
pompahti auki. 

Enää alikersantti Einar Schadewitz ci ehtinyt ajatella mitään. 

Kaikki kävi vaistonvaraisesti ja kysymyksessä olivat sekunnin 
murto-osat. Yhdellä salamannopcealla liikkeellä hän viritti kasa- 
panoksen ja samassa käsi jo heilahti uuteen liikkeeseen. Rotuli- 
möykky putosi vaunun luukusta sisään ja Schadewitz paukautti 
luukun kiinni. Silmänräpäystä myöhemmin hän jo oli loikan- 
nut alas lumihankeen. Aivan viime hetkessä hän muisti vielä 
avata suunsa ja painaa kädet korvilleen. 

Valtava jysäys löi häneltä hetkeksi maailman pimeäksi. Kun 
hän jälleen käsitti jotain, hän näki että vaunu oli syttynyt tuleen 
ja paloi valtavasti sauhuten. Korvat olivat lumpeutuneet, mutta 
omassa taisteluhaudassa hän näki ammollaan olevia suita ja 
riemukkaasti vilkuttavia käsiä. 

Kai ne sitten huusivat. 

2 Marskin ritarit 


Gustaf Magnusson 


KAKSI LIPPUA PUSKININ SATAVUOTISJUHLAAN 


Gustaf Magnusson lähetettiin koelentäjäksi ulkomaille 1930- 
luvun alussa. Matkan aikana hän lounasti maailmankuulun 
lentokonesuunnittelijan, professori Heinkelin kanssa. Välit- 
tömästi lounaan jälkeen hän nousi taivaalle kokeilemaan pro- 
fessorin luomusta. 

— Jasitten tultiin kovaa alas. Sattui niin, että korkeusvakaaja 
oli asennettu väärin. Annoin tulla ensin pari tuhatta metriä 
rennosti. Mutta sitten jokin varoitti minua... 

— Totesin tilanteen ja johan tuli kiire. Jos olisin ryhtynyt 
oikaisemaan syöksyvää konetta suoraa päätä, juttu olisi ollut 
heti kaputt. Piti yrittää muuta. Vauhti oli 800 kilometriä 
tunnissa ja nokka kohti maata. . . 

— Silloin ei ollut edes potkurien lapakulman säätö automaat- 
tinen. Piti ryhtyä veivaamaan käsin ja toisella polvella joten 
kuten hoidella ohjaussauvaa. Aluksi postimerkinkokoisena näky- 
nyt kenttä suureni alla ensin lakanan kokoiseksi ja lopulta neliö- 
kilometrien laajuiseksi, pelottavan kovalla betonilla päällyste- 

tyksi alueeksi. Erotin jo alhaalla ylöspäin töllistelevät hahmot 
ja kaikessa tulipalokiireessä tulin ajatelleeksi, minkähänlainen 
ilme herroilla oli kasvoilla, kun näkivät Heinkelin mestarillisen 
luomuksen tulevan tällä lailla alas... 

— Kun lopulta olin saanut laitteet siihen kuntoon, että vial- 
lisesta korkeusvakaajasta huolimatta uskalsin yrittää oikaisua, 
kone taisi olla enää viidessäkymmenessä metrissä. Siinä tukka 
hulmusi katselijoilta kun pyyhällettiin yli. Ja itse olin lento- 
pukuni suojassa ihan läpimärkä, olin hikoillut muutamassa het- 
kessä enemmän kuin ikinä saunanlöylyssä. 

Talvisodan aikana Magnusson suoritti 137 sotalentoa; sota 
kesti 105 päivää. Henkilökohtaisesti Magnusson ampui alas 
joukon vihollishävittäjiä ja pommikoneita, mutta se ei vielä 
alkuunkaan riittänyt. Kun lentäjätoverit saivat kerätä voimia 
nukkumalla yönsä, Magnussonin johtajatehtävät pakottivat 
hänet ajelemaan öisin milloin päämajaan antamaan raporttia, 
milloin tarkastamaan eri lentotukikohtia. Kirvelevin silmin oli 
pakko karbidituikun valossa hoitaa paperityötäkin — ja sitten 
taas aamulla taivaalle. 

— Kyllä sitä oli mies melko poikki, kun talvisota lopultakin 
päättyi. 

Talvisodassa tapahtui paljon ihmeitä. Muuan sellainen oli 
luutnantti Jorma Sarvannon urotyö, kun hän ampui seitse- 
mässä minuutissa alas viisi vihollisen pommituskonetta. Tämä- 
kin operaatio sujui Magnussonin johdossa hänen myös ollessaan 
henkilökohtaisesti ilmassa. Aivan talvisodan viimeisinä päivinä 
sattui kuitenkin haaveri. 

— Olin kiivennyt kuuteentuhanteen ja luku kuusi taisi olla 
sinä päivänä muutenkin huono. Ainakin kimppuuni siellä ylä- 
ilmoissa hyökkäsi kuusi omaa konettani ketterämpää vihollis- 

hävittäjää. Sillä kertaa ei auttanut muu kuin lähteä lujaa alaker- 
taan. Viholliset olivat kuitenkin päättäneet tehdä minusta selvän 
ja ampaisivat perään. Ei auttanut muu kuin jatkaa syöksyä 
aivan puitten latvojen tasalle. Äkillinen oikaisu. siellä repäisi 
rajulla keskipakoisvoimalla suoliston. 

Koko jatkosodan ajan everstiluutnantti Magnusson kantoi 
yllään vyötäisten ympäri tiukasti kiedottua kumivyötä. Asia 
korjattiin leikkauksella vasta rauhan tultua. Mutta kysymyk- 
sessä oli silti onni onnettomuudessa, jos asiaa katsottiin koko- 
naisedun kannalta. Jatkosodan aikana Magnusson johti ope- 
raatiot, kasvatti kokonaisen uuden lentäjäpolven ja valoi hen- 
kilökohtaisella panoksellaan alaisiinsa oikean hyökkäyshengen. 
Hänen oma menneisyytensä ilmassa oli esimerkkinä alaisille. 

— Kehtasihan sitä johtaa loppuvaiheessa ilmasotaa maasta- 
kin käsin, kun ei sentään kukaan voinut sanoa: ”Ei sc ole itse 
koskaan uskaltanut lähteä.” Mutta paljon enemmän minua 
jännitti maassa kuin ilmassa. Palaavatko kaikki takaisin? Vai 
oliko operaation suunnittelussa ollut ehkä jokin virhe, sellainen 
joka johtaa jonkun hyvän miehen tuhoon? Asia oli pelkkä oman- 
tunnonkysymys; ei sitä tehty kunnian tai ristien tähden. 

Esimerkkinä hyvästä taistelulentäjästä Magnusson mainitsee 
kaksinkertaisen Mannerheim-ristin ritarin, kapteeni Hans Win- 
din: 

— Synnynnäinen lentäjä. Erinomainen fyysinen kunto, lois- 
tava äly ja huomiokyky, joustava ja salamannopea tapa rea- 
goida eri tilanteissa. Ja ennen kaikkea: hän ei vihannut vihol- 
lista. Juuri sen takia, ettei hän alkanut nähdä punaista, hän 
ei myöskään koskaan menettänyt malttiaan. 

Ei vihannut vihollista myöskään everstiluutnantti Gustaf 
Magnusson itse. Eräänä talvisodan tuikeana pakkaspäivänä 

hän yhytti Joutsenon yläpuolella parven vihollispommittajia, 
joista yhden otti kohteekseen. 

— Näin, miten konekivääriampuja suureni hetki hetkeltä 
lasikopperossaan. Loppuvaiheessa erotin jo ilmeenkin. Mies 
oli todella rohkea ja päättäväinen, vaikka hän jo varmasti tiesi 
kohtalonsa. Loppuun asti hän päästeli tasaista lyijyvirtaa sil- 
milleni. Kun hän sitten lyyhistyi kopperoonsa omien luotieni 
satuttamana, ei tuntunut ihan mukavalta. 

— Mutta vielä vaikeammaksi kävi, kun tuhoutuneesta ko- 
neesta minulle luovutettiin hänen jäämistönsä. 

— Konekivääriampujan nagan-pistoolin otin muistoksi. Oli 
sota ja se oli sotilaan ase. Miehen lompakon luovutin pois. Mutta 
sitä ennen avasin sen ja näin valokuvan hänen perheestään. 
Kaunis vaimo ja kaksi miellyttävää lasta. Lisäksi lompakossa 
oli kaksi pääsylippua Aleksander Puškinin syntymän satavuotis- 
muistoksi Leningradissa järjestettävään konserttiin. 

Vilho Rättö 


MIKÄ SE SEMMONEN RISTI ON? 


Kokoontumispaikaksi oli valittu nuorisoseurantalo. Scn ai- 
dalla istui kesäkuussa 1941 kolme vilkasta karjalaispoikaa. 

— Ties vaikka vielä päästäis oikein kotiinkin! 

— Hyvä tuntuu olevan ainakin takuumies. Ei se Iso Aatu 
ole tähän mennessä hävinnyt vielä yhtään kahakkaa. 

— Siperian lakeus on suuri. . . 

Keskustelu katkesi, kun pihamaalle ilmestyi luutnantti. Hän 
ilmoitti tarvitsevansa kymmenen vapaaehtoista, mutta ei mai- 
ninnut mihin tarkoitukseen. 

Kukaan ei ilmoittautunut. 

Luutnantti toisti sotaäänellä tiedustelunsa. Nyt syntyi liikettä, 
mutta aivan eri suuntaan kuin luutnantti oli toivonut. Monet 
katosivat hiljaa hivutellen nurkan taakse ja jäljelle jääneet katse- 
livat kenttälakkinsa lipan alta luutnanttia varsin epäluuloisesti. 

— No, huonopa on into... 

— Ei sitä oikein tiedä summassa lähteä. 

— Mutta ei kai se tässä aidalla istuenkaan parane. Rynni- 

mään sitä on lähdettävä, jos aiotaan vielä kerran päästä Kannel- 
järvelle. 

— Mitäs jos mentäisiin? 

— Odotetaan nyt vielä vähän. 

— Määrää se kumminkin, jos ei vapaaehtoisia ilmaannu. 

— No, mennään sitten. 

— Ei kai se nyt heti kuusenlatvaankaan heitä... 

Aidalla istunut kolmikko lähti astelemaan luutnantin luo. 
He olivat Rättö ja Määttänen Kanneljärveltä ja Kymäläinen 
Käkisalmesta. 

— Tässä olisi kolme faaria. 

— Jos vaikka näinkin pärjättäisiin. . 

— Eikö mitä! sanoi luutnantti. — Mutta mukava on nähdä, 
että löytyy vielä miehiäkin. 

Kävi juuri kuten kaverukset olivat uumoilleetkin. Loput seit- 
semän miestä kerättiin kokoon, ja juuri nurkan taakse pujahta- 
nect joutuivat uhriksi. 

— Menkää syömään, luutnantti sanoi. — Kohta tulee auto 
ja sitten lähdetään. 

Papusoppa ei miehiltä mennyt oikein hyvin alas. Ryhdyttiin 
jälleen uumoilemaan, että oli kenties tullut hypätyksi hiiden 
kirnuun. Mutta parin päivän kuluttua asia selvisi. Miehet oli 
kyyditty Kangasalle ja heidän eteensä tuotiin vehje, jota moni- 
kaan ci ollut ennen nähnyt. 

— Tämä on sitten Tampellan 45-millinen. Nyt teistä ryh- 
dytään sorvaamaan panssarintorjuntamiehiä. 

Tuloksia myös syntyi. 

Elokuun alussa Pajarin divisioonan JR 27, jota komensi 
eversti Haanterä, oli ehtinyt Ilmeelle ja lähdettiin etenemään 
kohti Kirvua. Rykmentin tykkikomppaniassa häärivät juuri 

nuorisoseurantalon aidalta pestatut miehet ja heidän vähemmän 
vapaaehtoisesti mukaan lähteneet toverinsa. 

Eräänä aamuna hyökkäys pysähtyi. 

Ensimmäinen päivä oli melkein rauhanomainen, sillä ase- 
miinsa kaivautunut vihollinen ampui vain harvoin ja suomalais- 
ten puolelta päivä meni tunnustelun merkeissä. Mutta jo seu- 
raavana päivänä alkoi tapahtua. Vihollinen marssitti näyttä- 
mölle panssareita ja niitten tukemana lähti venäläisten jalka- 
väki rynnäkköön. Yritys lyötiin takaisin, mutta siinä rytäkässä 
putosi kranaatti Rätön tykkiasemaan ja tcki pahaa jälkeä. 
Joukkueenjohtaja, varajohtaja, tykinjohtaja ja pari muutakin 
miestä joutuivat pois pelistä. Jäljelle jääneille meni melkein 
sormi suuhun. 

— Mitäs nyt tehdään, kun koko johtoporras meni sileäksi? 

— Kai se tästä vielä jotenkin järjestyy. . . 

Puhuja oli sotamies Vilho Rättö. Myös hän oli saanut sirpa- 
leen jalkaansa, muttei katsonut aiheelliseksi lähteä joukkosi- 
dontapaikalle. Hän nyppäsi sirpaleen irti ja kääräisi hiukan 
riepua haavan peitoksi. 

— Hei miehet! Tehän tunnette pst-tykin? 

Paikalle säntäsi äkkiä jalkaväen luutnantti. Hän näytti olevan 
tavattoman kuohuksissaan. Joku rauhoitti häntä vastauksella: 

— Tässähän se on nokkasi edessä. . . oma piiska. 

— Ei nyt ole siitä kysymys! Tuolla pöheikössä on vihollis- 
panssareita kuin autopirssissä. Ne ampuvat hitosti, mutta eivät 
liiku. Ne pitäisi kärventää. 

Tykkiasemassa ryhdyttiin raapimaan päitä. — Milläs ne kär- 
ventää jos oma tykki jää tähän. 

— Sieliä on lähellä myös jokunen vihollisen jättämä pst- 
tykki. Jos sellaisen saisi toimimaan. . . 

— Tiedä häntä. 

— Siinä voi mennä ainoa. 

Rättö nousi. Hän meni korpraalin luo, joka sillä hetkellä 
oli oman tykin suurin viskaali. — Passaisiko, että minä käyn 
katsomassa? 

— Mene, veikkonen, jos tahdot saada oikein kunnolla sii- 
peesi. 

— Voi sieltä selvitä ehjänäkin. .. 

Rättö lähti jalkaväen luutnantin perään. Luutnantin mainit- 
seman pöheikön olivat omat raskaat patterit jauhaneet niin, 
että maa oli kuin kyntöpeltoa ja muutamasta riekaleisesta pen- 
saastakaan ei ollut juuri näkösuojaa. 

— Tässä on yksi. 

— Niin näkyy, myönsi Rättö. 

Vihollisen jättämä 54 mm:n panssarintorjuntatykki oli puo- 
liksi hautautunut multaan. Kun se kaivettiin esiin, sen todet- 
tiin olevan käyttökunnossa. Vain suuntauslaitteet oli siepattu 
pois. Lähistöltä löytyi toinen samanlainen, sekin tosin ilman 
suuntauslaitteita. Kun Rättö koetteli lukkoa, se ei ensin toimi- 
nut. Liikkuvat osat olivat täynnä hiekkaa. Pyyhittyään niitä 
heinätukolla Rättö sai lopulta lukon kiinni ja havaitsi myös ilok- 
seen, että ammuksia oli ympäristössä hujan hajan vaikka miten 
paljon. 

Jalkaväenluutnantti — Lahtinen nimeltään, siviilissä tam- 
perelainen tuomari — innostui: 

— Voiko niillä rysäyttää? 

— Niin minä luulisin. .. 

— Sitten yritetään. Tuossa on maalitaulu ihan lähellä. 

Vihollispanssarit metelöivät samassa pensaikossa, vain noin 
sadan metrin päässä, mutta välillä oli mäenkumparce, niin ettei 

vaunuista ollut suomalaisten aikomuksia vielä huomattu. Lah- 
tinen pani touhuksi. Hän lähetti hakemaan muutamia omia 
michiä, ja myös pst-miehet Rätön tykiltä komennettiin puhdis- 
tamaan heinätukoilla putkia ja keräämään ammuksia. Sitten 
Rättö löi ammuksen sisään ja tykkiä lähdettiin miehissä työn- 
tämään ylös mäkeä. Pensaitten suojassa päästiin näköetäisyy- 
teen vihollisesta. — monen mielestä vähän liiankin lähelle —, 
sillä muuan vihollispanssari ammuskeli vain 30 metrin päässä. 

— Stop tähän, sanoi Rättö. 

Hän suuntasi tykin, tähdäten putkea pitkin. Juttu vaikutti 
hiukan samalta kuin olisi sihdannut pitkin haulikon piipun selkää. 

Laukaus. 

Täysosuma. 

Vaunu syttyi heti tuleen. Suomalaisten posket karahtivat kuu- 
miksi, ja ennen kaikkea tietysti ampujana toiminut Rättö innostui. 

Nyt Rättö keksi äskeistä paremman tähtäyssysteemin. Kun 
lukko oli auki, hän kurkisti putken läpi ja suuntasi aseen. Sitten 
ammus sisään ja laukaus. 

Toinen vaunu pysähtyi kuin seinään ja leimahti samassa liek- 
keihin. 

Yli vonkaiseva vihollisen suorasuuntauskranaatti lopetti äkkiä 
liian innostuksen. Sen oli ampunut putkestaan kolmas näkö- 
piiriin ilmestynyt panssarivaunu ja lisää tuli heti. Leppäpen- 
saikko heilui kuin pyörremyrskyn kourissa ja kuumat pyyhkäisyt 
leyhyivät miesten poskilla. 

Joku sanoi vaimeasti: 

— Kyllä tämä poika olisi mieluummin jänisjahdissa. Nämä 
helvetin rusakot näyttävät hampaitaan. .. 


— Lisää ammuksia! karjaisi Rättö. — Päällehän se muuten 
ajaa. .. 


26 


Täräys. Kolmas vaunu hiljeni. 

Nyt oli vaihdettava tykin paikkaa. Tuskin se oli saatu uuteen 
asemaan, kun alkoi kuulua vihainen pörinä. Vihollisvaunu tuli 
kohti ja ampui koko ajan, joskin sen tuli oli epätarkka. Mutta 
huono oli ampua Rätönkin; vaunu tuli läpi tiheän metsän ja 
sitä itseään ei näkynyt. Vain heiluvien puittenlatvojen vana 
osoitti sen kulkusuuntaa. Ja ikävä kyllä, kulku kävi prikulleen 
suomalaistykkiä kohden. 

— Ammu summassa sinnepäin! 

— Tuokaa lisää paukkuja! 

Viidennen laukauksen jälkeen moottorin ärjyntä katkesi kuin 
leikattuna. Samassa alkoi kova polotus, kun miehet hyppäsivät 
pois vaunusta. Heitä ei kuitenkaan näkynyt vesaikon takia, 
mutta Rättö päästeli jälleen äänen suuntaan niin nopeasti kuin 
muut ehtivät tuoda ammuksia. 

Jonkin ajan kuluttua tuhottiin vielä kuudes vihollispanssari 
ja silloin olikin urakka täynnä. Tienoo hiljeni. 

— Lähdettäisikö pesemään naamoista noet? Ja käytäisiin 
syömässä? 

Vasta nyt Rättö huomasi, että hän oli hiestä märkä kuin 
uitettu koira. Ja jännityksen laukeaminen aiheutti todella hurjan 
nälän tunteen. Urotyöstä oli jo kulkeutunut tieto taaksepäin, 
ja lappaessaan hernekeittoa Rätön pakkiin keittiömiehet piti- 
vät huolta, että se oli sakeaa ja täynnä sattumia. Kesken syön- 
nin säntäsi paikalle itse divisioonankomentaja. Hän oli nähnyt 
tuhotut panssarit ja ryhtyi kyselemään, kuka työn oli tehnyt. 
Saatuaan nimen selville hän karjaisi: 

— Rättö tänne! 

Rättö jätti römsänsä mättäälle ja juoksi eversti Pajarin eteen. 

— Tekö sen teitte? 

Rättö painoi kättä housunsaumaan ja muistaen, että eversti 
oli huonokuuloinen, hän karjui täysin keuhkoin: 

— Kyllä, herra eversti. 

— Perästä kuuluu. .. 

Kun asiasta ei muutamaan päivään kuulunut mitään, Rättö 
unohti koko jutun. Mutta eräänä iltana tykkikomppanian kirjuri 
juoksi täyttä lentoa tykkiään puhdistelemaan asettuneen Rätön 
luo. 

— Jumalauta! Mä kuuntelin just radiota. Ja siellä sanottiin, 
että sinusta on tehty Mannerheim-ristin ritari! 

— Mitä! 

— Sut on nimitetty Marskin ritariksi! Sä oot saanu Manner- 
heim-ristin. 

Rätön leuka loksahti. — Mikä se semmonen risti on? 

Asia oli todellakin aivan uusi. Vasta kolme päivää aikaisemmin 
oli jaettu ensimmäiset ritariristit. Saajina olivat eversti Lagus, 
kenraalimajuri Talvela ja eversti Raappana. Suurin osa miehis- 
töön kuuluvista ei edes tiennyt, että tällainen risti oli olemassa. 

Pian alkoi ainakin Rättö tietää. Paikalle pölähti jo muutaman 
tunnin sisällä valokuvaajien ja TK-kirjeenvaihtajien parvi. 

— Pistäkää kypärä päähän! 

— Nojatkaa tykin putkeen, tulee näyttävämpi kuva... 

— Kiristäkää kypärän remmi. 

— Ottakaa oikein jyry ilme. .. vielä sotaisempi. Teidän ris- 
tinnehän on todellinen paukaus. Tähän mennessä se on annettu 
vain isoille herroille. Te olette halpa sotamies. .. juttuhan on 
omiaan nostattamaan miehistön ja alipäällystön mielialoja 
kautta koko rintaman! 


— Jassoo, sanoi sotamies Rättö. — Scnkös takia minä sen 
sainkin? 

Kaarlo Linnakko 


MADEMOISELLE, VOUS N'ETES PAS EN VRAI 


Kesästä 1941 oli kulunut kolme vuotta. Enää ei menty vauh- 
dikkaasti eteenpäin, vaan mahdollisimman hitaasti taaksepäin. 
Sota oli muuttanut muotoaan. 

Oltiin jo Talin ja Ihantalan maastossa. 

Luutnantti Kaarlo Linnakon rykmentin osalta nämä taistelut 
olivat alkaneet kesäkuun 22. päivänä 1944. Ne jatkuivat Kari- 
salmella ja sen takana olevalla Salojärven alueella huipentuak- 
seen lopullisesti Ihantalassa. Maa vapisi ja kiehui valtavan kra- 
naattisateen pudotessa suomalaisten linjoihin, mutta saman- 
lainen myllerrys näkyi myös vastapuolella. Oma tykistö ampui 
kaikin voimin, ja ilma ikään kuin huusi ääniaaltojen iskeytyessä 
vastakkain. 

Keskityksen vaimenemista etumaisessa poterossa odottelevan 
Linnakon huomio oli kuitenkin kiinnittynyt muuhun. Kun hän 
varovaisesti nosti päänsä ja kurkisti taisteluhaudan reunan yli, 
hän näki jotain järkyttävää. 

Pari tuntia sitten tapahtunut hyökkäys oli pysäytetty linjojen 

eteen. Suurin osa vihollisista oli kaatunut, mutta haavoittuneet 
olivat jääneet odottamaan apua. He pitivät selvänä, että ainakin 
seuraava hyökkäysaalto heittäisi suomalaiset pois asemistaan. 
Raskaitten kranaattien möyhentäessä maata kaikkialla onnetto- 
mien viholissoturien kärsivällisyys kuitenkin petti. 

He ryhtyivät yksi toisensa jälkeen räjäyttämään itseään. 

Luutnantti Linnakko katseli lasittunein silmin, miten ensim- 
mäinen vihollissotilas viritti käsikranaattinsa ja työnsi viimeisin 
voimin sen vatsansa alle. 

Humps. 

Käsikranaatin räjähdys hukkui tykistön ulvontaan. Mies pon- 
nahti ilmaan, asetakki repeytyi riekaleiksi ja sininen paita 
vilahti viimeisenä räjähdyssavun keskellä. 

Humps. 

Humps. Humps. Humps. 

Kaikki vähänkin liikuntakykyiset, asemien eteen jääneet haa- 
voittuneet vihollissotilaat olivat ryhtyneet seuraamaan tovc- 
rinsa esimerkkiä. Linnakko käänsi katseensa toisaalle, ja tais- 
telukentän yllä lainehtivan savupilven läpi hän näki sellaista, 
mikä soti hänen ennakkokäsityksiään vastaan. 

Väitettiin, että kranaatin tulon korkeintaan kuuli. Ulvahdus 
ja räjähdys. Mutta nyt Linnakko totesi, että ihmissilmällä pystyi 
myös erottamaan tykistön raskaan kranaatin lennon, ainakin 
siinä vaiheessa kun ammus putosi lakikorkeudestaan maahan. 
Vihollisasemien yllä näkyi varjomaisia välähdyksiä, aivan kuin 
isot kalat olisivat nopeasti puikkelehtineet veden läpi. Kun 
Linnakko terotti katsettaan, hän todella näki, miten yksityiset 
kranaatit putosivat maahan. Ne syöksyivät taivaalta kuin sala- 
mannopeat kuvajaiset. Varjokuva — kranaatin muoto aina 
pyrstöä myöten — piirtyi näkyviin. Iskemä, kellanpunainen 

leimaus ja valtava, särkyneitten puitten latvoille ryöpsähtävä 
maan pölähdys. 

Linnakko vilkaisi pitkin taisteluhautaa. Kaikki muut olivat 
suojautuneet tiiviisti penkkaa vasten. 

Tätä ne eivät usko, Linnakon mieleen tuli. Kun eivät ole 
omin silmin nähneet. 

Kesken myllerryksen jokin samaistus toi hänen mieleensä toi- 
sen tilanteen niiltä ajoilta, kun lähdettiin ja laulettiin: 

”Kun kukkii kirsikkapuu 
näin sulle kuiskasin 

että silloin palaan takaisin 
kun kukkii kirsikkapuu. . .” 

Painettiin eteenpäin läpi tulen ja savun. Rintamahyökkäyk- 
sillä ei aina saavutettu toivottua tulosta, mutta koukkauksilla 
avattiin tiet. Neljäs divisioona, johon kuului muun muassa pal- 
jon mainetta saanut Ässärykmentti oli purettu junasta Jessoilassa 
ja sen jälkeen lähdettiin rynnistämään Petroskoita kohden. 

Villavaara. Tsapeljoki. Viitana. 

Jokainen kilometri oli vallattava hiellä, nälällä ja uupumuk- 
sella. Mutta eteenpäin mentiin. Yöt nukuttiin märällä maalla, 
näkkileipää ja margariinia riitti ja joskus chti kenttäkeittiökin 
mukaan, Puolikypsää papusoppaa, ylikypsää hirssipuuroa. Mutta 
jotain lämmintä kuitenkin. Ja aina aamulla matkaan. Toinen 
toistaan seuraavat puolustuslinjat, murrokset ja suot antoivat 
viholliselle vahvan suojan ja lisäksi sen taisteluhenki ei tappioista 
huolimatta osoittanut herpaantumisen merkkejä. 

Saavuttiin Viitanaan. 

Edessä oli kuitenkin vielä yksi korsulinja. Se oli puhkaistava, 
tai muuten tähänastisetkin ponnistukset olisivat menneet huk- 


kaan. 

— No niin, Sörkän sällit. Koetettaisko vielä kerran? 

Linnakko pani merkille naapurijoukkueen johtajan tavan 
lähteä vetämään miehiään uhkayritykseen. Ääni oli niin rau- 
hallinen, cttä se vaikutti veltohkolta, mutta siinä oli jotain usut- 
tavaa, mukaansatempaavaa ja meidänkeskistä. Käskyn — ol- 
keammin kylätappelumaisen usutuksen — oli antanut luutnantti 
Väinö Leskinen, tummatukkainen kalpeahko nuori mies. Hä- 
nestä tiedettiin, että hän oli jonkinlainen ennätysuimari ja 
mielipiteiltään kova sosialisti. 

Linnakko vilkaisi omia miehiään. Kaikki olivat uupuneita, ja 
vihollisen bunkkerilinjasta parin sadan metrin päästä kukkulan 
laelta katsoivat ampuma-aukot perin pahaenteisinä. 

— Kai kuulitte? Linnakko kysäisi. — Ja kai sinne on lähdet- 
tävä Sippolan miestenkin? Etteivät ala nuo Sörkän sällit myö- 
hemmin pullistella ja hevostella. 

Joku miehistä sylki maahan pölyisen syljen. Joku kiristi kypä- 
rän leukahihnaa. Joku katseli taivaan pilviä. Ja joku irvisti vai- 
susti, 

Mutta kukaan ei sanonut vastaan, 

Omalla tykistöllä oli ammuksia aivan eri lailla kuin talvi- 
sodassa. Kun keskityksen jälkeen syöksyttiin liikkeelle, kaikki 
meni kerrankin suhteellisen helposti. Tuusannuuskaksi ammu- 
tuista korsuista tuli vastaan vain hajanaista tulta ja Linnakko 
chti jo onnitella itseään menestyksestä. Viholliskorsujen väliset 
taisteluhaudat vyörytettiin ja kaikki näytti selvältä, kunnes 
vastaan tuli ulkoapäin katsottuna tykistötulessa koskematto- 
maksi jäänyt korsu. Sieltä ei ammuttu, mutta sisältä kuului 
ääniä. 

Linnakon joukkueessa oli mukana venäjänkielentaitoinen ali- 
kersantti Kamensky. Kun Linnakon kädenviittauksesta tienoo 

kävi hiljaiseksi, Kamensy erotti korsusta muutaman sanan. 

— Juttelevat, että ei antauduta. 

— Huuda niille, että on korkea aika muuttaa päätöstä. 

Kamensy teki ohjeen mukaan. Venäjän kieltä ryöpsähti hänen 
suustaan ja aina muutaman lauseen jälkeen suomalaiset kuun- 
telivat. Korsusta ei vastattu. 

— Viimeisen kerran! Linnakko huusi tuikeasti. Hän oli otta- 
nut esiin ananashedelmää muistuttavan italialaisvalmisteisen 
käsikranaatin. Sen kuori oli valettu raudasta ja räjähtäessään se 
hajosi rosoreunaisiksi sirpaleiksi. Sen räjähdysainemäärä ja 
-laatu olivat myös eri luokkaa kuin tavallisen peltikuorisen suo- 
malais-saksalaisen varsikäsikranaatin. Mikäli sen tuikkasi sulje- 
tun korsun tuuletusaukosta sisään, jo painevaikutus oli umpi- 
naisessa tilassa tuhoava. 

Kamensky pudotteli vielä kerran pitkän litanian venäjää. 

Hiljaisuus. 

Sitten korsusta kuului kuin piipityksenä heleä naisääni. Sanoja 
ei Linnakko ymmärtänyt, ja niinpä hän katsoikin kysyvästi 
Kamenskyyn. 

Tulkki yskähti. — Käskee meidän. . . tuota painua helvettiin. 
Tai jos ihan totta puhutaan, niin ilmauksen voisi kääntää vielä- 
kin suorasukaisemmin. . . 

Linnakko menetti kärsivällisyytensä. Hän ärähti jotain sen 
suuntaista, ettei tänne Aunuksen korpeen ollut saavuttu tutki- 
maan crj kielten filologisia vivahteita. Saman tien hän astui 
eteenpäin ja oli jo vähällä pudottaa kranaatin korsun sisälle. 
Mutta viime hetkessä hän muutti miclensä. Sota oli sotaa, eikä 
ritarillisuus ollut enää kurssissa. Silti oli jokin naisen äänessä 
saanut hänet empimään. 

— Lähde mukaan! hän sanoi Kamenskylle. — Potkitaan 

3 Marskin ritarit 


ovi auki ja katsotaan, mikä nainen siellä oikein huutelee. 

Linnakon sotilassaapas oli numeroa 47 ja potkun takana oli 
muutenkin voimaa. Korsun ovi hajosi kappaleiksi ja parabelium 
ojossa Linnakko rynni sisälle. Kamensky seurasi tiiviisti hänen 
kannoillaan. Kirkkaan ulkoilman jälkeen korsun hämärä kävi 
silmiin, mutta hyvin pian Linnakko käsitti kokonaistilanteen. 

Korsu oli täynnä haavoittuneita punasotilaita. Ilmeisesti heitä 
hoitamaan jäänyt ja tilanteen huomioon ottaen todellisen 
urhoollisuutensa näyttänyt venäläinen nainen otti tulijat vastaan 
nagan kädessään. Siro kapearanteinen käsi kuitenkin tärisi ja 
isokaliiperinen ase siinä näytti naurettavalta. Myös naisen silmät 
olivat pelosta laajentuneet ja kiilsivät korsun hämärässä. 

Hänen yllään oli harmaa villapusero ja musta hame. 

— Annapas pois se tykki, Linnakko sanoi naiselle. — Se voi 
laueta. 

Luutnantin takana seisova Kamensky yritti kääntää jouk- 
kueenjohtajansa sanat venäjäksi. Mutta jo sitä ennen Linnakko 
oli temmannut aseen pois kapearanteisesta ja pitkäsormisesta 
kädestä. 

— Mitäs nyt? Linnakko kysyi. Hän vilkaisi vielä kerran nai- 
sen silmiin ja antoi sitten katseensa kiertää korsun. Maalattialla 
lojuvista haavoittuneista ei kukaan ollut reagoinut vihamielisesti. 
Pikemminkin monesta silmäparista näki, että loppuun viety 
tilanne oli heille jonkinlainen helpotus. 

Nainen vastasi jotain venäjäksi. Sanat sihahtivät vihaisina ja 
uhmailevina, mutta vaikka iho oli käynyt kalpeaksi, hän katsoi 
Linnakkoa haastavasti silmiin. 

— Kysyy, koska hänet ammutaan, Kamensky käänsi yksi- 
oikoisesti. 


— Sano, että kävelee nyt vaikka ensin ulos, Linnakko vastasi. 

Korsu oli ollut bunkkerilinjan viimeinen vastarintapesäke ja 
nuori luutnantti tunsi niin suurta huojennusta, että tilanne 
alkoi häntä suorastaan huvittaa. 

Kuuliaisesti nainen astui korsusta päivänvaloon. Korsun 
ovelta hän jatkoi empimättä matkaansa suuren petäjän luo. 
Hän asettui nojamaan sen runkoon, risti kätensä rinnoilleen 
ja nosti leukansa. 

Linnakko katsoi esitystä yllättyneenä. Hän murahti Kamens- 
kylle: 

— Tulkitse hänclle, ettei tätä pilaa kannata jatkaa liian pit- 
källe. 

Ennen kuin Kamensky ehti kääntää joukkueenjohtajansa 
sanat, nainen puhkesi uuteen puhetulvaan. Tulkki kuunteli 
ihmeissään ja aika kummastuneena odotti myös Linnakko, 
millainen käännös oli tulossa. 

— Tuota, tuota... , sanoi venäjänkiclentaitoinen Kamensky. 
— Hän ilmoittaa, että kun hänet ammutaan, sen on välttämättä 
tapahduttava hänen omalla aseellaan. 

Vasta nyt Linnakko huomasi, että hänen vasemmassa kädes- 
sään riippui edelleen äsken venäläisnaiselta riistetty nagan ja 
oikeassa oma parabellum. Kun nainen nyökkäsi kohti omaa 
asettaan ja painui tiiviimmin männyn runkoa vasten, Linnakko 
meni lopullisesti ymmälle. 

Venäjää hän ei osannut. Mutta nainen näytti siltä, että hän 
osaisi muitakin sivistyskieliä. 

— Mademoiselle, Linnakko sanoi hämillään, — vous ne etez pas 
en vrai. .. 

Aivan tarkaan ei Linnakko edes muistanut, mitä lause tar- 
koitti. Saattoi olla teksti äännettykin väärin. Mutta jotain sel- 
laista oli kauan sitten luetun oppikirjalauseen ytimenä, ettei 

arvon neiti saisi ottaa pientä pilaa aivan tosissaan. ->i 

Saman tien Linnakko työnsi naganin huolimattomasti Ka- 
menskyn käteen. Elc tarkoitti selvästi, ettei sitä tarvittaisi. Oman 
parabelluminsa luutnantti pani koteloon. Nähdessään, miten 
naisen katse muuttui, Linnakko alkoi miettiä, miten oppikir- 
jassa sanottiin lause: 

”Saanko, neiti, kirjoittaa tanssiaiskorttiinne seuraavan tans- 
sin,” 


Sitä hän ei onneksi sentään muistanut. 

Pentti Iisalo 


KOVIA NIMIÄ 


Rautatievirkamies Iisalon perheessä Toijalassa oli melkoinen 
veljessarja. Kerrassaan kolmelle heistä ehdotettiin Mannerheim- 
ristiä. Kahdelle se myönnettiin. 

Lentäjänä ristinsä ansainnut Tauno Iisalo ei ole enää kerto- 
massa teoistaan. Ja tuskin olisi paljon kertonutkaan, mikäli oli 
tullut veljeensä Penttiin, joka asian tultua puheeksi toteaa 
lyhykäisesti: 

— Mitäpä niistä... enää. Mutta voisihan tuossa oikaista 
erään kohdan. Tai parikin. Minut nimitettiin ritariksi ensim- 
mäisenä reservin vänrikkinä ja katson sen kunnianteoksi reservi- 
upseereille ylipäänsä, ei niinkään minulle, Jouduin vain sat- 
tumalta altavastaajaksi. 

— Päiväkäskyssä mainitaan, että olisin yksin vallannut vihol- 
lisen tykin. Ei pidä paikkaansa. Tietysti minä siellä sähläsin 
kärjessä, mutta minulla oli koko joukkueen tuki. Ei yksi mies 
valloita yksin tykkejä muualla kuin huononpuoleisissa romaa- 


neissa. 

— Siitä joukkueesta puheen ollen. . . olivatpa hyviä miehiä. 
Muuankin vänrikki Rantasila teki ihan ennenkuulumattoman 
tempun, vaikka ei häntä niitä helyjä jaeltaessa niin huomattu- 
kaan. Sulki kolmenkymmenen miehen voimalla motin niin että 
kokonainen venäläisdivisioona joutui pidätellyksi eräässä tien- 
mutkassa. Lopulta me muutkin ehdimme hätään ja kaikessa 
kiireessä kyhäsimme piikkilangasta muutaman espanjalaisen 
ratsun. Taisi siinä tulla kaadetuksi jokunen puukin murrokseksi 
ja kun vielä ehdimme raahata piiskatykin asemiin, alkoi tapah- 
tua... 

— Vastapelureillamme oli tietysti yhtä suuri into päästä 
motista ulos kuin meillä pitää heitä siellä. Tai ehkä he olivat 
vieläkin innokkaampia. . . ainakin esikuntaherrat, jotka porhal- 
sivat etunenässä. Enpä ole eläessään nähnyt sellaista romukasaa 
kuin silloin syntyi. Piiska on tehokas ase, kun se sattuu oikealle 
hollille. Ensin ammuttiin ne esikuntaupseerien autot ruuhkaksi 
tien päähän. Kun takaa alkoi rynnistää kuorma-autoja ja 
ammusvaunuja ja tykistön vetovaunuja, niin — laaki ja vainaa. 
Romukasa nousi semmoiseksi, cttei sen yli ollut enää yrittämistä 
millään pyörillä varustetulla kulkuneuvolla. Piti ottaa telaketju- 
vehkeet apuun ja olihan siellä sellaisia, oikein selkäpiitä karmi- 
via tyyppinimjä kuten Klim Vorošilov ja Josef Stalin. 

— Kovia nimiä. Kun ne oli annettu puolisen sataa tonnia 


painaville panssarivaunuille. Kai ne nimet jäivät jäljelle. Vaunut 
eivät. 

Eino Mallila 


HEVOSELLA PÄÄSEE 


Motista oli yön pimeyden turvin päästy murtautumaan ulos, 
mutta konekivääri oli ollut pakko jättää. Aamun valjetessa 
kaikki olivat aivan poikki. Ensin oli sysipimeydessä rämmitty 
loppumattomalta tuntuvassa metsässä ja sitten oli jouduttu tar- 
pomaan pitkin rahkasuota. Joka puolelta jymisevä tykistötuli 
oli vetänyt hermot kireiksi, eikä tilannetta parantanut lainkaan 
se, että tämän tästä oli törmätty pahki vihollismiehitykseen. 

Niinpä konekivääripuolijoukkueen miehet katsoivatkin joh- 
tajaansa, alikersantti Eino Mallilaa aivan älyttömästi, kun tä- 
mä heti sarastuksen viirun punatessa taivaanrantaa ilmoitti: 

— Ja se konekivääri haetaankin pois. Eihän sitä muuten 
kehtaa komppanianpäällikölle näyttää naamaansa. 

Hetken verran miehet toivoivat, että Mallila olisi lasketellut 
jotakin hirtehishuumorin tapaista. Mutta kun huomattiin, että 
mies oli tosissaan, alkoivat vihaiset vastalauseet singahdella 
ilmassa: 

— Tässähän on joka nokka ihan ventti. 

Mcinaatkos hankkia kolmannen natsan, vai? 

— Ei tule mitään! 

— Kyllä niitä pyssyjä aina uusia käteen lyödään, ennen 
kuin tämä revohka on selvitetty. 

Mallila antoi pahimman puuskan purkautua ja kuunteli 
ääneti, Mutta sitten häntä alkoi jo sisuttaa, kun puolijoukkueen 
korpraali suvaitsi sanoa: 

— Nythän minä muistinkin, että tämä meidän sotaherra on 
kotoisin Laihialta. On se vain niin nuuka, ettei se hennoisi 
edes yhtä konckivääriä jättää. 

Niellen harminsa Mallila katsoi miehiään vielä hetken vaiti 
ollen. Hän oli yhtä väsynyt kuin muutkin, mutta konekiväärin 
jättäminen jurnutti häntä niin, että se poisti uupumuksenkin. 
Mahdollisimman kärsivällisesti hän alkoi selostaa: 

— Ei tässä niin monta kilometriä ole tultu. Matka tuntuu 
aina pimeässä tavallista pitemmältä. Ja sen kookoon haku käy 
valoisassa mitä mallikkaimmin. Vihollisen miehitykset on help- 
po kiertää... 

Vastalauseet keskeyttivät jälleen esityksen. 

Mallila ryhtyi perustelemaan asiaansa uudelleen. Michet 
vain pudistelivat päätään. Lopulta Mallila kiihtyi ja tuli sano- 
neeksi jotain enteellistä, aivan kuin epämääräinen ennakko- 
aavistus olisi johdattanut sanat hänen suuhunsa: 

— Kai te nyt vielä takaisin sen masiinan luo jaksatte. Kat- 
sotaan sitten, jos saataisiin kyyti kotiin. 

Kukaan ei antanut Mallilan puheille suurta arvoa. Mutta 
kun oli vähän syöty ja kuivateltu vaatteita, mieliala alkoi nousta. 
Tunnin levähdys oli myös palauttanut osan menetetyistä voi- 
mista, ja lopulta alikersantin herätystyö alkoi kantaa hedelmää. 
Viimeisen sysäyksen Mallila antoi sanomalla: 

— Minä ainakin lähden. 

Miehet nousivat. Lähdettiin palailemaan entisiä jälkiä. Ku- 
ten Mallila oli ennustanut, ei tehtävä päivän valossa. niin vaikea 
ollutkaan, kunhan vain voimat riittivät. Tilanne oli sekava; 
omia ja vihollisia vaelsi korvessa siellä täällä. Parin tunnin ku- 
luttua löydettiin ojaan piilotettu konekivääri. 

— Sitten pitäisi saada se kyyti... 

Sanat lausui ärtyneesti virnistäen konekiväärin jalustan olka- 
päälleen nostanut sotamies. Mallila oli itse ottanut kantaak- 
seen varsinaisen. 

— Tuollahan se jo tuleekin. 

Miehet kääntyivät katsomaan. Pellon ohi johti pieni tie ja 
Mallila oli viitannut peukalollaan sen suuntaan. Tien mut- 
kasta ilmestyi näkyviin vihollisen parivaljakon vetämä nelipyö- 
räajoneuvo. Se karautti huimaa vauhtia kuoppaisella tiellä ja 
Mallilalle tuli kiire. Hän sysäsi konekiväärin varsinaisen ensim- 
mäiselle miehelle: 

— Piteles hetki tätä... 

Saman tien Mallila loikkasi tielle. Hän ehti juuri ajoissa, 
sillä ajoneuvo oli jo kohdalla. 

— Ptruu! 

Mallila tarrasi toisen hevosen suitsiin. Korskahtaen se py- 
sähtyi ja pakotti aisaparin toisenkin hevosen seisahtumaan. Nyt 
syntyi intoa miehiinkin. Salamana he olivat kaikki tiellä, ja 
ällistynyt viholliskuski riisuttiin heti aseista. Sen jälkeen nostet- 
tiin konekivääri kärryille ja Mallilan käsi heilahti: 

— Käännäpäs isäntä nämä pollet. Ja anna piiskan heilua! 

Vihollissotilas ei varmaankaan ymmärtänyt suomea, mutta 
elekieli ja häneen suunnatut aseet puhuivat selvää kieltä. Val- 
jakko käännettiin, kaikki miehet kipusivat rattaille ja yrmeä 

venäläinen alkoi hiljalleen ajella suomalaislinjoja kohti. 

— Eikö kavio nouse? Lujaahan sitä tultiin äskenkin! 

Malila otti piiskan hevosmiehen kourasta ja näytti esimerk- 
kiä. Hevoset pyyhälsivät juoksuun. Kylmäverisesti ajettiin pit- 
kin tietä keskellä vihollisen hallussa olevaa aluetta, mutta on- 
neksi juuri tämä tie oli jäänyt jonkin verran sivuun varsinaiselta 
rintama-alueelta. Silti jokaisessa mutkassa odotettiin pahinta. 
Muutama. kilometri saatiin kuitenkin ajella täydessä rauhassa. 
Mutta kun eräässä tienhaarassa pidettiin kuuntelutauko, edes- 
tä alkoi jälleen kuulua vimmattu kavionkapse. 

— Oottakaas, pojat... 

Mallila oli maalaispoika ja tunsi äänet. Kaikesta päätellen 
tulossa oli vain yksi ratsumies. Syöksyen muutaman metrin 
eteenpäin Mallila piiloutui tien reunaan katajapensaan taakse. 
Hetki vielä ja ratsu ampaisikin näkyviin. 

— Ptruu! 

Mallila loikkasi tielle ja tarttui hevosen suitsiin. Ratsastaja 
häkeltyi täysin äimäksi. 

— Nyt tapahtuu pakkoluovutus. Mallila ilmoitti. — Sinä 
hyppäät alas ja minä nousen tilalle. 

Jälleen jäivät sanat ymmärtämättä, mutta kädenliike tehosi. 
Ratsumies nousi vallatuille kärryille ja Mallila kiipesi satulaan. 

Jatkettiin matkaa. Mallila ratsasti tunnustelijana edessä ja 
kesken hankalan tilanteenkin hän tunsi suoranaista ylpeyttä, 
sillä hevonen oli loistoyksilö. Myöhemmin selvisikin, että sillä 
ratsastanut venäläinen oli pikalähetti, jonka piti päästä äkkiä 
paikasta toiseen. Tällä kertaa hänen lähetinlaukkunsa ecrin- 
omaisen tärkeine tietoineen ja karttapiirroksineen oli kuitenkin 
vankasti Mallilan hallussa. 


Kuinkahan käynee, Mallila ajatteli hätkähtäen, kun matkaa 


42 





oli taas jatkettu kilometrin verran ja viereisestä metsiköstä alkoi 
kuulua vallan vierasta kieltä. Päättäväisesti hän kuitenkin rat- 
sasti eteenpäin ja viittoi samalla perässä scuraaville vankku- 
reille, ettei kanteesta niin vain luovuta. Paha paikka sivuutet- 
tiin ilman, että viholliset olivat tulleet näkyviin, mutta tuokion 
kuluttua heitä ilmestyi lisää. Nyt he eivät olleet enää metsän 
peitossa, vaan aukeamalla noin sadan metrin päässä. 

— Vauhtia! 

Mallila kannusti ratsunsa laukkaan ja vankkurit alkoivat ko- 
lista hurjasti hänen jäljessään. Sen lavalla istuvilla miehillä oli 
täysi tekeminen pidellä kiinni ja samalla valvoa, etteivät pakko- 
luovutetut venäläiset ryhtyneet oikuttelemaan. Koska ratsu 
kuitenkin oli venäläismallinen ja valjakko vankkureineen vielä- 
kin enemmän viholliselle tuttua tyyppiä, venäläiset pellolla hei- 
luttivat vain kättään. 

Mallila oikaisi satulassa ryhtinsä ja vilkutti takaisin upseerin 
elein. 

Sillä välin oli vankkureissa painettu konepistoolin piippu ve- 
näläisten selkään, sillä tilanne oli kriittinen. Jos he olisivat eh- 
tineet huutaa omiaan avuksi, ystävälliset vilkutukset olisivat 
hyvin äkkiä vaihtuneet kiukkuiseksi luotikuuroksi. 

Vielä pari samanlaista hermot pinnalle nostavaa paikkaa ja 
hajanainen rintamalinja ylitettiin komeasti ajaen. 

Omalla puolella riitti ihmettelemistä kun kummallinen ko- 
lonna saapui. Tulijoilla oli Mallilalle niin rakkaaksi käyneen 
konekiväärin lisäksi hyvät vankkurit, kolme komeaa hevosta ja 
kaksi vankia. Mutta ensiarvoisen tärkeiksi osoittautuivat venäläi- 
sen ratsulähetin satulalaukusta tavatut paperit. Suomalaishyök- 
käyksen jatkuessa ne säästivät paljon verta, sillä papereihin oli 
merkitty mitä moninaisimpia tietoja tukikohdista, tykistöase- 

mista ja myös vastarakennetuista teistä. 

Ja jopa nousi ennen niin halveksittu laihialainen nuukuuskin 
kunniaan. Enää ei kukaan muistanut retken eräässä vaiheessa 
tapahtunutta purnausta — Mallila kaikkein vähiten — ja niin- 
pä, kun tunnustuksia jaettiin, sen sai osakseen koko puolijouk- 
kue. Yhtä asiaa vain päiviteltiin etukäteen: 

— Mitäs sitten, jos Mallila jättää tykin ja lähtee sitä peri- 
mään? Silloin se kai tuo kaupanpäällisiksi kokonaisen vihollis- 
eskadroonan. 


Gregorius Ekholm 


KUKA KUKIN ON 


Ampuu kuin akat... 

Joskus suojeluskuntaharjoituksissa kuultu solvaus välähti elä- 
mänsä pahimpaan tilanteescen joutuneen luutnantin mielessä. 

Kuusen juurella lymynnyt ja äkkiä ylös pompahtanut venä- 
läinen naissotilas oli juuri täräyttänyt häntä kolmen metrin 
päästä nagan-pistoolillaan. 

Ja — ohi. 

Luutnantti ei kuitenkaan ehtinyt uhrata asialle toista ajatusta. 
Hänellä oli täysi tekeminen vieläkin kuumemman tilanteen sel- 
vittämisessä. 

Hänellä oli käsissään roteva venäläisupseeri ja sylipainissa 
oli ryhdytty katsomaan, kuka kukin oli. Miehet olivat kiinni 
toisissaan niin rajusti, ettei kumpikaan pystynyt irrottamaan 
otettaan. Avuksi kiiruhtava naissotilas ampui uudelleen, enää 
vain metrin päästä. 

Vielä kerran ohi. 

Luutnantti Gregorius Ekholm tunsi kuuman ilmavirran 

heilauttavan korvalehteään. Hän työnsi venäläisen upseerin 
suojaksi eteensä. Nagan kourassa heiluva nainen alkoi kiertää 
käsirysyyn toisensa kahlinneita miehiä. Hänen silmänsä paloi- 
vat raivosta ja hengitys huokui niin kiihkeänä, että kesäpuse- 
ron kangasta vasten kiristyvä uhkea povi pakotti ylimmät napit 
avautumaan. 

Nyt näit oikein upean venakon, välähti Ekholmin mielessä. 
Ja taisit, poju parka, nähdä tuon viimeisen kerran. 

Kuin todistaakseen ajatuksen oikeutetuksi, nainen ampui jäl- 
leen. Mutta samanaikaisesti Ekholm oli onnistunut pyöräyttä- 
mään venäläisen heidän väliinsä, ja peläten ampuvansa omaan- 
sa nainen ampui sen verran sivuun, että luoti vain vihelsi Ek- 
holmin korvissa. 

Tilanne jatkui. 

Samassa Ekholm huomasi että maastokumpareen takaa nousi 
pystyyn toinenkin naissotilas. Tällä oli naganin sijasta kädes- 
sään konepistooli, ja kokeeksi nainen lasketteli aseestaan heti 
pitkän sarjan. 

Ohi. 

Ehkä nainen oli tarkoituksellisesti tähdännytkin miesten päit- 
ten yli. Hän oli halunnut vain ilmoittaa pulaan joutuneelle 
maanmiehelleen, että apu oli lähellä. Kohti hän ei olisi voi- 
nutkaan ampua, sillä samalla hän olisi surmannut omansa. 

Tilanne, jossa luutnantti Ekholm nyt oli, oli syntynyt seu- 
raavalla tavalla. Pataljoona oli edennyt suunnitelmien mukai- 
sesti, kunnes Karhulan kylässä Summan länsipuolella oli äkkiä 
tullut pysähdys. Vaikutti siltä, että venäläisillä oli kyläaukean 
takaisilla kukkuloilla läpipääsemättömät asemat. Pataljoonan 
komentaja, majuri K. O. Heino harkitsi, mitä tehdä. Esteen 
laadusta oli tietysti otettava selvä, mutta tämän toimenpiteen 

toteuttaminen saattaisi osoittautua vaikeaksi. 

Silloin luutnantti Ekholm ilmoittautui vapaaehtoisena asialle. 
Hän oli tosin viestimies, mutta kun radio- ja puhelinyhteydet 
toimivat moitteettomasti, hän katsoi itsellään olevan sopivaa 
aikaa. Toinen samanlainen utelias hurjapää oli pataljoonan 
pst-komppanian päällikkö, kapteeni Saarinen, ja yhdessä pää- 
tettiin lähteä. Ekholm lainasi eräältä mieheltä konepistoolin ja 
Saarinen varustautui samoin. Sen jälkeen upseerit lähtivät ryö- 
mimään pitkin ojaa peräkanaa, suuntana vihollisen asemat. 

Ojan reunassa puski maa pajua niin vankasti, että kummalle- 
kin reunalle oli muodostunut melkein pensasaita. Sen turvin 
miehet onnistuivat kenenkään huomaamatta läpäisemään vi- 
hollisen varustuksen, ja käyttäen edelleen maastoa hyväkseen 
he lopulta pääsivät vihollisasemien taakse. 

Siellä pidettiin kuiskaten kahden miehen sotaneuvottelu. 

— Mitäs, jos ryhdyttäisiin purkamaan tätä vastusta täältä 
takaapäin? 

— Ei kai tähän passaa jäädä joulua odottamaan. 

— Sitä minäkin. Jos minä painan tuosta tien yli ja kokeilen 
vyöryttää tuota vasemmanpuoleista asemaa. Laskettele sinä 
täältä sen aikaa tuonne oikealle puolelle, etteivät pääse sieltä 
selkääni. 

— Nikkeliä tulee, lupasi kapteeni Saarinen. — Mene sen 
suhteen huoletta. 

Enempiä puhumatta Ekholm kurkisti aidan raosta. Hänen 
sydämensä jätti yhden lyönnin väliin, kun vastaan katsoi vi- 
hollissotilas pitkin pikakiväärin piippua. Molemmat häkeltyi- 
vät, mutta venäläinen sekunnin murto-osan verran pitempään. 
Suolattuaan konepistoolin sarjalla vastustajansa siihen paikkaan 
Ekholm katsoi aiheuttaneensa sen verran melua, että loppukin 

varovaisuus olisi vain haitaksi. Hän lähti ryntäämään pitkin 
vihollisen taisteluhautaa ja teki jokaisessa mutkassa selvää vas- 
tustajistaan. Täysin yllätetyt viholliset eivät kyenneet vasta- 
rintaan, mutta meteli hätkähdytti omat asemat hereille. Ek- 
holmin niskaan alkoi sataa erilaisista aseista tulta omilta lin- 
joilta. 

Kiireissään hän asetti kätensä torveksi suun eteen ja huikkasi: 

— Älkää hermoilko. Ei täältä kaartindivisioona hyökkää. 
Täällä on Ekholm vaan... 

Oma tuli vaimeni. Ekholm syöksyi eteenpäin. Seuraavassa 
taisteluhaudan mutkassa hän joutui silmätysten olkahihnalla 
varustetun herran kanssa. Michen upseerinarvoa ei Ekholm 
ehtinyt katsoa, mutta vastustajansa nujerrettuaan hän otti tä- 
män kourasta kirvonneen nagan-pistoolin lailliseksi sotasaa- 
liikseen. 

Pidellen konepistoolia piipusta oikeassa kädessään ja nagania 
ampumavalmiina vasemmassa kädessään Ekholm jatkoi yksi- 
näisen miehen offensiiviaan. Hänen katseensa pyyhki koko 
ajan maastoa yllätysten varalta. Mutta yhdellä silmäparilla ei 
nähnyt kaikkea; äkkiä hän tunsi, miten kaksi raudanlujaa kou- 
raa tarttui hänen vasempaan ranteeseensa. 

Tempaus, ja häntä tuijottivat kymmenen sentin päästä ve- 
näläisen upseerin hurjistuneet silmät. Vihollisen kesäpuseron 
olkapää oli veressä. Hän oli epäilemättä saanut pienen lihas- 
haavan, mutta julma ote todisti, että hän muuten oli vielä täy- 
sissä voimissaan. 

Asetta ei kumpikaan voinut käyttää. 

Venäläisellä riippui konepistooli hihnasta kaulassa. Hänen 
molemmat kätensä olivat puristuneet pihtien lailla Ekholmin 
vasempaan ranteeseen, jossa Ekholm riiputti hetki sitten sota- 

saaliina saamaansa nagania. Ekhoimilla puolestaan oli oikea 
käsi kiinni konepistoolissa, mutta vain sen piipussa, ja tilai- 
suutta otteen vaihtoon ja laukaisemiseen ei ollut. 

Keskittäen tempaisuunsa kaikki voimiensa viimeisetkin rip- 
peet Ekholm yritti kiskaista kätensä irti vastustajansa otteesta. 
Se ci onnistunut; vihollisupseeri vain kohosi tempaisun vaiku- 
tuksesta pystyyn. 

Raivoisaa ähellystä. 

Sinä tai minä. 

Juuri sillä hetkellä ilmestyi kuusen juurelta ensimmäinen 
naissotilas nagan kädessään. Ja heti hänen peräänsä toinen, 
tärisevä sormi konepistoolin liipaisimella niin herkässä, että 
sarja roiskahti krampinomaisesti. 

Tilanne alkoi käydä epätoivoiseksi. 

Hampaat irvessä Ekholm keskittyi viimeiseen koitokseen. 

Potku vastustajan nivusiin sai tämän otteen hiukan höllene- 
mään. Seuraavassa hetkessä Ekholm sai kätensä irti. Samanai- 
kaisesti vihollisupseeri kuitenkin sai kaulassa riippuneen aseen- 
sa suunnatuksi ja painoi piipun Ekholmin rintaa vasten. Käsi 
hakeutui liipaisimelle, mutta äskeinen potku hidasti vielä ref- 
leksejä niin, että Ekholm ehti ensin. Saatuaan kätensä vapaaksi 
hän ampui naganillaan painikumppaninsa. Kun tultasuitsevat 
naissotilaat tulivat hiukset hulmuten päälle, ei kerta kaikkiaan 
ollut varaa kysyä, sopisiko nimi tanssiaiskorttiin. 

Ekholmin konepistooli naputti ratkaisevat sarjat. 

Hän oli riehunut vain henkensä pelastaakseen. Mutta ryti- 
nällä oli ollut taktillinenkin tulos. Vihollisen asemiin oli tullut 
jo niin suuri aukko, että sivustalla olleet katsoivat aiheelliseksi 
lähteä karkuun. Pataljoona iski välittömästi aukkoon kiilan ja 
sen eteneminen jatkui. Taistelu sulki samalla yhdeltä suunnalta 

Sommeen motin. Henkilökohtaiseksi voitoksi Ekholm saattoi 
laskea sen, että vihollisen jäämistöstä löytyi hänen käyttöönsä 
jo ikioma konepistoolikin, joten hän voi palauttaa retken alussa 
lainaamansa aseen sen oikealle omistajalle. 

Kuukaudet kuluivat, etenemisvaihe päättyi ja vuoden 1942 
kevätpuolella alkoi vihollinen yrittää omiaan takaisin. Taiste- 
lut leimahtivat kovimmilleen etenkin Maaselän kannaksella, 
monissa yhteyksissä kuuluisaksi tulleella Krivin lohkolla. Siinä 
vaiheessa aikoinaan erehdyksessä upseerikoulun viestilinjalle lä- 
hetetty Ekholm jo siirrettiin hänelle tuttuun jalkaväkeen takai- 
sin ja määrättiin jääkärijoukkueen johtajaksi. 

Krivin aseman pohjoispuolella oli vihollinen jo onnistunut 
miehittämään Merimaaselän ja Koillisradan risteyskohdan. 
Pataljoona sai tehtävän ottaa asemat takaisin, ja rynnäkkö- 
joukkojen kärjessä kulki Ekholm jääkäreineen. Vastus oli niin 
ankara, että Ekholm määräsi miehensä asemiin ja lähti itse 
kiertämään vain muutaman jääkärin kanssa vihollistukikohdan 
taakse. Koukkaus oli jo vähällä onnistua, kun eteen sattui 
vihollisen pst-tykki. Se ampui luonnollisesti ensin suomalaisten 
linjojen suuntaan, mutta kun sen miehistö havaitsi selkänsä 
taakse ehtineet koukkaajat, putki käännettiin kiireesti ja piis- 
kan sivallukset suunnattiin suoraan päin kutsumattomia vie- 
raita. 

Ekholm miehineen maastoutui aivan tykin eteen. He olivat 
alarinteessä juuri niin sopivasti, ettei tykki pystynyt ampumaan 
kohti. Kysymyksessä olivat kuitenkin ainoastaan sentit; jokai- 
nen laukaus pelmutti ilmavirrallaan suomalaisten kesäpuseroita 
ja suuliekki oli vähällä kärventää silmäripset. 

Vaikea oli olla. Mutta vielä vaikeampi oli edetä. 

Ekholm päätti kuitenkin yrittää. 

Äärimmäisen vaivalloisesti hän lopulta pääsi ryömimään si- 
vulle sen verran, että hän sai yhden tykin suojalevyn takana 
kyyristelevistä miehistä jyvälle. Muutama metri vielä ja myös 
toinen näkyi jyvän ja hahlon yhtymäkohdassa. Pari laukausta 
lisää ja tykki oli vapaa. 

Syöksyttyään tykkiasemaan Ekholm katsoi asetta ensin pöl- 
lähtäneenä. Vahingossa upseerikoulun viestilinjalle jouduttuaan 
hänen oli ollut pakko oppia sähkötys ja puhelinjohtojen pysty- 
tys. Mutta hienoin säätölaittein varustettu pst-tykki kävi edel- 
leen yli hänen ymmärryksensä. Pakko oli kuitenkin jälleen 
yrittää. 

Ekholm käänsi tykin vihollisia kohti. 

Samassa hän oli saamaisillaan apua. Tykkiasemaan ryntäsi 
yksi hänen miehistään, joka ymmärsi panssarintorjuntatykistä 
edes jotain. Mutta jääkäri ei saanut ensimmäistä ammusta 
edes kunnolla panospesään, kun omat joukot ampuivat ase- 
maan, luullen tykin miehistöä vihollisiksi. 

Jääkäri kaatui. 

Ekholm työnsi panoksen perille ja sai lukonkin napsautetuksi 
kiinni. Hätäisesti hän alkoi etsiä liipaisinta, mutta sitä hän ci 
löytänyt mistään. Viholliset tunkivat raivoisasti päälle, ja sy- 
dän hakaten Ekholm kopeloi kaikkia mahdollisia vipuja ja sää- 
timiä. Kun tykki sitten lopulta pamahti ja sen takatuuppaus 
lisäksi kolhaisi häntä ankarasti lonkkaan, hän säikähti lähes 
yhtä paljon kuin kranaatin keskelleen saaneet viholliset. 

Pää oli kuitenkin saatu auki ja kiire vain yltyi. Saatuaan 
jonkinlaisen tuntuman tykin laukaisemiseen Ekholm alkoi seu- 
raavaa laukausta varten etsiä tähtäinlaitetta. Jälleen hänellä 
oli vähällä mennä sormi suuhun. Mutta sitten hän keksi suun- 
nata tykin pitkin sen putkea tähdäten kohti lähinnä räiskyt- 

tävää vihollisen konekivääripesäkettä. Saatuaan aseen suunna- 
tuksi hän työnsi panoksen pesään ja laukaisi. 

Tällä kertaa hän jo osasi siirtää lonkkansa sivuun, suojaan 
putken takaisiniskulta. 

Konekivääripesäke hajosi tuusannuuskaksi. 

Ekholm innostui. Hän latasi ja ampui taukoamatta ja jätti 
tykin vasta, kun paikalle sattui asiantuntevampaa väkeä. Ryn- 
nätessään jääkäreittensä etunenässä kohti erästä viholliskorsua 
hän sai vielä kerran saman taistelun aikana kokea yllätyksen. 

Kysymyksessä oli komentokorsu ja sen ovesta ampaisi ulos 
vihollisen rykmentinkomentaja. Välimatka oli jälleen niin lyhyt, 
että edessä oli väistämätön käsikähmä. Sisunsa tappion hetkellä- 
kin säilyttänyt viholliseversti kävi sanaakaan sanomatta kiinni 
suomalaisluutnantin kurkkuun. 

— Eversti hävisi, kertoi Ekholm jälkeenpäin. 

| VEEN 


Hans von Essen 


SAKSALAINEN EVERSTI JA SUOMALAINEN 
EVERSTILUUTNANTTI 


Jouduttuaan tekemisiin saksalaisen Engelbrecht-divisioonan 
kanssa ci everstiluutnantti Hans von Essen voinut olla jälleen 
kerran ihmettelemättä suuren aseveljen menettelytapoja. 

von Essen toki tunsi saksalaisen mentaliteetin ennestäänkin. 
Hän oli sivistynyt ja laajasti matkustellut upseeri, jota isänmaa 
oli rauhanaikana käyttänyt erilaisissa sotilasasiamiestehtävissä. 
Tehokas koulutus, rautainen kuri ja uudenaikainen aseistus . . . 
niihin Hans von Essen oli perehtynyt Kolmannen valtakunnan 
rauhanaikaisissa taistelunäytöksissä. Ja että asetelma myös päti 
tositilanteessa, siitäkin von Essenillä oli omakohtaisia koke- 
muksia. Sodan puhjetessa hän oli ollut sotilasasiamiehenä Var- 
sovassa ja saanut heti syyskuun 1. päivänä 1939 todeta, että 
Kolmannen valtakunnan pommikoneissa ainakin olivat tarkat 
tähtäimet. 

Suomen lähetystön ikkunat olivat menneet säpäleiksi ja sir- 
paleet olivat helisseet parkettilattioilla. 

Nyt — pari vuotta myöhemmin — oltiin kuitenkin samalla 


53 


puolella. Tällä kertaa helähtivät pomminsirpaleitten asemesta 
komentopaikassa yhteen konjakkilasit ja saksalaisen everstin 
kanssa syntyi pieni keskustelu. 

— Hyvin näyttää menevän, von Essen aloitti kohteliaasti. 
Tosin hän olisi voinut aloittaa keskustelun toisinkin. Esimerkiksi 
toteamalla, etteivät saksalaiset metsätaistelijoina olleet ihan 
sitä luokkaa kuin maine edellytti. Pikkuasioihin ei nyt kuiten- 
kaan kannattanut puuttua ja diplomaattitehtävissä palvellut 
upseeri halusi kaikkein vähiten loukata vastapuolta. — Hyvin 
siis tuntuu menevän. Mutta silti olen hivenen ihmetellyt eräitä 
peruseroavaisuuksia sodankäyntitavoissamme . . . 

Saksalainen eversti kiinnostui heti. — Mitä tarkoitatte? 

Everstiluutnantti Hans von Essen valikoi tuokion sanojaan. 
Sitten hän jatkoi: — Voisinpa melkein esittää tilanteen seuraa- 
vanlaisena. Teillä annetaan käsky. Esimerkiksi että kukkula 
X on vallattava. Miehet saavat käskyn ja he lähtevät... 

Hans von Essen oli aikonut sanoa hiukan lisääkin. Mutta 
taas astui tahdikkuus esteeksi. 

”He lähtevät. He kaatuvat. He kaatuvat vastaan sanomatta 
Johtajan ja Suur-Saksan puolesta kaukaisen Syvärin liettei- 
sillä rannoilla. 

Niinkin olisi voinut keskustelua jatkaa. Mutta sen sijaan 
everstiluutnantti von Essen sanoikin: 

— Käskyä ei teillä mitenkään perustella. 

— Befehl ist Befehl. 

— Aivan oikein, myönsi von Essen. — En suinkaan tarkoita 
sitä, etteikö käskyä pitäisi totella. Käsky on todellakin käsky, 
kuten suvaitsitte sanoa. Mutta kuitenkin . .. minulle on jäänyt 
muuan vaikutelma ... 


Saksalainen eversti näytti kummastuneelta. Pientä ylimieli- 

syyttäkin oli vaikea salata. Kuitenkin hän tiedusteli: — Muuan 
vaikutelma? Mitä tarkoitatte? 

— Sanoisin ... että miehenne eivät oikeastaan käsitä, miksi 
he lähtevät. Heille tosin ilmoitetaan tavoite, mutta sekin mah- 
dollisimman suppeasti. Miksi tavoite on saavutettava, se jää 
monelle varmasti täysin epäselväksi. 

Saksalainen eversti korjasi monokkeliaan. Hymy oli selvästi 
alentuva, kun hän esitti vastakysymyksen: — Miten te, eversti- 
luutnantti, olette johtanut joukkojanne? 

Hans von Essen oli tuokion vaiti. Hän kuului ikivanhaan 
sotilassukuun. Napuen kentällä oli eräs hänen esi-isistään kaa- 
tunut Porin prikaatin komentajana. Sitä ennen vihollinen oli 
tarjonnut antautumista, mutta se oli torjuttu. Miestensä kes- 
kelle kaatuneen prikaatinkomentajan ruumiista oli taistelun jäl- 
keen löydetty 34 luodin tai lyömäaseen aiheuttamaa haavaa. 
Äidin puolelta Hans von Essen taas polveutui Kaarle Armfeltista, 
miehestä joka oli johtanut joukkonsa raskaalla korpivaelluk- 
sella kotiin tunturien yli Kaarle kahdennentoista sitä ennen 
kaaduttua Fredrikshallin edustalla. 

Itse oli Hans von Essen jatkosodan alettua johtanut ratsu- 
väkirykmenttinsä Irstajoelta Säämäjärvelle. Hänen joukkonsa 
olivat toimineet auran kärkenä avaten tien jälkeen tuleville. 
Vasta valtimoon osunut vihollisen räjähtävä luoti oli pakotta- 
nut von Essenin luovuttamaan komennon tilapäisesti toisille. 

Toki hänkin siis jotain tiesi. 

Kysymys oli vain siitä, miten asia ilmaistaisiin. 

— Ehkä voin selittää asian jonkin esimerkkitapauksen valossa? 

— Bitte. 

— Toistan vielä, että teidän joukoissanne on moitteeton 
henki. Suoraan sanottuna miehenne lähtevät mukisematta ... 

älkää nyt pahastuko ... hullultakin näyttävään yritykseen ... 

Monokkelin läpi välähtävä katse ilmensi, että ilmaus oli 
kuitenkin pahoittanut saksalaiseverstin mielen. Vastaamatta mi- 
tään hän jäykällä päännyökkäyksellä kehotti suomalaista evers- 
tiluutnanttia jatkamaan. 

— Meillä se ei käy, Hans von Essen sanoi yksinkertaisesti. 
— Ero on melkoinen... lieneekö se sitten mentaliteettikysy- 
mys. Kyllä meillä käsky täytyy selittää. Tavoitteen tarkoitus- 
perä on siis tuotava julki ja vielä siinä vaiheessa sallitaan huo- 
mautuksetkin ... 

Saksalainen kuunteli vaiti ollen. Mutta hänen tiukan suunsa 
pielissä käväisi paljonsanova värähdys. Siitä välittämättä Hans 
von Essen jatkoi: 

— Vielä tässä vaiheessa sallin mielelläni jonkin eskadroonan 
päällikön puuttuvan puheeseen. Hän voi — esityksensä perus- 
tellen — ehdottaa, että hyökkäys suoritettaisiin pari sataa met- 
riä kauempaa vasemmalta. Tämä eskadroonan päällikön kanta 
perustuu maastotiedusteluun, ymmärrättehän? 

— Ymmärrän. — Vastaus oli hyvin kuiva. 

Jo tässä vaiheessa Hans von Essen oli käsittänyt törmäävänsä 
preussilaisten perinteitten seinään. Juttua ei oikeastaan olisi 
kannattanut aloittaakaan. Mutta kun kerran näinkin pitkälle 
oli menty, sen saattoi yhtä hyvin viedä päätökseenkin. 

Everstiluutnantti Hans von Essen jatkoi kärsivällisesti: 

— Oletetaan, että käskynjaossa puheenvuoron saanut es- 
kadroonan päällikkö on täysin oikeassa. Hänen ehdotuksensa 
säästää verta ja tuo järkevällä tavalla tavoitteen lähemmäksi. 
Kyllä minun on rykmentinkomentajana otettava hänen mieli- 


piteensä huomioon. Käsky siis muotoillaan sen mukaiseksi. 

Hymähdyksen sijasta saksalainen eversti olisi hyvin voinut 
tokaista, että kaikkea sitä joutui kuulemaan suuren armeijan 
levittäytyessä Nord Kapilta Krimille asti. 

— Sitten annetaan käsky, Hans von Essen lopetti painavasti. 
Ja kun se on annettu, sitä ei enää muuteta. Sitten sitä totellaan 
ja se täytetään viimeistä piirtoa myöten. 

— Niin, niin... Tapahan se on tuokin. 

Saksalainen ei enää viitsinyt olla kutsujen edellyttämällä ta- 
valla edes muodollisesti rakastettava. Ilme kyllästyneenä hän 
alkoi jo tähyillä toisaalle, mutta valpastui äkkiä uudelleen, 
kun Hans von Essen esitti aivan toista asiaa koskettelevan suo- 
rasukaisen kysymyksen: 

— Miksi teillä muuten ei korkea-arvoisia esimiehiä nähdä 
koskaan edessä? 

— Mutta hyvä kollega . . . Mitä me siellä tekisimme? Jouk- 
kueen- ja ryhmänjohtajienhan siellä kuuluu olla. Ehkä tarpeen 
vaatiessa myös komppanianpäällikön. Mutta jo pataljoonanko- 
mentaja näkee kokonaistilanteen selvemmin takaa, rykmentin- 
komentajasta puhumattakaan! 

Esitys oli tiukasti Clausewitzin oppien mukainen ja sen an- 
tamistapa ehdoton. Saksalaiseverstin silmäys oli lisäksi sitä 
luokkaa että Hans von Essen unohti diplomaattisen kielenkäytön. 

— Helvetti! Etulinjassahan muuttuu tilanne joka hetki. Jos 
minä olen jossain kilometrien päässä kenttäpuhelintapsien ääres- 
sä, niin tilanne ehkä on karannut käsistäni jo ennen kuin ehdin 
antaa mitään sopivia vastakäskyjä. Mutta jos olen paikalla, 
näen kaiken omin silmin ja operatiivinen johto myötäilee ti- 
lanteen rytmiä. 

— Mutta arvoisa kollega... 

Saksalaiseversti pudisti säälivästi päätään. Hänen viiruiksi 

vetäytyneet silmänsä mittelivät suomalaisen everstiluutnantin 
päästä jalkoihin. Scurasi uusi mietteliäs päänpudistus. 

Michet tuijottivat toisiaan pari sckuntia. Sitten everstiluut- 
nantti Hans von Essen luopui. 

Ei kertakaikkiaan kannattanut selittää. 

Saksalainen oli feodaalisen yhteiskuntarakennelman tuote. 
Sotamiehet olivat hänen käsityksensä mukaan vain pelinappu- 
loita, tykinruokaa. Isot arvot pantiin vastakkain, nähtiin ko- 
konaisuus. Pienet kohtalot eivät merkinneet mitään. 

Verdun. Ludendorff... 

Everstiluutnantti Hans von Essen oli aikonut vielä tähdentää 
erästä asiaa. Varsinaisesta maaorjuudesta eivät pohjoismaitten 
talonpojat tietäneet mitään, mutta monet rajat vallitsivat tääl- 
läkin. Niinpä sodan puhjettua kuului mutinaa, että eteen työn- 
nettiin muonamiesten pojat, kun taas herrat varjelivat huolelli- 
sesti nahkaansa kaukana kranaatin yltämättömissä taustapor- 
taissa. Aatelisnimi ja kasvatus herraskartanoympäristössä oli- 
vat sitten pahinta, minkä nykypolven suomalainen rintama- 
jermu tiesi. 

Juuri se oli vuosisatoja yhdistetty todelliseen herramentali- 
teettiin. Täysveriratsu ja valkoiset hansikkaat... 

Ratsulla oli todella kulkenut von Essenkin. Ja taisi hänellä 
olla ne kuuluisat valkoiset hansikkaatkin. Mutta joka tapauk- 
sessä hänen herrasmiehen hipiänsä oli hyvin kestänyt ruudin- 
savun siinä missä miestenkin. Nähdessään rykmentinkomenta- 
jansa omin silmin keskellään etulinjassa miehistön mieliala nou- 
si korkealle ja von Essen puolestaan näki omin silmin tilanteen 
kaikkine sen yhtäkkisine muutoksineen. 

Mutta miksipä tuosta käydä väittelemään. 

Hän kävi sotaa omalla tavallaan ja saksalaiset omallaan. 

Ahti Vuorensola 


KENELLE KELLOT SOIVAT 


Punikin poika Viipurista ... 

Katsellessaan edessä olevaa kellotapulia kapteeni Ahti Vuo- 
rensola yritti kerätä kaikki sielunvoimansa keskittyäkseen vain 
saamaansa tehtävään, Vihollinen oli linnoittautunut tapulin 
huippuun ja pyyhki konekiväärillä maastoa. 

Pesäke oli tehtävä vaarattomaksi. Ennen sitä ei hyökkäystä 
voitu jatkaa. Ja Vuorensola oli jo miettinyt keinot valmiiksi. 
Aikaa oli kuitenkin vielä tuokio ja aivan yllättäen Vuorensola 
tuli ajatelleeksi eräitä peruskäsitteitä. 

Isäkin muistui mieleen. Häntä ei Vuorensola ollut koskaan 
nähnyt. Hän oli syntynyt vasta isänsä kuoleman jälkeen. Isän 
kohtalo oli ollut järkyttävä: hänet oli ammuttu veturin päälle 
Viipurissa. Hänet oli katsottu punaiseksi, koska hän oli jäänyt 
paikalleen ja oli tehnyt velvollisuutensa virkamiehenä. 

Vuorensola muisti elävästi, miten parempien perhcitten po- 
jat olivat joskus huomautelleet hänen syntyperästään. Jo lukio- 
luokilla moiset puheet olivat tosin vaienneet. Mutta oliko 

niistä kuitenkin jäänyt jokin siru hiertämään? 

Kohta hän lähtisi ja ryntäisi polttopullo valmiina tapulia 
kohden. Mikäli hän selviäisi elävänä, hän panisi tapulin tuleen. 

Miksi hän oikeastaan aikoi sen tehdä? 

Olisihan asialle voinut komentaa jonkun toisenkin. Painoiko 
häntä raskaana jokin pätemisen tarve. Halu näyttää. Vaiko 
halu ottaa Karjala takaisin — nyt kun kerrankin tunnuttiin 
olevan voiton puolella. Vai halusiko hän pelkästään tehdä vel- 
vollisuutensa — niin kuin oli isäkin kerran tehnyt... huoli- 
matta siitä, millainen jälkikäteisleima tapahtumalle oli annettu. 

Tai oliko kysymyksessä pelkkä inhimillinen kunnianhimo. 
Miehiä näytös ainakin innostaisi. Eikä tultaisi takanapäin sa- 
nomaan ainakaan mitään negatiivista. Pikemminkin taitaisi 
kuulua juttuja meidän kapusta, joka teki itse eikä teettänyt 
toisilla . .. 

Kysymyksiä olisi ollut vielä vaikka kuinka monta. Mutta 
ainoaankaan niistä ei osaisi antaa yleispätevää vastausta. 

Yksi oli ainakin varmaa. Kellotapulista tulisi viholliselle koh- 
ta tulinen lähtö. 

Vuorensola vilkaisi rannekelloaan. Hän tarkasti vielä kerran 
polttopullon. Raapaisu vain ja sitten heitto. Mikäli hän pääsisi 
kyllin lähelle. Ravistunut puinen kellotapuli oli varmasti hel- 
teitten jälkeen kuiva kuin taula. Se ottaisi kovan roihun ja 
kyllä vaikenisi silloin nakutuskin sen tornissa. 

Ja jos hän ei itse onnistuisi, hänen kesken katkennut mat- 
kansa innostaisi kyllä jonkun toisen. Kapteeni tunsi miehensä: 
puolen tunnin kuluttua tapulista olisi jäljellä vain kasa suitsevia 
hiiliä. 

— Mitä meinaat? Ovatkohan ne kiivenneet tuonne tornin 
huippuun neuvottelemaan, kenelle kellot soivat? 

Vuorensolan huomaamatta hänen viereensä oli ilmestynyt 
toisen joukkueen johtaja, untuvaposkinen vänrikki. Savu lai- 
nehti tienoon yllä ja vasemmalta kuului konetuliaseitten ankara 
rätinä. Nuori vänrikki yritti puhua remseästi, mutta huoletto- 
maksi tarkoitettu virnistys oli hyvin jäykkä. Myös kasvot ky- 
pärän alla olivat hyvin kalpeat ja suoni silmäkulmassa nyki 
hermostuneesti. 

Vuorensola kiinnitti katseensa jälleen kellotapuliin ja mit- 
tasi katseellaan vielä kerran välimatkan. Juuri silloin tornin 
huipusta räsähti vihainen konekiväärisarja ja luodit pöllyttivät 
santaa heidän takanaan. 

— Ole vain huoletta, kapteeni Ahti Vuorensola sanoi kuin 
itsekseen. Hänen sormensa puristuivat polttopullon kaulan ym- 
pärille ja jalat jännittyivät ponnahdukseen. — Kyllä ne kohta 
soivat heille. 

Lauri Skyttä 


PERIAATTEET JA PERUNASÄKKI 


— Tiedättekö neuvoa, missä täällä asuu Mannerheim-ristin 
ritari Lauri Skyttä? 

Kytäjän kartanon salissa tiedetään heti. Onhan itse karta- 
nolla sotilasperinteitä Stählhandsken ja Tottien ajoilta asti. 
Viimeisin isäntä on syntynyt maaliskuun 13. päivänä 1940; 
samana päivänä hänen isänsä kaatui muutamia minuutteja 
ennen aseitten vaikenemista. 

— Tuosta vaan, tietä pitkin ensin järven ympäri ja sen 
jälkeen on silta ja sitten iso ylämäki. Siitä mies löytyy. 

Sieltä löytyikin. Siististä tuvasta maamiehen työasu yllään. 

— Tehän olette Mannerheim-ristin ritari? 

Vilkaisu kulmien alta. — Joo. Elleivät nyt ihan hiljakkoin 
ole arvoa pois ottaneet. 

— Tuskinpa. Kärsisikö siinä tapauksessa vähän puhutella. 
Kun olen ajellut ympäri maata etsimässä näitä unohdettuja 
urhoollisia. 


— Missä päin te olette tätä ennen ajellut? 

— Kemissä... 

— Siellä asuu se Rönkä. 

— Täsmälleen. Ja sitten Haminassa ... 

— Schadewitzia tapaamassa, vai? 

— Aivan. 

— Kova mies. 

— Niin tuntuu olleen. 

— Missäs vielä on tullut käydyksi? 

— Turussa ja Kakskerrassa ja... 

— Sieltä löytyivät sitten Kuiri ja Ehrnrooth? 

— Kyllä ne löytyivät. 

— Olettekos te kysynyt lupaa tähän hommaan siltä meidän 
säätiöltä? 

— Tapasin minä sihteerin . .. sen Vuorensolan. 

— Joo, se oli sodassa kapteeni. Nyt se on kuulemma jo 
everstiluutnantti ja ekonomi ja Wihuri-yhtymän koulutuspääl- 
likkö ja tics mitä. Reima mies. 

— Onpa niinkin. Mutta hyvinpä te tunnutte olevan selvillä 
kaikista ritariveljistänne. 

— Meillä on vuosikokous joka kesä. Tänä vuonna on Po- 
rissa. Ja muutenkin... aina sitä näkee ja kuulee... kun 
lukee lehtiä ja kuuntelee radiosta. No, mikäs siinä. Mennääns 
tuonne kamarin puolelle. 

Puhe vilkastuu, kun perusteelliset alkututkimukset on suori- 
tettu. Radio on auki, iltauutiset ovat juuri menneet. Sammut- 
taessaan radion talon isäntä jo virnistää hilpeästi ja tokaisee: 

— Äskenhän sitä ihan kummia kuultiin. Kun jo kommunis- 
titkin alkavat pitää rintamamiehen puolta. Ovat kuulemma 
vasta nyt huomanneet. 

— Sittenhän teillä on koko kansan tuki. 

— Joo, puheissa ainakin. Mutta mitäs te halusittekaan tietää? 

— Matrikkelin mukaan te olette nuorin ritareista. Teidät 
nimitettiin ollessanne vasta 19-vuotias. 

— Pitää paikkansa. 

— Ja ansioluettelo näkyy olevan ihan pahuksenmoisen pitkä. 
Kun muitten kuva ja ansioluettelo yleensä mahtuvat yhdelle 
sivulle, niin teistä puhutaan ylipäällikön päiväkäskyssä vallan 
kolmen matrikkelisivun verran. 

— Jaa... ovat kai silloin sattuneet olemaan semmoisella 
näpertelytuulella, merkinneet muistiin pikku asiatkin. Kyllä se 
olisi vähempikin riittänyt. Esimerkiksi Kauko Tuomalan koh- 
dalla on vain kolme riviä ... sen pojan, joka posautti kerralla 
kymmenen panssaria selväksi ja kaatui lopulta tykkinsä ääreen. 
Mutta ne rivit ovatkin sitä painavampia. 

— Niin ovat. Muistan kyllä miehen. Mutta teistähän nyt 
piti puhua. 

— Puhutaankos vähän ensin kaikista ritareista yleensä. Mei- 
tä on 191 kappaletta. Tai oli — monet kymmenethän ovat jo 
ehtineet sodan jälkeen kuolla. Kun nyt Suomi pystyi — kun 
kaikki koetettiin — mobilisoimaan noin puolen miljoonan mie- 
hen suuruisen kenttäarmeijan, niin mikä on suhde? 

— Tarkoitatteko siis matemaattista suhdetta? Eli siis sitä, 
kuinka mones mies aina sai ristin. 


— Sitä. 
— Eiköhän se ole karkeasti ottaen 1:92 500. 
Skyttä nyökkää. — Tämä ei ole tarkoitettu rehvasteluksi. 


Pyrin erääseen tiettyyn asiaan. Eikä tuo matemaattinen suhde- 
lukukaan ole tietysti oikea. Monet hyvät miehet jäivät syystä 
tai toisesta ilman. Ja vielä verrattomasti useammat kaatuivat 
juuri taistelutehtävää suorittaessaan. Siellä niitä lepää sankari- 

haudoissa varmaan satoja todella :ristiin oikeutettuja. Jos ote- 
taan nämäkin. seikat. huomioon, .niin suhdeluku-alenec:; Voitai- 
siinko. ajatella. niin, että siis yksi HTA sai: ristin —.tai 
oli-siihen oikeutettu. Vs keet IO N 10 daa 
< — Niin: kai. asia suunnilleen lienee. s + == tl 
. Skyttä: hymähtää. ! hieman. —:-Risti.-oli: siis... .; sanoakseni 
kireässä. Mutta yhtä niukasti niitä kai jaeltiin; suurvaltain ar- 
meijoissakin. Mitä niitä nyt:olikaan: vastaavia , . ipri = + ssä 

-= Pour Je: Mérite, . ehkä; Ensimmäisessä maailmansodassa. 
Ja tässä: viimeisessä Saksan rautaristin ritariristi ja Englannin 
Viktorian risti. :* . ceea otat as 0 J ye 4000 

— Aivan niin. No; nyt akes meéikäläisistä monta eri. mieltä. 
Toiset pitävät .meitä valiojoukkona. Mutta- olen kuullut mo- 
.nesti ihan vastakkaisia mielipiteitäkin. Katsotaan, :että tällai- 
nen mies — siis yksi tuhannesta — ei kerta kaikkiaan ole, voi- 
nut .alun alkuunkaan olla täysipäinen. Jokin luonnevika kuu- 
lemma pitää miestä vaivata, silloin, kun hän lähtee yltiöpäi- 
sesti tekemään. tällaisia temppuja. Ne muut 999; viisasta kun 
tekivät vain sen, mitä käskettiin, eivätkä. lähteneet turhia le- 
ventelemään ja henkeään i ` 

— Mutta... 

i— Saanko. kertoa yhden esimerkini, Tässä oli. minulla n 
kein naapurina muuan talon isäntä. Ritari- myös, hyvä kaveri. 
Mutta äityi! sodan jälkeen: juomaan ja niin: menivät. talot ja 
tavarat. Minä häntä:-joskus- varoittelinkin, että: kunhan otat 
vaikka pullon päivässä hissun kissun kotonasi. ja katselet vähän 
työhommiakin, niin kyllä iso talo pystyssä pysyy.: Mutta jos 
lähdetään ja ostetaan Koko: Karkkilan' Rautaruukki ,— siis se 
ravintola, noin. kuvaannollisesti — niin kyllä siinä tulee pää 
vetäjän käteen ennen kuin huomaakaan. , ocio oso ja 

5 Marskin ritarit 


— Tulec kai, Vai niin kävi kaverille. 

Skytän otsa rypistyy. Nyt hän alkaa vasta päästä asian yti- 
meen, — Kun tämä hyvä kaverini siis kaatoi talonsa alas kur- 
kusta, niin johan piisasi lähimmäisillä irvistelemistä. Tultiin mo- 
nelta taholta minullekin vihjaillen huomauttelemaan, että senhän 
saattoi arvatakin. Mies oli ritari ja risti oli miehen pilannut... 

— Alan ymmärtää ... 

Skyttä lyö nyrkin mutaiseen housunpolveensa ja tokaisee: 
— Paskapuhetta, tuollainen! Onhan sitä muutamia meikäläisiä 
tiettävästi veneen alla. Mutta on myös puolustusvoimain ja 
merivoimain komentajina, vuorineuvoksina ja ties millä kor- 
kealla oksalla. Me siltä väliltä olemme sitten tällaisia . . . mikä 
missäkin hommassa, mutta rehellisessä hommassa . .. työmie- 
hinä, maanviljelijöinä, autonkuljettajina, konttoristeina, mais- 
tereina. Joten... 

Skyttä on hetken hiljaa. Sitten hän virkahtaa painavasti: 
— Joten kyllä me olemme ihan tavallisia pulliaisia. Eikä se 
risti ole ketään meistä pilannut. Jos mies mence pilalle, niin 
se on muuten miehen oma syy. 

Nyt jo leveästi irvistäen Skyttä jatkaa: — Sitten sitä väite- 
tään usein, että sota pilasi hermot... Sen jälkeen sitä vasta 
hermoja alettiin tarvitakin. Kun minä hankin tämän pikku- 
tilan, rahaa ei ollut yhtään, mutta luottoa oli. Markkaakaan 
ei jäänyt, kun sain muuttokuorman maksetuksi. Tämä paikka 
oli ihan rappiolla, peltoa oli vain 7 hehtaaria ja ojat puskivat 
pajua niin pirusti. Metsistä ei kannattanut edes puhua, sillä 
ne oli niin tyystin parturoitu, että käki kukkui kiven päällä 
selällään. Mutta kun oli uskoa ja kun kaikki kynnelle kykenevä 
oma väki nyt yrittää kaikkensa, niin eteenpäin sitä on menty 
päivä kerrallaan ... 

Sen kyllä huomaa, jos katselee ympärilleen. Sisällä on siistiä 
ja valoisaa ja ulkona kohoavat hyvin hoidetut värikkäisiin kuk- 
kiin puhjenneet pensaat ja puutarhakasvit. Mutta Skytän ju- 
tustelu on herättänyt vielä yhden kysymyksen: 

— Äskeisestä tuli mieleen ... sanoitte, että tavalliselle mie- 
helle riitti, kun hän teki velvollisuutensa. Miksi te ritarit sitten 
teitte huomattavasti enemmän? Olen kysynyt sitä monilta ja 
saanut mitä moninaisimpia vastauksia: Pakko oli, kun muuten 
olisi mennyt oma henki — sattui niin kova paikka. Isänmaan- 
rakkaus. Sotilasvala. Kotikasvatus. Velvollisuudentunto. Onpa 
joku vastannut — kai ehkä piruuksissaankin —, että teki mieli 
nähdä sen kauniin mutta ynseän Maijan naama, kun ritareina 
palattaisiin. Ja muuan toinen näin: ”Jakoivat 30-luvulla niitä 
sinisiä solmioita ja kun menin myös norkoilemaan paikalle, 
sanottiin, cttei liikene. Piti kuulemme ensin tehdä jotain ja 
osoittautua sinimustien periaatteitten arvoiseksi ...” 

Maanviljelijä Lauri Skyttä purskahtaa nauruun. — Ei olisi 
tainnut se kaveri enää sitä sinistä kravattia huoliakaan, kun 
oli mennyt ja tehnyt... ja kaiken läpikäynyt. Mutta mitä 
minuun tulee, niin en osaa tuohon kysymykseen vastata kuin 
että ihminen nuorena on yltiöpäinen ja hurja. Ja kun olin 
niitä karjalaisiakin, niin oli kai jäänyt jotain hampaankoloon, 
kun koti vietiin. Mutta lähinnä se kai johtui siitä, että olen aina 
nuoruudesta asti ajatellut: Jos kerran asialle lähdetään, niin 
hoidetaan se sitten kaikin voimin. Eihän tappiomielialan val- 
litessa kannata esimerkiksi sotaan lähteä lainkaan. 

Juttu siirtyy periaatelinjoilta muualle. Puheliaalla karjalais- 
isännällä luulisi olevan paljon kertomista itsestään. Mutta mi- 
tään hurjia sotajuttuja ei alakaan kuulua. 

— Onhan niistä merkinnät kirjoissa. Sitä se oli yhtä samaa 

rytinää kun -innolla lähdettiin. Ja kolmen vuoden kuluttua ve- 
rissä päin palattiin. Niin, ja asemasotavaiheen aikana tehtiin 
pahkakuppeja ja kirjoitettiin tytöille hempeitä kirjeitä kovalla 
sotilaan kouralla. Siellä sattui hauskaa ja ikävää. Pääasiassa 
e ikävää. wota: J lysti juttu tässä tuli kuiterikin mie- 
leen . <... | 

- — No? : s % 

= Eräänä päivänä olimme yhyttäneet perunapellon ja kai- 
vanect sieltä säkillisen maittavan näköisiä-.pottuja. Mutta en- 
nen kuin ehdimme keittopuuhiin, tuli taas lähtö.: Se. oli hyök- 
käysvaiheen aikana —41. Jouduimme painamaan koko yön, 
ja aamun sarastaessa oli kova vastus. Se oli vahvasti miehitetty 
kukkula; mutta kai se kaukaa csikunnista katsottuna näytti 
vain: pieneltä kannolta kaskessa. Joka tapauksessa. eskadroo- 
namme’ sai lakonisen käskyn raiväta moinen kanto juuri- 
neen. si s ES 4 s 0 E e S YIT 
"1 Skyttä sytyttää North:Staten. Katsoessaan sinistä savupilaria 
hän huomauttaa pilke silmäkulmassa kesken kaiken: 

*— Minulla on sydänvika ja lääkäri rupesi puhumaan vallan 
kauheita. Sanoi, että jokainen savuke on kuulemma naula ruu- 
misarkkuun ja että tupakanpoltto on heti lopetettava; Ei aut- 
tanut muuta kuin ryhtyä neuvottelemaan. Sanoinj:että hyvä 
tohtori, älkää nyt sentään viekö sairaan. miehen viimeistä iloa. 
Nähkääs, Kun naisista minä en enää piittaa ja viinaa minulla 
ei ole vara ostaa, miin jättäkää nyt edes pari savuketta: panasna, 

— Ja jätti?- x e 

= Jätti Sc, Mutta enemmänhän sitä: tulee väkisinkin polte- 

tuksi. Niin, mihin se juttu jäikään? . - 


— Siihen, kun eskadroona säi. määräyksen vallata erään 
kukkulan. =: « i bo o a 

— Aivan, niin.. Yritimme. ensin suoraan. edestä, mutta se 
homma toppasi jo puolirinteeseen. Silloin :jätettiin kaksi kone- 
kivääriryhmää ja osa joukkueesta ampumaan edestä: päin, 
ikään kuin me koettaisimme samasta kohdasta toisen kerran. 
Mutta minut lähetettiinkin muutaman miehen kanssa kicrtä- 
mään kukkulan taakse. Ja lähtiessä sanoi ratsumestari, että 
nyt sitten, Skyttä, se kova huuto ja päälle heti kun perille pää- 
sette. Ne väittivät, että minulla oli eskadroonan römein ääni. 

— Mutta eihän sodassa pelkkä huuto auta. Voimaa pitää 
olla. No minusta oli taittu sanoa niinkin, että joka porukassa 
pitää olla yksi hullu. Sellainen, joka reuhaa kuin ampiainen. 
Kyllä muut silloin perässä tulevat. Ja tulivathan ne silläkin 
kertaa... 

— Kiipesimme kukkulan rinteen takaa ylös ja huipulla pääs- 
timme niin kauhean huudon, että vanja lähti. Tai kyllä siinä 
tietysti ammuttiinkin eikä vain suuta soitettu. Niin kiire lähtö 
tuli kavereille, että jättivät aseensakin asemiin. Ja pakit kie- 
humaan nuotiolle. Silloin minä muistin ne edellisen päivän 
perunat... 

— Muistin luovuttaneeni perunasäkin erään ratsumiehen 
huostaan ankarin evästyksin, ettei sitä saanut jättää, tuli mitä 
tuli. Ja todesta oli se veikkonen ottanutkin käskyni. Hänkin 
oli kuulunut hyökkäysryhmään ja oli tulen ja veren läpi raa- 
hannut perunasäkin kukkulan laelle. Olin sen tempun nähdes- 
säni aika ihmeissäni. Mutta vielä enemmän hämmästyin, kun 
mies sanoi ensi töikseen: 

”Mitäs nyt tehdään, kun kivääri hukkui... ?” 

”Mihin sinä juutas olet kiväärisi pistänyt?” 

”Se jäi jonnekin tuonne rinteeseen, kun kersantti antoi niin 
kovan ukaasin, ettei perunasäkkiä saa jättää. Nähkääs, ker- 

santti, sitä ei saanut millään kulkemaan yhdellä kädellä kun 
rinne oli niin pirun jyrkkä ja ampuivatkin vastaan. Silloin 


minä heitin sen vintofkan kivikkoon ja raahasin tämän peru- 
nasäkin kaksin käsin ylös.” 

Toimi Ovaskainen 


MITÄ TAPAHTUI KOIVISTON SALMESSA 


Englantilaista alkuperää oleva Thornycoph-luokan moottori- 
torpedovene oli Suomen puolustusvoimain käyttöön siirryttyään 
saanut kasteessa nimekseen Syöksy. Parhaissa mahdollisissa olo- 
suhteissa se todella syöksyi eteenpäin; nopeus oli yli 40 solmua. 
Eräänä sysipimeänä ja myrskyisenä yönä syyskuussa 1941 ei 
kuitenkaan voitu puhua edes kohtuullisista olosuhteista. Kylmä 
tuuli oli jo päiväkausia puhaltanut rajusti ja saanut meren 
vauhkoontumaan. Aallokko oli niin korkea, että jo pelkästään 
lähtö ulos selälle tuntui uskalletulta. Läpitunkematon pimeys oli 
toinen varteenotettava haitta; vain joskus pilvipeitteessä käväisi 
repaleinen halkeama. Ainoana valona häivähtelivät merellä 
vihaisesti pärskyvien aaltojen fosforilta hohtavat harjat. 
Vihollisen vastatoiminta oli myös otettava vakavasti lukuun. 
Maavoimien painaessa koko ajan päälle Viipurin suunnalla 
olivat venäläiset kiireen kaupalla ryhtyneet evakuoimaan jouk- 
koja ja kalustoa. Seivästön ja Koiviston välisessä kapcassa sal- 
messa kävi öin ja päivin vilkas liikenne vihollisen siirtäessä 

laivakuormittain tärkeää tavaraa pois suomalaishyökkäyksen 
ulottuvilta. : 3 awe o oaa EO 

04 läheltä kattomaan mitä salmen oikein ta- 
pahtuu... 

Moottoritorpedovene Syöksyn halkoessa aaltoja sen päällik- 
könä toimiva sotilasmestari Toimi Ovaskainen mietti saamansa 
käskyn sisältöä. Juuri noilla sanoilla sitä ei ollut annettu; oli 
se ollut jonkin verran sotilaallisempi ja täsmällisempi. Mutta 
samalla se oli ollut mahdollisimman pyöreä ja antoi veneen 
päällikölle vapaat kädet. Kaikki tiedot olivat ilmeisen tärkeitä. 
Mutta vieläkin tähdellisempää oli aiheuttaa sekaannusta kulje- 
tuksissa, mahdollisesti pistää jokin vihollisalus pohjaan. 

Helpommin sanottu kuin tehty. 

- Ovaskainen" tunsi tilanteen. Ahtaalla väylällä ci'suinkaan 
liikkunut: pelkkiä *kuljetusaluksia. "Saattueitten: suojana öli:'ti- 
heässä tykkiveneitä- ja vieläkin suurempia sota-aluksia. ` Yksi 
paikalleen ' osunut kranaatti jä:hientoisesta POAN OTNES 00 
neestä jäisi :väin: puùpirstaleita’ pinnälle. * 

“ Myrsky 'kiidätti :martuvien aallonharjojen yltä taittamaansa 
vesikuohua:mukänääiiijä Ovaskainen pystyi vain silmiään 'si- 
ristelleri näkemään pimeyden läpi edes muutaman mettin, Te- 
rävän keulan viiltäessä vettä: Hän erotti välkoisen keulakuohun 
meren" mustästä: pinnasta, mutta muuten sää oli niin: synkkä, 
ettei edes horisonttiviiva: piirtynyt näkyviin. Oltiin melkeinpä 
täysin sokkosillä.'-Mutta kompässisuunnan ja veneen nopeuden 
mukaan voitiin ‘silti -tehdä laskelmiia. mono vet 

` Koiviston: salmi -olisi' edessä aivan tuota pikaa. <? -'*' 

-Sekunifitkin alkoivat turitua pitkiltä, minuuteista 'puhumat- 
takäati;'Joka hetki saattoi keulassa räjähtää; joskin: luultavaa: 
oli; että ivikollinen: oli-pärkanut: miinäkenttänsä juuri: saadak: 

seen oman kiihkeänä * jatkuvan `- laivaliikenteensä - käyntiin. 
Mutta saattoi tapahtua muutakin. --? es <. vire nse 
Kaikenlaista muuta. = + =v s Rand 
Melkeinpä mitä vain. | M 
Ovaskaisen mielessä välähti jokin aika sitten'sattunut:tilanne. 
Sää oli'silloinkin ollut mahdollisimman epäsuotuisa ja näkyvyys 
melkein -olematon!' Mitään valoja ei-tietysti kumpikaan osapuoli 
tässä kissa-ja-hiiri-leikissä käyttänyt ja ap olikin" DYO 
ajanut melkein pahki. viholliseen. - ERE 
Kysymyksessä lienec-ollut'entinen eestiläinen tykkivene Sulev; 
aseistuksenaan 30 mm:n -tykit. Jouduttuaan melkein kylki kyl- 
keen kiinni kummankin 'aluksen mieliistö: haukkoi :tovin -hen- 
keään. Mutta sitten: alkoi täysrähinä.: Taistelu - oli’ kuitenkin 
muodostunut varsin epäsuhtaiseksi;:- kun -mootforitorpedovene 
pystyi ampumaan vain konekiväärillään, vihollinen päästeli 
tykeillä. Suuliekit välähtelivät taukoamatta ja "kranaatit von- 
kuivat suomalaisaluksen :keulassa-ja perässä. Hyvä onni:ja pi- 
meys olivat kuitenkin sillä kertaa pelastaneet pälkähästä: Edes 
torpedoja eivät suomalaiset olleet‘ pystyneet ' vilkkaassa väistö- 
puikkelehdinnassa käyttämään, mutta pääsy kotisatamatn eheä- 
nä merkitsi sekin eräänlaista saavutusta. -+> ` s" 
— Alus-suoräan edessä! i o7 — hun. < tnn. 00 AZ. 
Tähystäjän: ilmoitus palautti sotilasmestari Ovaskaisen sil- 
märiräpäyksessä nykyhetkeen. Joko taas''kävisi samoin? -Isot 
aluksen musta varjokuva 'oli ilmestynyt’ torpedoveneen':keulan: 
eteen niin yllättäen, ettei kovassa” 'aallokossa ollut: samalla het: 
kellä mitään tehtävissä. Kahdella torpedolla ja kevyellä! kk:lla- 
aseistettu Syöksy: oli-- parhaimmillaan vasta: päästyään : viholli- 
sesta 200—300 metrin päähän. Ainäkaan”alle'sadan "metrin ei: 
kannattanut ajatellakaan ampua torpedoita: Sitä paitsi torpe- 

doputket olivat aluksen perässä ja juuri nyt keula osoitti suo- 
raan kohti vihollisalusta. 

Välimatkaa oli enää muutamia kymmeniä metrejä. 

— Tiukasti oikealle! Täysi vauhti! 

Tuskin oli Ovaskainen ehtinyt karjaista käskynsä, kun se jo 
tehosi. Vene reagoi äkilliseen käännökseen rajusti, mutta tot- 
teli. Keula-aalto ryöpsähti vihollisaluksen kylkeä vasten ja alus 
sivuutettiin aivan nuolemalla. Heti kun etäisyyttä oli saatu 
tarpeeksi, Ovaskainen kiiruhti antamaan uudet käskyt. Vene 
teki takakautta lenkin vihollisaluksen ympäri. Samalla saatiin 
myös torpedoputket oikein suunnatuksi ja vene vavahti kum- 
mankin sukkulan syöksähtäessä aaltoihin. 

Veneen joka ainoa mies oli teroittanut katseensa äärimmilleen. 
Veneen päällikkö laski sekunteja. Hän tiesi torpedojen vauhdin 
ja oli melko tarkasti arvioinut ctäisyyden. 

— Nyt... nyt pitäisi... 

Sotilasmestari Ovaskaisen lause leikkautui poikki. Sanoja ei 
enää tarvittu. 

Pimeydessä leimahti ja heti sen perään miesten korviin kan- 
tautuivat mylvivän merenkäynnin ylikin osumien jyrähdykset. 

— Selvä tuli! Ovaskainen sanoi puoliksi itsekseen. 

Hänen mielessään läikähti voitonriemu, mutta myös jotain 
muuta. Usean tuhannen tonnin kuljetusalus painui hänen sil- 
miensä edessä aaltoihin ja upotuksen seuraukset heijastuisivat 
koko salmen kuljetusliikenteessä. Sc hidastuisi, vihollinen jou- 
tuisi kuljettamaan paikalle yhä enemmän varmistusaluksia ja 
koko puuha ruuhkaantuisi ainakin joksikin aikaa. 

Mutta hänen silmiensä edessä kamppailivat juuri nyt kym- 
menet, ehkä sadat ihmiset henkensä edestä. Pimeällä myrskyä- 
vällä merellä heidän kohtalonsa oli selvä. Eikä ainakaan suo- 

malaisilla ollut edes mahdollisuuksia jäädä auttamaan. Jätti- 
läismäisen ilotulituksen loimu oli varmasti huomattu Koivis- 
tolla ja sieltä oli taatusti pyyhältämässä paikalle apuvoimia, 
jotka olisivat liian kovia paloja pienelle moottoritorpedove- 
necllc. 

Torpedoputket olivat tyhjät, piskuisella konekivääriräiskällä 
ei näillä vesillä mitään tehtäisi. Ja tehtävä oli suoritettu. 

Oli katsottu, mitä Seivästön ja Koiviston välisessä salmessa 
oikein tapahtui. 

Sotilasmestari Toimi Ovaskainen antoi käskynsä: 

— Lähdetäänpä keikkumaan kotia kohti. 

— Ei siellä mitään ole. Turhaan te pojat hermoilette. 

Viiden sodan veteraani, 'itscoppinut vänrikki? Paavo Konstan- 
tin Nuotio oli huonolla tuulella. Hyökkäys oli pysähtynyt Hein- 
joen Lintusuon maastoon ja kokemattomat miehet alkoivat 
käydä vauhkoiksi. Tilanne oli kieltämättä hiukan sekava: vi- 
hollisen linjoista ei oikein oltu selvillä. Edessä oli laaja suo ja 
jossain sen takana vastustajat epäilemättä olivat. Jokusen ker- 
ran oli sieltä päästänyt piiskatykkikin kimakan laukauksensa, 
mutta sitten oli koko tienoo vaiennut. 

Illan hämärtyessä alkoi kuitenkin tulla ilmoituksia, jotka 
Nuotion mielestä olivat pelkkiä näkyjä. Koko suo oli kuulem- 
ma täynnä piippalakkeja ja hurja hyökkäys oli muka ihan heti 
tulossa. 

Höpön pöpön! 

Kyllä ne siellä pysyisivät, omalla puolellaan. Ja hiljaisuudesta 
päätellen olivat luultavasti ottaneet hatkan sieltäkin. 

— Taas näkyy... 


76 


o Missä? Nuotio kysyi terävästi. Hän'otti kiikarin: kotelosta. 

— Tuolla vain . . . Noitten käkkärämäntyjen luona. . -=+ 

Ilmoituksen tehnyt .nuori asevelvollinen -viittasi epämääräi- 
sesti kädellään. Muodon vuoksi Nuotio: nosti kiikarin: silmilleen. 
Suolla::oli *-matalia kitukasvuisia mäntyjä ainakin 'sata, mutta 
jokainen..niistä seisoi liikkumatta, eikä mättäitten välissäkään 
näkynyt mitään liikettä. | | 

. Nuotio: kirosi. - E PK e saat 150905 

— Sinä olet niin säikky TTA että vaikka sinut. panisin 
suljetun koppiin, sinä näkisit vielä sielläkin venäläisiä. 

Asevelvollinen meni hämilleen. Hän mutisi jotain siihen:suun- 
taan, että hänen näkönsä oli: tarkempi kuin vanhojen ukon- 
horiskoitten. :Mutina sai Nuotion kimmastumaan entistä enem- 
män. Olihan hän tosin jo pitkästi yli viidenkymmenen, mutta 
ei: sitä silti-passannut tulla: kaikenlaisten u poria silmille 
hyppimään.' -. a KURTIN 7 

=.. Annas tänne se bonepo. Minä käyn Kauman 

Asevelvollinen teki” työtä käskettyä. Ripustaessaan konepis- 
toolin hihasta kaulaansa Nuotio sähähti. vielä: 

— Eikös sitä pruukaa. palaa niitä -'aarnivalkeitakin. soilla? 
Maahan haudattujen aarrekätköjen yläpuolella... Tai mitä lie- 
nevät virvatulia! Katselkaa nyt sillä: aikaa..niittenkin paikat 
valmiiksi, että saatte huomenissa lähteä!:kaivamaan . kultara- 
hoja mudasta . 4 

Kaikki. ympärillä. olijat väikönivat. Ei: oikein kärsinyt vastata 
letkaukseen mitään, sillä Nuotio kyllä tunnettiin. Hän oli osal- 
listunut. jo pahaisena kakarana Linderin pataljoonan mukana 
Ahvenanmaan taisteluihin. Kun se juttu:sai hiukan: nolon lo- 
pun ja suomalaiset valtaajat evakuoitiin Ruotsiin, .ei. Nuotio 
ollut lahden takana vanhentunut. Kuukautta myöhemmin hän 

oli jo taistellut Satakunnan rintamalla ja osallistunut muun 
muassa Ikaalisten ja Tampereen valtauksiin. 

Sckin oli kuitenkin ollut vasta alkua. 

Kun Viron vapaussotaan kyseltiin vapaaehtoisia, Nuotio oli 
lähtenyt oikopäätä mukaan. Kun veljesmaa oli vapautettu, 
hän oli käynyt sotimassa vielä Latviassakin. Välivuodet hän 
oli — miesten käsityksen mukaan — vain pidätellyt henkeään 
ja tähyillyt aidon sotahullun tapaan, missä taas alkaisi ruuti 
palaa. Espanjan sotaan hän ci ehtinyt, mutta pian hän pääsi 
haluistaan lähempänäkin. 

Talvisodan sytyttyä Nuotio oli odottanut muutaman päivän. 
Hän oli silloin jo nostomies eikä kutsua ollut kuulunut. Ei siitä 
huolimatta, että Sillanpään marssilaulun mukaan kaikki rien- 
sivät ilomielin sinne, mistä juuri tuo yhteinen kutsu soi. 

Nuotio oli itse hakenut passituksen. Summan alkaessa murtua 
hän oli heilunut etulinjassa ja oli perääntynyt vasta viimeisien 
joukossa Talin ja Kämärän kautta typistettyyn koti-Suomeen. 

Nuotion ansioluettelo siis tunnettiin. Mutta sattumalta hän 
tiesi sen hyvin itsekin, eikä sietänyt vasta ensimmäistä sotaansa 
räpistelevien keltanokkien hölötyksiä. 

Ettäkö nytkin muka suo täynnä vihollisia! 

Voi taivaan talikynttilät! 

Nuotio viuhtoi vihaisesti eteenpäin ja käveli micelenosoituk- 
sellisesti ihan pystyssä. Miesten näköharhojen lisäksi häntä si- 
sutti eräs toinenkin asia. Eversti Vihma oli käynyt tunti sitten 
rähisemässä ja oli ihmetellyt, miksi miehet olivat pysähtyneet 
suonlaitaan. Puuttui kuulemma hyökkäyshenkeä. Ja taitoa — 
oli kuulemma maailman yksinkertaisin asia selvittää tilanne 
koukkaamalla ... 


Mikäs sitä everstin oli sellaisia puhuessa. Itsekseen kiukutel- 

lessaan Nuotion oli silti pakko myöntää, että Vihma oli hen- 
kilökohtaisesti tavattoman rohkea ja päättäväinen mies. Olihan 
se nähty tähän asti edetessä . . . everstin arvoinen herra ja aina 
silti edessä yllyttämässä arempia omalla esimerkillään. Mutta 
samalla hän oli äkkipikainen ja luvalla sanottuna hiukan hosu- 
vakin. Kaiken olisi pitänyt tapahtua yhdessä leimauksessa. Kas 
kun tällä kertaa sentään oli puhunut koukkaamisesta eikä mää- 
rännyt, cttä suon yli piti lentää. 

Hämärä tiheni. 

Jossain edessäpäin rapsahti. 

Nuotio pysähtyi kesken askelen. Hetken -hän seisoi toinen 
jalka kohotettuna kuin lintukoiralla. Hän nuuhkaisi ilmaa. 
Ei tuntunut ainakaan mahorkan käryä. Mutta jokin siellä ka- 
hisi. Jänis? Joku iso rusakko? Ja tässä scisottiin sitten jänis 
housussa . .. 

Konepistooli roikkui edelleen hihnastaan Nuotion kaulassa. 
Hän oli jo siirtämäisillään sen kainaloonsa, mutta sitten hän 
alkoi epäillä, että omilta linjoilta nähtiin hänet vieläkin hä- 
märän läpi. Juuri äskenhän hän oli jyrkästi ilmoittanut, ettei 
suolla ollut ketään. Näyttäisi hiukan naurettavalta, jos nyt ryh- 
dyttäisiin puikkimaan puulta puulle kyyryssä ja konepistooli 
ampumavalmiina. 

Nuotio jatkoi matkaansa, mutta nyt jo varovaisemmin. Mur- 
jottavat ajatuksetkin häipyivät, kun hän terästi aistinsa valp- 
paiksi. Äkkiä hän muisti, että hänellä oli myös parabellum- 
pistooli. Lähtiessään hän oli irrottanut sen kotelon vyöltään ja 
oli kätkenyt pelkän aseen puseronsa sisäpuolelle. Liikesarja oli 
käynyt aivan vaistonvaraisesti, ilman cttä hän olisi sitä silloin 
edes ajatellut. Nyt se palasi hänen mieleensä ja veti hänet 
hiukan mietteliääksi. 

: Oliko se ollut jokin tiedoton varustautuminen yllätykseen? 
Olisihan -ase voinut. riippua kotelossaankin «vyöllä kaikkien nä- 
= . N a 0 C n s. 

++ Eihän suolla vihollisia ollut. 


Nuotio oli ehtinyt: kohtaan, missä pitävä kansaa alkoi 
vaihtua jalkaa upottavaksi. nevaksi. Oikeastaan hän oli jo. tar- 
kistanut asian. Ketään ei näkynyt. Mutta voisihan suolla. tehdä 
vielä pienen kierroksen. Näkyisi palattaessa ainakin saappaissa 
mutaa varrensuuhun asti, ja se todistaisi, että oli käyty -katso- 
massa säikkypoikien puheet. Ja todettu ne tuulesta temmatuiksi. 
+ Edessä oli pajupensaikko ja siinä aukko. Siitä: mahtuisi juuri 
ja. juuri läpi. ~ vä s E v" 

e —"Stol!: Ruki verh! ~.. T A A : 

: :Kuin'maasta nousseina aaveina.-oli kolme puna-armeijalaista 
äkisti hänen ympärillään. Kaksi konepistoolinpiippua painui 
kovakouraisesti Nuotion. vartaloa vasten. Yksi mahaan ja toi- 
nen selkään. : Kolmas vihollissoturi : pysyi pari: metriä kauem- 
pana, matta hänenkin aseensa;oli suunnattu tarkasti. Sen piippu 
osoitti Nuotion päähän, ja miehen sormi oli herkästi liipaisimella. 

-Pysähtymiskäsky: ja määräys nostaa-kädet ylös oli:annettu 
kuiskaten. Mutta sävyssä oli kuolettavaa uhkaa. Sc oli pahem- 
paa kuin huuto. Myös miesten silmät välkkyivät siihen tapaan, 
ettei arvailun varaa jäänyt. : T7 8 

Nuotion. konepistooli riistettiin heti... Rotevin. venäläinen ei 
näyttänyt piittaavan sotasaaliista. - Hän vetäisi kätensä taakse 
ja linkosi aseen jäntevässä kaaressa kauas suolle.: ;. 

+ Tilanne oli pahin: mahdollinen. Kaikki vangitsijat olivat 
Nuotiota päätä pitempiä. Lisäksi he olivat hampaisiin asti aseis- 
tautuncita. Mutta-juuri sillä hetkellä Nuotio ei huomannut 
edes pelätä. Hän oli vimmastunut omaan itseensä, omaan :varo- 

mattomuuteensa niin, että silmissä löi punai ta. 

”Eihän siellä suolla ole ketään. Katselkaa nyt niitä aarm- 
valkeitakin ...” 

Tässä sitä nyt oltiin. 

Töykeä, lapaluuhun kipeästi sattunut tuuppaus konepistoo- 
lin piipusta tasoitti Nuotion vimman hyvin äkkiä. Samanaikai- 
sesti yksi venäläisistä teki käskevän kädenliikkeen ja urahti 
jotain matalasti. Elc oli selvä. 

— Seuratkaa! 

Kaikkein suurin miehenkorsto asettui jonoon ensimmäiseksi. 
Hänen peräänsä asetettiin Nuotio ja toinen sijoittui tiiviisti 
hänen kannoilleen. Kolmas venäläinen kulki viistosti etuoikealla. 

Sitten lähdettiin. 

Kulku suunnattiin kiertämään pitkin suon laitaa. Hämärä 
oli jo alkanut väistyä päälle tunkevan pimeyden tieltä. Vain 
läntisessä taivaanrannassa ruskotti vielä hentoisesti. Vangitsi- 
joilla oli kiire ja tämän tästä Nuotio sai takana tulijalta tuup- 
pauksen selkäänsä. 

Jo ensi hämmingistään selvittyään Nuotio oli alkanut aja- 
tella povessa olevaa parabellumia. Kiireissään eivät vangitsijat 
olleet huomanneet tutkia häntä läpikotaisin ja ase tuntui ko- 
vana palleaa vasten. Ajatukset suhisivat kuumeisina päässä ja 
keskittyivät yhteen asiaan. Oliko hän vetänyt lähtiessään pa- 
noksen piippuun? Luultavasti. Ja sen jälkeen hän oli tavanmu- 
kaisesti varmistanut aseen. No, varmistimen saisi pois pienellä 
peukalon painalluksella. Mutta jospa hän muisti väärin piip- 
puun vedon? Latausliikkeeseen ci kylläkään jäisi aikaa... 

Ja miten ascen ylipäänsä saisi esille? 

Tuossa mätäs. Jospa olisi kompastuvinaan? Sitten kyyryssä 
ollen käsi salamannopeasti poveen ... 

81 


6 Marskin ritarit 


Mätäs ohitettiin, ennen kuin Nuotio ehti ryhtyä sanoista 
tekoihin. Hän puri hampaansa lujasti yhteen. Viimeiset hetket 
tikittivät ohi, kohta oltaisiin jo liian kaukana. 

Taas mätäs. 

Nyt! 

Nuotio aloitti näytöksensä. Ylijännittyneenä hän vei sen hiu- 
kan liiankin hyvin, niin että oli tosissaan kompastua. Tasapaino 
horjui, mutta kun hän sen taas saavutti, oli parabellumkin 
esillä ja varmistin irti. 

Liipaisimen painallus. Ensimmäinen laukaus jyrähti pime- 
nevän suon laidassa. Nuotion edellä kulkenut mies oli niin 
lähellä, että suuliekki kosketti sotilaspuseron selkää. Osuma oli 
varmaakin varmempi ja luultavasti heti kuolettava. Sitä ei 
Nuotio kuitenkaan ehtinyt katsoa; salamana hän pyörähti 
ympäri. 

Hänen takanaan astellut vihollinen tuijotti häntä silmät am- 
mollaan. Niitten ilme oli äärimmilleen tyrmistynyt. 

Mies ei saanut aikaa toipua. Parabellum jysähti jälleen Nuo- 
tion kädessä. Venäläisen katse lasittui. Huokaustakaan ei kuu- 
lunut hänen suustaan, kun hän paiskautui selälleen mättäitten 
väliin. 

Kolmas vihollinen oli Nuotion tilannearvelun mukaan kaik- 
kcin vaarallisin. Hän oli vinoittain kauempana sivulla ja joka 
silmänräpäys Nuotio oli odottanut sieltä käsin räsähtävää ko- 
nepistoolisarjaa. Mutta tämä mies tekikin yllättävän tempun. 
Hän antoi konepistoolinsa kirvota kädestä ja säntäsi hurjasti 
mölisten karkuun. 

Nuotio kohotti vielä kerran pistoolinsa. Valoa tihkui taivaalta 
vielä sen verran, että puseronselkä olisi ollut hyvä maali. Mutta 
sitten hän antoi kätensä vaipua. 

Menköön! 

Hyvä näinkin. 

Paikalla ei kuitenkaan ollut syytä aikailla. Vihollinen oli 
lähtenyt karjuen juoksemaan omia linjojaan kohti ja pian sieltä 
tultaisiin joukolla. Myös Nuotio pyyhälsi puolestaan juoksuun, 
mutta omaan suuntaansa. Hän ci ehtinyt edes tarkastaa kaa- 
tuneitten venäläisten taskuja tai ottaa heidän aseitaan. 

Eikä hän oikeastaan pitänyt sillä väliäkään. 

Hänen mieleensä oli välähtänyt muuan tuuma. Palattuaan 
hän ei puhuisi kenellekään mitään. Kun ruumiit löytyisivät 
aamusella, niihin tuskin kukaan kiinnittäisi suurempaa huo- 
miota. Sellaisia näki sodassa liikaakin. 

Sitä vastoin omat miehet eivät saisi nähdä, että vänrikki 
palaisi täyttä karkua, silmät päässä pyörien suolta, jossa yli- 
päänsä ”ei ollut vihollisia”. 

Kompastuttuaan pimeässä puun juureen ja nyrjäytettyään 
kätensä Nuotio pakotti vauhtinsa ensin tasaiseksi kävelyksi. 
Lopussa hän kulki suorastaan hidastellen, cttä hengitys ehtisi 
varmasti tasaantua. 

— Mitä siellä oli? Siellähän huudettiin ja ammuttiin ... 

— Missä? Nuotio kysäisi rauhallisesti. 

Miehet olivat heti kerääntyneet hänen ympärilleen ja kysy- 
myksiä sinkoili ilmassa. 

— No, tuolla suolla... 

— Mäen alarinteessä. Kun muuten on sattumalta näin hil- 
jaista, me kuulimme varmasti sieltä kaksi laukausta. 

— Jotain sellaista meteliä minäkin olin kuulevinani. Nuotio 
myönsi. — Kuka lienee präiskinyt . . . paukkuuhan sitä sodassa. 

— Entä missä on minun konepistoolini? 

Nuotio hiukan säpsähti. Nuori asevelvollinen oli astunut hänen 

eteensä ja hänen kysymyksensä oli samalla vaativa ja epäilevä. 

Kuin vasta asian muistaen Nuotio läimäytti kädellä otsaansa. 
— Voi sun hitto! Minä istahdin yhdelle mättäälle ja poltin 
kaikessa rauhassa tupakan. Sinun tussarisi unohtui sinne... 
kyllä se löytyy, kun aamu valkenec. 

Miehet eivät vieläkään ottaneet hajaantuakseen Nuotion 
ympäriltä. Silloin tämä sanoi jo kärsimättömästi. 

— Sanoinhan minä, ettei siellä suolla ketään ole. Nyt on 
asia tarkistettu. Vieläkö joku väittää vastaan? 

Kukaan ci suorastaan väittänyt. Miehet etsiytyivät kukin 
omiin puuhiinsa. Mutta ihmettelevää jupinaa kuului sieltä 
täältä vielä pitkän aikaa. 


Lauri Heino 


SUOMALAINEN KOMMUNISTI JA STAHANO- 
VILAINEN SOTKA 


Toisen maailmansodan alussa saksalaisten aseet näyttivät jon- 
kin aikaa pettämättömiltä. Puola kukistettiin neljän viikon sa- 
lamasotaoperaatiolla. Sitten seurasi isku länteen. Hollanti an- 
tautui muutamassa päivässä ja lähes yhtä nopeasti laski myös 
Belgian armeija aseensa. Britit työnnettiin mereen Dunger- 
guessa ja pian sen jälkeen kopisivat saksalaiset sotilassaappaat 
Pariisin pääkadulla. Välillä yritti Jugoslavia ryhtyä pullikoi- 
maan, mutta se pantiin hetkessä matalaksi. Kun aseveli Mus- 
solini ei pärjännyt Kreikassa, saksalaisten täytyi lähteä selvit- 
tämään sekin souvi. Hakaristilippu nostettiin Akropoliille ja 
lopuksi vallattiin Kreeta laskuvarjojääkärien iskulla. 

Ei siis ihme, että sodan puhjettua Saksan ja Neuvostoliiton 
välillä hyökkääjät jälleen vuorenvarmasti uskoivat voittoonsa. 
”Koko rakennelma on mätä”, julisti Hitler. ”Meidän tarvitsee 
vain potkaista oveen ja koko höskä romahtaa.” 

Sodan ensimmäiset päivät vahvistivat hyökkäyshenkisten ja 
voitontahtoisten valloittajien uskoa. Rajalinnoitukset murskat- 

tiin ja syöksy sisämaahan alkoi. Mutta sitten ilmestyivät näkö- 
piiriin ensimmäiset venäläisten T-34 tyyppiset panssarivaunut, 
joista suomalaiset käyttivät sittemmin nimeä Sotka. Niistä 
muodostui se nyrkinisku, joka pani siihenastisen raskaan sarjan 
mestarin leuan tärähtämään. 

Ensinnäkin vaunuja oli paljon. Niitä näytti sikiävän aron 
tomupilvistä kuin heinäsirkkaparvia. Mutta ei tämä vielä mi- 
tään. Arojen rannattomuuteen mahtui kyllä romurautaa. Kun- 
han vaunut saataisiin tuhotuiksi, Volgan takaisissa tehtaissa 
saisivat ahertajat yltää miten stahanovilaisiin työsaavutuksiin 
asti, ja kaikki työn sankarien ponnistukset valuisivat hiekkaan. 

T-34 vaunut civät kuitenkaan suostuneet alistumaan tähän 
kaavaan. 

Kun ne ryntäsivät päin, saksalaiset panssarintorjuntamiehet 
katsoivat tilannetta silmät ympyriäisinä. Mieleen alkoi jopa 
tulla entisen miehen huomautus, kun hän eläintarhassa ällis- 
teli kirahvia: 

”Ei tuollaista olekaan.” 

Saksalaisten vakoilutietojen mukaan ei tyyppiä T-34 todel- 
lakaan pitänyt olla olemassa. Mutta kova totuus todisti päin- 
vastaista. Uusi vaunutyyppi oli yllättävän nopea ja ketterä 
käänteissään. Lisäksi sen panssarointi oli ilmiömäinen. Kun 
vielä otettiin huomioon nerokkaasti suunnitellut viistot pinnat, 
ei mikään saksalainen panssaritorjuntatykki saanut tulijoihin 
otetta. Pienempikaliiperiset aseet T-34 yksinkertaisesti sotki 
alleen, ravisteltuaan sitä ennen niitten kranaatit pinnastaan 
kuin norsu hernepyssyn luodit. Ja jos koetettiin isompaa putkea, 
nekään eivät tehonneet. 


Osumia saatiin tosin, mutta viistoista pinnoista kranaatit 
kimposivat pois. 


86 


Ensi kerran koko sodan aikana joutui saksalainen jalkaväki 
useilla rintamalohkoilla paniikin valtaan. Ensi kerran lähdet- 
tiin silmittömästi juoksemaan takaisin päin ja omat panssarin- 
torjuntamiehet ristittiin vihaisesti ”koputtelijoiksi”. 

Vasta kun saksalaiset älysivät hankkia paikalle 88 millin 
ilmatorjuntatykkejä ja käyttää niitä suorasuuntauksella, en- 
simmäiset vihollisen uudet vaunutyypit onnistuttiin tuhoamaan, 
Mutta sitä ennen oli ehtinyt tapahtua paljon pahaa. Vaikein 
ehkä oli juuri tuon tähänastisen voittamattomuuden sädekehän 
pirstoutuminen. 

Suomen rintamalle liikeni näitä ilmiömäisiä uusia panssari- 
vaunuja vasta syksymmällä; käytiinhän päätaistelut toki ete- 
lässä, Mutta kun niitä alkoi saapua, kävivät naamat totisiksi 
täälläkin. Eivät tehonneet enää talvisodanaikaiset alikersantti 
Schadewitzin konstit; T-34 ci päästänyt ketään lähelleen ja 
yritykset tuhota niitä kasapanoksin torjuttiin verisesti. Jos niitä 
koetettiin eliminoida kauempaa sen aikaisilla pst-tykeillä, näh- 
tiin samat kummat kuin etelämpänäkin. 

Laukaus. Osuma. Välähdys panssarissa. Ja sitten ei mitään. 
Ei mitään muuta kuin että vaunu tuli aina vain kiukkuisem- 
min päälle. 

Joitain juttuja näistä talttumattomista sotakoneista oli tosin 
kuultu aikaisemminkin. Ne huhut kiirivät kaukaa Smolenskin 
rintamilta ja niille sopi hymähdellä telttakamiinan valossa. 
Mutta kun sitten jouduttiin kouriintuntuvasti tapahtuneen tosi- 
asian eteen, jutut juuttuivat äkkiä kurkun perälle. 

Itsensä perkeleen vehkeitä tuntuvat olevan... 

— Saatana, kun minä lasautin kolmasti päin taulua. Ja 
sitten tulikin vihoviimeinen kiire ojaan. Katselin hampaat tä- 
risten muutaman metrin päästä, kun se survoi meidän tykkim- 

me telaketjujensa alle. Ja minun osumistani ei näkynyt jälkeä- 
kään. Tokko oli edes maali rapissut... 

— Ei niille mitään voi... 

Panssarimies Lauri Heino oli viime päivinä kuullut näitä 
juttuja. Lisäksi hänellä oli omakohtaisiakin kokemuksia uusista 
tulokkaista. Kovia vehkeitä tuntuivat olevan. Mutta eivät sen- 
tään voittamattomia. 

Viimeksi mainittu ajatus häivähti Heinon mielessä, kun hän 
illan hämärryttyä oli hiipinyt linjojen väliin. Eräs T-34 oli 
joutunut pinteeseen. Mutta tällä kertaa sen voittajana kuiten- 
kin oli ollut suomalainen maasto. Konehirviö oli epäilemättä 
konstruoitu lähinnä tasaisten, puuttomain maastojen taistelu- 
välineeksi ja tällä kertaa näytti siltä, että korpimaisema oli 
tehnyt sille tepposet. 

Vaunu oli jäänyt kiinni. Miten, sitä oli kauempaa vaikea 
nähdä. Ja lähempää ehkä vielä vaikeampi tutkia, Silti Heinon 
mieli paloi ratkomaan arvoitusta. Sormenpäitä suorastaan syy- 
hytti; hän oli synnynnäinen konemies. Lisäksi hän oli joutunut 
ajamaan paljon heikompia suomalaisia vaunuja. 

Miltähän tuntuisi päästä tuollaisen sarviin ...? 

Ajatus oli ensin aivan ohimenevä ja sen toteuttaminen käy- 
tännössä näytti olevan vailla kaikkia mahdollisuuksia. Heino, 
jos kuka, tiesi asian. Hän oli päivällä saanut omissa nahoissaan 
tuntea tämän vaunun voiman. 

Heino rypisti harmistuneesti otsaansa, samalla kun hän valp- 
paasti tähyili pimentyvään iltaan häipyviä vihollisvaunun nä- 
kymiä. 

Olipa se ollut oikea näytös! 

Metsästä oli alkanut vyöryä ennentuntemattomia otuksia. 
Yksi, kaksi, kolme, neljä . . . Jo niitten liikuntakyky teki säväh- 

dyttävän vaikutuksen. Levein telaketjuin ne painelivat eteen- 
päin vauhtia, joka — omat koneet huomioon ottaen — tuntui 
päätäpyörryttävältä. Mutta ci tässä vielä kylliksi. Kolmen met- 
rin pituiset uhkaavat putket sojossa vaunut tulivat perä perää 
ja vaikka ne kaukaakin katsottuina olivat jo näyttäneet kook- 
kailta, nc lähestyessään muuttuivat valtavan suuriksi. 

— Koetas nyt sentään... 

Heinon vaunussa olivat tykkimicehinä Veräjäntausta Tam- 
meclasta ja Viitanen Tampereelta. Kun vihollispanssarit olivat 
ehtineet noin kolmenkymmenen metrin päähän, lumous särkyi 
sen verran, että ryhdyttiin kaikesta huolimatta kokeilemaan 
niitten ihon kestävyyttä. Heinon vaunun putki oli 45-millinen 
ja hän tiesi, että panssarikranaatteja oli varastossa kuutisen- 
kymmentä. 

— Täytyyhän niitten jotain tehdä... 

— Annas olla... 

— Osui! 

— Mutta nääks mitä teki... ? 

Hiki niskaan kohonneena ampuja oli alkanut laukoa, la- 
taajan syytäessä erikoisvalmisteisia, panssarin läpäisemiseksi 
tarkoitettuja kranaatteja putkeen. Mutta mitä tapahtuikaan? 
Myös ajajan penkillä näkyä tähyillyt Heino ällistyi. Osumia 
täytyi tulla useitakin, mutta venäläiset vaunut civät olleet tie- 
tääkseenkään. Aivan kuin pilkalla ne eivät viitsineet edes vas- 
tata tuleen. Ne porhalsivat eteenpäin edes kääntämättä put- 
kiaan suomalaisia kohden. 

— Kuin paraatissa, hemmetti! 

— Ne taitavat, pirut, luulla olevansa Punaisella torilla ... 

Tykin takana uurastavaa ampujaa oli alkanut suututtaa 
sen verran, että pelkokin unohtui. Jälleen hän sai varmasti 

ristikolle yhden vaunun ja tiesi osuneensa. Vihollispanssari ei 
edes nytkähtänyt. Leuat lujasti yhteen puristuneena ampuja 
alkoi syytää kranaatteja milloin mitäkin vihollisvaunua koh- 
den, mutta kun kaikki kuusikymmentä 45 millin ammusta 
oli käytetty, vaikutus oli plus miinus nolla. 

Vain hylsyt helisivät oman vaunun lattialla. Kääntäen no- 
keentuneen ja rasvaisen naamansa ajajanpenkiltä ampujan 
suuntaan Heino kysyi irvistäen: 

— Jokos nyt uskot, että naapurikin osaa tehdä vehkeitä? 

Letkaus oli vastaus edellisenä iltana teltassa käytyyn keskus- 
teluun. Kersantti Lauri Heino oli mielipiteiltään kommunisti, 
eikä hän ollut välittänyt salata aatettaan rintamaoloissakaan. 
Tilanne oli kuitenkin sellainen, että kaikki muut kävivät tä- 
män oudon linnun kimppuun ja lopulta tuohduttiin niin, että 
puhuttiin jo vallan sotaoikeudesta ja maanpetturuudesta. Sil- 
loin Heino oli äyskäissyt: 

— Kokoomustakos minun olisi pitänyt äänestää? Sen jäl- 
keen kun jäin 15-vuotiaana... vanhempien kuoltua... ve- 
tämään 8-lapsista katrasta perheen päämiehenä ... 

Joku oli tokaissut vastaan: — Aina sitä yhteiskunta apua 
antaa... 

— Joo. Minä sain semmoista, että talutettiin korvasta pysty- 
mettään. Ja sanottiin, että käy kiinni . . . kuusi markkaa motti. 
Ja rosvomitta päälle ... Kais tiedätte, mikä se on? 

Sen maalaismiehet kyllä tiesivät. Tapana oli kolmikymmen- 
luvulla, että pinon oli oltava 10—15 senttiä korkeampi kuin 
täsmällinen normi edellytti. Vasta sitten pino hyväksyttiin täysi- 
mittaiseksi. 

— On tässä ollut mottimettässä itse kukin ... 

— Eikä ole Parta-Kallen oppia ruvettu suosimaan! 

— Mitäs tykkäsit Mainilan laukauksista? 

— Tykkäsin, mitä tykkäsin. Mutta siitä minä en tykännyt, 
kun kahdeksan nuorempaa huusi leipää. Lähdin kuokkimaan 
suota ja kaksi markkaa oli taksa ja syltä. Jos tiedätte mikä on 
saran leveys, niin passaa laskea! 

Väittelyn laineet olivat käyneet kiivaina ja naamat olivat 
punoittaneet. Vain harva oli osoittanut myötämieltä ja senkin 
varovaisesti: 

— Onhan se niinkin... 

— Miten sen ottaa... 

— Joo, kun puusta katsoo niin maassa naidaan. 

— Kuka on kipinävuorossa? Eikös jätetä mikko pystyyn ja 
ruveta muut vetämään lonkkaa. 

Nukkua oli yritettykin, sen verran kuin olosuhteet myöten 
antoivat. Elettiin sateisia lokakuun alkupäiviä 1941 ja oltiin 
juuri tultu Syvärille. Voimalaitos piti varmistaa ja Heino oli 
saanut alleen T-24:n, hänen toverinsa Ojasen ajellessa englan- 
tilaisvalmisteista vaunua. 

Ja näin oli sitten käynyt, kun paljon puhutut T-34 tyypit 
ensi kerran suvaitsivat näyttää kuononsa. 

Vielä tuolta sisuun käyneeltä kunniakierrokselta palatessaan- 
kin olivat vihollispanssarit suvainneet leikkiä. Ne olivat kerta- 
kaikkisesti pysähtyneet kuuntelemaan suomalaisaseitten koput- 
telua kylkiinsä. Kun joku tohelo oli jo ehtinyt kiljaista, että 
vaunut oli muka onnistuttu tuhoamaan, nähtiin loppunäytös. 
Pakoputket pölläyttivät mahtavat pilvet ja kaikki vaunut am- 
paisivat nuolena liikkeelle. Viime hetkessä muuan niistä pa- 
mautti kuin halveksuntansa osoitukseksi miehenmentävän reiän 
voimalaitoksen torniin. 

— Jo olisi tuollaisella mukava tyyrätä... 

Heino oli jo unohtanut niin poliittisiin väittelyihin kuin vi- 
hollisen edellispäiväiseen esiintymiseenkin kohdistuvan har- 
minsa, Mitä politiikkaan tuli, hän kulki nykytilanteen mukana 
ja teki mitä käskettiin. Muutenhan olisi mies joutunut sorakuo- 
pan seinustaa vasten liina silmillä tai parhaassa tapauksessa 
ainakin Konnunsvolle kaivamaan pitkää ojaa piimän ja lanttu- 
keiton voimalla. Tuskin hän olisi viimeksi mainittujakaan ta- 
pahtumia pelännyt, jos olisi pahan pään ottanut. Mutta elämä 
oli opettanut häntä valitsemaan vähemmän riesan tien. Silti 
oli kenenkään turha kuvitella, että tässä olisi vielä heittäydytty 
näyttelemään intoa uhkuvaa Suur-Suomen tekijää... 

Heino sylkäisi maahan ja teroitti katsettaan. Kiinni juuttu- 
neen vihollispanssarin ääriviivat näkyivät enää vain vaivoin 
pimeydestä. Torni, tykinputki... siinä olikin kaikki. Miten 
telaketjut olivat ja mikä este siellä pidätteli, sitä voi vain ar- 
vella. Yhtä vaikea oli tietää, oliko vaunu varmistettu. Mitään 
molotusta ei kuulunut, mutta ehkä naapurit olivat tarkoituk- 
sella hiljaa. 

Ja sitten kun mentäisiin nuuskimaan tilannctta, räiskähtäisi 
silmille ... 

Kaikesta huolimatta Heino ei millään saanut erästä ajatusta 
päästään. Sc oli pudonnutkin sinne vasta hetki sitten, mutta 
se oli kummallisen houkutteleva. Jos vaunu saataisiin irti ja 
tuotaisiin korjattavaksi omien puolelle, niin olisipa sitä muka- 
va ajella. Ja taitaisivatpa edellisenä iltana teltassa leukaperiään 
narisuttaneitten isäntämiestenkin suut hiukan soukistua. 

Sekin nyt oli vielä pikku juttu. 

Mutta... 

Heinon lujat panssarimiehen kourat koukistuivat väkisinkin 
pimeydessä. Äkillisenä mielikuvana hän jo tunsi tuon le- 

gendaariseksi käyneen T-34:n ohjaimet sormissaan. 

Ei kai siitä mitään tulisi. 

Mutta jos sentään käytäisiin varovasti katsomassa? 

Heinon mukana olivat outoa näkyä saapuneet ihmettelemään 
panssarimiehet Laitinen ja Viitanen. Selostettuaan heille kuis- 
katen suunnitelmansa hän lopulta suhahti matalasti: 

— Josko ...? 

— Kiinni veti! 

— Lähdetään heti hiippailemaan. Mutta hissukscen! 

Laitista ja Viitasta ci tarvinnut edes kahdesti yllyttää. Myös 
heitä molempia poltti panssarimiesten malttamaton uteliaisuus. 
Siinä se oli melkein käden ulottuvilla. Näytöksenantaja ja 
rehvastelija! 

— Aletaans valua sitten... 

Hcino viittasi tovereitaan seuraamaan. Aluksi edettiin kyy- 
ryssä ja käytettiin pensaita näkösuojana. Mutta pimeyden yhä 
tihentyessä ci tarvinnut niin ihmeitä varoa. Sitten kun maasto 
muuttui suoperäiseksi kannokoksi, askelten äänikin häipyi. 
Silti jokaisen miehen sydän löi tiheään. He odottivat joka hetki 
näkevänsä vaunun luota konetuliaseen suuliekin väpätyksen 
ja kuulevansa vihellysten piiskaavan pensaikkoa. Mutta sa- 
man tien hc lohduttelivat mieltään, ettei vihollisellakaan ollut 
kissansilmiä ja ettei se osaisi heti aivan kohti pimeydessä ampua. 

— Eihän täällä ole ristinsielua ... 

— No, ei jumalauta näy eikä kuulu. 

— Kumma juttu. Mutta jos tämä on rysä? 

— Ollaan me siinä tapauksessa viisaita haukia... 

Miesten kuiskaukset olivat painuneet lähes kuulumattomiksi, 
mutta sihahduksissa erottui väkisinkin ricmastunut pohjasävy. 
He olivat chtinect aivan vaunun viercen. Massiivisena ja.uh- 

kaavana se kohosi vieläkin heidän edessään, mutta kun sen 
kita oli kiinni, tuntui kuin tuli olisi sammunut muuripadan 
alta. Oli alkanut hiukan sataa tihuttaa ja kostean ilman läpi 
toverusten nenässä leijui voimakas bensiinin ja voiteluaineitten 
katku. 

— Onkos ketään kotona? 

Heino napautti varovaisesti etusormensa rystysellä metallin 
pintaa. Sisällä oli äänetöntä. Sitä vastoin Heino kuuli Laitisen 
kuiskaavan: 

— Täällä takana on ainakin yksi kaveri kylmänä. 

— Ja täällä toinen. Ja kolmas... 

Myös Viitanen oli pimeydessä käsikopelolla löytänyt kaksi 
vihollisen kaatunutta. Itsc Heino löysi neljännen. Ilkeältä tun- 
tui, mutta nyt oli keskityttävä vain itse tehtävään. Olisikohan 
sittenkin mahdollista, että suuri haave toteutuisi? 

— Miksi tuo putki näyttää taaksepäin? 

— Jos se ampuukin ahteristaan? 

— Älä pölise. Se on vain käännetty. Tule katsomaan tänne 
alle. Täällä on ainakin edessä perkeleellinen kanto ja keula 
keinuu sen päällä. 

— Ja täällä takana... toinen samanmoinen. 

— Hetkinen... pojat! 

Vasta ryömittyään vaunun alle Heino oli huomannut erään 
tärkeän seikan. Pohjaluukku oli jätetty auki ja vaunun sisällä 
paloivat edelleen valot, tosin niin himmeät, ettei niitten kajoa 
erottanut muuten kuin suoraan altakäsin sisään kurkistamalla. 

— Tyhjä tämä on. 

Varmistauduttuaan asiasta Heino kömpi varovaisesti rumi- 
luksen sisään. Jostain syystä hänkin alkoi — vasta nyt — uumoil- 
la ansaa. Kallista vaunua ja ennen kaikkea huippupätevää 

uutuutta ei noin vain hylätty, ei siitäkään huolimatta, että 
se oli pääsemättömästi ankkuroitunut kahden julman suuren 
kannon nenään. 

Missähän oli starttinappula? 

Ja mitä sitten seuraisi, jos siitä piruuttaan painaisi? Huikea 
jysäys? Kätketyn räjähdyspanoksen voima hajottaisi vaunun 
taivaan tuuliin ja siinä samassa olisi muutama utelias finski 
tsuhnakin saanut palkkioksi matkalipun ikuisuuteen. 

Heino kävi varovaiseksi. Kun muut pitivät ulkona vahtia. eikä 
mitään sovittua hälytysvihellystä kuulunut, hän himmeässä 
valaistuksessa jatkoi tutkimuksiaan. Vaunun dieselmoottori oli 
hänelle aivan outo, mutta vaunusta löytyneillä avaimilla hän 
sai takaluukun vivutuksi auki. Kului jokunen minuutti, pimeys 
ja ennen kaikkea yllätyksen pelko haittasivat, mutta hiljalleen 
hän kuitenkin pääsi jyvälle moottorin rakenteesta. 

Lopulta löytyi käynnistinkahvakin. 

Tihentynyt ilmapiiri ja ennenkokematon tilanne olivat tem- 
manneet Heinon niin mukaansa, että hän unohti enää varoa 
miinoitusta. Hän väänsi kahvasta ja... 

Räjäystä ei kuulunut. 

Sitä vastoin vaunu lähti käyntiin sellaisella metelillä, että 
sen olisi hiljaisessa mustassa yössä luullut herättävän vaunun 
ulkopuolella matkansa pään löytäneet vihollisvainajatkin. 

— Hep, pojat! 

— Se käy... 

— Jopa pitää kovan törinän... 

Yleensä maltillinen ja suorastaan kylmäverinen Heinokin oli 
kuumentunut. Nytpä vasta sattui! Edellyttäen, että pidettiin 
kiirettä, vaunu kenties voitaisiin ajaa pois. Heino syöksyi poh- 
jaluukusta sisälle ja alkoi kopeloida laitteita. Otteet olivat suun- 

nilleen oikeat; kaasutettaessa vaunu nyki ja ponnisteli, mutta 
isot kannot pitivät sen silti vääjäämättä pihdeissään. 

— Hitto, kun olis justeeri! 

— Eikös tällaisissa vehkeissä yleensä ole kaiken sortin työ- 
kaluja? 

Miesten yllätykseksi ja riemuksi justeeri todella löytyi. 

— Nyt, kaverit, sahaa puuhun! 

— Katkaistaan ensin tuo takakanto. Sc on kai vähän ohuem- 
pi. Jos se sitten lähtisi! 

— Pidä sinä, Laitinen, vahtia. Me ryömimme Viitasen kans- 
sa alle vetelemään. Mutta ammu lemmossa ennen kuin ne 
säntäävät tämän metelin hälyttämänä pimeydestä aivan kurk- 
kuun kiinni! 

— Täältä pesee! — Laitinen oli käynyt niin huolettomaksi, 
että hän sytytti savukkeen, tosin vanhasta tottumuksesta suo- 
jaten tulitikun liekkiä isojen kämmentensä sisällä. Liekin va- 
lossa näkyivät hänen tavallisesti yrmeät, mutta nyt hilpeään 
virnistykseen vääntyneet kasvonsa. Hän osoitti usuttaen takim- 
maista kantoa ja möläytti niin suureen ääneen, että se kuului 
käymään jääneen moottorin jylynkin yli: 

— Pistä leipään puolet petäjäistä! Veihän naapurimme 
touon halla! 

Eipä vielä ticdä sitä viemistä, Heino totesi muutaman mi- 
nuutin kuluttua, kun he ankarasti rehkien olivat todella vetä- 
neet justeerilla kannon poikki eikä vaunu silti inahtanutkaan. 
Mutta nyt oli työ jo niin pitkällä, ettei sitä hennonut mieli- 
surminkaan jättää kesken. 

— Lähdetääns hakemaan vähän kättä pitempää. Justeeri 
ei sovi tuon etukannon alle. 

Muutamassa minuutissa miehet olivat juosseet omien puo- 

lelle takaisin. Jalkaväen miehiltä he saivat kolme kiloa rotulia. 
Viimeiset jännittävät hetket olivat käsillä. Miksi ei vihollinen 
omalta puoleltaan lähettänyt hampaisiin asti aseistettua partiota 
tutkimaan, mitä vietävää meteli suolla, ei-kenenkään-maalla, 
tarkoitti? Ja kuinka kävisi vaunun, kun kanto räjäytettäisiin 
riekaleiksi sen alta? Miten pitkä oli tulilanka ja siis paloaika? 
Piru vie, jos panos tärskähtäisikin ennen kuin he ehtisivät 
suojautua? 

Ei ollut aikaa ajatella enempää. 

Viitasen kanssa Heino keinotteli kasapanoksen etumaista 
kantoa vasten. Hän raapaisi tulilangan palamaan ja molemmat 
miehet säntäsivät sivummalle. He ehtivät suojautua kymmenen 
metrin päähän ja samassa räjähti. Pamaus oli niin valtava, 
että se vapisutti maata ja löi korvat lukkoon. Suomutaa ja 
puunpirstaleita satoi miesten päälle. 

— Taisi mennä koko toosa? 

— Helvetistäkö tässä kiireessä keksii parempaakaan sardii- 
nipurkin avaajaa! 

Miehet ponnahtivat pystyyn ja ryntäsivät katsomaan tulosta. 
Suohon oli syntynyt huikea kuoppa ja kanto kokonaisuudessaan 
oli hävinnyt olemattomiin. 

Vaunu oli kuitenkin ehjä. 

Tosin se oli suistunut nokalleen kuoppaan ja kun pohja- 
luukku oli kaiken kiireen keskellä jäänyt auki, vaunu oli imais- 
sut itsensä puolilleen mutaa. 

— Meidän on ruopattava itsemme tuonne sisään vielä kerran. 
Ja sassiin! Johan on ihme, ellei tämän paukun jälkeen ala 
maasto kuhista piippalakkeja! 

— Mene sinä edellä. Minä työnnän persustasta... Tosin 
saat silmät ja korvat täyteen kuraa... 

7 Marskin ritarit 


— Fi ole väliksi! Heino mutisi suu hymyssä. Juuri silloin 
hänen mieleensä välähti edellisenä iltana teltassa käyty aate- 
maailmallinen väittely ja hän lisäsi irvistäen: — Isänmaan 
asiallahan tässä ollaan. Ties vaikka antaisivat likaisen työn lisää. 

Heino todella tunki itsensä vaunun sisäpuolelle. Hän löysi 
vaihteet ja löi umpimähkään ensimmäisen päälle. Vaunu lähti 
heti porhaltamaan ja innoissaan ei Heino edes huomannut, 
että se alkoi vyöryä kohden vihollisen linjoja. Kun asia lopulta 
valkeni hänelle, hän sai melkoisia temppuja käytellen oudon 
vehkeen pysäytytetyksi. Nyt hän havaitsi kytkeneensä äsken 
päälle peruutusvaihteen ja vielä ikävämmäksi tilanne muuttui, 
koska eteenpäin-vaihteet olivat lukossa. Seurasi jälleen tuokio 
tuimaa ähellystä ja apuun saapui myös englantilaismallisen 
vaunun ajoon tottunut Ojanen. Lopulta saatiin vaihteet keino- 
telluksi auki. 

— Ota sompa kouraasi, Heino sanoi Ojaselle. — Minä kä- 
velen edellä ja näytän tietä... pitkin noita kapulasillan ta- 
paisia. Muuten tämä vehje menee vielä kerran jorpakkoon. 

— Käy se. 

Tielle päästyä vaihdettiin miestä. Nyt vasta Heino sai ko- 
keilla todellisen panssarivaunun ohjaajana. Tietämättä vielä 
silloin, että T-34 tyypin maksiminopeus oli kerrassaan 85 km/t 
hän päästi kaikki hanikat auki — ja vaunu sähähti eteenpäin 
heti sellaisella nopeudella, että Heino oli pudota istuimelta. 
Seuraavassa hetkessä oli vallattu panssari suistua tieltä suin 
päin louhikkoon. 

— So, so... Tässäpä vasta polle. 

Kaikkensa tehden Heino sai oudon vaunun hallintaansa. 
Kotiintulo oli komea. Mutta seuraavana aamuna alkoivat vielä 
kerran hankaluudet. Kun vaunun kylkeen oli maalattu suoma- 

laiset tunnukset ja Heino lähti ikioman ajokkinsa koeajolle, 
moottorista kuului ankara kirskahdus. Tutkimus osoitti, että 
dieselin syöttöpumpun rattaassa olivat hampaat höyläytyneet 
sileiksi. 

— Jäihän sinne suolle varaosia! 

Suolle oli todella jäänyt toinenkin vaunu samaa tyyppiä. 
Heinolle sivumennen heitetty huomautus oli kuin haaste. Hän 
lähti vielä kerran asialle ja sai mukaansa joukkueeseensa kuu- 
luvan alikersantti Ylitalon. Kun matkaa oli useita kilometrejä, 
heille luovutettiin käyttöön myös kuorma-auto. Rämäpäisesti 
miehet ajoivat suon reunaan ja hiipivät toisen vaunun luo. 

Kaivattu ratas löyty. 

Mutta asia ei ollut vielä likikään selvä. 

Vihollinen oli lopultakin havahtunut merkillisestä passiivi- 
suudestaan. Tien varteen oli järjestetty miehitys ja kun tove- 
rukset lähtivät palailemaan, pikakiväärin sarja löi heti tuuli- 
lasin säpäleiksi. 

— Nyt se suuttui... 

— Jo kai oli aikakin. 

Miehet syöksyivät ojaan ja pääsivät monia mutkia tehden 
jälleen omien puolelle. 

— Missä ovat avaimet? 

— Voi vietävä! Se työkalunippu jäi sinne auton lavalle. 

Heino ja Ylitalo olivat jo ryhtyneet sijoittamaan kaivattua 
hammasratasta paikalleen, kun huomattiin että vielä kerran 
oli mutka matkassa. Työ ei kerta kaikkiaan käynyt ilman eri- 
koisrakenteisia venäläisen panssarivaunun jakoavaimia. 

Hammasta purren Heino sanoi: — Ne haetaan. 

Alikersantti Ylitalo oli vähemmän innostunut. — Jaa että 
kuka hakec? 

— Sinä tai minä. 

— Tuota noin... 

— Ei se siitä kiinni ole. Voin minä mennä yksin- 
kin. 

Ylitalon kasvot karahtivat punaisiksi. — Ei se ole minusta- 
kaan kiinni. Vedetään pitkää tikkua. 

— Sopii. 

Minuutin kuluttua Heino oli saanut kouraansa lyhyemmän 
tikun. 

Enempiä puhumatta Heino lähti asialle vielä kerran. Käyt- 
täen metsiä hyväkseen hän lopulta pääsi vahingoittumattomana 
kuorma-auton luo. Tuulilasi oli edelleen säpäleinä ja vaunu 
kallellaan ojassa, mutta venäläisiä ei näkynyt aivan auton vä- 
littömässä läheisyydessä. Tuulen tuoma vankka savu kuiten- 
kin todisti, että he olivat ryhtyneet polttamaan jotain tavaraa 
metsän takana. 

Heino loikkasi lavalle. Ei auttanut itku markkinoilla; avai- 
met oli haettava. Juuri kun Heino sai työkalunipun käteensä, 
hänen korvissaan humahti. 

Ohi! ajatteli Heino, todettuaan vielä elävänsä. Hän oli tun- 
tenut äänen liiankin hyvin. Epäilemättä suorasuuntaustykki oli 
valmiiksi sihdattu juuri autoa kohden. 

Hypätessään alas hän tuli suulleen ojaan, mutta työkalu- 
nippua hän ei hellittänyt kädestään. Päästyään pystyyn hän 
lähti silmittömästi juoksemaan kohti metsää. 

Uusi ulvahdus ja räjähdys. 

Heino vilkaisi olkansa yli. Seuraava piiskatykin kranaatti oli 
jäänyt kymmenisen metriä liian lyhyeksi. Sora roiskahti selkään 
ja sirpaleitten katkomat oksat tippuivat puista hartioille. Lisä- 
ten vauhtinsa äärimmilleen ja jatkaen mutkitellen juoksuaan 

Heino kuitenkin jo muutaman sekunnin kuluttua pääsi lopul- 
lisesti metsän katveeseen. 

Kolmas, jo umpimähkään ammuttu kranaatti enää säikäytti 
vain palokärjen lentoon. 

— Ja lujaa se lensikin, Heino selosti tovereilleen, kun ham- 
maspyörä oli lopultakin saatu paikoilleen. 

Oli tullut jo jutunkin aika. T-34 surisi tasaisesti, Heino no- 
jautui väsyneenä sen telaketjuun. 

Hetken kuluttua hän vilkaisi taakseen ja sipaisi kämmenel- 
lään vaunun kylkeä. Olkapäitään kohauttaen hän kysäisi: 

— Olisikohan tämä nyt sitten minun? 

— Valtion se on, ilmoitti paikalle ehtinyt kapteeni. — Sota- 
saalista . .. kaikkien reklementtien ja Haagin sopimusten mu- 
kaan. 

— Tarkoitin, että saiskos tällä ajella? 

— Vaikka tuomiopäivään asti. Tai ainakin sodan loppuun... 
eiväthän minunkaan määräykseni tuolle puolelle ulotu. 

Eino Laihiala 


PALLOSALAMA 


— Sehän on kuin iso pallosalama. 

Luutnantti Eino Laihiala ja hänen taistelulähettinsä katselivat 
yön pimeydessä välähtänyttä merkillistä näkyä. Keskellä vc- 
täytyvää vihollisosastoa oli äkkiä leimahtanut kirkas tulenlieska. 
Se suureni ja kävi hetkessä silmiä häikäiseväksi. Saman tien se 
alkoi liikkua. Se kieppui ja pyöri, syöksyi välillä muutaman 
metrin suoraan, teki sitten äkäisen täyskäännöksen ja kiiti 
nuolen nopeudella vastakkaiseen suuntaan, 

— Katsokaa nyt ihmeessä, luutnantti! 

— Johan toki tuon näkee. 

Läpimitaltaan monen metrin suuruinen tulipallo teki sät- 
kähtävän hypyn. Se oli kuin viimeinen kiukkuinen ponnistus. 
Häikäisevässä valossa suomalaiset näkivät, miten viholliset it- 
sekin säikkyivät uutta asettaan. Aina kun tulipallo kicri kohti, 
tummat hahmot sen ympärillä kiiruhtivat loitommaksi. Näky 
oli karmaisevan selvä sikälikin, että jättiläiskokoinen pallo- 
salama kieppui Äänisjärven peilikirkkaalla jäällä. Vaikka me- 

neillään olivat yön tunnit, jään välke moninkertaisti edestakai- 
sin hyppelehtivän valokiekon loisteen. 

Kaiken lisäksi valo ei ollut mitään tavallista valoa. Se oli 
liian valkoista, suorastaan sokaisevaa. Jään pinnan heijastumat 
loivat sen ympärille punertavan kehän ja aina välillä hehkuvan- 
valkoisesta keskustasta leimahti ulospäin pitkä tulenkieleke. 

Samassa tapahtui jotain yllättävää. 

Tulipallo aivan kuin lysähti kokoon. Se levisi jään pinnalle 
ja paloi vielä hetken matalana viivana. Sitten se sammui, 
yhtä nopeasti ja odottamatta kuin oli syttynytkin. 

Laihiala kuuli, miten taistelulähetti hänen vieressään veti 
helpotuksesta pitkän henkäyksen. Lähetti mutisi: 

— Pelkäsin koko ajan, koska se ottaa suunnan tännepäin. 
Näytti semmoiselta vehkeeltä, että tuskin se olisi lyijyäkään 
totellut. 

— Mutta nuo muut ehkä tottelevat. 

Laihiala viittasi jäällä varjoina häämöttäviä vihollisia. 

Käppäselän kautta Sungun niemimaalle tullut ja Äänisjär- 
ven rannalla sijaitsevaan Tulvojan kylään sijoittunut luutnantti 
Laihialan osasto oli edellisenä päivänä saanut ilmoituksen, että 
ulapalle oli juuttunut kiinni vihollisen proomulaivasto. Jää oli 
vasta kahden vuorokauden vanhaa ja pelkästään jo sen peili- 
kirkkaalle pinnalle uskaltautuminen vaati lujia hermoja. Vaikka 
michet levittäytyivät laajalle, jää keinui heidän allaan ja livetti 
joka askelella. Illan suussa alkanut eteneminen oli muuttunut 
merkilliseksi sipsutteluksi ja raskaasti aseistetut miehet olivat 
kauempaa katsottuna näyttäneet menuetin tahdissa karkeloi- 
vilta kummituksilta. Aina vähän päästä joku tuuskahti mahal- 
leen. Toisissa olosuhteissa tilanne olisi ehkä vaikuttanut hy- 
myilyttävältä. 

Nyt nousi jäälle liukastunut mies ylös ilman hymyn häivää- 
kään. Myöskään vierustovereita ei naurattanut. Yön käytyä 
aivan pimeäksi apuna oli enää vain lähtiessä otettu kompassi- 
suunta. Jäihin juuttunut proomulaivasto oli noin kymmenen 
kilometrin päässä ja joukkojaan johtava Laihiala epäili jo aja- 
vansa kokonaan ohi tavoitteesta. 

Aamuyöllä oli kuitenkin alkanut näkyä kipinöiviä savutup- 
rahduksia. 

Ulapalle jäätyneen laivaston muodosti kuusi hinaajaa ja 
suuri joukko proomuja. Aluksissa viholliset olivat mahdollisim- 
man huolettomia. Vaikka suomalaisten tiedettiin ennenkin suo- 
rittaneen kaikenlaisia hulluja temppuja, oli vaikea edes kuvi- 
tella, että he lähtisivät kokeilemaan onneaan tuuman paksui- 
sella jäällä. 

Odottaessaan apua omiltaan vihollissoturit olivat päättäneet 
viettää yön hauskasti. Tilanne juhlien pitoon oli sitäkin otolli- 
sempi, koska mukana oli myös joukko naisia. Balalaikan soitto 
ja laulunloilotus kuuluivat kauaksi. 

— Ruki verh! 

Pimeyden suojissa Laihiala oli onnistunut nousemaan viimei- 
sen hinaajan kannelle. Kun hän pistooli ojossa avasi ensimmäi- 
sen eteen sattuneen oven, häntä tervehti odottamaton näky. 
Laverilla kisaili venäläissotilas kaikessa rauhassa tyttölapsen 
kanssa. 

— Sota on julmaa! 

Laihialaa seurannut alikersantti lausui toteamuksensa leveästi 
virnistäen. 

Operaatio jatkui ennennäkemättömissä merkeissä. Vaikka 
aluksella oli konekiväärit, ne olivat miehittämättä ja viimeinen 
hinaaja vallattiin ilman taistelua. Samoin kävi seuraaville. Osa 

vihollisista yritti karkuun, mutta kun he nyt vuorostaan jou- 
tuivat esittämään menuettitaitoaan pecilikirkkaalla jäällä, hei- 
dät saatiin helposti kiinni. Laivasaattueeseen kuuluvat naiset ja 
lapset eivät luonnollisesti edes yrittäneet vastarintaa, ja parin 
tunnin kuluttua koko proomulaivasto oli suomalaisten käsissä. 

Jo ensi vilkaisu todisti, että saatu sotasaalis oli aivan ainut- 
kertainen. Proomuissa oli pianoja kymmenin kappalein, sa- 
toja radiovastaanottimia ja elintarvikkeita aivan suunnattomat 
määrät. Myös löydetty vodka oli katsottava kuuluvaksi muoni- 
tukseen, mutta nähdessään miten hänen miehensä alkoivat li- 
poa suupicliään, Laihiala pisti tuulemaan. Hän määräsi jokai- 
selle puuhaa sen verran, että pullot pysyivät kiinni. Lähinnä 
oli vuorossa vankien ja sotasaaliin kuljettaminen mantereelle, 
mutta sen keskeytti pataljoonasta saapunut hengästynyt lähetti: 

— Meksaaren ja Heposaaren välissä on todettu vielä suu- 
rempi laivasto. Sc on vallattava. 

Laihialan ilme meni totiseksi. Eipä juuri ollut oletettavissa, 
että seuraavakin operaatio sujuisi näin rauhanomaisissa mer- 
keissä. Aamu oli valkenemassa ja arvatenkin vihollinen aikoi 
kynsin hampain puolustaa arvokasta kuormastoaan. 

Niin myös tapahtui. 

Meksaaren luo ehdittyä venäläiset ryhtyivät raivokkaaseen 
vastarintaan. Syöksyessään jääkäreineen tilanteen keskelle Lai- 
hiala totesi, että lähin saari oli ensin puhdistettava, ennen kuin 
uuden laivaston valtausta voitiin ajatellakaan. Nyt oli koko- 
naan toinen ote pelissä. Varsinkin erääseen taloon muodostettu 
pesäke taisteli itsepäisesti ja Laihialan vaadittua antautumista 
viholliset vastasivat kehotukseen räjäyttämällä itsensä ja ta- 
lonsa taivaan tuuliin. Vasta menetettyään jalkaväkikomppa- 
niastaan kaatuneina lähes puolet vihollinen luopui saaresta. 

Mutta jo muutaman tunnin kuluttua se yritti vahvistetuin voi- 
min vallata saaren takaisin. Kun hyökkäys torjuttiin, vihollinen 
luopui suorasta hyökkäyksestä, mutta lähetti sitä vastoin cril- 
lisiä partioita hiipimään jään yli saareen joka puolelta. 

Juuri kun erään partion hyökkäys yön pimeydessä oli jälleen 
torjuttu ja viholliset lähtivät vetäytymään, Laihiala huvenneine 
miehineen joutui ihmeellisen tulipallon silminnäkijäksi. Vasta 
aamusella, kun suomalaiset siirtyivät saaren puolustuksesta 
hyökkäykseen jään yli itse proomulaivastoa kohti, saatiin asiaan 
selitys. Viholliskaatuneitten joukosta löydettiin yltä päältä pa- 
lanut mies, jonka hartioilla oli jäännöksiä isokokoisesta laukusta. 
Aivan ilmeisesti vihollinen oli pyrkinyt mieluummin hävittä- 
mään proomut kuin antamaan niitten joutua suomalaisten kä- 
siin. Tässä tarkoituksessa vihollissotilas oli kantanut selässään 
suurta annosta termiittiä. Tämä polttoaine oli suomalaisten tu- 
littaessa hulmahtanut liekkeihin ja onnettoman vihollisen töy- 
täilyt palavana soihtuna olivat aikaansaaneet aavemaisen ja 
yliluonnolliselta tuntuvan jättiläiskokoisen pallosalaman vai- 
kutelman. 

Päivän kuluessa proomulaivasto vallattiin. Ja saalis myös pi- 
dettiin, etenkin kun omat ilmavoimat kiirehtivät apuun. Kun 
proomut sitten hinattiin Tulvojan rantaan ja purettiin, näkki- 
leipään ja margariininappiin tottuneitten suomalaisten mieli 
kuumeni. Laatikoita revittiin auki ja hämmästyneet huudot kii- 
rivät Äänisjärven pakkasessa: 

— Porsaankyljyksiä! 

— Lintupaistia hyytelössä! 

— Vehnäjauhoja säkeittäin! 

— Karamelleja ainakin sata kiloa! 

— Vodkaa! 

— Samppanjaa! 

— Tämä kolli on täynnä savukkeita! 

— Ja täällä on säilykkeitä sen seitsemää sorttia! 

— Tuo on kaviaaria! 

— Ja tässä purkissa on lohta... 

Luutnantti Laihialankaan suu ei ollut tuohesta, mutta hän 
kuunteli yksittäisiä huutoja vain puolella korvalla. Tulos ko- 
konaisuudessaan sai hänet hyvälle mieleile. Oli toimittu viime 
tingassa, ja mukana oli ollut myös onnea. Ilman nopeaa toi- 
mintaa nämä lihavat ankat olisivat koreasti uineet pois nenän 
edestä. Jäät proomujen ympärillä olisi voitu räjäyttää rikki, 
niin kuin suomalaisetkin olivat tehneet hinatessaan saaliinsa 
ulapalta Tulvojan kylän rantaan. 

Katsoessaan kuumeista purkamistouhua. laitureilla Laihiala 
huomasi, että taivaalta oli alkanut leijailla suuria lumihiutaleita. 

Ajatus toi hänen mieleensä joulun, joka enää oli muutaman 
vuorokauden päässä. 

Taitaisipa olla herkuista notkuvissa pöydissä tunnelmaa. 

— Onko löytynyt jo lipeäkalaa? Laihiala huikkasi miehilleen. 

Lipeäkalaa ei kuormastossa ollut. 

— No, käy se kaviaarikin, paremman puutteessa, tuumiskeli 
Laihiala, — Eiväthän aina kaikki toiveet toteudu. 

Viljo Salminen 


HAAMUILLE EI MAKSETA PALKKAA 


Paksu kultapunos kiersi lakin lippaa. Mutta muuten mies oli 
kuin itse vaatimattomuus. Hymyillen vanhan herran hajamie- 
listä hymyä hän sanoi melkein ujosti: 

— Kersantti. Haluaisin nähdä lentokoneen, Haluaisin kat- 
soa sitä ihan läheltä. 

— Tuota... aivan oikein, herra kenraali. Tietenkin, herra 
kenraali. Luonnollisesti se järjestyy, herra kenraali. 

Viljo Salminen, Suomen nuorin lentomestari, oli ylen häm- 
mästynyt. Jo kauempaa hän oli pannut merkille vanhan herran 
lähestymisen. Tämä tuli empien ja hidastellen, katseli välillä 
taivaalle ja välillä saappaittensa kärkiin. 

Hitto vie... taitaa olla itse Nenonen. Mitähän ukko nyt 
täällä nuohoaa? 

Äärimmäinen kunnioitus häivähti Salmisen mielessä, kun 
hän lähempää tunsi miehen legendaariseksi, jo tsaarin armei- 
jassa koulutuksensa saaneeksi tykistökenraaliksi. Matemaattinen 
nero ja itsenäisen Suomen tykistöaselajin luoja Vilho Petter 

Nenonen oli juttujen mukaan antanut piirtää koppalakkinsa 
lipanreunan alapuolelle koordinaatit ja kompassilukemat, jotta 
hän voisi ulkona kävellessään ja ballistisia hienouksia mietis- 
kellessään aina yläviistoon suuntautuvalla katseella varmistua 
oivalluksiensa paikkansapitävyydestä. Jos siis kenraali olisi ha- 
lunnut nähdä tykin, asia olisi ollut ihan kohdallaan. 

Mutta lentokoneen... 

Mikäs siinä. 

Sotilasmestari Salminen vei kenraalin Brcguet-koneen luo. 
Elettiin vuotta 1925, kohtaus sattui Perkjärven leirillä ja koneen 
esitteleminen ei juuri tuottanut mielihyvää. Se oli ikivanha 
rohjo, jota piti yökaudet korjata, jotta päivällä päästäisiin edes 
muutamaksi minuutiksi taivaalle. Näistä seikoista ei kuitenkaan 
Nenonen mitään ymmärtänyt. Hän halusi jostain syystä vain 
tutustua koneen ohjaamoon. Työntäen hansikoidun sormensa 
kojelaudan jokaiseen mahdolliseen loveen, sivellen ja pyyhkien 
kädellään paikkoja, mitellen kulmat kurtussa eri mittasuhteita 
ja mutisten joitakin käsittämättömiä sanoja Nenonen viipyi 
ohjaamossa kymmenisen minuuttia. 

Sitten hän nyökkäsi hyvästiksi ja sanoi: — Oli oikein mukava 
nähdä lentokone. 

Salminen jäi ällistyneenä katsomaan harmaantuneen, mutta 
edelleen solakan ja ryhdikkään hahmon perään. Vasta myöhem- 
min hän sai kuulla, että Nenonen oli suunnitellut topografi- 
kunnalle sittemmin niin tärkeäksi ja tulokselliseksi osoittautu- 
neen ilmavalokuvauskameran ja oli henkilökohtaisesti lähtenyt 
katsomaan, sopisiko hänen tekeleensä lentokoneen ohjaamoon. . . 

Vuodet kuluivat ja lentoase kehittyi vitkalleen. Kun His- 
panoitten ja Ripon-koneitten jälkeen maahan saatiin ensim- 
mäiset uudenaikaiset Blenheim-pommittajat, silloinen puolus- 


109 


tusministeri Juho Niukkanen ilmoitti ytimekkäästi, että se joka 
vahingossa tuhoaisi yhden näistä kallisarvoisista koneista, ammut- 
taisiin aamunkoitteessa ilman enempiä tutkimuksia ja tuomioita. 

Koneen sisäiset vicstitysvälineet olivat vielä niihin aikoihin 
merkilliset, Sisäpuhelimet saatiin vasta joskus talvisodan päi- 
vinä. Sitä ennen oli tultava toimeen narulla, jonka toinen pää 
oli sidottu ohjaajan käsivarteen ja toinen pää oli konekivääri- 
ampujan kourassa. Kun ampuja huomasi jotain erikoista, hän 
nyki narua määrätyt kerrat. Ohjaajan oli sitten viesti ymmär- 
rettävä, vaikka touhu muistutti sukeltajan narumerkkejä pin- 
nalla olijoille. 

Talvisodan päivät olivat vähälukuisille pommituslentäjille 
mahdollisimman ankarat. Lähdettäessä päivittäisille pommitus- 
lennoille saattoi olla aivan varma, että vihollishävittäjiä oli jo 
valmiina odottamassa eri korkeuksissa. Parhaana aikana lento- 
mestari Salminen laski takanaan kerrassaan 18 ahdistelijaa. 
Kiire oli ohjaajana toimivalla Salmisella väistellä, samaan ai- 
kaan kun konekivääriampuja räiski tunkeilijoita silmille. Kun 
osumia ei valtavasta ylivoimasta huolimatta saatu, viimeksi 
hyökännyt vihollinen hermostui ja teki ennenkuulumattoman 
lentotempun. 

Antaen koneensa pyöriä vaakakierteessä vinhasti pituusakse- 
linsa ympäri vihollishävittäjä lasketteli konekiväärinsä tyhjiksi. 
Luoteja siis tuli tämän ihmeellisen näytelmän puitteissa solke- 
naan kuin pyörivästä tynnyristä. Mitä vihollishävittäjä oikein 
tarkoitti, se jäi Salmiselle epäselväksi. Osumia ei tällä keinolla 
ainakaan voinut saada. Mutta muuten kokemus oli ainutlaa- 
tuinen. Edellä ajava suomalainen pommituskone lensi kuin 
valojuovien tunnelissa. Kaikesta huolimatta Salminen ajoi ko- 
neensa kohteen päälle. 

Jälleen nähtiin outo näytelmä. 

Kohteen muodosti neljä tykistöpatteria, jotka vihollinen on 
uhkarohkeasti tuonut jäälle ja jotka suomalaisen jalkaväen kiu- 
saksi ampuivat suoralla suuntauksella Vilaniemeen. Salmisen 
kone, lempinimeltään Kaarina ajoi järkähtämättä päälle ja 
tähtääjänä toiminut luutnantti Hänninen oli tarkkana. Pommit 
irtautuivat juuri oikeaan aikaan. 

Hetken kuluttua nähtiin kuutamoisella jäälakeudella vain 
valtava musta aukko. Pohjaan olivat painuneet niin isot pyssyt 
kuin niitten käyttäjätkin. 

Myös jatkosotaan Salminen lähti tutulla BL-106 koneella. 
Mutta nyt sen kylkeen oli maalattu suurikokoinen pataässä. 

— Tietää kuolemaa, totesivat lentäjätoverit. 

— Tietää, tietää, myönsi Salminen. — Mutta ei minulle. 

Vähältä kuitenkin piti. 

Suomen sodanajan ilmailun mustana päivänä, jolloin huo- 
non sään takia menetettiin yhdellä kertaa 8 konetta ja 5 Jen- 
täjää, myös Salminen oli tapansa mukaan ilmassa. Hän oli 
siihen mennessä jo vaihtanut pataässä-pommittajansa Saksasta 
saatuun Dornier 17 Z -koneeseen. Mutta nyt sattui tämäkin 
olemaan huollossa ja matkaan lähdettiin lainakoneella. Pom- 
mituskohteena oli Sekehen lentokenttä. 

Jo menomatkalla alkoi kaikki hangata vastaan. 

Lennettiin lumipyryn ja pilvien yläpuolella, kun koneen toi- 
nen moottori meni äkkiä mykäksi. Vaikka Salminen teki kaikki 
tietämänsä temput, potkuri ei enää suostunut pyrähtämään 
käyntiin. Tilanne kävi varsin ilkeäksi, sillä yhdellä moottorilla 
ei kannattanut ajatellakaan jatkaa matkaa. Korkeintaan voitiin 
yrittää takaisin kotiin, mutta ei käynyt kovin kätevästi tämä- 
kään. Suunnat pilvien yläpuolella olivat menneet sekaisin ja 

kun Salminen lopulta pudottautui pilvikerroksen alapuolelle, 
hän huomasi olevansa Seesjärven yläpuolella. Kiintopisteen löy- 
dettyään hän lähti yrittämään Joensuuhun, mutta lumipyry 
löi maiseman pimeäksi ja lisäksi Joensuu ilmoitti radiolla, ettei 
"sään takia voinut laskeutua. 

— Menkää Tiiksjärvelle! kuului uusi ohje. 

Lentomestari Viljo Salminen oli alkanut hiljalleen hikoilla. 
Tiiksjärven kenttä tuntui olevan saavuttamattomissa. Eikä vain 
tuntunut, vaan myös oli, se huomattiin pian. Sää sakeni aivan 
läpinäkymättömäksi ja Salminen päätti sittenkin vielä kerran 
yrittää Joensuuhun. Merkit alkoivat kuitenkin näyttää siltä, 
ettei enää sinnekään asti päästäisi. Jäljellä oli enää vain hyppy 
tai pakkolasku jollekulle järven jäälle. 

— Ruvetkaapas katsomaan, näkyisikö alla jotain valkoista 
läikkää! 

Salminen oli päättänyt valita viimeksi mainitun vaihtoehdon 
ja antoi koneen vajota. Koneen muu miehistö teki työtä käs- 
kettyä, mutta näköpiirissä vilisti vain raivokkaasti tanssivia 
lumihiutaleita. 

Salmisen kädet pitelivät lujasti ohjaussauvaa ja hänen le- 
voton katseensa seurasi korkeusmittaria. 

Enää 50 metriä. 

Eikä maata erottanut vieläkään. Johan korkeimmat hon- 
ganlatvatkin nousivat 30 metrin korkeuteen... 

— No nyt! 

— Jokin läikkä siellä on. 

— Se on suo. Ja mäntyä puskee. 

Mutta raskas pommikone oli jo niin matalalla, ettei ylös- 
vetoa enää käynyt yrittäminen. 

Ensimmäiset tasalatvaiset käkkärämännyt räiskähtivät sa- 

massa poikki tasojen leikkaamina. Tuhansien kilojen painoinen 
metallimäärä mukanaan miehet ja räjähdysainelasti viisti pit- 
kin suon pintaa. Ohjaamon lasit lensivät säpäleiksi ja lunta 
pölisi sisään sekunnissa sen verran, että kun kone lopulta py- 
sähtyi, Salminen huomasi istuvansa leukaansa myöten lumi- 
kinoksessa. 

Pian huomattiin, ettei kukaan ollut edes vahingoittunut. 
Mutta muuten tilanne oli ylen synkkä. Miehillä ei ollut edes 
summittaista tietoa olinpaikastaan. Erämaa avautui kaikkialla 
tylynä ja autiona. Kun konekiväärinpiipulla oli rikottu koneen 
runko ja saatu saranasukset ulos, ryhdyttiin tuumimaan muona- 
tilannetta. 

Syntyi aihetta uuteen päivittelyyn. 

— Rautaisannokset eivät ole mukana. 

— Tämä on lainakone. 

Muutaman tunnin kuluttua löytyi erämaasta autiokämppä. 
Miehet päättelivät olevansa jossain Lentiiran puolessa. Se ei 
vielä paljon auttanut, mutta tuvassa saattoi ainakin lämmi- 
tellä. Sinne ei kuitenkaan ollut aihetta jäädä; matkaa oli jat- 
kettava. 

Taipaleesta tuli ankara. Neljä vuorokautta miehet rämpivät 
130 kilometrin taivalta. Väliin sattui eteen vielä avoimina kuo- 
huvia virtoja, väliin louhikkoisia kuruja. Lunta oli niin paljon, 
että latua aukaiseva mies vajosi puolisen metriä joka työnnöllä. 

Lopulta miehet ajautuivat Marskin metsästysmajalle. Sau- 
nomisen ja ruokailun jälkeen tilanne alkoi jo näyttää valoi- 
sammalta. Hakeuduttiin omaan yksikköön. Kaikki alkoi sujua 
normaalisti ja ikävä seikkailu unohtua. 

Mutta sitten tuli päivä, jolloin lentomestari Salmisen piti 
nostaa palkkansa. 

-— Kadonnut lennolla, ilmoitti virasto lakonisesti. — Ei 
täällä haamuille palkkaa makseta. 

Salminen piti asiaa ensin pilana. Mutta kun vastus oli by- 
rokraattisen vääjäämätön, hän kimmastui: 

— Mitä peliä tämä on? Eräs herra oli jokin aika sitten ka- 
doksissa neljä vuorokautta eli Joensuussa ryyppäämässä. Kyllä 
hän sai palkkansa takaisin tultuaan! Mutta jos minä harhailen 
Venäjällä saman ajan, niin täällä heittäydytään hävyttömäksi. 

— Paperi on paperi. 

— Minä olen elävä mies! 

— Hommatkaa uusi paperi. 

Hammasta purren lentomestari lähti asialle. Monen mutkan 
kautta ja esimiesten puututtua asiaan hän sai aikaan oikaisun. 
Rekisterinhoitaja viivasi yli kohdan ”kadonnut lentomatkalla” 
ja sutaisi perään sanat: ”Ei kadonnutkaan”. 


Salminen pyöritteli paperia. — Mahtavatkohan ne tälläkään 
antaa rahaa? 

— Onhan asia korjattu. 

— Mutta eikö voitaisi kirjoittaa kokonaan uusi paperi? 

— Oletteko hullu, lentomestari! Nyt vallitsee maassa paperi- 
pula ja kaavakkeet ovat vähissä. 

— Aivan niin, myönsi Salminen. Kyllä hänkin nyt jo ym- 
märsi, että tarkkana piti olla. 

Kaikki oli suhteellista sotaa käyvässä maassa. 

Jos kymmenien miljoonien pommikone hajosi suolle, niin se 
hajosi. 


Ja jos paperia oli vähän, niin sitä oli vähän. 


114 


Ilmari Honkanen 


MUURMANNIN RADAN PAMAUS 


Pakkanen kiljui 30 pykälän voimin. Tottuneitten kaukopartio- 
miesten mielestä ilma oli kuitenkin sopivahko sissisää. Olipa 
joku jälkipäässä hiihtävä todennut, että se oli kutakuinkin len- 
seä. 

Partio oli 42 michen vahvuinen. Sen johtajana toimiva luut- 
nantti Ilmari Honkanen oli lähdettäessä hiukan ihmetellyt saa- 
mansa käskyn sisältöä. Yleensä kaukopartiomatkoilla pyrittiin 
liikkumaan niin huomaamatta kuin suinkin, välttämään tuli- 
kosketusta viholliseen ja harvoin annettiin lupa edes oma-aloit- 
teiseen tuhoamistoimintaan. Huomiot ja tiedot olivat tärkeäm- 
piä; kun oli saatu selvyys vihollisen tukikohdista, liikkeistä ja 
aikomuksista, oli viisainta lähteä vaivihkaa kotiin päin. 

Nyt oli mukaan kuitenkin annettu melkoinen määrä rotulia 
ja ohjekin oli selvä. Häirintätyöt vihollisen rataosuuksilla ja va- 
rastoalueilla eivät olleet tällä kertaa pelkästään sallittuja, vaan 
niitä oli suorastaan määrätty suoritettavaksi. 

Partio oli ollut matkalla jo useita päiviä ja kaikki oli tähän 

mennessä sujunut niin leppoisasti, että luutnantti Honkanen 
alkoi huolestua. Tietenkin oli mukavaa, että eteneminen sujui 
sukkelaan ja häiriöittä. Jäätyneet suot kantoivat hyvin ja jokien 
ja järvien yli oli pakkanen rakennellut pitävät luonnonsillat. 
Monet sellaiset maastokohdat, jotka kesäiseen aikaan olisi pitä- 
nyt kiertää rasittavin marssein, pystyttiin nyt ylittämään lähes 
viivasuoraan. 

Mutta Honkasen mielessä kiertelikin muita ajatuksia. Partio 
oli niin suuri, ettei se yksinkertaisesti ajan mittaan voinut vält- 
tyä tulemasta ilmi. Ja vaikka vihollisen valppaus tällä kertaa 
olisikin ollut turruksissa, se heräisi vähintään silloin kun Muur- 
mannin radalla alkaisi paukkua. Seurauksena olisivat kiukkui- 
set ja laajasuuntaiset vastatoimenpiteet. Niinpä Honkanen ou- 
nastelikin, että vaikka vielä liikuttiin tyvenessä, myrsky saat- 
taisi puhjeta valloilleen koska tahansa. 

Se kuitenkin nähtäisiin vasta aikanaan. 

Ensin oli saavutettava tavoite. 

Sellaiseksi Honkanen oli lentotiedustelujen tuloksena laadi- 
tun ilmavalokuvakartan mukaan valinnut Muurmannin radan 
erään pitkän kallioleikkauksen. Kun asialla olivat kokeneet mie- 
het, suunnistus osui melkein prikulleen ja illansuussa, tähtien 
syttyessä loistamaan tuikealla pakkastaivaalla, koko partio saa- 
pui hyvässä kunnossa perille. 

Radan varsi miehitettiin äänettömästi ja kallioleikkauksen 
molemmat päät varmistettiin. Junia kulki tiheään ja aluksi oh- 
jelmaan otettu liikennelaskenta sujui hyvin. Veturien piipuista 
tupruavat kipinäpilvet ilmaisivat junien lähestymisen jo kaukaa 
ja kelmeän kuun valossa oli helppo laskea myös vaunujen mää- 
rä. Avovaunujen kuormatkin pystyttiin jotakuinkin määritte- 
lemään, sillä esimerkiksi tykkien putket kuvastuivat vaaleampa- 

na hohtavaa taivasta vasten mustin terävin ääriviivoin. Mitä 
sitten oli lastina katetuissa vaunuissa, se jäi vain arvelun varaan. 

Mutta hyvä näinkin. 

Vaikka kymmenet silmäparit tarkkailivat liikennettä radalla, 
junista ei huomattu mitään. Joka mies oli tarkasti maastoutu- 
nut ja lumiset kuuset radan varressa suojasivat hyvin. 

— Otapa vielä kerran yhteys kotiin. 

Honkanen oli ryöminyt lumen läpi kaukopartion radistin luo. 
Tämä oli pystyttänyt asemansa hiukan kauemmaksi radalta lou- 
hikon katvecseen. Kyynel-radion antenni oli heitetty korkeaan 
kuuseen ja yhteys satojen kilometrien päässä sijaitsevaan pää- 
majaan oli niin selvä, että vaikka radisti istui kuulokkeet kor- 
villa, Honkanen silti kuuli sähkötysmerkkien heleän tikityksen. 

Radisti kohotti kulmakarvojaan. Hän oli kaiken aikaa anta- 
nut mennä perille lukuja liikennelaskennasta, joten sen puolen 
piti olla selvä. 

— Varmistaudutaan nyt vielä kerran, että tuhoamistehtävät 
ovat sallittuja. 

— Mikäs siinä. Käyhän se. 

Radistin villasormikkaista oli etusormesta jätetty kärkiosa 
pois. Tuo sormi siirtyi sähkötysavaimelle. 

Jonkin ajan kuluttua radisti katkaisi yhteyden. — Selvä on. 
Käskettiin toimia. 

— Sitten vain, sanoi Honkanen. 

Asiat oli jo etukäteen suunniteltu. Jokainen tiesi työnsä. Vi- 
hollisen parivartion jälleen Jampsittua ohi aikaa tähänastisten 
huomioitten mukaan piti olla tunnin verran. Jokin juna saat- 
taisi häiritä työtä, mutta aamuyöllä oli liikennekin hiljentynyt. 

Työkaluja ja raskaita taakkoja kantavia tummia hahmoja al- 
koi lappaa radalle. 

* Maa oli kovaa kuin rauta. Honkanen, joka oli itsc lähtenyt 
kaivamaan mukaan, totesi pian, etteivät kenttälapiot pystyneet 
siihen alkuunkaan. Esille piti ottaa kirveet ja puukot. Honka- 
nen veti vyöltään oman Lapin leukunsa, jolla oli oma tarinansa. 
Sitä kutsuttiin Kchtolauluksi. Eräällä aikaisemmalla partiomat- 
kalla oli syntynyt käsikähmä ja Honkanen oli joutunut 
käyttämään — leukuaan — nukuttaessaan vihollisen = ikuiseen 
uneen. 

Homma oli kova, sen sai partionjohtaja henkilökohtaisesti 
todeta. Puolen tunnin työllä hän sai jukerretuksi vasta pienen 
kolon ja pakkasesta huolimatta hiki höyrysi vaatteitten alla. 
Juuri silloin joku suhahti: 

— Resiina tulee ... 

Häipyminen oli jo liian myöhäistä. Nyt oli tehtävä nopea 
päätös. Sitä auttoi kuitenkin vihollisen ratavartijan käytös. Hän 
oli vanha mies, mutta sisua ei puuttunut. Suin päin hän pääs- 
teli resiinallaan joukon keskelle. Kädessä hcilui pistooli, toinen 
piteli resiinan sauvaa ja suusta kuului kova molotus. 

— Tukkikaa turpa siltä ukolta! 

Luutnantti Honkasen käsky oli selvä ja äkkinäinen. Itsc hän 
lähti myös juoksemaan resiinamiestä kohden ja hänen mieles- 
sään liikkuneet pahat aavistukset pääsivät valloilleen. Panostus 
oli vasta puolivalmis, ja kaiken lisäksi kuului kohinasta, cttä 
juna oli tulossa kaarteen takaa. Kipinäpilvikin ryöpsähti jo il- 
moille kuusten sahalaitaviivan yläpuolella. 

Vanha venäläinen ratavartija oli yllättävän vikkelä käänteis- 
sään. Viime hetkessä hän sai resiinan pysähtymään ja alkoi sot- 
kea sitä vimmatulla vauhdilla takaisin päin. Koko ajan hän 
laukoi pistooliaan, ensin suomalaisten suuntaan ja sitten — ju- 
nan porhaltaessa näkyviin — ilmaan. Epäilemättä hän aikoi 

varoittaa. veturinkuljettajaa. Viime hetkessä hän hyppäsi pois 
ja kiskoi ajokkinsakin radalta. 

Juna tuli vääjäämättä kohden, vaikka se olikin alkanut kirs- 
kuen jarruttaa. Raskas vaunujono painoi sitä kuitenkin eteen- 
päin ja kun se lopulta pysähtyi, se oli juuri panostuksen päällä. 
Suomalaisten hämmästykseksi veturista hypähti ratapenkereelle 
hyvin kauskannäköinen nuori tyttö. Hänellä oli päässään kuljet- 
tajan virkalakki ja vaaleat hiukset välkkyivät sen alla tähtien 
loisteessa. 

Nainen näytti myös heti luontonsa. 

Pelkäämättä vähääkään hän alkoi syytää suustaan sanoja, 
samalla kun jalka vihaisesti polkaisi jäätynyttä ratapenkkaa. 
Hän osasi jopa suomea sen verran, että pystyi esittämään rai- 
vonkiljahduksensa täysin ymmärrettävästi. 

Tilanne oli riistäytynyt käsistä. Kaikki oli vielä kesken, pa- 
nokset vailla sytyttimiä ja juna seisoi heidän edessään. Salaile- 
malla ci enää kuitenkaan mitään voitettu, sen ymmärsi koko 
sissiosasto. Radan varrella alkoi konepistoolien rätinä, kun sissit 
suuntasivat suihkut junavaunuja kohden. Kukaan ei ampunut 
naiskuljettajaa, mutta tämä arvasi aikansa muutenkin. . 

Huuto jäi kesken ja suu ammollaan hän puikki pajukkoon, 
suunnaten kulkunsa itää kohti. 

Kauan ei kärsinyt miettiä. 

Honkanen ryhtyi toimintaan. 

Ensi töikseen hän järjesti varmistuksen junan kumpaankin 
päähän. Juna käsitti kerrassaan 27 vaunua ja umpivaunuista 
kuuluvasta pulinasta päätellen sisällä oli miehiä sadoittain. Siis 
joukkojenkuljetusjuna Karhumäen suunnalta Rukajärven taholle. 

— Pitäkää huolta, ettei yksikään ukko hiippaile karkuun ... 
tekemään hälytystä! 

Honkasen ääni kaikui kuutamoisessa yössä. Nyt ei enää tar- 
vinnut kuiskailla. Samassa puhkesikin radan varrella helvetilli- 
nen meteli. Vaunun ovet aukeilivat ja miehiä hyppi maahan. 
Mutta kun suomalaisten konetuliaseitten sarjat pyyhkivät ju- 
nan sivua kummallakin puolella, yrityshalu sammui lyhyeen. 
Miehet jäivät vaunuihin, pulina ja molotus yltyivät; mutta muu- 
ten odotettiin, mitä tuleman piti. 

Suomalaisvoimin ei junaa käynyt valtaaminen äkkirynnäköllä. 
Ja toinen osapuoli ei katsonut aiheelliseksi tulla ulos suojaisista 
vaunuista. 

Samassa Honkanen muisti, että kaukopartion miehistöön kuu- 
lui höyrykoneisiin erikoistunut vääpeli Sulo Uitto. 

Honkanen pyyhälsi tämän luokse: 

— Lähde mukaan! Sinä kai tiedät tuon höyryhevon arat 
paikat? Panostetaan se ja lennätetään koko masiina taivaan 
tuuliin. 

Uitto ja Honkanen nousivat veturiin ja muut kiidättivät pai- 
kalle räjähdyspanoksia. 

— Mikä täällä pihisee ja viheltää? 

Honkasen kysymyksen herättämänä touhuihinsa syventynyt 
Uittokin alkoi kuunnella. Pieni vilkaisu painemittariin selvitti 
asian: 

— Tytön tohelo on jättänyt tulen kattilan alle. Paine nousee 
koko ajan. Pian tämä härveli lentää kappaleiksi ilman meidän 
apuammekin. 

— No, avustetaan nyt sentään vähän. Mutta pidetään kiirettä! 

Monet kaukopartiot käynyt Honkanen tiesi, että pienikin aika 
vihollislinjojen takana oli samalla pitkä aika. Hän näki jo hen- 
gessään paikalle ryntäävät hiihtopartiot ja melkein kuuli suk- 
sien sihinän ja miesten huohotuksen. 

Kiireestä huolimatta veturi panostettiin perusteellisesti. Sa- 
manaikaisesti Honkanen määräsi räjäytettäväksi junan viimci- 
sen vaunun. 

Honkanen ja insinööri panivat tuulemaan omalla tahollaan. 
Kun he viime hetkessä ryntäsivät alas veturista ja yrittivät 
juosta suojaan, heidän selkäänsä iski valtava ilmanpaineaalto, 
joka tuuppasi heidät suulleen lumeen. Samalla kuului jättiläis- 
mäinen räjähdys. Veturin höyrynpaine lienee osaltaan tehosta- 
nut sissien tarkoitusta, sillä koko veturi todella hajosi aivan tuu- 
sannuuskaksi. Vain yksi pyöräpari jäi eheäksi ja lähti vimmattua 
vauhtia pyörimään kohti pohjoista. 

Muutamaa sekuntia myöhemmin räjähti myös junan viimei- 
nen vaunu. Myös siellä oli paukku tehty mahdollisimman anka- 
raksi ja räjähdykset aiheuttivat myös sen, että ratapenkka ha- 
josi täysin junan kummastakin päästä. Loppuosa junasta jäi 
jököttämään särkyneittein kohtien väliin. 

Partiolle tuli kiire suunnata suksenkärjet kohti kotimaata. 

Tuntia myöhemmin Honkanen jo oli selvillä, että vihollinen 
oli ryhtynyt toimimaan. Koirat haukkuivat niin että jäinen korpi 
raikui, perässä paineli suuri vihollispartio ja sivustoilta oli var- 
maan tulossa toisia katkaisemaan suomalaisten tien. 

Kun kaukopartiossa oli noin puolet tottumattomia miehiä, 
Honkanen päästi heidät lähtemään ensin. Ja kovaa he hiihti- 
vätkin. Varsinaiset karaistut sissit jäivät jälkivarmistukseksi. 
Mutta ankara vauhti oli päällä heilläkin ja eräällä suolla he sai- 
vat edellä lähteneet kiinni. 

Samalla suolla heidät yllätti vihollinen. 

Suomalaisten tihutöihin valmistautuneet — ja niihin erittäin 
kyllästyneet — venäläiset olivat laskeneet jo kauan etukäteen 
kartalla ja maastossa asiat valmiiksi. Kun hälytys tuli, paluu- 

tie kiiruhdettiin sulkemaan joka taholta, ja suolle ehdittyään 
sissit huomasivat olevansa saarroksissa. Aseitten suuliekit väläh- 
telivät joka taholla metsän reunassa, tiheimmin chkä juuri sillä 
suunnalla, jota kautta kulki tie Suomcen. 

— Odotetaan hetki ja katsotaan ... 

Hiihdosta lopen hengästyncet sissit kaivautuivat lumen ja 
juurakoitten suojiin. Mutta vihollinen ci halunnut odottaa. 
Jälki radalla oli sen mielestä ollut niin siivotonta, että jokunen 
pää oli saatava vadille. Silmittömästi vimmastuneet venäläiset 
lähtivät joka puolelta hyökkäämään avoimelle suolle saadak- 
secen sissit käsiinsä. 

Se oli kuitenkin virhc. 

Aukcalla suolla tekivät mättäitten taakse suojautuncitten suo- 
malaisten konetuliaseet: pahaa luokoa. Yhä useampi hyökkäävä 
hahmo tuupertui suulleen lumeen, eikä enää noussut. 

— Nyt yritetään läpi! 

Sissit ponnahtivat liikkeelle. Tällä matkalla heitä varjeli ih- 
meellinen onni. Vihollinen oli tuhlannut voimansa, ja sissit sel- 
visivät saarroksista ilman ainoatakaan oman miehen menetystä. 
Kun kotiin päästyä sitten oli saunottu, syöty, toivuttu — ja 
vähän juotu ynnä toivuttu siitäkin —, retken tapahtumia ja sen 
vaikutusta ryhdyttiin kertailemaan erilaisissa keskusteluissa. 
Voittopuolelle voitiin ainakin merkitä viholliselle aiheutetut 
miehistötappiot, hävitetty veturi ja särjetty rata. Lisäksi oli otet- 
tava huomioon, että onnistunut retki heijastui vastapuolella 
monella muullakin tavalla. Esimerkiksi radan vartiointia oli 
pakko vahvasti lisätä ja se sitoi paljon voimia. 

Operaation johtanut luutnantti Ilmari Honkanen puntaroi 
mielessään näitä asioita samalla kun hän verkalleen purki rep- 
punsa sisältöä. Äkkiä hänen käteensä sattui kova esine. Kun jo- 

kainen sissi tunsi reppunsa sisällön vaikka pimeässä käsikope- 
lolla, Honkanen kummasteli, mikä outo esine saattaisi olla. 

Hän vetäisi sen csille. 

Luutnantin ilme oli tähän mennessä kuvastanut vain uteliai- 
suutta. Nyt se muuttui aivan hämmästyneeksi. Lisäksi hän oli 
aistivinaan, että ympärillä omiin puuhiinsa syventyneet miehet 
olivat vain odottaneet tätä hetkeä ja vilkuilivat nyt häntä hen- 
keään pidätellen. 

Esineen hän kyllä tunsi. Jopa tarinan alkuvaiheet. 

Mutta... 

Honkanen piti kädessään puusta veistettyä miehen kalua. 
Sillä oli mittaa huimasti, arviolta kaksitoista tuumaa ja jos se 
olisi ollut todellinen, ci siinä olisi turhaa tarjottu. Sen oli veis- 
tänyt sissijoukon tunnettu huumorimies alikersantti Torsti Ma- 
lin, myös Rosvo-Roopeksi kutsuttu. Malin väitti aikansa ku- 
luksi vuollcensa sen joukon maskotiksi ja tunnukseksi. Kaipa 
eleessä oli jotain hurttia huumoria, vaikka Honkanen ei sen 
lopullista tarkoitusta oikein käsittänytkään. Oltiinhan seuduilla, 
jossa puhuivat ihan toisenlaiset aseet. Ollakseen loukkaamatta 
Malinia hän oli kuitenkin ottanut joukon johtajana tunnuksen 
vastaan ja silloin hän oli sysännyt sen reppuunsa. 

Myöhemmin hän oli aikonut heittää sen menemään. 

Se oli kuitenkin sattunut mukaan tälle partioretkelle. Her- 
mojen ollessa kireällä pienetkin koirankujeet tuottivat piristystä 
ja niinpä Honkanen olikin ensimmäisellä nuotiolla yövyttäessä 
salavihkaa sujauttanut sen erään toisen sissin reppuun. Näin 
hän luuli, paitsi päässeensä tästä erikoisesta talismanista eroon, 
myös sopivasti piristäneensä mielialaa. Eikä hän retken eri vai- 
heissa ollut sitä enää nähnyt. Mutta nyt se jälleen pompahti 
hänen cteensä. 


123 


Miesten remahtaessa äkkiä ympärillä nauruun Honkastakin 
alkoi tavattomasti huvittaa. 

— Vai sillä lailla! sanoi Honkanen. — On tainnut tämä vacl- 
lella repusta reppuun. Ja lopulta tullut bumerangina takaisin? 

Niin juuri asia olikin. Vaikka eräässä vaiheessa tilanne oli 
käynyt niin arveluttavaksi, että väsyneimmät michet olivat taak- 
kojaan keventääkseen heittäneet sissimuonapurkkinsakin me- 
nemään, ci yksikään tämän taikakalun saanut ollut luopunut 
siitä vaan oli antanut kapulan kiertää. 

Honkanen heitti taiteellisesti muotoillun raskaan kapulan ali- 
kersantti Torsti Malinille. 

— Siinä se on nyt sinulla lähtöosoitteessaan. Pane se jonne- 
kin talteen. Mutta mukaan sitä ei enää oteta. Eihän sitä ku- 
kaan kuitenkaan uskalla viskata pois. Kaikki kun ovat niin 
pirun taikauskoisia, että joka iikka pelkää ihan kuollakseen 
tyttöonnen menetystä. 

Osmo Laakso 


KYNSIN HAMPAIN 


— Tykki se on ... 

— Eikö mitä! 

— On varmasti. 

— Mitkä lienevät kottikärryt. 

— Katsokaa itse! Tämä kiikari ei valehtele. 

Patterin päällikkönä toimiva kapteeni Osmo Laakso oli tila- 
päisesti ryhtynyt myös tulenjohtajaksi ja etulinjan poterossa 
käytiin kovaa väittelyä. Yön aikana oli venäläisten puoleiseen 
metsikköön ilmestynyt outo esine. Kapteeni Laakson mielestä 
se vaikutti hyvin naamioidulta suorasuuntaustykiltä, joka oli 
kaivettu maahan pyörän puolia myöten. Sen jalkaväkijoukkueen 
johtaja, jonka mukana Laakson tulenjohtue oli, muuan itsepin- 
tainen vääpeli, oli näkymästä kuitenkin aivan toista mieltä. 

Laakso otti kiikarin silmiltään ja antoi sen vääpelille. Tämä 
kurtisti kulmiaan, väänteli säätöruuvista etäisyyden kohdalleen 
ja tuijotti hetken. Sitten hän ravisti nopeasti päätään ja mutisi 
entiseen itsepintaiseen sävyynsä: 

— Tuo usvakin häiritsee. . . Jokin pyörillä varustettu härveli 
sc lience. Mutta ettäkö tykki. ..? 


— Sc juuri, Laakso sanoi nyt jo kärkevämmin. — Uskotteko 
vasta, kun se sieltä sivaltaa? 

— Ei rattailla mitään sivalleta. Eikä soppakanuunalla. 

— Ettäkö olisivat ajaneet sellaisen pelin aivan cteen? 

— Se on voinut yöllä unohtua tuohon. 

Laakso katsoi vielä kerran. Pienintäkään liikettä ei oletetun 
tykin luona näkynyt. Ei heilahtanut oksa, ci edes värähtänyt 
lehti. Aamu oli hiiskumattoman tyven, vain varhaisen auringon- 
nousun tieltä katoavaa usvaa leijui välimaastossa. 

— Mitä lyötte vetoa? 

Laakso kääntyi äkkiä. Nyt hän oli asiastaan melkein varma. 
Vaikka tykin putki oli naamioitu äärimmäisen huolellisest, 
Laakso oli ollut näkevinään yksinäisen auringonsäteen väläh- 
tävän metallin pinnassa. 

Vääpelin ahavoituneet kasvot vääntyivät irvistykseen. — Hä- 
viätte kuitenkin. 

— Se nähdään pian. 

Irvistys katosi vääpelin kasvoilta. Kulmakarvat kohosivat. — 
Miten niin nähdään? 

— Käydään katsomassa. 

— Häh. Koska? 

— Heti paikalla. 

— Ettäkö... heti? 

— Sillä kai tämä kiistakysymys selviää. 

Jalkaväen vääpeli katsoi tykistön kapteenia pitkään. Hän oli 
hetken vaiti. Kapteeni Laakso puolestaan chti jo toivoa, että 
vääpeli kuittaisi naurahduksella koko ehdotuksen. Oikeastaan 
Laakso oli esittänyt haasteen tarkemmin ajattelematta, lähinnä 

vain vääpelin itsepäisen vastaanväittämisen usuttamana. 

— Kiinni on, vääpeli sanoi yksikantaan. — Ja viikon muona- 
tupakat vetoa. Sopiiko? 

— Sen kun. 

Laakson ilme ci kavaltanut mitään. Mutta hetkessä hän ehti 
ajatella paljon. Kapeakasvoinen, tummakulmainen ja hoikka- 
vartaloinen kapteeni, iältään puolessa välissä kolmeakymmentä, 
oli siviilissä vasta valmistunut lakimies. Hän osasi ajatella loo- 
gisesti, ja äkkiä hän löysi jotain outoa huumoria kuvitellessaan, 
miten hän, asioitten toisin ollen, kenties parhaillaan tarkastelisi 
jotain pykälää ja sorvaisi sen perusteella asiaankuuluvaa lain- 
opillista lausetta. Nyt sitä vastoin oltiin lähdössä henkeä kau- 
palle joutavan erimielisyyden takia. 

Saman tien Laakso unohti filosofointinsa. Hän oli toiminta- 
tarmoinen mies. Elettiin vuotta 1942, ja asemien juututtua pai- 
kalleen kuukaudet olivat madelleet ohi ankeina ja toistensa 
kaltaisina, tapahtumista köyhinä. Talven pyryt olivat vaihtu- 
neet sulavan lumen tuoksuksi; nyt vihersivät jo hiirenkorvat 
muutamissa kituliaissa koivuissa ja auringon kaari oli päivä 
päivältä pidentynyt. Oli ehkä parempi, että Jevoton ja hieman 
haikeankin tuntuinen olo pirstoutuisi cdes jonkinlaiseen toimin- 
taan. 

— Ja sitten mentiin, Laakso sanoi. 


— Kahdestaanko? 
— Minullaci ole varaa irrottaa tulenjohtueesta yhtään miestä. 


— Jos minä sentään otan taistelulähetin mukaan. 

— Kuten haluatte. 

Jokunen hetki kului asioitten järjestelyyn. Laakso jätti alai- 
sensa vänrikin pitämään huolta tulenjohtueesta, ja vääpeli mää- 
räsi itselleen myös varamiehen jalkaväkijoukkueen johtajaksi. 

Ei ollut ollenkaan kirkossa kuulutettu, että matkalta palat- 
taisiin. 

Aamu-usvan suojassa lähdettiin liikkeelle. Miehet valitsivat 
sentään kiertotien, kahlasivat pitkin vähävetisen joen rantaa 
puolisen kilometriä ja pääsivät vihollisen huomaamatta vah- 
vasti miehitetyn ja hyvin maahan kaivetun tukikohdan taakse. 
Siellä he ottivat auringon mukaan uuden suunnan ja hivuttau- 
tuivat metri metriltä kohti tykkiasemaa. 

Kohti tykkiasemaa, mikäli kapteeni Laakson olettamus osoit- 
tautuisi oikeaksi. Jos taas vääpelin väite pitäisi paikkansa, ci 
tavoitteesta löytyisi tykkiä lainkaan. 

Suuta kuivasi, ja kokonaan taivaan rannan yläpuolelle ehti- 
nyt aurinko pani puseroitten selät höyryämään. 

— Joko nyt uskot? 

Laakso sihahti sanansa vääpelin korvaan. Tykki ilmestyi pie- 
nen kumpareen takaa yllättäen heidän eteensä. 

Vääpeli kirosi niin matalasti, että vain suun liikkeistä pystyi 
päättelemään hänen sanansa. 

— Perkele. . . kolmituumainen näkyy olevan. Tuli kai teh- 
täväksi tupakkalakko. Mutta eihän tässä ole edes vartiomiestä! 

— Aina parempi! Laakso suhahti kiireisesti. — Minä otan 
kiertokaukoputken talteen. . . 

— Ja tämä lukko joutaa lentää lepikkoon! 

— Varovasti. . . jumalavita! 

Löydöstä intoutunut vääpeli kolisteli tykin lukon ja saikin 
sen irti. Melua oli aiheutunut jo sen verran, että Laakso katsoi 
puolestaan turhaksi enää olla hissun kissun hänkään. Hän löysi 
tykin vierestä rautakangen, jota ilmeisesti oli käytetty kaivet- 
taessa tykkiä asemiin yön pimeinä tunteina. Päättäen mätkiä 
tykin käyttökelvottomaksi hän antoi sille pari mojovaa iskua. 

Samassa alkoi tapahtua. 

Painanteessa, muutaman kymmenen metrin päässä tykkiase- 
masta unia pressun alla vedelleet vihollissotilaat heräsivät tuossa 
tuokiossa. Paria sekuntia kauempaa he eivät hieroneet unta 
silmistään. 

Luotisarjat piiskasivat pensaikkoa. 

— Jokohan lähdettäisiin? 

— Taitaa olla korkea aika. Tulihan tämä akateeminen väit- 
telykysymys jo ratkaistuksi. 

Seuraavana yönä tuhosi kapteeni Laakson alaisena toiminut 
vänrikki Toivo Virtanen iskuryhmällään, kasapanoksia apu- 
naan käyttäen lopullisesti koko tykin. 

Kapteeni Osmo Laaksoa ei kuitenkaan nimitetty ritariksi vain 
sen vuoksi, että hän järjesti välikohtauksia asemasotavaiheen 
hiljaisuuteen. Ajoittain piti vihollinen huolen siitä, että teke- 
mistä syntyi vähän liiaksikin. Kun venäläiset kevättalvella 1942 
ryhtyivät hyökkäämään Keski-Syvärillä, pahin kiista käytiin 
Munakukkulaksi nimitetystä tukikohdasta. Laakso toimi silloin- 
kin patterinpäällikkönä, mutta entisten tulenjohtaja-aikojen tot- 
tumuksesta hän touhusi kärjen mukana. 

Munakukkula oli eteen työnnetty tukikohta, ja pääosa jalka- 
väestä oli sen jo jättänyt Laakson ehtiessä patterin tulenjohta- 
jan, karskiksi ja rämäpäiseksi tunnetun vääpeli Antellin kanssa 
paikalle. Ryhmän verran jalkaväkeä oli sentään jäänyt asemiin, 
eikä nyt chditty kyselemään, mitä tykistön miehet tekivät etu- 
linjan taisteluhaudoissa. Vihollinen painoi päälle ankarasti ja 
yhdessä ryhdyttiin torjumaan rinnettä pitkin kiipeäviä venä- 
läisiä. Heidän tavoitteensa oli päästä kukkulan laella olevaan 
taisteluhautaan. Laakso, Antell ja jalkaväkiryhmän miehet oli- 
vat puolestaan päättäneet pysyä paikoillaan. 

9 Marskin ritarit 


Kesken kaiken tultiin Laaksoa noutamaan puhelimeen. Tulen- 
johtueen puhelin sijaitsi hirsikorsussa aivan taisteluhautojen tun- 
tumassa, mutta nyt ei ollut varaa irrottautua edes näitä muu- 
tamia metrejä. 

— Ei kerkiä! — Laakso vastasi hakijalle. — Joskus myö- 
hemmin. .. 

— Divisioona vaatii tykistöryhmän tilannetiedotusta. 

— Anna mun kaikki kestää. .. 

Laakso jätti konepistoolinsa penkalle, nousi ja harppoi muu- 
tamalla askelella korsulle. Siellä oli myös vääpeli Antell, joka 
oli ensin tulenjohtajana kutsuttu puhelimeen. Laakso tempaisi 
tältä kuulokkeen ja karjui siihen: 

— Täällä on täysi rähinä päällä. Siinä on teille tilannetie- 
dotusta aluksi! Loput kirjeessä. .. 

Hän löi kuulokkeen paikalleen ja syöksyi uudelleen ulos. 
Mutta yritys kiiruhtaa. pitkin savivellin täyttämää yhdyshautaa 
entisiin asemiin loppui lyhyeen. Tuskin oli Laakso ehtinyt ulos 
korsun ovesta, kun hän joutui silmätysten vihollissotilaan kanssa. 
Välimatkaa oli vain nelisen metriä ja tunkeilija oli jo ehtinyt 
ottaa suomalaiskapteenin jyvälle. Kivääri oli painettu poskelle, 

silmä tähysti pitkin piipun vartta ja sormi kiristyi liipaisi- 
mella. 

Nyt Laakso muisti jättäneensä oman koncpistoolinsa taistelu- 
haudan penkalle. 

Asia ei kuitenkaan ollut autettavissa. 

Hän heittäytyi salamannopeasti suulleen savivelliin ja hapuili 
pistoolinsa esille. Vihollisen laukaus meni ohi, mutta Laakson 
osui. Tilanne oli kuitenkin pelastettu vain hetkeksi. Kompuroi- 
dessaan pystyyn ja vilkaistessaan hätäisesti ympärilleen Laakso 
totesi olevansa yksin koko kukkulalla. Jalkaväen rippeetkin oli- 

vat jo ehtineet vetäytyä ja vihollisia kiipesi kohti kukkulan la- 
kea joka puolelta. 

Ei ollut muuta neuvoa kuin vetäytyä kiireen vilkkaa takaisin 
korsuun. Ilokseen Laakso totesi, että hänellä sentään oli seu- 
ranaan vielä vääpeli Antell. Muuta ilonpilkahdusta ei tilan- 
teessa ollutkaan. 

— Saarroksissa ollaan! Laakso karjaisi. — Vedä edes se ovi 
kunnolla kiinni. 

Vääpelin silmät muljahtivat. Mutta hän teki käskyn mukaan. 
Ovi oli onneksi tukevaa tekoa, vaikka miesten olinpaikka ei 
muuten olisi ansainnut edes kunnon korsun nimeä. Se oli vain 
hirrenpätkistä kyhätty koppero. 

— Mitä nyt tehdään? kysyi Antell. 

Laakso irvisti. Luoteja rätisi oven läpi, ja sitten sen takana 
alkoivat poksahdella käsikranaatit. Ne olivat kuitenkin vain 
peltikuorisia jalkaväkiaseita ja ovi kesti. 

— Enpä tiedä, Laakso vastasi. — Toivotaan nyt ainakin, 
etteivät ne ehdi hilata paikalle kasapanoksia. 

— Minun konepistoolini jäi ulos, sanoi Antell. 

— Sama täällä. 

— On tulossa totinen paikka. 

— On tullut jo. Laakso ampui pistoolillaan pari kertaa oven 
läpi, vaikka tiesi toimenpiteen koko lailla joutavaksi. Antell 
teki samoin — antoihan se edes jotain moraalista ryhtiä itselle 
ja ehkä teki sisälle yrittävät vihollisetkin hieman varovaisem- 
miksi. 

Ulkopuolelta kantautuva meteli kertoi, että vihollinen oli jo 
miehittänyt koko tukikohdan. Äkkiä Laakson katse osui puheli- 
meen. Hän väänsi sen kampea vain kokeeksi, mitään toivomatta. 
Kun linja olikin vielä kunnossa ja patterista vastattiin viipy- 

mättä, Laakson kiristynyt ilme vaihtui kuvaamaan äärimmäistä 
ällistystä. 

Mutta hän toipui heti. 

— Tukiainen puhelimeen ja sassiin! 

Majuri Tukiainen oli tykistön ryhmäupseeri ja hän löytyi lan- 
gan päähän tuossa tuokiossa. | 

— Nyt tulee se pirun tilannetiedotus! Kuuluen seuraavasti: 
motissa ollaan. Täällä tulcnjohtokorsussa. Sinähän tiedät lu- 
kemat. .. 

— Kyllä, mutta... 

— Anna sataa tähän ympäristöön niin paljon kuin putkista 
lähtee! Mutta varokaa hemmetissä ampumasta tämän korsun 
katolle. . . Täällä tulee vierastakin rautaa niin riivatusti. 

Tukiainen lupasi tehdä parhaansa. Katkaistuaan puhelun 
Laakso kääntyi katsomaan Antellia. Vääpelin silmiin oli ilmes- 
tynyt toivon kipinä. 

— Ampuisipa nyt yhden kerran kunnolla. . . 

— Toivotaan, sanoi Laakso. — Ja heti kun tulee, me livis- 
tämme. 

Parin minuutin kuluttua oma keskitys alkoi. Tienoille satoi 
kranaatteja aivan kaatamalla. Äänestä Laakso ja Antell kuuli- 
vat, että kaksi omaa patteria ampui, mutta ainutkaan ammus 
ei todella osunut korsun katolle. 

Heti kun keskitys hiukan hiljeni, Laakso karjaisi vain yhden 
sanan: 

— Nyt! 

Kapteeni tuuppasi korsun oven auki. Pistooli ojossa hän syök- 
syi ulos, vääpeli tiukasti kannoillaan. Mutta huono onni ci ollut 
vieläkään jättänyt heitä. Keskityksestä huolimatta oli oven ulko- 
puolelle jäänyt taisteluhaudanpätkän suojiin odottamaan rotc- 

va vihollissotilas. Aikailematta hän veti käsikranaatin vireeseen 
ja paiskasi sen Laaksoa kohti. Paukku räjähti oven yläkamanassa 
ja ilmanpaine samoin kuin uuden yllätyksen aiheuttama tyr- 
mistys tekivät tehtävänsä. Laakso ja Antell suorastaan lensivät 
takaisin hirsivarustukseensa. Rytäkässä vääpeli Antell haavoit- 
tui pahoin, mutta Laakso selvisi kuin ihmeen kaupalla ilman 
ainuttakaan naarmua. 

Tykistön kapteeni laski tulenjohtajansa ahtaan korsun lat- 
tialle. Varmistettuaan oven jälleen sen verran, ettei se ainakaan 
ensi potkaisulla aukeaisi, Laakso ryhtyi sitomaan Antellin haa- 
voja hätäsiteillä. Nähdessään vääpelinsä tuskat kapteeni kysäisi: 

— Joko lykätään valkoinen räsy oven raosta? 

Rämäpäinen vääpeli suorastaan hurjistui ehdotuksesta. — Et- 
täkö antautua? Perkele, antaa ensin mennä yhden halvan nai- 
malla saadun hengen. 

— Jatketaan sitten. Ja koetetaan pitää se henkiriepukin. 

Kapteeni Laakso yritti saada lohdutukseensa jonkinlaista var- 
muutta, mutta häntä itseään se ei helpottanut. Hän tiesi ole- 
vansa yksin koko Munakukkulalla ja hänen vastuullaan oli vielä 
pahoin haavoittunut aseveli. Siteet eivät paljon auttaneet; veri 
värjäsi korsun maalattialla ajelehtivan veden punaiseksi. 

Ei auttanut muu kuin odottaa. Puhelinyhteyskin oli keskityk- 
sen aikana katkennut. 

Tunnit kuluivat vitkalleen. Aina aalloittain vihollinen rymisti 
ulkona. Puusäleet lentelivät oven sisäpinnasta miesten niskaan 
vihollisen pippuroidessa sitä eri kaliiperisilla aseilla. Aina välillä 
pullistivat käsikranaattien räjähdykset oven lengolle. 

Mutta se kesti. 

Niin kestivät myös sisällä olijoitten hermot. 

: Hämärän langetessa alkoi vihollisen ryntäily hiukan vähen- 

tyä. Lopulta laukaukset taukosivat kokonaan. Ulkoa kuului vain 
matalaäänisiä lausahduksia ja sisälle ajelehti mahorkkasätkien 
käry. Pimcyden langetessa lopullisena koko tienoo hiljeni. 

Kapteeni Laakso pohti tilannetta sillä välin kun ajoittain ta- 
juttomaksi menevä vääpeli örisi lattialla. 

Mitähän niillä oli mielessä? 

Epäilemättä hirsikorsun lopullinen valtaus oli jätetty aamuun. 
Iltapäivän mittaan olivat päätaistelun äänet ajelehtineet jon- 
nekin kauemmaksi ja hyökkääjillä oli ehkä ollut niin paljon 
muuta tekemistä, etteivät he olleet ehtineet raahata järeämpää 
murtokalustoa paikalle. Olihan korsu varmistettu ja tuollaisen 
harmillisen pienen märkäpesäkkeen chtisi poistaa päivän val- 
jettuakin. 

Mutta aamulla. . . 

Kunnon kasapanos — ja ovi tulisi sisään niin että helisisi. .. 
Tai laukaus suorasuuntaustykillä — sama juttu. 

Selvä peli. 

Yritettävä oli nyt. 

Laakso avasi korsun oven tuuma tuumalta. Taisteluhaudan 
mutkassa hehkui punainen piste. Vihollisen vartiosotilas siellä 
veteli sätkäänsä ja sormi oli varmasti herkässä liipaisinkaaren 
sisällä. 

Samassa punainen piste kuitenkin alkoi liikkua. 

Ja se liikkui pois päin. 

Hetki vielä, ja se katosi mutkan taakse. 

Vihollisen vartiosotilas oli epäilemättä päättänyt pistäytyä 
jututtamassa toveriaan. 

Nyt! 

Laakso tarttui puolitajuttomaan vääpeliin lujasti, mutta silti 
mahdollisimman hellävaraisesti. Käsittäessään, mitä oli tekeillä, 

myös pahoin haavoittunut vääpeli Antell ryhdistäytyi viimeisin 
voimin. Hänen jalkansa alkoivat kestää, ja vaihtamatta edes 
ainuttakaan kuiskausta miehet alkoivat hiipiä pitkin taistelun 
tiimellyksessä puoliksi umpeen sortunutta ampumahautaa. Pian 
oli edessä uusi koettelemus. Onnistuneen hyökkäyksen tehnyt 
vihollinen oli kyhännyt linjansa kauemmaksi ja se oli nyt yli- 
tettävä. 

Yön pimeydessä sekin onnistui. 

Vasta kun Laakso ja Antell omien puolelle ehdittyään alkoi- 
vat liikkua vähemmän varovaisesti, vihollinen havahtui. Mies- 
ten perään päästettiin todellinen ryöppy. Mutta hyvä onni oli 
johdattanut heidät kumpareen taakse kuolleeseen kulmaan ja 
luodit lennättivät vain santaa heidän silmilleen. Ryömimällä 
he pääsivät viimeiset metrit, ja silloin loppuivat myös vääpelin 
voimat. 

Ennen kuin hän pyörtyi, hän kuitenkin kuuli kapteeninsa 
kuiskaavan: 

— Kotona ollaan. 

Esko Karjalainen 


RAUTARISTI TURHAN PÄITEN 


Aamu näytti aivan tavalliselta. 

Sarastus oli juuri vetänyt ensimmäisen kapean viivansa itäi- 
seen taivaanrantaan. Katsellessaan Syvärin yli eteen työnnetyn 
tukikohdan päällikönä toimiva ylikersantti Esko Karjalainen 
saattoi hyvin kuvitella, miten lähiminuuttien aikana vastaran- 
nan muodot piirtyisivät aste asteelta terävämpinä näkyviin. Pian 
olisi aika vetää yön ajaksi aivan rantaan työnnctyt vartiot taem- 
maksi. 

Ylikersantti Karjalainen pyyhkäisi kasteisen hämähäkinver- 
kon sivuun näköalan edestä. Aamukaste kimalteli lepänlehdillä, 
virrasta nousi kevyttä utua, asetakissa tuntui yön kosteus. Mieli 
teki savuketta, mutta se sai jäädä nyt sytyttämättä; näennäisesti 
rauhalliselta vastarannalta katselivat aamun koittaessa monet 
terävät silmäparit kiikarinlinssien läpi. 

Olo tuntui jotenkin epätodelliselta ja Karjalainen ihmetteli 
hiljakseen, mikä häntä vaivasi. 

Hänen koko nuoruutensa oli kulunut sodassa, ja hänelle oli 

ehtinyt kehittyä sotilaan vaisto, joka ennakolta varoitti epäta- 
vallisista sattumuksista. Päästyään varusmiesalikersanttina sivii- 
liin Karjalan Kaartista vuoden 1939 keväällä hän oli tuskin eh- 
tinyt kyntää kotitilansa pellot ja korjata sadon, kun tuli käsky 
syksyn ylimääräisiin kertausharjoituksiin. Talvisodassa hän oli 
aluksi taistellut Sallan ylälohkolla Lapin rintamalla. Täällä hän 
oli useinkin joutunut hiihtelemään partioissa vihollisen puo- 
lella ja jo siellä hän oli oppinut varomaan kaikkia epätavallisia 
ääniä ja muutoksia maaston muodoissa. 

Talvisodan loppuvaiheessa silloinen alikersantti Karjalainen 
oli osastonsa mukana siirretty etelään ja hän oli joutunut Vila- 
joen ankariin koitoksiin. Vihollinen ryntäsi valtavin massoin, 
aalto aallon perään, jäätyneen Viipurinlahden yli. Kolme päi- 
vää ennen rauhan tuloa hän haavoittui käteen ja selkään kra- 
naatinsirpaleista, ja sairaalamatkan jälkeen hän oli päässyt si- 
viiliin toukokuussa. 

Vajaan vuoden hän oli ehtinyt isänsä kanssa puskea maa- 
töitä Kuhmoisissa sijaitsevalla kotitilalla, kun jälleen kyläpoliisi 
toi käteen valkoisen kortin. 

Jatkosodan alussa oli rynnätty vihollisen bunkkerilinnoituksia 
vastaan Korpiselässä ja puhkaistu ne. Sieltä oli kulku jatkunut 
lujaa vauhtia kohti Salmia. Lähitaistelussa osunut vihollisen 
konepistoolisuihku oli ruhjonut käden ja aiheuttanut kuukausia 
kestäneen sairaalakierroksen. Joukko-osasto oli silloin jo ehtinyt 
Kuittisten kylään Aunukseen. Viikkoa myöhemmin rykmentti 
oli ottanut rintamavastuun Syvärin voimalaitoksen linjalla ja 
Karjalaisen joukkueen asemapaikaksi oli määrätty Kirkkonie- 
men kylä. 

Kuukausien mittaan suomalaiset olivat omaksuneet tietyn 
menettelytavan. Yöllä vartiot työnnettiin mahdollisimman pit- 

källe, aivan vihollisen nenän eteen Syvärin rantaviivalle. Aina 
aamun alkaessa sarastaa ne sitten vedettiin taemmaksi. Juuri 
nyt oli jälleen käsillä tuo hetki. 

Karjalainen oli jo aikaisemmin mietiskellyt, ettei menettely- 
tavan kaavamaisuus jäisi vihollisen tähystykseltä huomaamatta. 
Mutta kun tähän mennessä ci ollut ihmeitä sattunut, oltiin py- 
sytty entisessä rytmissä. Kuitenkin, juuri nyt väistyvän yön pi- 
meydessä, Karjalainen oli ollut kuulevinaan vastarannalta poik- 
keuksellisia ääniä. Virran tyynen pinnan yli oli säkkipimeydessä 
kantautunut enteellisiä kilahduksia ja laahaamisen rahinoita. 
Joskus oli vesi molskahtanut tavalla, jota ei suinkaan ollut ai- 
heuttanut hauen pyrstö, väliin taas oli kuulunut vaimeata pu- 
heen mutinaa ja kalahduksia, jotka saattoivat syntyä vain me- 
talliesineen iskeytyessä toista vasten. 

Se, että kaikki oli tapahtunut mahdollisimman varovasti ja 
ilman että vastarannalta olisi näkynyt valon pilkahdustakaan, 
oli vetänyt Karjalaisen miettiväiseksi. Hän oli alkanut entistä- 
kin vankemmin uumoilla, että jokin rysäys oli tulossa. Silti hän 
ei halunnut vielä hälyttää miehiään, mutta hänen mielessään 
liikkuivat pahaenteiset aavistukset. 

Ovat ehkä panneet minuutin tarkkuudella selville vaihtosys- 
teemimme, hän mietiskeli yön pimeydessä. Ja aikovat iskeä aa- 
mun valjetessa saumaan. Jokohan siellä kuljetetaan syöksyve- 
neitä rantakaislikon suojaan? Siinä tapauksessa ollaan kohta 
kovan edessä. .. 

Aamun valo voimistui vain aste asteelta, hyvin verkalleen. 
Mutta jotain saattoi jo erottaa, ja ylikersantti Karjalaisen hen- 
gitys alkoi kulkea tiheämmin, kun hän tarkasteli vastarantaa. 
Hänen levottomuutensa yltyi. Näkymä virran yli ei ollut enti- 
sensä. Miten se oli muuttunut, sitä oli aamuhämärässä mah- 

doton tarkasti tajuta. Mutta muutamat oudot kohoumat saat- 
toivat olla naamiovärein maalattuja rantapensaikkoon kätket- 
tyjä veneitä. Ja kaislojen huojunta niitten luona. .. 

Jotain oli tehtävä. 

Ja aivan heti. 

Ylikersantti Karjalainen harkitsi vielä hetken. Jos hän olisikin 
erchtynyt ja hänen tiedonantonsa aiheuttaisi täyshälytyksen 
koko rykmentissä, ”kirottua hermoilijaa” alettaisiin pian etsiä 
ja vahvat haukkumiset olisivat tiedossa. 

Mutta oman lohkonsa hän joka tapauksessa saattoi varmis- 
taa. 

— Nyt ei vedetäkään vartioita taakse, hän suhahti vieressä 
kyyhöttävälle korpraalille. — Päinvastoin pistetään rantatöy- 
räälle täysmiehitys. 

Ylikersantti Karjalaisen oivallus kantoi pian täyden sadon. 
Tuskin oli rantaviiva ehditty miehittää, kun virran toisella puo- 
lella leimahti kiihkeä toiminta. Heleän pouta-aamun unelias 
hiljaisuus pirstoutui täydeksi meteliksi. Naamioidut syöksyve- 
neet työnnettiin vesille pensaitten kätköistä, niitten perämoot- 
torit vedettiin raivokkaasti käyntiin ja samanaikaisesti kun vi- 
hollissotilaita täynnä olevat veneet alkoivat savuverhon suojassa 
keula vaahdoten pyyhältää virran poikki, suomalaisten nis- 
kaan rysähti keskitys. Vihollinen ampui raskailla pattereilla, 
mutta suurin osa kranaateista meni pitkiksi. Jos olivat suomalai- 
set toimineet vartioita vaihtaessaan kaavamaisesti, niin sama 
menettelytapa rasitti nyt venäläisiä. Viikkokausia kestäneen tä- 
hystyksen seurauksena tykistön koordinaattilukemat oli laskettu 
taemmas virran rantaviivasta. Siellähän suomalaisten pääosan 
piti olla, koska vartiot aina aamun valjetessa vedettiin taem- 


mas rannasta. . . 

Karjalainen seurasi rantapenkan suojassa vihollisen rynnäkkö- 
osaston viilettämistä yli virran. 

— No nyt, pojat! 

Karjalaisen römäkkä ääni kimposi ilmoille. Enää ei tarvinnut 
kuiskailla. Oli tullut suoran toiminnan hetki. Ensimmäiset ve- 
neet olivat ehtineet ampumaetäisyydelle. Konekiväärisuihkut 
ryöpsyttivät vettä, osuivat kohteisiinsakin, mutta syöksyve- 
neet pyyhälsivät vihaisesti eteenpäin. Enää vain muutama hetki, 
etäisyys supistui kymmeniksi metreiksi, nyt ylti jo konepistoo- 
leillakin. Kaikesta huolimatta osa hyökkääjien veneistä tavoitti 
rantamatalikon ja ylläkköön kerätyt valiosoturit hypähtelivät 
mistään piittaamatta vetecn ja alkoivat kahlata kohti. 

— Uraa! Uraa-aa-aa... 

Monet rynnäkköhuudot leikkautuivat poikki konetuliaseitten 
papatuksessa, mutta veneitä saapui parvena lisää, ja ennen pit- 
kää rantaviivalla syntyi suoranainen käsikähmä. Karjalaisen 
osasto piti pintansa ja kuokkavieraat työnnettiin armotta takaisin 
veteen. Sitä vastoin naapuritukikohdassa hyökkääjät pääsivät 
pureutumaan rantaan ja ehtivät muodostaa picnen sillanpään. 
Nyt oli kuitenkin koko rintama havahtunut, ja päivän mittaan 
pitivät patterit ja suorasuuntaustykit huolta siitä, ettei apuvoi- 
mia enää päässyt yli. Yön saavuttua suoritettiin vastaisku ja 
sillanpääasema puhdistettiin. 

Ylikersantti Esko Karjalaisen valppaudella ja siihen perustu- 
valla oma-aloitteisella toiminnalla oli ollut sivustalla toimivalle 
saksalaisosastolle erittäin tärkeä merkitys, ja hänelle myönnet- 
tiin heti II luokan rautaristi. 

— Turhan päiten, ilmoitti Karjalainen lyhykäisesti. 

Mitä hän sanoi kahden vuoden kuluttua, kun hänet suur- 
hyökkäyksen torjuntataisteluissa palkittiin Mannerheim-ristillä, 

ei ole tiedossa. Mutta tätä koskeva pitkä ja yksityiskohtainen 
ansioluettelo päättyy sanoihin: 

”Aalloittain uudistuneista tuliryöpyistä huolimatta hän piti 
kukkulan hallussaan viimeiseen asti ja osoitti itse teräsmyrs- 
kyssä sekä kiväärillä että konepistoolilla taistellen vertaansa 
vailla olevaa urhoollisuutta.” 

Aarne Ahola 


VAI VIELÄ LENTÄJÄ 


— Ei minulla ole mitään kertomista. Mutta vähän minua 
suivaannuttaa eräs juttu. Aikoinaan ne pistivät pystyyn oikein 
matrikkelin meistä Mannerheim-ristin ritareista. Sen toimitti 
kenraali Airo, hyvä mies, eikä ole hänen syynsä, että ne kirja- 
painossa söhläsivät. Enkä minä sitä kirjapainoakaan syytä, sat- 
tuuhan niitä erehdyksiä. Mutta jotain kohtalon piruilua olen 
näkevinäni siinä, että minun kohdalleni painettiin ihan väärän 
miehen kuva. Eikä edes se vielä mitään, mutta kun kuvassa on 
lentäjä. Reilu mies varmaan, suikka kallellaan ja silmissä roh- 
kea ilme. Se vain tässä pikkuisen ottaa ohimoon — se on nuo- 
ren polven sana, mutta voihan sitä vanhaakin miestä ottaa — 
että olin itse kaukopartiomies. Ja maan vanki. Oli siellä pirusti 
soita ja imevää liejua, johon saapas muskahti. Monasti mies 
oli ihan poikki. Ja tietysti juuri silloin sattui taivaalle lento- 
kone. Se lensi kevyesti ja painottoman tuntuisesti vapaassa si- 
nessä. Kun sitä kannon päässä istuttiin ja katsottiin, niin ka- 
teeksi kävi. Joten sanon vieläkin, että jotain kohtalon piruilua 
olen näkevinäni tässä kuvien vaihdoksessa. 
— Vai vielä lentäjä! 

Johan Similä 


SUOMEN SALAINEN ASE 


Jo välirauhan kesänä oli alkanut näyttää siltä, että diplomatiaa 
olisi jälleen jonkin ajan kuluttua jatkettava toisin, aseellisin kei- 
noin. Maata oli ryhdytty haravoimaan tiheällä kammalla. Mo- 
net sellaiset miehet, jotka syystä tai toisesta oli raakattu asevel- 
vollisuuskutsunnassa ja jotka sen jälkeen olivat jopa vuosikym- 
meniä elelleet Herran rauhassa uskomatta enää koskaan joutu- 
vansa sotilaskasvatuksen kanssa tekemisiin, huomasivat äkkiä 
seisovansa sarkatakki yllä armeijan rullissa. 

Pölisevillä kasarminkentillä alkoivat alikersantit karjua, kun 
tästä vanhahkosta ja vetelähköstä siviilitahnasta yritettiin väen 
väkisin muokata kurinalaisia taistelijoita. Moni kouluttaja oli 
vähällä menettää hermonsa, kun asiaan vähemmän innostuneet 


koulutettavat tekivät — suurin osa tahallaan — kaikenlaisia 
Sven Tuuvan temppuja. Mutta kovalla höykyllä syntyi sentään 
jotain. 


Syntyi nostomiesten armeija, jolle naureskellen annettiin ni- 
mi: Suomen salainen ase. 

Juhannuksen alla 1941 muodostettiin Oulussa sissipataljoona. 
Siihen tungettiin myös — sopi tai ci — nostomies Johan Si- 
milä. Kun hänen maahommiiin tottuneeseen käteensä työnnet- 
tiin pystykorva, hän katseli uutta työkaluaan varsin epäilevästi. 
Virallisissa papereissa oli Similän ja kumppanien muodostamalla 
yksiköllä jokin asianmukainen numero ja nimikin, mutta kun 
sen päällikkönä toimi majuri Foss, michet alkoivat yksinkertai- 
sesti kutsua porukkaansa Vossin pataljoonaksi. Sen mukana lähti 
myös Similä Oulusta ulkomaille Raatteen maineikasta tietä pit- 
kin. Lopulta saavuttiin Uhtualle ja Kis-Kis-kukkulalle. 

Tällä kukkulalla aiottiin nostomies Similästä tchdä väkisin 
sankarivainaja. 

Eräänä kesäisenä puolen yön hetkenä hän makasi kukkulan 
puolirinteessä oululaisittain sanottuna ?vahissa?. Yö oli viileä ja 
maasto ankean näköistä. Puut oli silvottu mikä latvasta, mikä 
juuresta. Valtaosa oli kuitenkin katkennut keskeltä runkoa ty- 
kistötulen kourissa. Aavemetsä oli jo useaan kertaan aikaisem- 
min joutunut raskaitten kranaattien möyhennettäväksi, ja kes- 
kellä kesäistä yötä repesivät luukut nyt jälleen ammol- 
leen. 

Ilman varoitusta alkoi maastoon sataa kolmi- ja kuusituu- 
maisia tuhkatiheään. Räjähdysten vapisuttaessa maata Similä 
painui litteäksi kiven taakse — mitään varsinaisia taisteluhau- 
toja ei ollut — ja ajatteli itsekseen: 

— Ei kai se vain meinaa höökiä. .. 

Sitä se juuri aikoi. Tykistökeskityksen aikana ei Similä ollut 
uskaltanut kohottaa päätään. Kun tykistö äkkiä vaikeni ja edestä 
metsästä alkoi kuulua satojen kurkkujen karjuma railakas uraa, 
Similä ehti vielä vähemmän katsoa ympärilleen. Niinpä häneltä 
jäi huomaamatta, että hän oli paikalla enää ypö yksin. Kaikki 

muut olivat tykistötulessa kaatuneet tai sitten heidät oli haa- 
voittuneina raahattu pois. 

Ilman tätä lohdutonta tietoisuuttakin Similällä oli tarpeeksi 
ajattelemista. Uraa koveni ja napapiirin himmeässä suviyössä 
alkoi puitten välissä vilkkua ruskeita puseroita. 

— Totta se tarkoittaa, jumalauta! 

Similän ajatukset tiivistyivät. Nyt oli taisteltava henkensä 
edestä. Lipettiin lähteminen ei enää tullut kysymykseen, sillä 
hyökkääjät olivat chtincet jo lähelle ja he ampuivat koko ajan 
juostessaan. Luoteja vihelsi joka puolella, ne ottivat kimmok- 
keita Similän suojana olevasta kivestä ja sirisivät vihaisesti men- 
nessään. Pystyyn nouseminen ja selän kääntäminen olisi tietä- 
nyt heti varmaa kuolemaa. 

Valinnan varaa ci ollut. 

Similästä tuntui irvokkaalta, kun joku jostain kaukaa takaa 
karjui särkyvällä äänellä: 

— Perääntykää! 

— Helvettiinkö tästä enää lähdet. .. 

Similä otti tuohtuneena ensimmäisen, jo muutaman metrin 
päähän chtineen venäläisen jyvälle ja laukaisi. Mies taittui heti 
kaksin kerroin ja tuiskahti suulleen jäkälikköön. Mutta hänen 
takanaan oli jo kaksi muuta. Similälle tuli kiire. 

Kaksi laukausta. Kaksi vainajaa. 

Vaikka Similä ei omasta mielestään ollut soturi alkuunkaan, 
vielä vähemmän sankari, hän kyllä osasi käytellä asetta. Tosin 
hän oli tähän mennessä ampunut lähinnä luodikolla tai pie- 
noiskiväärillä oravia, mutta juuri siinä puuhassa silmä oli oppi- 
nut tarkaksi ja käsi vakaaksi. Nähdessään kolmen etumaisen 
kohtalon muut hyökkääjät maastoutuivat, mutta nyt jokainen 
heistä otti Similän suojana olevan kiven maalitaulukseen. Luo- 

10 Marskin ritarit 


teja litistyi kiven rosoiseen pintaan niin taajaan kuin olisi kaa- 
dettu herncitä säkistä lattialle ja koko yöllinen metsä oli täpö- 
täynnä suuliekkejä ja laukausten räiskettä. Ensi kerran Similä 
siunasi huonoa kuuloaan, jonka takia hänet juuri oli nuoruu- 
den päivinä hylätty asevelvollisuuskutsunnassa. 

Edessä vilahti mättään takana pää. Similä laukaisi, mutta 
iskuri löi tyhjää. Lipas oli tyhjentynyt ja kuin tämän jollain 
selittämättömällä vaistolla arvaten vihollinen ampaisi ylös ja 
lähti syöksyyn. Puolittain huvin vuoksi Similä oli kuitenkin en- 
nen rytinän alkamista varannut vahtipaikkaansa ison joukon 
käsikranaatteja. Eihän niitä tosin tarvittaisi, mutta... 

Nyt tarvittiin. 

Similä kiskaisi sokan irti ja heitti. Munakäsikranaatti osui 
hyökkääjää rintaan kuin kivi ja heilautti hänet taaksepäin. Jal- 
koihin vicrähtäessään se räjähti. Vihollinen hajosi. Takana tunki 
kuitenkin päälle jo toinen. Hänet Similä selvitti toisella me- 
tallimunalla. Saadessaan muutaman sekunnin hengähdysaikaa 
hän tunki kiireesti uuden panoskamman pystykorvaansa ja jäi 
odottamaan. 

Similän suojana oleva kivi oli niin kookas, että hän mahtui 
olemaan polvillaan. sen takana. Mutta sen yli ei ollut kurkki- 
mista. Aina kun Similä yritti- vilkaista lähimaastoa, luodit iski- 
vät kivestä kipinöitä ja siruja lenteli ilma täynnään. 

Ihmeekseen Similä huomasi olevansa yllättävän rauhallinen. 
Vai oliko se hysteriaa? Ainakin häntä yhteen otteeseen jo nau- 
ratti jokin hassu mielikuva. Mutta kun vihollinen kävi tosissaan 
hyökkäämään, hymy hyytyi. Onneksi vihollisen konekiväärit 
eivät ulottuneet häneen asti ja niin taistelusta muodostui rai- 
voisa koetus mies miestä vastaan. Tai oikeastaan mies mieslau- 
maa vastaa. Rytinä oli alkanut puoli tuntia yli puolen yön, sen 

Similä muisti, koska hän oli ensimmäisten kranaattien pudotessa 
vilkaissut kelloaan. Sen jälkeen hän kuitenkin menetti: täydelli- 
sesti ajan tajun. Aina oli etumaastossa joku kurkistamassa juu- 
rakon tai mättään takaa. Jos sinne päin ampui, toiset lähtivät 
hyökkäämään. Hiestä läpimärkänä Similä laukoi pystykorvaansa 
ja aina latauksen tullessa vuoroon hän paiskoi väliin käsikra- 
naatteja. 5 

Hätäinen laukaus. 

Similän huomaamatta oli muuan roteva vihollinen päässyt 
ainoastaan parin metrin päähän. Miehellä oli pistin kiinni ki- 
väärissään ja hänen silmänsä pyörivät niin, että valkuaiset vä- 
lähtelivät. Similän laukaus osui hyökkääjää keskelle kasvoja, ja 
kun hän tuupertui nurin, hervahtanut :käsi kosketti: Similän 
saapasta se 

Miksi ihmeessä omat eivät tehneet vastaisi Olivatko ne 
painuneet Ouluun asti! Ja istuivat nyt Tervahovin karvalakki: 
puolella kaljatuoppi nenän alla... Vai olivatko. ne kokonaan 
unohtaneet hänet? . r. -a L” 

Similää kiroilutti. Väliin melkein itketti. . 

Juuri kun Similä oli menettämäisillään toivonsa, alkoi selän 
takaa kuulua hirmuinen huuto. Majuri Foss oli lopultakin saa- 
nut miehensä järjestykseen ja kun he lähtivät vastaiskuun, ise 
tehtiinkin rysäyttämällä. Similää tuskin huomaten miehet juök- 
sivat karjuen ja aseitaan kyyryssä laukoen hänen kivensä ohi. 
Joku kaatui mutta muut jatkoivat sumeilematta eteenpäin. 
Uhma, viha, pelko ja hyökkäyshenki nostattivat sellaisen mölyn, 
että nyt menetti vihollinen hermonsa. Suurin osa teki: sen vir- 
heen, että he nousivat ja yrittivät paeta. Seisova maali oli help- 
po kohde ja vain muutamia venäläisiä pääsi puikkelehtimaan 
Kis-Kis-kukkulan alarinteen tiheikköön. ++ .. 

— Onkos tullut saaduksi koskaan mitalia? 

Kun maasto oli puhdistettu, majuri Foss seisahtui Similän 
kiven ääreen. Hän jos kukaan ymmärsi tilanteen. Similä oli 
yksin tehnyt jotain merkillistä. Hän oli pitänyt puolitoista tun- 
tia puoliaan kokonaista konekiväärein vahvistettua vihollisen 
jalkaväkikomppaniaa vastaan. Jälki oli sen mukaista. Valkoinen 
jäkälä oli kaatuneitten täplittämä. Jotkut olivat kaatuneet jopa 
päällekkäin. Tietysti vastaisku oli myös tehnyt tehtävänsä, mutta 
kyllä pääosa oli Similän pystykorvan jälkeä. 

-Koko juttu vaikutti uskomattomalta. Maisemaa piti katsoa 
moneen kertaan, ennen kuin aivot tajusivat ja uskoivat silmien 
kertoman. 

— Jaa että mitä? On tuo kuulo ollut vähän huononlainen 
ennestäänkin. Ja tässä räiskeessä tuntuu menneen loputkin. 

Majuri Foss asetti suunsa melkein Similän korvaan kiinni ja 
karjaisi todellista sotaääntä käytellen uudestaan: 

— Sitä vaan... että onkos ennen niitä mitaleita näkynyt? 

Similä tunsi itsensä täysin tyhjiin ammennetuksi. Koko ky- 
symys oli joutava. Niinpä hän vastasikin nyreästi: 
+: On niitä nähty... toisten rintapielissä. 

— Nyt tuli yksi ja iso... omaan rintapieleen. Sen takaan 
tältä seisomalta. 

* Similä raksutteli konemaisesti nyt jo tyhjän kiväärinsä lukkoa. 
Tuntui aivan kuin käsiin olisi jäänyt jokin pakkoliike jota ei 
saanut pysähtymään. 

— Joo, hän sanoi lopulta. — Tulkoon tai olkoon tulematta. 
Mutta riittää se tupakkakin ensi alkuun. Jos sattuisi olemaan 
majuri Vossilla tarjota. Kun nuo omat litistyivät ja kastuivat. . . 
:+Majuri Foss vei äkkiä kätensä taskuun. 

— Pitäkää koko aski. 

— Tattis vaan. Majurihan on höveli mies. . . 

Nouseva aurinko punasi mäntyjen latvat ja Suomen salaisen 
aseen edustajan poskipäät. Tupakat syttyivät. Majuri katsoi 
vielä kerran nostomiestä pitkään ja oli jo sanomaisillaan jotain 
tuiki kehuvaa. 

Mutta sitten hän kohauttikin olkapäitään. Ja vaikeni. 

Paavo Suoranta 


KAUKOPARTIOMIES PITÄÄ LUENNON 


— Niin se on, poijaat. .. 

Puhuja ei suinkaan ollut sodanaikaisissa viihdytysilloissa Ei- 
nari Ketolan esittämä sotamies Möttönen. Iltaa vietettiin piisi- 
valkean loisteessa eräässä itäkarjalaiskylässä, sen ainoassa pys- 
tyyn jääneessä rakennuksessa. Aamusella aiottiin ylittää vähin 
äänin linjat ja viipyä partiomatkalla viikon verran. Tai ehkä 
kaksi. Tai kolme — kaikki riippui olosuhteista. Puheenvuoron 
oli ottanut kersantti Paavo Suoranta. 

Ei omasta aloitteestaan. 

Vaan käskystä. Mukaan oli lähdössä myös ensikertalaisia. Ja 
Suorannalla itsellään oli takanaan kymmeniä kaukopartiomat- 
koja. 

— Mitäs minä nyt sitten oikein osaisin sanoa. . . 

Suoranta oli tottunut pikemminkin toimimaan kuin puhu- 
maan. Hän oli lyhyehkö, jäntevä mies ja rauhalliset eleet ku- 
vastivat hänen hiljaista luonnettaan. Mutta kun hän kerran tai 
pari jutun edistyessä hymyili, piisivalkean loiste välähteli val- 

keassa hammasrivistössä ja kirkkaina loistavissa silmäterissä. 
Silti myös hymy oli vaatimaton ja hetkessä ohimennyt. Jäljelle 
jäi vain varjojen leikki ahavoituneilla, terävänenäisillä kasvoilla. 

Hidastellen ja sanojaan tapaillen Suoranta aloitti: 

— Olette tainneet tekin selailla näitä sodanaikaisia kuvaleh- 
tiä. Niissä on kauniita piirroksia myös sisseistä. Ja maisemista. 
Melkein aina jokin TK-piirtäjä on nähnyt tilanteen niin, että 
sissit ovat kodikkaasti leiriytyneet soman järven rannalle. Mei- 
naan, aivan rantaviivalle. Ellei suorastaan niemen nokkaan... 

Suorannan hampaat paljastuivat ja olkapäät liikahtivat. — 
Saahan sellaisessa paikassa mukavasti .römpsään kahviveden. 
Ja muutenkin on mukava maata kyljellään, poski kyynärvaraan 
tuettuna. Sopii ihailla vaikka ilta-auringon. kiloa tyvenen jär- 
ven pinnalla. . ; 

Joku jäke tuvan hämyisessä takaosassa hymähti. Suoranta 
vilkaisi ohimennen sinnepäin. Hymähtäjä oli ollut hänen moni- 
vuotinen partiotoverinsa. 

— Vai mitä, Osmo? , 

— Ihan niin, kuului tuvan hämystä. — Todellisuudessa vi- 
hollinen kuitenkin aivan ensi töikseen haravoi epäilyksenalaisen 
maaston rannan ja niemekkeet. Ja niistä kirotuista niemekkeistä 
ei ainakaan pääse karkuun muuten kuin uimalla. 

Suoranta nyökkäsi. W a 

— Siinä kuulitte. En minä välitä tässä mitään luentoa pitää, 
mutta sen kyllä totean, että paras on aina hakeutua yöksi mah- 
dollisimman syvälle metsään. Ja sielläkin vielä mahdollisim- 
man pahaan ryteikköön tai louhikkoon. Ei niitten maisemien 
kauneudesta ole näillä reissuilla paljoakaan väliä. .. 

Kersantti Paavo Suoranta mietti hetken. Tuntui omituiselta 
esittää. tällaisia. päivänselviä asioita. Mutta ehkä asia kokonai- 

suudessaan sentään oli niin, että tällaiset pikku niksit olivat 
hänelle itselleen selviä — ja tämän selvyyden hän oli joutunut 
oppimaan kokemusten kautta. Miksi siis koko jälkikasvun olisi 
pitänyt tallata samat ladut, kun kerran muutama paikalleen 
osunut sana saattaisi poistaa edes jokusen ongelman jo etu- 
käteen. 

Mistähän sitä sitten haastelisi? Suorannan teki mieli sala- 
vihkaa raapia päätään. Jokainen partiomatka oli ainutkertai- 
nen eikä mitään yleispätevää kaavaa voinut olla olemassa. 

Saadakseen ajatusaikaa Suoranta nousi ja käveli karjalais- 
pirtin poikki. Jos joku oli kuvitellut, että hän hiipisi kuin ilves, 
esitys tuotti täydellisen pettymyksen. Suoranta käveli sukupol- 
vien koloille kuluttamalla honkapermannolla melkein huolimat- 
toman tuntuisesti, polvet hiukan letkahdellen. Siemaistuaan 
korvosta vettä hän palasi takaisin piisin ääreen ja jatkoi jonkin- 
lainen sanoin selittämätön vastahakoisuus äänensä pohjalla: 

— Kaikki selviää aikanaan. . . luonnossa. Etenkin kun pitää 
suun kiinni ja silmät auki. Mutta tulipa vielä mieleen muuan 
kuvallinen esitys, jonka joku herra taiteilija on piirtänyt innoi- 
tuksen saatuaan. Tai onhan sellaisia kuvia siellä täällä. . . Niissä 
salamoi aina niin pirusti, niissä huudetaan ja ammutaan. To- 
dellisuudessa oikea sissi kulkee kuin kettu, sieppaa tiedon sieltä, 
toisen täältä. Ja oikeastaan pahempi kuin vihollisen luoti on 
— kylmettyminen. 

Tuvasta kuului mutinaa ja jokin naurahduskin. 

— Tosi-on! Tällä kertaa Suoranta ei väläytellyt hampaitaan 
ja sävy oli painokas. — Jos sissi kastuu läpikotaisin, hän on 
pirunmoisessa pulassa. Märkä vaatetus aiheuttaa sen, että talvi- 
pakkasella mies on heti kohmeessa. Ja kesälläkin mies: märkänä 
kylmettyy. . . saa ainakin yskän ja nuhan yövyttäessä koleissa 

metsissä ilman tulta. Sellainen romuska on monellakin lailla 
vaarallinen, Ensinnäkin itse yskijästä on osa tehosta poissa. Ko- 
van paikan tullen hän ei jaksa juosta tarpeeksi kovaa... pal- 
kect vinkuvat ja läähättävät. Mutta ei tässä vielä kaikki. Kun 
esimerkiksi kirkkaassa syysilmassa yskitään ja kakistellaan, se 
kantautuu kauas, ja vastapeluri on kyllä meikäläisten takia aina 
korvat höröllään. 

Vaikka Suoranta tiesi puhuvansa kylmää asiaa, hän silti si- 
simmässään tunsi itsensä jonkinlaiseksi turhan pikkutarkaksi 
oppimestariksi. Keventääkseen sanontaansa hän virkahti vielä: 

— Sen kai jokainen tietää, että märät housut estävät liik- 
keitä ja hankaavat reisiä. Ja ties vaikka sattuisi turhia hierty- 
miä siihenkin paikkaan, jota lomilla tarvitaan. .. 

Puolihämärän pirtin läpi kulki hiljainen naurunhyrinä. Äk- 
kiä Suoranta tunsi saaneensa sittenkin otteen aloittelijoista. Nyt 
oli aika siirtyä eräisiin tärkeisiin yksityiskohtiin. Koska Suoranta 
oli paitsi huvittunut myös hiukan ärtynyt näkemistään älyttö- 
mistä, kaukopartiotoimintaa kuvailevista propagandateksteistä, 
hän vieläkin kerran otti lähtökohdakseen erään näkemänsä 
kuvan: 

— Kansaa innostetaan kotirintamalla sillä, että kuvissa joku 
uljas sissi iskee miekan kokoisella puukolla venäläistä susikoiraa 
selkään. On meillä tosi miehiä, ajatellaan. . . Todellisuudessa 
opetettu jälkikoira ei ikinä anna iskeä itseään selkään. .. 

Suoranta nousi mietteissään. Tupa oli käynyt hiljaiseksi. 
Vain savukkeen päät hehkuivat hämyssä. Jokainen katse kiin- 
nittyi Suorantaan, kun tämä alkoi täydentää esitystään liikkeillä. 
Hänen kätensä laskeutui jalan sivulle ja pian nähtiin, mitä so- 
jossa oleva etusormi markeerasi. 

— Puukon ei tarvitse olla iso. Tämänkin pituinen terä riit- 

tää. Mutta maltti on säilytettävä. . . cikä sc ole aina niinkään 
helppoa, kun koira hyökkää päälle yön pimeydessä. Ja sitten 
on tiedettävä muuan asia: koira ci koskaan pure heti suoraan. 
Ensin se nuuhkaisee kuonollaan jotain kohtaa. Siihen heti puuk- 
ko... näin. Siis terä tietysti ulospäin. Kun koira nyt todella 
hyökkää ja avaa kitansa, se tappaa itse itsensä. 

Viimeinenkin sipinä tuvassa oli loppunut. Suoranta hakeu- 
tui takaisin licden ääreen ja sytytti piippunsa. Ajatus hypähteli 
— hän ei todellakaan ollut mikään looginen esitelmöitsijä —, 
mutta jälleen muistui mieleen eräs huomionarvoinen asia: 

— Eräät luulot on pakko karsia myös heti. Partioretkillä kaik- 
kien työ on samaa. Siellä eivät paina napit tai arvot. . . AUK:t 
tai UK:t. En tosin suinkaan tarkoita tällä sitä, että kaikki puli- 
sisivat kaikkia vastaan. Partion johtajaksi nimitetty henkilö on 
kapteeni laivassa, mutta sotilasarvoltaan hän voi olla mikä vain. 
Ja kun äsken mainitsin, että kaikkien sissien työ on samaa, pakko 
on mainita asia myös niin päin, ettei kaikista tule koskaan kun- 
non sissiä. Esimerkiksi. . . 

Suoranta empi hetken ennen kuin hän kertoi esimerkin. Tu- 
vassa oli useita upseereita — korkein hänen muistaakseen ma- 
juri — ja hän itse oli vain kolmen natsan mies. Joku saattaisi 
käsittää väärin... 

Mutta meni syteen tai saveen: 

— Olin kerran mukana partiossa, jossa muuan mies menetti 
heti alkutaipaleella kokonaan hermonsa. Tähtiä oli kauluksessa, 
mutta muuten herra oli ihan vauhko. Uskokaa tai älkää, mutta 
kun eräänä aamuna tuli näkyviin ainakin kilometrin korkeu- 
dessa lentävä venäläiskone, tämä mies perusti pikavauhtia ihan 
ikioman ilmatorjuntayksikön. Toisin sanottuna hän alkoi räis- 
kiä tuollaisena tuohiropposen kokoisena erottuvaa konetta 

6.35:n väljyisellä pistoolilla. Ja jumalauta, tosi kuin vesi, en- 
nen kuin saimme häneltä pyssyn pois, vanjojen meitä vaaniva 
partio oli kuullut laukaukset. Koko reissu oli mennyt mutinaksi, 
tuli vähän tuhannen tulimmainen kiire kääntää tuulenhalkai- 
sija kotimaata kohden. .. 

— Kuka se sellainen kaistapää oli? kysyi joku tuvan perä- 
penkin suunnasta. 

— En minä rupea tässä nimiä paljastamaan. Mutta muuten 
olen kyllä sitä mieltä, että moiset intiaanisoturit saavat lähteä 
jatkamaan leikkejään pikkupoikain lehmihakaan. Eikä se mies 
enää näissä hommissa kuljekaan. Se siitä... tuli taas mieleeni 
eräs uusi seikka. Ja nähdäkseni sillä on melkoinen merkitys. . . 
siihen pohjautuu paljon. . . 

Suoranta kumartui koputtelemaan piippuaan. Hänen micles- 
sään liikkuvat mietteet olisi joku oppinut psykologi voinut sa- 
noa paljon paremmin. Nyt ne oli kiteytettävä kansanmiehen 
ydinviisaudeksi. Muutaman sekunnin tuumailtuaan Suoranta 
puki ajatuksensa sanoiksi: 

— Toivoa ei saa koskaan menettää. 

Kaikki odottivat jatkoa ja sitä tulikin. Nyt Suoranta ei kui- 
tenkaan maininnut yksittäistapauksia, vaan esitti kokonaisnäke- 
myksensä: 

— Kun toivo menee, menee kaikki. Olen matkoillani nähnyt 
kummallisia vahingonlaukauksia. Toivon sammuttua hätäinen 
mics mieluummin kuolee oman aseen kautta kuin yrittää 
jaksaa loppuun. Kunnia silti näittenkin miesten muis- 
tolle. .. 

Havaitessaan puhuneensa liian juhlallisesti Suoranta siirtyi 
äkisti jälleen uuteen aiheeseen. Nyt välähti hymy leveänä ja 
kämmenetkin paukahtivat yhteen. Hetken aikaa harvapuheinen 

kaukopartiomies muistutti vienankarjalaista Semeikkaa, joka oli 
intoutunut puheliaaksi: 

— En mene väittämään vastaan, jos kerrotaan että kauko- 
partiossa toisinaan on vilu ja nälkä. Sattuu sitä sellaistakin. Ja 
tietysti on sydänkin joskus pelosta kurkussa. Mutta niin se on, 
poijaat, että pohjimmaltaan nämä hommat ovat melkoisen 
leppoisaa sotaa. Ei sada kranaattikeskityksiä niskaan... eivät 
ärjy vihollisen lentopommit. Raikkailla kankailla ci haise kor- 
sujen ummehtunut jalkahiki, eikä siellä löydy edes keljumaisia 
esimiehiä. . . niitä, jotka ovat aina vaatimassa puhutteluun ties 
minkä hemmetin pikku jutun vuoksi... Siellä pyrähtää teeri 
lentoon kirkkaana syksyisenä aamuna, siellä saa puhdasvetisestä 
purosta paistinkalaksi punalihaisen lohenmullosen. . . Vaaroilta 
näkee silmä kauas ja ylipäänsä siellä on kaikkialla vapautta ja 
väljyyttä. .. 

Kersantti Paavo Suorannan ilme oli kääntynyt muistelevaksi, 
melkeinpä hivenen uneksivaksi. Mutta samassa silmänräpäyk- 
sessä hän jälleen rykäisi ja palasi todellisuuteen. Huonoakaan 
esitelmää ei sentään vallitsevissa oloissa voinut lopettaa turhan 
kimaltelevaan nousuun. Asialliseksi pakottautuen Suoranta jat- 
koi vielä harvakseen: 

— Sitten vielä muuan näkökohta: On täysin väärin kuvitella, 
että kaukopartiomatka edellyttäisi törmäämistä viholliseen ja 
siitä seurannutta tulitaistelua. Ynnä paluumatkaa. . . kuten ku- 
vitellaan. .. tukka suorana yli soiden ja läpi lepikoitten. Vain 
hyvin harvoin tämän toiminnan johtokaan lähettää matkaan 
moisen tuhoamis- tai häirintäpartion. Tiedot. . . napattuina siel- 
tä täältä, vihollisen liikehdinnästä ja tukikohdista, ovat loppujen 
lopuksi monin verroin tärkeämpiä. . . Niin, mitäs tässä vielä sa- 
noisin. . . ainakin minä olen yleensä kohteliaasti väistänyt par- 

tiomatkoillani, mikäli vihollinen on suostunut tekemään samoin. 

Varsin leppoisasti Suoranta lopetti: 

— Joten minä en ainakaan ole mikään sotasankari. En ole 
partiomatkoillani saanut ainuttakaan naarmua. Enkä myös ole 
menettänyt partioistani yhtään miestä. Mutta juuri sen. . . jos- 
kus asioita mietiskellessäni. . . katson ansiokseni. Toisin sanot- 
tuna, .. miten ne hokevatkaan venttipelissä, kun pitäisi vielä 
vetää kuuteentoista. . . ? 

— Parempi kyttä kuin mettä, huusi heti joku korttimies oven- 
suusta. 

— Sitä minäkin, myönsi Suoranta. — Enkä minä aio tä- 
mänkään jälkeen vetää peliäni metsään. Suosittelen teille ensi- 
kertalaisille sitä samaa. Ainahan sitä voi sitten lomilla kertoa 
kaljatuopin ääressä, että perkeleesti huudettiin ja ammuttiin. 

Toivo Ovaska 


SIINÄ KAIKKI 


Ylipäällikön päiväkäskyssä, jolla Kirvussa syntynyt alikersantti 
Toivo Ovaska nimitettiin 20-vuotiaana Mannerheim-ristin rita- 
riksi, kiinnittyy huomio perustelun sanontaan: 

. räjähdys ei kuitenkaan vahingoittanut vaunua liikuntakyvyttö- 
mäksi, vaan se läksi pakoon tietä pitkin. Ottaen mukaansa toisen 
kasapanoksen lähti alikers. Ovaska *uoksemalla = tavoittamaan 
sitä... 

— Miten se oikein kävi? 

— Eihän siinä niin ihmeitä. .. se tuli pitkin tietä. .. ja piti 
melkoista meteliä tullessaan. Oli määrätty Onkamuksen kylän 
järvikapeikko pidettäväksi ja se aiottiin pitää, vaikka meitä mie- 
hiä olikin vain kourallinen. Tai yksi ryhmä, jos asia ilmaistaan 
ohjesäännön mukaisesti. Se möyrysi lähemmäksi. .. telaketjut 
kuopivat maata ja kita syöksi tulta. . . ja rytistäen sc kaatoi puut 
ja aidat... ja kipinät sinkoilivat kivistä kun se ampui isolla 
putkella. . . ja monilla vähän pienemmillä konetuliaseilla. Hiki 
siinä tuli kun siinä silmä kovana varrottiin. 

Lupsakka katse vieläkin kahdenkymmenen vuoden kuluttua. 
Vaikka keskustelu tapahtuu Orimattilan sairaalan eteisessä, 
vaikka mies on parantumaton invalidi, vaikka hänellä on iso 
perhe ja eläkettä vajaat kolmesataa nykymarkkaa kuukaudessa. 
Kaikki mahdolliset lähteet yhteenlaskettuina. 

— Meinasi siinä tulla äiti micleen. Ja ne lapsuudessa kuullut 
jutut, jolloin paha lohikäärme säntäsi päin. Mutta olinhan minä 
Pyhä Yrjänä. . . ja kädessä se saatanan pst-kivääri. .. jota myös 
norsupyssyksi sanottiin. .. mutta olisikohan se kaatanut edes 
norsua? Panssariin se ei ainakaan tehonnut. Perässä paineleva 
jalkaväki me kyllä pistettiin matalaksi. . . mutta vaunu meni 
läpi ja ampui pikakiväärillään vielä huvikseen sarjan lakkiini. 
Jakauskin sekosi. . . 

— Alkoi näkyä silmissä punaista. . . meinaan se oli ihan hyvä 
lakki vielä... enkä minä tykännyt siitä uuden mallin jakauk- 
sestakaan. Heitin sen heiveröisen norsupyssyn vitikkoon ja sain 
kavereilta kahden kilon kasapanoksen. Lähdin painelemaan 
vaunun perään ja sainhan minä sen kiinni. Pudotin paukun 
telaketjulle, mutta se piru... anteeksi nyt... mutta se piruutti 
silloin. .. se pirun paukku putosi maahan ja räjähti vaunun 
vieressä. Vaunu jatkoi pakoaan. Ajattelin silloin, että johan 
on piru sanoi Rannanjärvi ja kahmaisin kouraani toisen kasa- 
panoksen enkä vihapäissäni viitsinyt edes väistellä, vaikka se 
paahtoi minua pikakiväärillä. . . 

— Sain sen pahuksen taas kiinni. Se nähkääs veti perässään 
suorasuuntaustykkiä ja vielä ammusvaunuakin, eikä päässyt kul- 
kemaan ihan täydellä vauhdilla. Ja oli se aikaisempi tärskyni- 
kin tainnut sitä hiukkasen vikuuttaa. Nyt olin tarkkana ja pis- 
tin ihan pistämällä möykyn sen Rymy-Eetun jäähdyttäjän ris- 
tikkoon ja paiskauduin ojaan kuuntelemaan tulosta. Ja johan 

teki kolme kiloa rotulia tehtävänsä. Niin paukahti paskaksi. . . 


antecksi. .. tohjoksi. . . koko hela hoito. Siinä kaikki. 
— Jaa että siinä kaikki? 
— Siinä kaikki. 

Erkki Korpi 


SIELLÄ NAISET ITKEVÄT JA MIELI MASENTUU 


— Kyllä se kaverin kaatuminen aina veti mielen matalaksi. 
Mutta joskus täytyi lisäksi jäädä ihan miettimään kohtalon 
oikullisuutta. 

— Näin ketjun päästä, miten vänrikki ja hänen lähettinsä tuu- 
pertuivat heti kenttään. Ryömin heitä auttamaan ja vänrikissä 
olikin elonmerkkejä. Raahasin hänet suojaan. Mutta enemmän 
minua jäi askarruttamaan sen lähetin kohtalo. Naapurin poika, 
tunsin vaiheet. Hänen veljensä oli vastikään kaatunut ja poika 
olisi päässyt lomalle ollakseen läsnä hautajaisissa. Hänen ei siis 
olisi tarvinnut osallistua tuohon hyökkäykseen ollenkaan. Mutta 
poika ei lähtenyt, sanoi vain: ”Mitä sinne, sillä vain naiset 
itkevät ja mieli masentuu. . .” 

— Olisi nyt sentään mennyt. Tuli vain lisää itkua Ranta- 


salmelle. 

11 Maskin ritarit 


Vilho Pikkarainen 


EI AUTA NOKIALAINEN 


Maaliskuun iltataivas ruskotti punaisena. Sulava lumi tuoksui 
ja koti tuli mieleen. Solakat hongikot siellä ylämaissa, hietaiset 
nummet ja häntätöpöään heiluttavat porot. 

Lomalle teki mieli. Ylimääräiselle. Vuoroloma oli vielä toi- 
vottoman kaukana. 

— No, joko alkaa selvitä? 

Kersantti Vilho Pikkarainen havahtui kaipuun täyttämistä 
kuvitelmistaan. Taas sama luutnantti! Mies oli nuohonnut pitkin 
etulinjaa monta päivää ja oli aina tullessaan tavattoman toh- 
keissaan. Hän oli saanut tehtäväkseen vangin sieppaamisen ja 
kulki alituiseen kyselemässä, mistä kohdin olisi paras yrittää. 
Luutnantin touhuamisessa oli jotain hermostunutta ja yliampu- 
vaa, eikä hänen käytöksensä ollut saanut vastakaikua ainakaan 
Pikkaraisessa. 

Senpä takia Pikkarainen mutisikin vastahakoisesti: 

— Yritti mistä hyvänsä, niin aina siellä on jokin mutka mat- 
kassa. 

Luutnantti käänsi selkänsä ja viuhtoi esittämään kysymyk- 
siään toisille. Pikkarainen vilkaisi hänen poistuvaa selkäänsä ja 
tuhahti. 

Tuolla hommalla ei ikinä tulisi mitään. 

Mutta... 

Vangista saisi 14 vuorokauden loman! 

Pikkarainen suorastaan ihmetteli, että asia oli vasta nyt tullut 
hänen mieleensä. Miksei yksi siinä missä toinenkin. 

Kolmen päivän kuluessa Pikkarainen oli tehnyt suunnitelman, 
selostanut sen esimiehilleen, kerännyt joukon muita lomahaluisia 
vapaaehtoisia ympärilleen ja käyttänyt lopun ajan tiiviiseen 
harjoitteluun. Juttu pohjustettiin oikein kunnolla; oli jopa sovittu 
tykistön kanssa, että se pitäisi tulellaan vihollisen matalana 
sillä hetkellä, kun sille perässä vedettävää kenttäkaapelia 
myöten oli ilmoitettu, että vanki oli siepattu ja paluumatka 
alkoi. 

Aina ei kuitenkaan kaikki suju reklementtien mukaan. 

Alku meni hyvin. Linjat ylitettiin onnellisesti ja hiipivä kulku 
suunnattiin metsäsaarekkeeseen, joka tiettävästi oli kahden vihol- 
lispesäkkeen välissä. Metsässä odoteltiin kuitenkin turhaan; 
vihollinen ei suvainnut sinne jalallaan astua ja Pikkarainen 
jätti partionsa miehet odottelemaan. Vain yhden pioneerin 
hän otti mukaansa ja kaksin miehet jatkoivat varovaista kul- 
kuaan. | 

Eipä hätä ole tämän näköinen, Pikkarainen todisteli itselleen, 
ryömiessään pioneeri vanavedessään läpi soseisen kevätlumen. 
Taakse jääneet miehet antavat tulitukea, jos pahasti törmätään. 
Jos on pakko tulla takaisin lujaakin, niin kyllä tästä selvitään. 

— Hsshh. Nyt hiljaa! 

Edestä kantautui askeleita. Siinä kulki polku ja vihollisella 
oli meneillään vartionvaihto. Äänettömästi Pikkarainen veti 
esille vanginsieppaukseen tarkoitetun kumipampun ja pioneeri 
teki samoin. Hiki pisaroi ja sydän löi moukarina, mutta ajatukset 
oli keskitettävä vain yhteen asiaan: 

Kun äijä tulee kohdalle, niin nokialaisella kalloon. 

Tulossa oli parivartio ja kun se pääsi kohdalle, Pikkarainen 
toimi. Pamppu heilahti, mutta isku heitti mieheltä vain lakin 
päästä. Sekin riitti pelästyttämään venäläisen niin, että tämä 
säntäsi oikopäätä kuusikon suojiin. Toinen vihollinen ei kuiten- 
kaan ollut äkkipoika. Konepistooli nousi salamannopeasti ja sen 
piipusta roiskahti pitkä sarja. Se meni kuitenkin hivenen Pikka- 
raisen yli. 

Ei auta enää nokialainen. . . 

Pikkarainen ampui kerran ja vastustaja meni taistelukyvyt- 
tömäksi. Käytiin kiinni ja vankia ryhdyttiin raahaamaan omille 
linjoille. Koko tienoo heräsi eloon, mutta ei lainkaan niin kuin 
oli etukäteen sovittu. Metsäsaarekkeeseen jätetyt miehet olivat 
heti laukaukset kuultuaan vetäytyneet antamatta lainkaan 
sovittua tulitukea tai ilmoittamatta tykistölle, että nyt piti 
paukkua. 

Venäläiset sitä vastoin olivat saaneet pyssynsä kuntoon ja 
ampuivat perään vimmatusti. Siitä huolimatta haavoittunut 
vanki saatiin raahatuksi perille. Siellä riensivät hetki sitten ase- 
mapaikkansa jättäneet partion miehet auliisti vastaan. 

— Mc jo luultiin. . . 

— ... että sinne te jäitte. 

— Luulo ei ole tiedon väärti! ärjäisi raivostunut Pikkarainen. 
Hän oli hengästynyt, läpimärkä ja haavoittuneen vihollisen 

veren tahrima, — Kun kerran pamahti, niin johan lähdettiin 
Turun tuomiokirkon suuntaan. 

Pikkarainen ja pioneeri saivat loman. Muut partion jäsenet 
saivat takamaastossa kovat motintekourakat. 

Eino Kiiveri 


TÄMÄ TEMPPU VIE KENTTÄOIKEUTEEN 


Alettiin lopulta väittää, että etumaisessa vartiopesäkkeessä Lem- 
paalan lohkon Lappalaisenmäellä kummitteli. 

Ulkonaisesti ei vartiopaikka eronnut niistä tuhansista muista, 
jollaisia oli kaivettu pitkin rintamaa. Se oli parisen metriä syvä 
monttu, jonka eteen oli vielä luotu suojavarustus. Sen scinämät 
oli tuettu hirsillä — maasto oli suopohjaista — ja siitä johti kapea 
yhdyshauta noin sata metriä taempana sijaitsevalle korsulle. 
Syksyisin sen pohjalla lainehti kurainen vesi, talvella sen seinä- 
mät jäätyivät koviksi kuin betoni ja keväisin sen reunalle ilmes- 
tyi ruoho vihertämään. 

Kuitenkin alettiin hiljalleen kuiskutella, että juuri tämän 
vartiopaikan ilmapiirissä oli jotain pahaenteistä, lähes taian- 
omaista. Se vei miehiä paljon enemmän kuin kohtuuden ja 
tilastojen mukaan oli mahdollista. Vaikka vanhat miehet tiesivät 
tuon ja uusia aina varoitettiin, kävi tämän tästä niin että vartion- 
vaihdon yhteydessä löydettiin edellisen tuurin hoitaja kylmänä. 
Luoti päähän, luoti sydämeen. . . kukaan ei jäänyt edes kerto- 

maan, mistä tappavat laukaukset tulivat. 

Asiaa oli ihmctelty jo pitkään. Oli esitetty mitä moninaisim- 
pia olettamuksia. Heikkohermoisimmat todella väittivät, että 
tämän kohtalokkaan vartiopaikan ilmapiirissä leijaili synkkä 
lumous. Se taikoi miehen, sai hänet kaikista evästyksistä huoli- 
matta unohtamaan vaaran, teki miehen niin hajamieliseksi, että 
hän alkoi käyttäytyä kuin sotaa ei olisi olemassakaan. Asioihin 
kylmäverisemmin suhtautuvat taas päättelivät, että jossain hyvin 
naamioidussa vihollisen maastokohdassa oli hiuksenhienosti juuri 
tähän poteroon suunnattukiikarikivääri ja sen takana mitä tark- 
kasilmäisin tappaja. 

Kuullessaan kesällä 1942 ystävänsä Kustin kuolinkorahduksen 
korpraali Eino Kiiveri teki päätöksen. 

Asiasta oli lopultakin otettava selko. 

Kustin kävi aivan samoin kuin hänen edeltäjiensäkin. Kuu- 
mana heinäkuisena päivänä hän marssi vartioon ja virnisteli 
lähtiessään. 

— Käydäänpäs jököttämässä pari tuntia kuolemanpesäk- 
keessä. Mutta minua ne eivät saa... jäivät tässä venttipelit 
kesken. 

Puolen tunnin kuluttua kimahti terävä laukaus ja sekunnin 
murto-osan kuluttua kiiri korsusta ulkosalle pistäytyneen Kii- 
verin korviin kiljaisu. Se leikkasi kuumana väreilevän ilman ja 
tunki Kiiverin tajuntaan. 

Kusti? 

Kiiveri säntäsi liikkeelle. Yhdyshaudan soinen pohja oli vah- 
vistettu hirsillä ja näitä alkeellisia pitkospuita myöten hän suo- 
rastaan lensi kuolemanpesäkettä kohden. 

Perillä häntä kohtasi outo näky. 

Pesäkkeen ilmapiiri oli taas tehnyt vartiomiehelle tepposet. 

Kesken vartiovuoroaan Kusti oli riisuutunut paitahihasilleen, 
vaikka hänen olisi hyvin pitänyt käsittää, että juuri valkoisena 
vilkkuva paita muodosti mitä parhaimman maalin. No, tuo oli 
tietysti vielä johtunut kuumuudesta. . . Mutta mitä merkitsi se, 
että Kusti oli saanut luodin suoraan sydämeensä? Asia ei ollut 
selitettävissä muuten kuin että mies oli jostain syystä alkanut 
järjettömästi temppuilla, kohottanut itsensä rintavarustuksen 
takaa näkyviin niin että koko vartalon yläosa jäi alttiiksi surman- 
laukaukselle. 

Kusti vietiin pois ja vartioon asettui Kiiveri. Hän oli synkkä 
ja mietteliäs. 

Tällainen peli oli lopetettava! 

Mutta miten yksinäinen mies siihen pystyisi? 

Etumaastoa oli jatkuvasti tähystetty tarkoin, mutta kun 
vihollisen asemat olivat useitten satojen metrien päässä, ei 
tuota raivostuttavaa kuolemankylväjää ollut voitu paikallistaa. 
Välillä oli umpimähkäisellä kranaatinheitinkeskityksellä yri- 
tetty panna asialle piste ja pari kertaa oli vihollislinjoja möyhen- 
tänyt tykistöpatterin tulikin. Mutta muutaman päivän kuluttua 
vastapuolelta paukahti jälleen. 

Ja taas oltiin yhtä aseveljeä paitsi. 

Kulmakarvat vihaisesti rypyssä Kiiveri alkoi suorittaa kokeita. 

Hän nosti varovasti kepin päähän asetettua kypäräänsä ylös- 
päin. 

Pa-pa-pa-pa-pa. . .pa-pa-pa. .. 

Kypärä alkoi vimmatusti täristä kepin nenässä ja kierähti 
seulaksi ammuttuna Kiiverin jalkoihin. Kiiveri poimi sen ylös. 
Neljä luodinreikää. .. Asia oli aivan selvä; mitään konetuli- 
asetta ei olisi ehditty kohdistaa pieneen kypärään näin nopeasti, 
ellei se olisi ollut jo valmiiksi suunnattu. 

— Taidanpa mennä käväisemään tuolla toisella puolella, 
Kiiveri sanoi lyhyesti, kun vartio oli kello 12 päivällä vaihdettu. 

Uusi vartiomies kaapaisi korvantaustaansa ja katsoi Kiiveriä 
hyvin pitkään. — Hulluksiko sinäkin olet tullut? Keskellä 
päivää. . .? 

— Nyt on paras aika. 

— Mitä piruja sinä nyt oikein haastelet! 

— Yöllä niillä on tietysti kuulovartio. Silloin ne ovat valp- 
paimmillaan. Ja saat uskoa, että aamun sarastaessa ja illan 
suussa ne ovat myös hemmetin virkeinä. . . 

— Sen toki uskon. 

Kiiverin peukalo osoitti suon yli. — Mutta lyön vaikka vetoa, 
että siellä nyt vedetään siestaa. Äsken ne vielä räiskyttivät tuon 
kypärän läpiä täyteen. Mutta nyt siellä uskotaan, että nuo laakit 
taasen riittivät vähäksi aikaa. Ties vaikka olisivat kaverit pis- 
täneet pötkölleen aseen viereen ja ottaisivat parhaillaan pikku 
torkkuja. 

Vuoroon tullut vartiomies oli edelleen hyvin epäileväinen. — 
Ainahan sitä saa olettaa. Mutta mitäs tuumaat, jos sieltä räis- 
kähtääkin päin naamaa kun olet ehtinyt luikerrella tuon suon 
puoliväliin? 

— Se on sitten huonoa tuuria. Älä puhu muille mitään. Nyt 
minä lähden. 

Enempiä puhumatta Kiiveri kääntyi. Hän palasi kappaleen 
matkaa pitkin yhdyshautaa ja saatuaan näkösuojan hän livahti 
pitkään heinikkoon. Vartiomies katsoi hänen jälkeensä ja pudis- 
teli moneen kertaan päätään. Auringonpistos näkyi tänään tul- 
leen monelle miehelle. . . 

Kiiveri oli joka tapauksessa tehnyt päätöksensä. Jokaista 
mätästä ja uomaa hyväkseen käyttäen hän eteni kenenkään huo- 

maamatta suon keskelle. Heinikkoa ci voinut estää kokonaan 
heilumasta, mutta koska luoteja ei alkanut tulla, Kiiveri var- 
mistui olettamuksessaan, jonka mukaan keskipäivän lämpö oli 
raukaissut vihollisenkin. Kyynärpäät ja polvet mudassa hän 
ryömi eteenpäin, kunnes saramättään takana äkkiä kimmelsi 
ohut metallilanka. Tämän Kiiveri tunsi hyvin ja hän siunasi 
onneaan, ettei ollut mennyt sitä vahingossa katkaisemaan. Varo- 
vasti hän siirsi vihollisen ansalangan sivuun ja yhtä vaivihkaisesti 
hän selvitti sitä seuranneet metallipaulat. Painautuen äärimmäi- 
sen litteäksi hän matelemalla lopulta pääsi suon reunaa kiertä- 
vän lentohiekkaharjun juurelle. 

Sen harjalle vihollinen oli kaivanut asemansa. 

Enää ei ollut edes näkösuojaa. Piti vain uskaltaa. Piti vain 
uskoa, että olettamus vihollisen valppauden herpaantumisesta 
keskipäivän tunteina oli ollut oikea. 

Kiiveri alkoi kontata ylös rinnettä. Hiekka ratisi hänen ham- 
paissaan ja aurinko porotti armottomasti. Hän kylpi yltä päältä 
hiessä ja koko ajan häntä vaivasi tunne, että hänen ponnisteluista 
puuskuttava hengityksensä väkisinkin kuuluisi vihollisen kor- 
viin. 

Mitään ei tapahtunut. 

Hiljaisuus tuntui melkeinpä kammottavalta. Se oli aivan kuin 
ladattu täyteen pahaenteistä uhkaa. Kuin pisteeksi i:n päälle 
Kiiveri näki, miten pieni lintu laskeutui kaikessa rauhassa 
katajapensaan oksalle aivan hänen kasvojensa eteen ja jäi 
siinä tuijottamaan tulijaa kirkkain, uteliain silmin. 

Pesäke vasemmalla. . . 

Kiiveri muutti hiukan suuntaansa. Hän konttasi viimeiset 
metrit ja noin kymmenen metrin päässä pesäkkeestä hän hypähti 
vihollisen kaivantoon. Aseenaan hänellä oli vain joukkueen- 

johtajalta pari päivää sitten lainattu — ja palauttamatta unoh- 
tunut — pistooli. Ynnä kaksi käsikranaattia. 

Hiljaisuus jatkui hiiskumattomana. 

Kiiveri kohottautui pystympään. Hänen sormensa kosketti 
liipaisinta ja käsikranaatti riippui heittovalmiina toisessa kädessä. 
Nopea vilkaisu kummallekin sivulle todisti, ettei näkyvissä ollut 
ristinsielua. 

Kummallista. 

Ylen kummallista! 

Kiiveri lähti kumarassa hiipimään pitkin kaivantoa. Sora 
rapisi hänen jaloissaan, männyt tuoksuivat voimakkaasti, pikku 
lintu puhkesi livertämään jossain kauempana. 

Koko tilanne alkoi käydä Kiiverin luihin ja ytimiin. Helvetti! 
Näin ei kerta kaikkiaan voinut jatkua enää kauan. Jossain oli 
pakko olla miehiä, jotka parhaillaan katsoivat silmä siristyneenä 
ja suu vinossa hymyssä häneen. Katsoivat pitkin piippua, aseen 
perä lujasti olkapäähän painettuna. .. 

Katsokoot! 

Kiiveri kulki eteenpäin. 

Pesäke. 

Ja siinä konekivääri. 

Michittämättömänä. 

Kiiverin silmät kapenivat. Tämä kone oli ehkä täsmälleen 
juuri se, joka oli lukenut lopputilin niin monelle hänen tovc- 
rilleen. 

Katse aseeseen suuntautuneena Kiiveri kulki eteenpäin. Mutta 
juuri kun hän aikoi ryhtyä tutkimaan lähemmin konekivääriä, 
hän kuuli aivan läheltään kuorsauksen suhinaa. 

Salamannopea silmäys, ja Kiiveri näki, miten vihollissotilas — 
epäilemättä konckivääriaseman vartiomies — nukkui panoslaati- 

koitten päällä. Aurinko paistoi leppoisana hänen kasvoilleen ja 
unissaan mics hymyili silloin tällöin. Huulet lupsahtelivat kuor- 
sauksen tahdissa. 

Kiiverin käsi puristui lujemmin varsikäsikranaatin ympärille. 

Perunanuijaksihan sitä sanottiinkin. Nyt ci ollut varaa irrottaa 
sokkaa eikä päästää kranaattia räjähtämään. Nyt se saisi toi- 
mia juuri nuijana. . . 

Kranaatin mottipää osui juuri vihollissotilaan korvan juu- 
reen. Michen silmäluomet värähtivät vain kerran ja kuorsaus 
loppui. Silti Kiiveri oli varma, ettei hän ollut tappanut miestä. 
Uni oli vain muuttunut toiseksi, syväksi tajuttomuudeksi. Ja 
ellei vihollissoturin kohdalle osuisi vieläkin huonompaa onnea, 
hän aikanaan saattaisi hyvinkin heläytellä balalaikkaa armaal- 
leen jossain Krimin sametinmustassa yössä. . . 

Kiiveri katseli ympärilleen, 

Näinkö jumalattoman helppoa se olikin? 

Äännähdystäkään ei vieläkään kuulunut mistään. Vihollisen 
konekivääri seisoi kuin ällikälle lyötynä jalustallaan ja äskeinen 
pikkulintu — tai sen heimolainen — oli laskeutunut keikuttele- 
maan pyrstöään konekiväärin jäähdytysvaipalle. 

Kiiveri syöksyi aseen luo. Lintu pyrähti lentoon. Kiiveri ruu- 
vasi varsinaisen irti jalustasta. Jalustan hän heitti rintasuojan 
yli ja kuuli sen kierivän alas hiekkarinnettä. Mutta itse var- 
sinaisen hän heitti olkapäälleen ja nappasi myös pitkän panos- 
vyön mukaansa. 

Yllättävä menestys oli kuitenkin tehnyt Kiiverin sen verran 
varomattomaksi, että kun hän lähti palailemaan pitkin tulo- 
jälkiään, hän ei enää välittänyt kulkea niin järin hiljaa. Kiirekin 
poltti mieltä — jokainen metri, joka jäi hänen ja vastustajan 
väliin, merkitsi hivenen lisää turvallisuutta. 

Metrcjä kertyi ehkä korkeintaan kuusikymmentä, kun vihol- 
lisasemissa tapahtui täyshälytys. Siellä alkoi kiroileminen ja 
mekastus. Ilman epäilystä oli tajuton vartiomies löydetty ja 
saman tien todettu, että kallis konekivääri oli panoksineen päi- 
vineen lähtenyt kävelemään. 

Kiiveri pyrähti juoksuun. 

Enää ei ollut aikaa salailuun. Ja kummasti alkoi vauhdin 
voimasta lettosuokin pitää jalan alla. Kiiveri pyyhälsi eteenpäin, 
mutta ehti tuskin suon keskivaiheille, kun ympärillä alkoi von- 
kua. Konetuliaseet särkivät papatuksellaan ilman ja hetken 
kuluttua ottivat suorasuuntaustykitkin maalikseen suolla kiireh- 
tivän yksinäisen miehen. 

Luoteja tuli niin taajaan, että heinikko aaltoili. Ja aina sekaan 
sivalteli piiska niin että muta ja mättäät pyörivät ilmassa. 

Korpraali Eino Kiiveri suojautui veden täyttämään kra- 
naattikuoppaan. Sen oli jokin raskaskaliiperisen tykin putki 
aikoinaan repäissyt turpeeseen. Kaivautuessaan kuopan poh- 
jalle sukelluksiin Kiiveri kuvitteli olevansa turvassa. Mutta aina 
kun hän nosti nenänsä pinnalle hengittääkseen, luulot katosivat. 
Vesi suorastaan kiehui hänen ympärillään luotien läiskähdyk- 
sistä ja suojaa sai ainoastaan pinnan alapuolelta. 

— Ei kerinnyt pelätä iilimatoja ja sammakoita, Kiiveri totesi 
myöhemmin. Nyt hänellä oli kuitenkin täysi tekeminen piilossa 
pysyttelemisessä. Vihollisen raivoa lisäsi vielä se, että Kiiverin 
anastama konekiväärin varsinainen oli jäänyt nököttömään kuo- 
pan reunalle. Se aivan kuin ilkkui viholliselle sattunutta mene- 
tystä. Kiukuissaan vihollinen ampui myös sitä ja lopulta asc 
mulskahtikin Kiiverin seuraksi kuoppaan. 

Vasta illan hämärryttyä Kiiveri lähti ryömimään omien puo- 
lelle. Vallatun konekiväärin hän otti sinnikkäästi mukaansa ja 


173 


työnteli sitä edellään ruohikossa. Kun hän lopulta ehti omien 
puolelle, hän jostain inhimillisestä syystä odotti saavansa tun- 
nustuksen teostaan. 

Mutta toisin kävi. 

Rytinän hälyttämänä paikalle oli ilmaantunut itse pataljoonan 
komentaja, joka mutaisen hahmon nähtyään karjaisi ensimmäi- 
seksi: 

— Korpraali! Tiedättekö, mitä nyt tapahtuu? 

— En ole mikään selvänäkijä, herra majuri. 

— Te joudutte sotaoikeuteen! Te olette käyttäytynyt oma- 
valtaisesti ja toiminnallanne pistänyt koko rintamalohkon sekai- 
sin! 

Kiiveri oli hetken vaiti, Hän katseli punoittavaa majuria. 
Äkkiä hän muisti vihollissotilaan, jonka oli kolauttanut tajut- 
tomaksi. Vaisusti hymyillen hän totesi: 

— Sittenhän meitä on kaksi, 

— Mitä te tarkoitatte? 

Kiiveri virnisti väsyneesti. — Minusta tuntuu, cttä tuolla 
toisella puolella joutuu pian myös muuan mies raastupaan. 
Elleivät pistä ihan penkkaa vasten... 

— Mitä te puhutte? Selittäkää! 

Kiiveri tunsi itsensä hyvin kyllästyneeksi ja hyvin uupunecksi. 
Hän teki kuitenkin käskyn mukaan ja kuvaili aikaansaannok- 
sensa. linjojen toisella puolella. 

— Joten eivät kai ne sen konekiväärimiehen päätä silitä, kun 
ukko herää pökerryksistä. Jos ei silitellä näemmä täälläkään. .. 

Pataljoonankomentaja lauhtui. Sitten häntä alkoi hiljalleen 
hymyilyttää. Sisimmässään hän tiesi, että hän olikin halunnut 
panna pystyyn vain pienen näytelmäkappaleen. 

— Katsotaan, majuri sanoi ja lähti. 

Päivän kuluttua hän oli katsonut asian siksi, että Kiiverille 
myönnettiin pitkä kotiloma. 

Tunnustukseksi konehankinnoista, todettiin loman peruste- 
luissa. 

Kenttäoikeudesta ci sen jälkeen puhuttu enää sanaakaan. 


175 


Auno Kuiri 


ASIAT SELVITETÄÄN 
YLÖSNOUSEMUKSEN PÄIVÄNÄ 


Sotilasasia 
salainen 

Muuan toukokuinen aamu vuonna 1944 ei valjennut eversti- 
luutnantti Auno Johannes Kuirille niin valoisana kuin monille 
hänen huolettomille alaisilleen. Ihminen uskoo, mitä toivoo, ja 
varsin monet olivat ummistaneet silmänsä eräiltä epämiellyttä- 
viltä enteiltä. Huhuja vihollisen pian alkavasta suurhyökkäyk- 
sestä pidettiin nimenomaan vain huhuina. 

Ruoho vihersi ja linnut lauloivat. 

Jokunen laukaus ammuttiin puolin ja toisin. 

Muodon vuoksi. 

Niin oli tapana tehdä sodassa. 

Everstiluutnantti Kuiri näki kuitenkin tilanteen toisin. Kun 
hänen miehensä lähtivät puoliääneen sadatellen lapiot olalla 
taisteluhautojen parannuspuuhiin, eversti itse ryhtyi availemaan 
yöllä saapunutta postia. Ensimmäisenä hänen käsiinsä sattui 


punaisin leimoin salaiseksi sotilasasiaksi merkitty päämajan 
kirjelmä. 

— No voi jumalauta! 

Rämäpäisyydestään ja hirtehishuumoristaan jo talvisodan 
päivinä kuuluisaksi tullut cverstiluutnantti Kuiri hermostui 
harvoin. Mutta nyt hänen sappensa kiehahti. Hän laski kirjel- 
män kädestään niska punoittaen ja kulmakarvat äksysti yhteen 
vetäytyneenä. 

— Uinti, puinti ja nainti. Pontikankeitto ja tikanheitto. 
Nehän ne kuulemma ovat suomalaisten lempiharrastukset. 
Mutta en olisi helvetti soikoon sentään uskonut, että vallan 
päämaja näkee aiheelliseksi ryhtyä virkakirjeillä tukemaan 
näitä harrastuksia! 

Everstiluutnanttia vastapäätä istuva adjutantti hämmästyi. 

— Minkäslaisen pahvin ne tällä kertaa ovat lähettäneet? 

— Tässä ilmoitetaan, että mieliala joukkojen keskuudessa on 
asemasotavaiheen aikana huolestuttavasti laskenut. Sen vuoksi 
jokainen rykmentti velvoitetaan pitämään huolta siitä, että 
miehet viihtyvät. Tässä saatanan bumagassa käsketään, että 
korona- ja tikkapelejä on välittömästi hankittava viihdytys- 
välineiksi tarpeellinen määrä. 

— Ohhoh, sanoi adjutantti. 

Hän ci katsonut viisaaksi sanoa enempää. Syrjäkareisella 
silmäyksellä hän totesi, että hänen komentajansa oli tosissaan 
tuohtunut. Eräissä tilanteissa ei everstiluutnantti Kuirin kanssa 
kannattanut ainakaan väitellä. Sen oli adjutantti kokenut jo 
talvisodassa. 

Hän oli luutnanttina johtanut komppaniaa. Kuiri oli silloin 
kapteenina komentanut pataljoonaa, ja aivan sodan ensimmäi- 
sinä päivinä oli tullut puheeksi, kannattiko kypärää lainkaan 
käyttää. Luutnantti oli tullut esittäneeksi näkökohdan, jonka 
mukaan kypärä tarjosi luodille ja kranaatinsirpaleelle isomman 

maalin kuin tavallisen lakin peittämä pää. 

Kuiri oli silloin tokaissut: 

— Pata päähän ja heti! Saat ainakin ajankulua. . . jos vihol- 
lisen luoti pistää sen pyörimään päässäsi, niin voit reunasta 
jarrutella. Kun sinulla on jotain hommaa, et kerkiä pelätä niin 
perkeleesti. 

Luutnantti oli mitään puhumatta pannut kypärän päähänsä. 

Puolen tunnin kuluttua se oli pelastanut hänen henkensä, 
kun kuusituumaisen vonkuva sirpale oli litistynyt sitä vasten. 

Niihin aikoihin ei myöskään päämajasta ollut ehtinyt valua 
tikkapelien hankkimista koskevia kirjelmiä. 

Mutta se oli silloin. 

Esikuntakorsun hiljaisuudessa kuului vain everstiluutnantti 
Kuirin tuhina. Mitään puhumatta hän nousi, rutisti kirjeen 
nyrkissään ja käveli kamiinan luo. Hän avasi luukun ja tuikkasi 
kirjeen sinne. Menettely ei ollut aivan ohjesäännön mukaista, 
mutta adjutantti jätti kysymättä, mikä diarionumero tälle 
kirjelmälle annettaisiin. Sen sijaan hän sanoi puoliääneen: 

— Kuka moisen kirjelmän oli allekirjoittanut? 

— Joku Lehmus. Eikö se ole se lemmon sosialisti ja Marskin 
seurustelu-upseeri? 

— Tjaah, sanoi adjutantti varovaisesti. — Ei ole kunnia 
tuntea kaikkia päämajan herroja. Mutta sitä vastoin minun 
kai pitäisi muistuttaa, että auto Karhumäkeen lähtee kello 
kymmenen. 

Kuiri oli ehtinyt jo hiukan leppyä. Jos maailma oli menossa 
kaheliksi, se ei ollut hänen asiansa. Hänen velvollisuutensa oli 
huolehtia omasta työstään, valvoa että miehet, aseet ja asemat 
olivat parhaassa mahdollisessa kunnossa sitä tulikoetta varten, 
joka hänen aavistelujensa mukaan oli pian tuleva. 

Adjutantin sanat saivat hänet kuitenkin uudelleen ärtymään. 

— Vielä sckin! 

— Niin... 

— No, mentävä kai sinne on. 

Joukkojen mielialakysymyksestä oli tiedotettu käytäväksi sekin 
neuvottelu, joka Karhumäessä tapahtuisi. Everstiluutnantti 
Kuiri epäili etukäteen, että hän joutuisi pelkkään höpötysti- 
laisuuteen. Hänen epäilyksensä vahvistuivat, kun hän paikalle 
ehdittyään totesi, että päämajan toimesta komentajille jär- 
jestettyyn sotilaalliseen neuvotteluun oli kelpuutettu osanotta- 
jaksi myös nainen. Tämä oli tosin yhdistystoiminnassa erittäin 
ansioitunut naisihminen, koko Suomen nimeltä tuntema hahmo. 
Mutta Kuirin käsityksen mukaan ei ainakaan sotilaallisiin neu- 
votteluihin naisilla pitänyt olla mitään asiaa. Niinpä hän istuikin 
huonoa uumoillen everstiluutnantti Nikke Pärmin viereen 
kuuntelemaan, mitä oli tulossa. Myös Pärmi oli synkän näköi- 
nen. Tällä miehellä oli ollut mielialakysymysten kanssa tarpeeksi 
tekemistä, koska hänen osastonsa Musta Nuoli oli koottu pel- 
kästään rangaistusvangeista. 

Yhdistystanttojen neuvoja ei Pärmikään katsonut kaipaa- 
vansa. 

Mutta niitä alkoi heti tulla. 

Kun päämajan edustaja oli alustanut keskustelun, puheen- 
vuoro ritarillisista syistä annettiin ensimmäiseksi naiselle. Tämä 
loi katseensa Kuiriin ja alkoi puhua: 

— Päämajan edustajan äskeisen puheenvuoron perusteella 
jo kai tuli selväksi, että ankea asemasota uhkaa näivettää miehet. 
Kuinka on, eversti, miten teidän miehenne voivat? 

Kuiri rykäisi ja vastasi sitten selkeästi ääntäen: 

Hyvin voivat. Potria poikia. Paskakin on kuin poraterästä. 

Neuvottceluhuoneeseen putosi hiljaisuus. Asiaa udellut korkea- 
arvoinen naishenkilö kalpeni närkästyksestä. Sitten hän lehahti 
tulipunaiseksi. Muut osanottajat katsoivat kuka minnekin. Vain 
Pärmi uskalsi hymyillä, tosin hänkin koettaen kätkeä hymynsä 
kämmeneen. 

Hiljaisuuden rikkoi päämajan edustajan pahastunut huo- 
mautus: 

— Herra everstiluutnantin sopisi ottaa asia vakavasti. Tämä 
on virallinen tilaisuus, josta tehdään pöytäkirja. Suomen Mar- 
salkka itse lukee sen aikanaan. 

— Sen kun lukee. Olen vastannut kysymykseen. 

— Tarkoitin henkistä näivettyneisyyttä! — Yhdistysnainen 
oli tointunut sen verran, että pystyi purevasti puuttumaan kes- 
kusteluun. — Siis ikävystymistä. Saanko tietää, herra eversti, 
mitä teidän miehenne tekevät esimerkiksi juuri tällä hetkellä? 

— He huoltavat aseitaan, Kuiri vastasi. — He tarkkuuttavat 
niitä. He syventävät etulinjan juoksuhautoja ja naamioivat 
taustan tykistöpattereita. 

— Entä mitä he tekevät vapaa-aikanaan? 

— Talvisin pidetään kuntoa yllä hiihtämällä. Kesäisin meillä 
on esterata, jossa järjestetään kilpailuja. 

— Eikö eversti tunne lainkaan käsitettä puhdetyö? 

— Kyllä, myönsi everstiluutnantti Kuiri. — Se oli ennen 
vanhaan hyödyllistä puuhaa. Tehtiin päreen valossa reen jalak- 
sia ja viikatteen varsia. Hyödyllisiä esineitä. 

— Tarkoitan... 

— Minä tarkoitan, keskeytti Kuiri, — että aina kun olen 
nykyisin nähnyt tehtävän hyödyttömiä esineitä, kuten pahka- 
kuppeja ja korulippaita, olen viskannut ne pesään. 

Nainen ei vieläkään lannistunut. Hän sanoi tiukasti: — Kyllä- 

pä on surku teidän miehiänne. Hcille on varmasti tullut monta 
kertaa ikävä. 

— Koskas miehille miessakissa on ikävä tullut? Mutta kun 
nyt niin kovasti todistellaan, että he ovat ikävissään, niin miten 
käynee? Tulee kai pojille ikäväkin, kun sen käsketään tulla. 

— Näyttää siltä, että me emme everstin kanssa ymmärrä 
toisiamme. 

— Niin näyttää, myönsi Kuiri, Hän tönäisi Pärmiä kylkeen. 
— Eiköhän lähdetä tästä pihalle. Mennään omien luo. Aika- 
naanhan sitten nähdään, missä linjat pitävät. 

Pärmi nousi kiireesti. Ulos päästyään everstiluutnantit astelivat 
hetken mietteissään rinnakkain. Sitten Kuiri kysäisi: — No, 
miten sinulla menee? 

— Duoda, menee se, ilmoitti Pärmi. — Dosin muuan hamp- 
pariporukka teki tässä jokin aika sitten ruokalakon. Minä kadselin 
douhua aikani. Neljändenä päivänä minä ajadin paikalle lauda- 
kuorman. Ja sidden minä pidin puhuddelun ja sanoin... 
duoda. . . eddä herrat saavat dehdä ruumisarkkunsa idse val- 
miiksi, ennen kuin ruokalakko vie dyysdin voimad. 

— Jassoo, sanoi Kuiri. — No, rupesiko ruoka maittamaan? 

— Duoda... pyysiväd hedi lupaa saada mennä kenddä- 
keiddiölle. | 

— Jaa, jaa, tuumi Kuiri. — Tehoaa kai se tuokin resepti. 
Sinun porukassasi. Minulla ei onneksi ole moisia huolia. Kun 
ovat miehet vähän toista maata. Ja minä tunnen heidät. 

Everstiluutnantti Kuiri puhui totta. Hän piti erittäin tär- 
keänä, että oli tutustunut miehiinsä jo ennen sotia sckä ase- 
velvollisuuden että sitä seuranneitten kertausharjoitusten aikana. 

Mutta osasi hän käsitellä muitakin kuin ennestään tuttuja 


miehiä. 

Kun rytinä sitten todella alkoi kesäkuussa 1944 ja vihollinen 
painoi päälle kaikin mahdollisin keinoin, Kuiri sai rykmenttiinsä 
joukon täydennysmiehiä. He olivat siviilistä temmattuja ikä- 
miehiä ja vähemmän asiaansa innostuneita. Junamatkalla oli 
rohkaistu luontoa ryypyillä, ja sitten oli alkanut kuulua puheita, 
että perillä pantaisiin kokonaan hösseliksi, heittäydyttäisiin 
vetämättömiin ja annettaisiin herrojen hoitaa sotansa. Jotain 
tietä jutut olivat etukäteen kulkeutuneet Kuirin korviin, ja 
kun täydennysosasto marssi etulinjaan, Kuiri pisti keskellä 
taistelutilannetta miehet riviin ja asteli itse rivin eteen. 

Hänen puhuttelunsa oli lyhyt. 

— Jaa, että on noin niin kuin päätetty panna alun alkaen 
hösseliksi? Meinaan, on päätetty näyttää vähän luontoa. Kyllä 
se sopii. Vilkaistaanpas yhdessä pikkuisen tuonne mäkeen. .. 

Kuirin peukalo osoitti olan yli muutaman sadan metrin 
päässä olevaa kumpua. Sinne satoi parhaillaan kuusituumaisia 
ja koko mäki oli leimahdusten ja korkealle kohoavien hiekka- 
tuprahdusten vallassa. 

Kuiri jatkoi: 

— Tuo on tykistövalmistelu. Siellä ovat pojat kovilla mon- 
tuissaan juuri nyt. Ja kohta vieläkin kovemmalla, kun sinne 
suuntautuu vihollisen hyökkäys. Joten eiköhän oteta joka mies 
vintofka kouraan ja lähdetä kavereitten avuksi. Pannaan hös- 
seliksi tuolla mäellä ja näytetään siellä vanjalle sitä kovaa luon- 
toa. 

Joka mies lähti purnaamatta Kuirin matkaan. Eversti itse 
meni edellä. 

Muutaman päivän kuluttua, tilanteen ollessa kuumimmil- 
laan, Kuiri tapasi myös ystävänsä everstiluutnantti Pärmin. 

— No, mitenkäs nyt menee? Kuiri kysäisi. 

— Eipä ole kehumisda. 

Nikke Pärmi pyyhki nokea naamastaan ja jatkoi harmistu- 
neena: — Niin kauan oli kaikki vielä oikein hyvin, kun joukkoni 
koosdui reiluisda murhamiehisdä ja väkisinmakaajisda ja kunnon 
rosvoisda. He daisdelivad kuin dosi miehed. Mudda sidden ne 
alkoivad läheddää minulle niidä hiippareida ja käpykaardilai- 
sia... ja silloin meni dilanne päin helveddiä. . . 

— Älä hemmetissä, ihmetteli Kuiri. 

— Duoda... eniden minua harmiddaa ne selidyksed. Aina 
kun pakoon pödkinyd ukko löydedään, hän seliddää, eddä 
hänellä kävi vain... duoda... huono duuri ja eddä hän sen 
huonon duurin dakia on eksynyd joukko-osasdosdaan. . . 

— Piisaa kai niitä sen sortin juttuja. 

— Mudda annas olla, kuinka sidden kävi. Lähdi, duoda, 
yhdenä yönä livohkaan kokonainen puolijoukkue. Loikkasivad 
suoraan vihollisen puolelle. 

Everstiluutnantti Pärmi selosti Kuirille jutun loppuvaiheet. 
Loikkarit olivat olleet vankiloista koottua heikointa ainesta. 
Linjojen yli päästyään he olivat yhteen mieheen selittäneet, 
että he periaatteessa eivät halunneet taistella rauhantahtoista 
Neuvostoliittoa vastaan. Mutta ennen kuin heidät ehdittiin 
venäläisten toimesta kuljettaa taemmaksi, tapahtui jotain yllät- 
tävää. 

Naapurirykmentti suoritti koukkauksen ja saartoi juuri sen 
alueen, jonne yliloikanneet suomalaiset oli koottu. Kun eversti- 
luutnantti Pärmi ehti paikalle, hän huomasi että lähes joka 
mies oli karannut ennenkin ja kiinni jouduttuaan selitellyt huo- 
noa tuuriaan ja sen vaikutusta suunnistukseen. Tietäen hyvin, 
mitä laki sanoi joukkokarkaamisesta vihollisen puolelle pahim- 
man taistelutilanteen kestäessä, everstiluutnantti Pärmi ei 

ryhtynyt pitämään puhetta. Hän totesi vain: 

— Duoda... nyd deillä sidden kävi dodella huono duuri. 

Everstiluutnantti Auno Johannes Kuirin joukoissa ei esiin- 
tynyt karkuruutta. Mutta muunlaisia huolia vastuunalaisella 
komentajalla riitti suurhyökkäyksen paineessa yllin kyllin. Hänen 
henkilökohtainen pelottomuutensa ja päättäväinen luonteensa 
saivat kuitenkin aikaan sen, että vaikeistakin tilanteista selvit- 
tiin yllättävän pienin tappioin ja käskyt silti tulivat täytetyiksi. 
Everstiluutnantti itse tuhosi henkilökohtaisesti panssareita, tou- 
husi vastaiskuissa konepistooli kourassa, ja hänen huumorinsa 
katkaisi kärjen kiristyneisyydeltä. Kun hän esimerkiksi tiesi 
hyvin, etteivät vihollispanssarit läpi päästessään paljon voineet 
ilman niitä seuraavan jalkaväen tukea, hän karjui miehilleen: 

— Antakaa niitten mennä. Ei niille Helsingissä bensaa 
myydä! Mutta ottakaa kiireesti nuo uraata huutavat kaverit 
jyvälle. 

Joutuessaan samaan monttuun sotamiehen kanssa, jolle oli 
kerran joutunut antamaan putkaa siitä, että tämä oli tapellut 
Turun Aningaistentorilla, Kuiri löi miestä olalle ja sanoi: 

— No niin, isäntä! Hutki nyt vielä kovempaa kuin Turussa. 
Pääset kerrankin halustasi, eikä putkareissua tule. 

Saatuaan tehtävän vallata Perkjärvi takaisin Kuiri tapansa 
mukaan kulki joukkonsa kärjessä. Häntä vastaan tuli rynnäkkö- 
tykki. Se oli oma, mutta oli kääntänyt piipun kotimaata kohti 
ja pyyhälsi telaketjut rämisten nopeinta vauhtiaan pitkin tietä. 
Kuiri hypähti sen eteen ja kohotti kätensä. 

Yllättynyt rynnäkkötykin ajaja pysäytti. 

— Minne matka? Kuiri kysyi, kun luukku avattiin. 

— Tuota... tuonne vain... 

— Käännä se vehje ympäri tällä sekunnilla! 

— Mutta herra cversti. Kun ei ole ammuksiakaan jäljellä 
kuin yhdeksän kappaletta. 

— Siinä on liikaakin. Nyt ammutaan vain tositarkoituksella. 
Otetaan Perkjärvi takaisin. 

Rynnäkkötykki kääntyi. Sen miehistö oli niin hämmästynyt 
päättäväisen jalkaväkikomentajan otteista, että he jäivät vaieten 
odottelemaan lisäohjeita. 

— Sitten ammutaan vain silloin kun minä käsken. Tuliko 
selväksi? 

— Jo toki, herra eversti. 

— Tossu polkimelle. Ja eteenpäin! 

Perkjärven vesitornin tienoille ehdittyä Kuiri havaitsi vihol- 
lisen konekivääripesäkkeen. Lisäksi sen välittömässä läheisyy- 
dessä oli piiskatykki. 

— Nyt posauta! Kuiri hihkaisi vaunun ampujalle, 

Tämä teki työtä käskettyä. Tuli hiljaista. Erikoinen vastais- 
kuosasto vyöryi eteenpäin. Hetken kuluttua sivulta rynnisti 
kimppuun kolme panssaria, joista jokainen ampui putket kuu- 
mina. 

— Lasautapa tuonne! Kuiri karjui. — Silmillehän ne tup- 
paavat. 

Rynnäkkötykin ampuja osoittautui erinomaiseksi ammatti- 
mieheksi nyt, kun hän oli saanut hermonsa hillityiksi. Kaikki 
kolme vihollispanssaria tuhottiin tuossa tuokiossa. 

— Noniin! yllytti Kuiri. — Joko uskot? Ja nyt laaki tai pari 
tuonne tien suuntaan. Siellä on ylimääräistä liikettä. 

Kun Perkjärvi oli vallattu takaisin, Kuiri kysyi rynnäkkö- 
tykin ampujalta: 

— Montako ammusta on vielä jäljellä? 

— Kolme, herra eversti. 

— Enkös minä sitä sanonut. Että liikaakin niitä oli alun perin. 

Ampujan tarkkuus oli tehnyt Kuiriin vaikutuksen, ja niinpä 
hän vetäytyi muutaman metrin päähän rynnäkkötykistä ja 
ryhtyi tuijottamaan sitä ihailevin katsein. Komentajansa tun- 
tien ympärille kerääntyneet miehet vain odottivat, millainen 
lause nyt oli tulossa. 

— Aikamoinen vehje, Kuiri tuumi ääneen. — Tuollainen 
otetaan, pojat, mukaan siviiliin lähdettäessä. Se on hiton hyvä 
apu kylätappeluissa. 

Everstiluutnantti Kuirin huumori saattoi toisinaan muuttua 
myös varsin purevaksi. Kerran asemasotavaiheen aikana hän 
oli sivusta seurannut, miten naapurirykmentti yritti vaimentaa 
kiusalliseksi käyneen vihollispesäkkeen rykmenttien saumakoh- 
dassa. Raportteja pesäkkeen toiminnasta oli jatkuvasti men- 
nyt ylöspäin, ja lopulta saapui vallan päämajasta käsky, jonka 
mukaan pesäke oli tuhottava. 

Käsky lähti päämajasta armeijakuntaan. Sieltä se lähetettiin 
divisioonan esikuntaan. Tämä antoi käskyn mennä oikeaoppisen 
virkatien mukaan alaspäin rykmenttiin. Sieltä se välitettiin 
pataljoonaan. Asiaa tutkittuaan pataljoonan komentaja lähetti 
sen komppaniaan. Komppanianpäällikkö antoi pesäkkeen tuhoa- 
misesta käskyn joukkueenjohtajana toimivalle vänrikille. Tämä 
antoi käskyn mennä eteenpäin alikersantille, joka johti puoli- 
joukkuetta. 

Alikersantti ryhtyi muutaman miehen kanssa yritykseen. Koko 
offensiivi meni kuitenkin täysin mistiin. Hyökkäys suoritettiin 
päivänvalossa, ilman edeltävää tulivalmistelua ja suoraan päin 
pesäkettä. Pesäke jäi tuhoamatta ja omat tappiot olivat suuret. 

— Sc alikersantti joutaisi sotaoikeuteen, totesi everstiluut- 
nantti Kuiri tapaukseen tutustuttuaan. 

— Miten niin, ihmetteli joku. — Parhaansahan mies 
koetti. 

— Ei siksi, Kuiri sanoi. — Mutta se pölhö alikersantti rikkoi 
hävyttömästi virkaohjesääntöä vastaan. Olisi nyt työntänyt 
sen tehtävän vielä korpraalille, kun kerran valta oli. Mutta 
mies meni itse ottamaan kuuman perunan kouraansa, vaikka 
hän ohjesäännön puitteissa olisi voinut viskata sen vielä kerran 
eteenpäin. 

Kuten tunnettua, ryhdyttiin sodan päätyttyä hakemaan syyl- 
lisiä. Ennen kaikkea alettiin etsiä upseereita, jotka olivat pal- 
jastaneet aseen hillitäkseen pakokauhua omissa joukoissa. 

Everstiluutnantti Auno Kuiria eivät tällaiset tutkimukset 
sivunneet, sillä hän oli tullut juttuun joukkojensa kanssa pelkän 
persoonallisuutensa painolla. Mutta jälkikäteiset nuuskimiset 
suututtivat häntä periaatteessa. Sota oli sotaa ja pakkotilan- 
teessa joutui esimies kokonaisedun takia tekemään vaikeitakin 
ratkaisuja. 

Taistelutilanteessa henkilökohtaisesti panssareita tuhotessaan 
kaatunut kenraali Vihma oli tunnetusti palauttanut kurin jouk- 
koihinsa kovinkin ottein. Mutta hän oli jo jälkikäteissyyttelijöit- 
ten saavuttamattomissa. Kenraali Vihma oli everstiluutnantti 
Kuirin kaikin puolin kunnioittama esimies, jopa hyvä ystävä. 

— Pistä Vihman syyksi, Kuiri tokaisi eräälle upseeritoveril- 
leen, kun tämä tuli hänelle valittelemaan, että virkaura oli 
menossa poikki ja perhe joutumassa maantielle uuden suunnan 
miesten hellittämättömän ajojahdin takia. 

— Ei kai nyt sentään, hämmästeli upseeritoveri. — Ei kai 
sitä nyt sentään vainajan syyksikään. . . ihan kaikkea... 

Kuiri huitaisi kädellään: 

— Jätä loppu minun huolekseni. Kun tapaan Vihman ylös- 

nousemuksen päivänä, selitän hänelle asian. Kyllä hän ymmär- 
tää. Oli se kenraali sen sortin mies. 

Upsceritoveriaan tarkkaillen Kuiri lisäsi omaleimaiseen ta- 
paansa: 

— Parempi elävä koira kuin kuollut leijona. 

Olli Aulanko 


PALUUSTA EI MUISTETTU MITÄÄN 


Keitto oli käynyt niin kuumaksi, että se perinpohjin poltti 
suomalaisten suut. Mutta kesäkuun 15. päivänä 1944 Kuuter- 
selän kylän avainkohdassa VT-linjalla koko kattila kuohahti 
yli laitojen. Nyt oli jyrkästi päätetty panna sulku vihollisen 
suurhyökkäykselle. Ainakin yhdessä kohdassa aiottiin kuuma 
liemi loiskauttaa takaisin keittäjänsä silmille ja yritykseen kerät- 
tiin kaikki iskukykyisimmät voimat. 

Päämaja suhtautui yritykseen suurin toivein. Nyt oli onnis- 
tuttava tai... Toista mahdollisuutta ei oikein uskaltanut edes 
ajatella. Vallattuaan Kuuterselän oli vihollinen iskenyt mur- 
tuman puolustuksen viimeisen toivon linjaan ja tämä aukko oli 
ehdottomasti paikattava. 

Aihetta toiveikkuuteen olikin. Asialle oli lähetetty Laguksen 
panssaridivisioonan Sturm-vaunut ja jääkäripataljoonat. Niissä 
tiettävästi vallitsi vielä hyvä, ellei vallan yltiöpäinen henki. 

— Oottakaas pojat, kun me panssareilla rytkäytetään. .. 

Näin olivat Laguksen miehet huudelleet vaunuistaan, ajaes- 

saan heti suurhyökkäyksen alussa perääntymään joutuneita ja 
hajallaan olevia suomalaisia jalkaväkiyksiköitä vastaan. 

— Tietä voimalle ja kauneudelle! Kotiin päinkö te marssitte? 
Itä on tuolla! 

Luonnollista olikin, että hajalle lyötyjen joukkojen rippeet 
suosiolla antoivat tietä tälle vastavirran aallolle, joka vyöryi 
itään pitkin Kannaksen palavien talojen reunustamia teitä. 
Vaikka huudot kävivätkin sisulle, niin silti loppuun uupuneissa 
joukoissa heräsi toivo. Levein telaketjuin, ärjyvin moottorein ja 
pitkin putkin varustetut vaunut olivat jotain muuta kuin ne 
konekiväärit ja käsiaseet, jotka etulinjan poteroissa joka puolella 
pöllyävä hiekka oli heti tehnyt käyttökelvottomiksi vihollisen 
aloitettua suurhyökkäyksensä valtavan tykistökeskityksen ja 
ilmapommitusten voimalla. 

H-hetki läheni. 

Odottaessaan vaaleassa kesäyössä liikkeellelähtökäskyä luut- 
nantti Olli Aulanko tarkasti viimeisen kerran vaununsa. Myös- 
kään sen miehistö ei jäänyt vaille tutkivia silmäyksiä, vaikka 
Aulanko ei puhunut mitään. Erityisesti hän kiinnitti huomionsa 
vaunun ampujana toimivaan kylmäkoskelaiseen korpraali Juo- 
mojaan. Poika vaikutti perusluonteeltaan sitkeältä ja valppaalta. 
Lisäksi hänellä tuntui olevan huumorintajua. Mutta yleisesti 
ottaen hän oli oikein resujermutyyppi, epäsotilaallisuuden peri- 
kuva. Aulanko muisti erittäin hyvin hänen virnistelynsä, kun 
harjoitusten oppitunneilla oli ohjesääntöjen mukaan opetettu 
muun muassa ammunnan matematiikkaa. 

Turha kai sellaisia olikin ollut paasata. Varsinkin kun ope- 
tusta varten annettu saksalainen teos oli ollut varsin tieteelli- 


nen koordinaatteineen, läpäisykykyineen, sineineen ja alfoi- 
neen. 

Juomoja ei ainakaan ollut käsittänyt tällaisista mitään ja oli 
sen avoimesti naamaliikkeillään osoittanut. Samalla lailla hän 
oli kohautellut olkapäitään, kun puheeksi olivat tulleet suuret 
linjat. Jos joku Guderian oli pitänyt johtotähtenään, että pans- 
saria käytettäessä sitä oli käytettävä kaikin voimin ja häikäi- 
lemättömästi — lorauksittain eikä tipoittain —, niin se oli korp- 
raali Juomojan mielestä yksi lysti. Joku saksalainen kenraali sai 
olla niin hieno ja oppinut kuin halusi, Juomojaa kiinnosti vain 
oma tykkinsä. 

Ja kun hän istui vaunussa tykin ääreen, oli kyllä harjoituksissa 
nähty, että hän osasi sitä käyttää. Tietämättä mitään läpäisy- 
kulmista, koordinaateista, alfoista ja sineistä. 

Takana alkoi rytistä. Panssaridivisioonalla oli oma tykistö- 
yksikkö ja sen raskaat kranaatit alkoivat möyhentää maata 
Kuuterselän kylän mäellä. Aulanko vilkaisi pikaisesti kelloaan. 
Hän tiesi ohjeet. Heti kun tykistökeskitys olisi pannut vihollisen 
linjat sekaisin, lähdettäisiin. 

— No niin. Noustaanpa koslaan. Ja katsotaan kohta, miten 
maisemat vaihtuvat. 

Savukkeet tallattiin sammuksiin. Vaunun miehistö asettui 
paikoilleen. Ennen kuin ajaja painoi starttinappulaa, Aulanko 
sanoi vielä: 

— Ja nyt sitten katsotaan, kumpi väistyy! 

Juomoja tykkinsä takana kohautti harteitaan ja tuttu virnis- 
tys levisisi hänen kasvoilleen. Olipa hyvä, tuumasi Aulanko, 
ettei tullut mieleen pitää isompaa palopuhetta. Olisihan sitä 
voinut vaikka sanoa, että isänmaan kohtalonhetki oli tullut ja 
koko Suomi katsoi nyt heihin. Tämä puhe — vaikka se olikin 
tosi — olisi kuitenkin vain vääntänyt korpraali Juomojan kasvot 
entistä merkillisempään irveeseen. 

— Eteenpäin! 

Vaunu nytkähti liikkeelle. Kello oli 23.15. Aulangon vaunu 
asettui kärkivaunusta seuraavaksi. Eikä kärki ainakaan ollut 
huono, sen Aulanko tiesi. Vaununjohtajana toimi luutnantti 
Sartio, SS-mies ja Kaukasian rintamalla jo monet kovat nähnyt 
huimapäinen rymistäjä. Sen ajajana oli itsensä kenraali Laguk- 
sen poika, vapaaehtoinen ylioppilaskorpraali ja muu miehistö 
oli samaa luokkaa. Itse vaunun — kuten kaikkien muittenkin 
— piti olla myös huippukuntoon trimmattu, joten kohta se 
nähtäisiin. 

— Taidettiin tavata ne heti rysän päältä. .. 

Aulangon hengitys tiheni ja hän mutisi sanansa puuskahta- 
malla. Huolimatta äskeisestä suomalaistykistökeskityksestä ei 
vihollisen mieleen nähtävästi ollut lainkaan juolahtanut, että 
sillä puolen oli päätetty lähteä vastahyökkäykseen. Kulunut 
viikko oli vihollisen kannalta mennyt hyvin, se oli ollut yhtä 
etenemistä ja siellä oltiin syystäkin voiman tunnossa. Niinpä 
vihollinen itse oli myös juuri tällä hetkellä lähdössä hyökkäyk- 
seen ja vastaan tuli ensimmäiseksi niin sanottu panssariläpi- 
murtoyksikkö. 

Väistämisen varaa ei ollut. Eikä siihen ollut kummallakaan 
puolella haluakaan. 

— Sekaan vain! Täysi kaasu! 

Himmeä kesäyö rävähti täyteen putkien suulickkejä suoma- 
laisen ja venäläisen panssariosaston iskiessä vastakkain. Sartion 
johtama kärkivaunu näytti heti kyntensä. Lyhyessä ajassa se 
tuhosi viisi vihollisvaunua. Ne olivat kaikki mallia T-34, suo- 
malaisten kielellä Sotkia, sodan alkuvaiheessa saksalaisillekin 
ylivoimaisia vastustajia. Mutta myöhemmin kehitetyn Sturm- 
rynnäkkötykin kranaatit tehosivat jo niihinkin. Valtava ryske 

täytti tienoon kärkivaunun raivatessa tietään, mutta sen kohtalo 
täyttyi pian. 

Vaunu sai osuman ja jämähti liikkumattomaksi. 

— Ohi ja eteenpäin! 

Luutnantti Aulangon mieli oli kuumentunut tilanteen mu- 
kana. Kun hänen vaununsa siirtyi kärkeen, vastaan vilahti tien 
mutkassa venäläinen raskas rynnäkkötykki. Ennen kuin kui- 
tenkaan ehdittiin tehdä mitään, tykki teki oudohkolta tuntuvan 
tempun. Se livahti tieltä metsään ja juuri ampumaan valmistu- 
nut Juomoja päästi pettyneen kirouksen. Vaunun johtajana 
toimiva Aulanko käsitti yleistilanteen paremmin havaitessaan, 
että heti tämän jälkeen tielle lennätettiin kerrassaan neljä 
panssarintorjuntatykkiä. Röyhkeästi vihollinen porrasti ne, 
aivan kuin rauhanaikaisissa taisteluharjoituksissa, ne miehitet- 
tiin kiireesti, ja heti alkoivat kranaatit vonkua kohti Aulangon 
vaunua. 

Korpraali Juomoja aikoi ottaa juuri ne maalikseen, kun 
Aulanko karjaisi: 

— Älä helvetissä vain ammu! Ajetaan yli. Eteenpäin! 

Vasta nyt hän oli käsittänyt äskeisen vihollispanssarin tempun. 
Kahden raskaan rynnäkkötykin joutuessa kaksintaisteluun kamp- 
pailun hävisi armotta se, jonka putki oli tyhjä. Venäläispans- 
sari oli siksi ampaissut metsän suojiin odottamaan, että suoma- 
lainen tyhjentäisi putkensa tiellä näkyviin maaleihin. Sitten 
olisi sen vuoro astua näyttämölle ja hoitaa tilanne loppuun. 

— Kaikki hanikat auki! 

Aulangon vaunun ajaja seurasi innolla käskyä. Hän päästeli 
suoraan ensimmäisen pst-tykin yli ja jyräsi saman tien seuraavat. 
Vaunun sisäänkin kuului, miten tykit kolisivat telaketjuissa, mutta 
enää ne tuntuivat hennoilta kuin lastenvaunujen pyörät. Au- 

lanko oli jo kiinnittänyt huomionsa muuhun. Hän etsi koko 
ajan katseellaan metsään piiloutunutta vihollispanssaria ja äkkä- 
sikin sen sitten kahden aarnikuusen välissä. 

— Tuolla! 

Ampujana toimiva korpraali Juomoja oli myös todennut maa- 
lin. Mutta juuri nyt, kesken kaiken, kesken tulisimman taistelu- 
tilanteen, kun kysymys oli enää sekunneista tai niitten murto- 
osista, hän suvaitsi päästää hirtehishuumorinsa valloilleen. Vai- 
keaselitteisesti irvistäen hän kääntyi katsomaan vaunurnjohta- 
jaa ja tiedusteli: 

— Herra luutnantti, mikä on se koortinaatti. . . 

— Perkele, ammu päin pläsiä! Sehän veivaa putkea juuri 
tänne päin. 

Korpraali Juomoja vilkutti silmää ja otti vihollispanssarin ris- 
tikolle. Hän oli luonnollisesti havainnut putkenkäännön, mutta 
tiesi ehtivänsä ennen ja katsoi voivansa käyttää pari sekuntia 
muistuttaakseen oppituntien hienouksista. Nyt hän pani tou- 
huksi. Panssarikranaatti räjähti ja vihollisvaunu leimahti tuleen. 

— Noniin! 

Aulanko ei ehtinyt antaa pitempiä tunnustuksia. Maasto 
alkoi vilistä vihreäpukuisia vihollissotilaita, jotka kuolemaa 
uhmaillen yrittivät kiikuttaa kasapanoksia vaunun alle. Oli 
pakko avata luukku ja konepistoolilla Aulanko hääti pahimmat 
tunkeilijat kauemmaksi. Samanaikaisesti vaunu rynnisti eteen- 
päin. Kuuterselän kyläaukeaman laidassa sattui uusi, entistä 
kiperämpi tilanne. Vastaan porhalsi kaksi Sotkaa. Toinen saa- 
tiin tuhotuksi, mutta toinen osui Aulangon vaunuun. Kulmaan 
repesi melkein miehen mentävä aukko ja lataajana toiminut 
panssarimies Havu sai heti surmansa sirpaleitten haavoittaessa 
myös muita sisällä olijoita. 

Luutnantti Aulanko siirtyi itse lataajaksi. 

Takana ajanut ylikersantti Hyytiäisen vaunu oli ehtinyt jo 
tuhota toisen Sotkan. Samassa pyyhälsi tien mutkan takaa suu- 
rin hirviö, mitä suomalaiset olivat ikinä nähneet. Sc oli kuuluisaa 
Klim VoroSiloviakin suurempi, luultavasti tyyppimerkiltään 
itse Josef Stalin. Asiaa ei ehditty aprikoida, Aulangon ja Hyy- 
tiäisen vaunut ampuivat yhtäaikaisesti ja työn täydensi vielä 
kolmosvaunu, johtajana alikersantti Taponen. 

Hirviö jäi siihen. Matka jatkui. Luoteja rapisi sisään Aulan- 
gon vaunun nurkkaan revenneestä aukosta jatkuvasti, mutta 
ei ollut aikaa ajatella sitäkään. Tykkipatteri. Yli vain. Ajan ja 
paikan taju alkoivat mennä sekaisin. Joka puolella räiskyi ja 
salamoi, pöly ja savu värjäsivät maaston aavemaiseksi suuliek- 
kien punaista ja keltaista loimua vasten. 

— Paukut loppu. 

Hikinen, nokinen ja rasvainen korpraali Juomoja ei käyttänyt 
hälyttävään ilmoitukseensa montaa sanaa. Ei myöskään ajaja: 

— Ja pensa nollassa. 

Aulanko vilkaisi vaistomaisesti kelloaan. Lähtiessä oli kaikki 
varastot täydennetty, ja harjoituksissa olisivat ammukset ja 
polttoaine riittäneet vaikka päivän. Nyt ne oli tuhlattu parissa 
tunnissa. Mutta olipa jälkikin sen mukaista. Aulanko lähetti 
rikkiammutun vaunun taakse saamaan täydennystä, mutta jäi 
itse jääkäripataljoonan riveihin konepistoolimieheksi. Yritys oli 
onnistumaisillaan, Kuuterselän kylä oli aivan nenän edessä ja 
yllättävästä vastahyökkäyksestä ällistynyt vihollinen hämmingin 
vallassa. 

— Eteenpäin! 

Viimeinen isku vei jo vihollisasemiin, mutta vastus osoittautui 
sittenkin liian kovaksi. Oli pakko lähteä vetäytymään, ja näh- 

dessään taistelulähettinsä, pohjalaisen alikersantti Koskiniemen 
kaatuvan vieressään, Aulanko kaappasi ruumiin selkäänsä ja 
lähti retuuttamaan sitä pois. Sekin oli kuitenkin pakko jättää, 
kun viholliset ryhtyivät saartamaan. Mieli mustana Aulanko 
palasi joukkueeseensa, mutta nähdessään oman vaununsa palan- 
neen uudelleen varustettuna, toivo elpyi vielä kerran. 

— Luutnantti? Mikä on tilanne? 

Toisen komppanian päällikkö, kapteeni von Troil oli ilmes- 
tynyt paikalle ja käytti olosuhteista välittämättä Laguksen jouk- 
kojen perinteellistä virallista puhuttelusävyä. Aulanko ci muis- 
tanut olla enää yhtä muodollinen: 

— No, ei jumalauta, siinä ole kehumista. Antakaas se kart- 
tanne. 

Raskas kranaatti räjähti upseerien vieressä. von Troil kaa- 
tui heti, Aulanko haavoittui päähän ja käsivarteen. Hän tuli 
tajuihinsa vasta sotasairaalassa, mutta päässä kuuluva jyskytys 
oli hänen mielestään edelleen taistelun melua. 

— Missä ollaan? Miten kävi? Tuliko se kylä vallatuksi? 

Lääkäri ja sairaanhoitaja vaihtoivat katseen. Ei kannattanut 
enää edes juuri vastata. Samanlaisia nc hourailivat melkein 
kaikki, Kuuterselän taisteluista tuodut. 

Niillä oli yhä vieläkin vain meno mielessä. 

Paluusta ei suurin osa muistanut mitään. 

Carl-Birger Kvikant 


TUMMAPUKUINEN NAINEN 


Olin kerran 

panssariupseeri 

Laguksen divisioonassa 

kolme nuolta hihassa 

ja nuolten kärjet Syvärin virran suuntaan, 
nykyiseltä nimeltään 

jälleen Svir. 


Nyt en enää ole mitään 

tai ehkä sentään kuihtuva kukka juhannuksena 
paaden edessä 

tai kynttilä jouluyön pakkasessa 

— kenties myös vielä hiven 

ystävieni muistossa. 


Mutta kerran elin, 

Silloin lauloi Aunuksen radiossa 
salaperäinen nainen 

tummalla alttoäänellään. 

Kukaan ci tiennyt hänen nimeään 
hän oli vain: 

Tummapukuinen nainen. 


Mutta miten hän lauloikaan: 


Muistojen polkua kuljen 
unteni maailmaan. . . 


Keväällä 1944 

minä rähisin miehilleni 
telaketjupyörien huonosta rasvauksesta, 
mutta illan tummuessa 

ja koivujen varjostaessa maisemaa 
hennoin hiirenkorvin 

vetäydyin erilleni 

ja kirjoitin kirjeen 

radion Tummapukuiselle naiselle. 


Hän ei koskaan vastannut. 


Olin jo pitkästyä odotukseen 
mutta äkkiä tuli muita puuhia. 
Kesäkuun 23. päivänä 1944 

komennettiin Kuuterselässä: 

”Vaunuihin! Eteenpäin!” 

Se oli vastaisku, joka muistetaan. 
Ammuimme ja ajoimme päälle. 

Mutta sitten räjähti komentovaununi tornissa. 


Hyvästi, Tummapukuinen nainen. 


Kirje on tallella Aunuksen radiossa nimellä Tummapukuinen nainen esiinty- 
neellä rouva Rakel Nymanilla, Mäyrätie 6, C, Helsinki. 

Tuomo Gerdt | 


AINA EI ONNISTA 


Ilmeet Tyrjän rykmentin komentopaikalla olivat käyneet vaka- 
viksi. 

Huolimatta joukkojen monipäiväisestä peräänantamattomasta 
taistelusta oli vihollinen aikaansaanut läpimurron. Sc oli yhä 
lisääntyvin voimin painanut Valkjärven tien suunnassa kohti 
Vuoksea. Siiranmäessä se oli onnistunut iskemään murtuman 
puolustuslinjaan ja oli heti panssarien tukemana miehittänyt 
aukon vahvasti. 

Vain pikaiset ja päättäväiset toimenpiteet saattoivat estää 
paineen purkautumisen. Rykmentin komentopaikalla oli pää- 
tetty, että aukko oli suljettava tien molemmin puolin tehtävällä 
vastaiskulla. Jos sekä itä- että länsipuolen iskuryhmät onnistuisi- 
vat tavoitteissaan, saataisiin näillä pihdeillä aukko kiinni. 

Paikalla olivat kaikkien pataljoonien komentajat ja lisäksi 
eräitä sotilasarvoltaan alempia erikoismiehiä. Yksi heistä oli 
pari vuotta aikaisemmin alikersanttina Mannerheim-ristin an- 
sainnut, myöhemmin upseerikoulun käynyt ja nyt rykmentin- 

komentajansa edessä vänrikkinä seisova jääkärijoukkueen joh- 
taja Tuomo Gerdt. 

Eversti katsoi vasta parissakymmenissä olevaa nuorta upsee- 
ria mietteliäästi. Vaikea oli antaa tehtävää koskeva käsky eikä 
etukäteen tiennyt, palaisiko asialle lähetetyistä kukaan elävänä. 

Jonkun kohdalle arvan oli kuitenkin langettava. 

Paras oli kai panna matkaan silloin sellainen mies, joka tun- 
nettiin ja johon luotettiin. Ihmeitä ei syntyneessä tilanteessa 
voinut tehdä kukaan eikä sellaisia odotettukaan. Riitti, jos mies 
teki parhaansa ja Gerdt oli sen tekevä. Siitä Tyrjän rykmentin 
komentaja oli varma. 

Ilma oli yhtä kuuma kuin tilannekin. Kauempaa kantautui 
tykistön jyly. Savuinen auer leijaili komentopaikan yllä ja sen 
läpi tunkeutuivat auringon pistävät säteet. Kranaattien silpomat 
puut ympärillä lemusivat vahvasti pihkalle, äkäiset paarmat 
pörisivät ja jokaisen miehen vaatteet olivat hien kostutta- 
mat. 

Eversti katseli syrjäsilmällä, miten pataljoonankomentaja 
välitti käskyn Gerdtille. Ohjeet olivat selvät. Gerdt oli valittu 
sen iskuryhmän päälliköksi, jonka oli suljettava aukko lännen 
puolelta. 

Gerdtin ilme muuttui, kun hän oli kuullut käskyn. 

Eikä ihmekään, eversti ajatteli. Hän tarkkaili edelleen nuorta 
upseeria. Poika oli hyvän näköinen: suuret silmät kaukana toi- 
sistaan ja leveä suu juonteineen kuvasti päättäväisyyttä. Mutta 
kovin totiseksi hän oli äkkiä mennyt. Tuskin hän pelkäsi teh- 
tävää. Hän oli nuoruutensa parhaissa voimissa ja hän tunsi 
omien jääkäriensä hengen ja suorituskyvyn. 

Mutta vastuu oli alkanut äkkiä painaa, sen näki kaikesta. 

Eversti lähti liikkeelle, Hän suuntasi kulkunsa Gerdtiä koh- 

den ja muutamien askeleitten aikana hän kertasi mielessään 
Gerdtin tähänastisen ansioluettelon. 

Ritariristinsä hän oli hankkinut taistelulähettinä. Komppania 
oli joutunut saarroksiin ja motista voitiin murtautua vain, 
mikäli oma tykistö antaisi tulitukea. Vaadittiin usean patterin 
keskitys määrähetkellä aivan tarkalleen määrättyyn paikkaan. 
Kun saartorengas tämän jälkeen olisi hetkeksi auki ja viholliset 
tykistötulen typerryttämiä, ulosmurtautuminen saattaisi onnistua. 

Kaikki yhteydet omiin olivat kuitenkin poikki. Kenttäpuhelin- 
johtojen tapsit oli ammuttu palasiksi eikä radiolähetinkään toi- 
minut. Niinpä ohjeet tykistölle oli toimitettava lähetin kautta 
ja Gerdt lähti yrittämään. 

Aivan ensimmäiseksi hän joutui ylittämään aukean, jota 
piiskasi kymmenen konekiväärin tuli, vihollisen hitaammista 
aseista puhumattakaan. Lisäksi vihollinen möyhensi aukiota 
raskailla kranaatinheittimillä. Silmittömästi juosten Gerdt oli 
painunut läpi ja oli vienyt viestin perille. Oman tykistön isku 
tuli ajallaan ja komppania murtautui ulos. 

Oli hän tehnyt paljon muutakin, haavoittunut useasti ja ollut 
aina ryntäilemässä ankarimmissa paikoissa. Mutta hänen tou- 
huilunsa ei koskaan ollut osoittautunut päämäärättömäksi töy- 
täilemiseksi, vaan hän oli säilyttänyt joka tilanteessa sekä huo- 
miokykynsä että rauhallisuutensa. 

Nyt ei kuitenkaan ollut aikaa enää ajatella menneitä. 

Eversti pysähtyi nuoren jääkärijoukkueenjohtajan eteen. 

— No, vänrikki? 

— Herra eversti? 

— Arvaan kyllä, ettei taida tuntua mukavalta. .. 

Gerdt ei sanonut mitään. Mutta hän katsoi everstiään suo- 
raan silmiin. 

Tyrjän rykmentin komentajan käsi laskeutui nuoren vänrikin 
olkapäälle. Ystävällisesti ja rauhallisesti hän sanoi: 

— Kyllä se siitä menee. Nyt ovat pelissä äärimmäisen kor- 
keat arvot. Kysymyksessä on koko rintamalohkon ja ehkä välil- 
lisesti koko maan kohtalo. 

— Ymmärrän, herra eversti. 

— Minä luotan teihin. Onnea matkalle! 

Gerdt nyökkäsi ja hymyili lyhyesti, vaikka huulet tuntuivatkin 
puutuneilta. Vieressä vaiteliaana seisonut pataljoonankomen- 
taja yhtyi nyt puheeseen. Korvissaan tämän kokeneen esimie- 
hen viimeiset isälliset neuvot Gerdt lähti kävelemään miestensä 
luokse. 

Hän tunsi mielialansa muutamassa hetkessä muuttuneen 
kokonaan. Tehtävän ankara paine ei ollut muuttunut, mutta 
hänen mielialansa oli varma ja luottavainen. Enää oli jäljellä 
saman hengen valaminen omiin alaisiin. 

Ja sitten lähdettäisiin. 

— Se on, pojat, nyt tällä viisiin. . . 

Viidentoista minuutin kuluttua Gerdt oli kerännyt jääkäri- 
joukkueensa ympärilleen suojaiseen notkelmaan. Samalla kun 
hän ryhtyi selostamaan tehtävää, hän antoi katseensa kiertää 
miehestä mieheen. Hän ei lainkaan salaillut sitä, että tehtävä 
oli äärimmäisen vaikea ja että odotettavissa oli kova vastus. 

Miehet nyökyttelivät. Joukossa oli paljon nuoria jääkäreitä, 
mutta oli myös iäkkäitä, kaksi sotaa käyneitä miehiä. Ilmeet 
olivat sulkeutuneita ja kasvot umpimielisiä. Mutta yhtään pur- 
naavaa sanaa ei kuulunut, eikä miesten asenteissa myöskään 
näkynyt pelkoa tai vastaansanomisen halua. 

H-hetki läheni. 

Lähtövalmistelujen jälkeen Gerdtin joukkue siirtyi välittömästi 

etulinjan takamaastoon. Siellä iskuryhmän johtaja sopi vielä 
tukikohdan päällikön kanssa selustahuollosta ja siitä, miten 
kohta vallattava alue miehitettäisiin. 

Ettei sitä onnistuttaisikaan valtamaan — sen mahdollisuuden 
Gerdt oli jättänyt mielestään. Nyt koetettaisiin tosissaan ja 
katsottaisiin, kumpi väistyisi. 

Eikä asialle suinkaan lähdettäisi yksin. 

Sen kertoi oman tykistön tulivalmistelu. Kun se alkoi, tuntui 
kuin taivaat olisivat revenneet. Useat patterit ampuivat kaikilla 
putkilla ja raskaisiin jysähdyksiin sekaantuivat kranaatinheitin- 
osastojen nopeat haukahdukset. Puut pirstoutuivat ja lakosivat 
edessä, maata lensi valtavin ryöpsähdyksin ja ilma oli tulvillaan 
räjähdysten sinistä katkua. 

Viimeiset sekunnit kuluivat. Rävähtämättömin silmin ranne- 
kellon sekunttiviisaria tuijottanut Gerdt kohotti päänsä ja kat- 
soi ympärilleen. 

Valmiilta näytti. 

Täsmälleen määräsekunnilla — kellot oli tarkistettu — oma 
tykistötuli leikkautui poikki. 

— No, nyt pojat! 

Gerdt iskuryhmineen ampaisi syöksyyn. Vihollisen lumpeutu- 
neet korvat olivat tuskin ehtineet todeta äskeisen metelin äkil- 
lisen lopun, kun hiljaisuuden jo pirstoi jääkärijoukkueen kone- 
tuliaseitten rätinä. Kohteena olivat samat taisteluhaudat, jotka 
venäläiset olivat edellisenä yönä valloittaneet suomalaisilta. 
Nyt oli aikomus viskata kuokkavieraat suin päin takaisin. 

Ensimmäinen syöksy vei Gerdtin jääkärijoukkueen taistelu- 
hautoihin. Mutta tietäen asemien tärkeyden vihollinen ryhtyi 
ensi hämmästyksestä toivuttuaan puolustautumaan sitkeästi. 
Jokainen metri oli vallattava ankarin ottein. Hetkittäin tunsi 

joukkueenjohtajana toimiva Gerdt muuttuneensa rivimieheksi, 
jonka ainoa näköala oli edessä häämöttävä taisteluhaudan pätkä. 
Miehiä kaatui hänen vierestään, mutta hyökkäys eteni. 

Toinen taisteluläheteistä vierellään Gerdt lopulta saavutti 
tavoitteeksi määrätyn maantien. Rynnäkköä oli kuitenkin edel- 
leen jatkettava, sillä muuten vihollisen irrottautumisesta synty- 
nyt etu menisi hukkaan. Mutta nyt puuttuivat vihollispanssarit 
peliin ja tic salamoi kranaateista, joita lähin T-34 lasketteli. 

— Siellä taempana kanniskeli muuan ukko panssarikauhua 
olkapäällään. Käy hakemassa se mies tänne! 

Gerdt oli tuskin ehtinyt lauseensa loppuun, kun taistelu- 
lähetti jo häipyi lepikkoon. Panssarintorjuntamies löytyi ja tais- 
telun mclussa hän ei tarvinnut muita ohjeita kuin Gerdtin peu- 
kalon viittauksen. Hän asetti putkensa kohdalleen ja otti tarkan 
jyvän. 

Lähtölaukaus,. 

Valtaisa tulenlieska löi putken avoimesta takaosasta ja ontelo- 
ammus lähti viheltäen matkaan. 

Räjähdys perillä. 

Todellinen täysosuma tornin juureen. Vaunu leimahti pala- 
maan ja heti kun ensimmäinen öljynmusta savutuprahdus löi 
ilmoille, Gerdt lähetteineen syöksyi tien yli. Osa vihollisista 
oli saanut tarpeekseen ja lähti pakoon. Rohkeimmat kaatuivat. 
Katkera kamppailu tien taakse kaivettujen juoksuhautojen 
jokaisesta metristä johti lopuksi siihen, että eräässä mutkassa 
tulivat omat miehet vastaan. Luullen, että kysymyksessä oli 
aukkoa itäpuolta sulkemaan lähtenyt toinen iskuryhmä Gerdt 
huojentuneena katsoi tehtävän suoritetuksi. 

Juuri silloin muuan yksinäinen vihollinen ampui konepistoo- 


listaan sarjan. 

Luodit iskeytyivät Gerdtin käteen ja hänen vierellään seisovan 
miehen kylkeen. Mutta pahempi kuin haavoittumisen tuottama 
tuska oli tieto, jonka hän sai sidontapaikalla. Itäinen ryhmä ei 
ollutkaan päässyt läpi ja taisteluhaudoissa tavatut suomalaiset 
olivat olleet eksyksissä kulkeneita hiippailijoita. 

Tehtävä kokonaisuudessaan oli siis epäonnistunut. Aukkoa ei 
ollutkaan saatu tukituksi. Juuri ennen kuin häntä lähdettiin 
kuljettamaan kenttäsairaalaan, Gerdt tapasi rykmentinkomen- 
tajansa ja ymmärrettävästi katkerana totesi lopputuloksen. 

Tyrjän rykmentin komentaja vain nyökkäsi. 

— Sellaista sattuu sodassa, eversti sanoi. — Aina ei onnista. . . 
vaikka jokainen koettaa kaikkensa. 

Timo Koivu 


KULKURIN SURU 


Almanakan mukaan meneillään oli heinäkuu, mutta kuusen 
oksilta tippuvat sadepisarat tuntuivat jääkylmiltä. Yön lyhyt 
pimeä hetki oli väistymässä ja harmaa kalsea valo oli voimis- 
tunut jo niin paljon, että kuusen juurella kyyristelevä taistelu- 
lähetti pystyi tunnistamaan ahon poikki astelevan hahmon esi- 
miehekseen. 

Luutnantti Timo Koivu asteli verkalleen, pää hiukan pai- 
nuksissa. Hän kiersi kiven, hypähti kaatuneen puunrungon yli 
ja nyhtäisi hajamielisesti pensaasta lehden. Vaikka kasvojen 
ilmettä ei vielä erottanut, jo kauempaakin katsottuna vaikutti, 
että hän oli syventynyt miettimään jotain asiaa ja että hän 
suoritti muut liikkeensä aivan tiedottomasti. Manttelinkaulus 
oli nostettu pystyyn ja kädet työnnetty taskuun. Nyt kuuli 
lähetti jo senkin, että tulija vihelteli vaimeasti, mutta tuskin 
hän itse kiinnitti siihen mitään huomiota. 

Luutnantti Koivun lähestyessä taistelulähetti tuli mietiskel- 
leeksi, mihin tämän miehen legendaarinen maine perustui. 

Sillä sananmukaisesti sellainen hänellä oli eräässä suhteessa. 
Hänen johdollaan oli suoritettu suuri määrä partiomatkoja ja 
tiedustelutehtäviä, eikä hän tähän mennessä ollut menettänyt 
ainuttakaan miestä. Tämä oli pantu merkille, ja viime aikoina 
miehistö oli ryhtynyt panemaan suorastaan ehdoksi, että mu- 
kaan lähdettäisiin vain edeliyttäen että juuri Koivu toimisi 
partion vetäjänä. 

Silti he tervehtivät häntä teltassa pahasti muristen. Koivulla 
oli erikoinen ilme juuri silloin, kun hän etsiskeli miehiä lähtöön. 

— Joko se saatana taas tulee kysymään vapaaehtoisia? 

— Oikea pahanilmanlintu . . . 

— Eikös keitetä, luutnantti, korvikkeet ja unohdeta koko 
keljumainen tehtävä... 

Jo puhuessaan miehet kuitenkin alkoivat etsiä varusteitaan, 
ja vaikka ilmeet olivatkin olevinaan nyrpeitä, hymy hiiviskeli 
silmänurkissa. Mikäs Koivun mukaan oli lähdettäessä. Sitä 
miestä seurasi hyvä onni... 

Onni? 

Taistelulähetti mutristi suutaan. Onnea näissä hommissa 
kieltämättä kaivattiin. Ja joskus todella tuntui, että jotkut oli- 
vat onnettaren jatkuvassa suosiossa selviten naarmuitta pahim- 
mistakin paikoista. Toisen — huonotuurisen — ei tarvinnut 
mennä kuin riw'ulle istumaan ja vaikka olisi oltu kilometrien 
päässä linjojen takana, niin varmaa oli että tämä töhelön tuurin 
miekkonen nousi riw'ultaan puun oksille. Tietysti joku viholli- 
sen umpimähkään ampuma kuusituumainen osui juuri häneen 
ja täysosuma hajotti koko ukkelin. 

Mutta lopultakin onni oli sentään vain taikauskoa. Tuu- 
miessaan asiaa taistelulähetti kertasi mielessään esimiehensä 
eräät luonteenominaisuudet. Valpas, hyvähermoinen, rauhal- 

linen . . . Ne auttoivat paljon. Ja jos seokseen sitten todella li- 
sättiin vielä annos moukantuuria, niin kyllä silloin miehen jo 
piti pärjätäkin. 

— Sanos minulle, mikä vietävä sitä Kulkuria oikein vaivaa. 

Töksähdettyään pahki taistelulähettiinsä Koivu esitti kysy- 
myksensä ilman mitään esipuheita. Vaikutti suorastaan siltä, 
että hän oli etsiskellyt jotakuta voidakseen saada selvyyden 
mieltään painaneeseen asiaan. 

Taistelulähetti hiukan säpsähti. Hän ei vastannut heti. On- 
neksi hänellä oli kädessään kostean ilman vaikutuksesta vete- 
läksi muuttunut näkkileivänpala. Hän oli mutustellut sen mel- 
kein loppuun ja työnsi nyt viimeisenkin tähteen suuhunsa. 

Piti saada ajatusaikaa. 

Tai oikeastaan — miksi se tuumimalla tuli. Hittoako moi- 
seen kysymykseen osasi vastata. Luutnantti oli siis huomannut 
saman kuin he kaikki muutkin. Jokin oli vialla — mutta mikä, 
sitä ei kukaan pystynyt selvittämään. 

Lähetti nielaisi viimeisen palan. Hän katsoi hiukan esimie- 
hensä ohi. — Mistäs minä tietäisin. 

— Juttu vaikuttaa kummalliselta. 

— Niin... niin kai. 

Luutnantti Koivu istui kannon nenään lähettiään vastapäätä 
ja tarkasteli tämän kasvoja verkalleen kirkastuvalta taivaalta 
tihkuvassa valossa. — Et siis todella tiedä? 

— En varmasti. 

— Mutta olet kai huomannut, että mies on oudosti muut- 
tunut? 

— Kaikkihan nyt sen ovat huomanneet. 

Koivu ummisti silmänsä. Hän oli hetken vaiti. Sitten hän 
kysyi äkisti: 

14 Marskin ritarit 


— Sillä Kulkurilla on parhaillaan vartiotuuri? 

— Tosi on. Käveli äsken tästä ohi. 

— Tuonne suolle pistävään niemekkeeseen? 

— Sinne niin... luultavasti. En minä hänen peräänsä niin 
tarkasti katsonut. 

— Minäpäs käväisen siellä. 

Koivu nousi ripeästi. Tuollainen se on, taistelulähetti mie- 
tiskeli katsellessaan miten tumma hahmo häipyi sumuisessa 
aamussa puitten sekaan. Joku toinen nukkuisi yönsä makeasti, 
kun kerrankin sattui tilaisuus. Tämä tyyppi nuohoaa pitkin 
metsiä ja tuumailee, mitä yhdelle hänen miehistään on tapah- 
tunut... 

Koivu todella aprikoi asiaa, samalla kun hän kulkiessaan 
konemaisesti siirteli läpimärkiä pensaitten oksia tieltään. Kysy- 
mys ei ollut vain yhdestä miehestä. Koko joukon mikcliala oli 
käymässä matalaksi, ja vaikka suurimpana syynä oli yhä toi- 
vottomammaksi käyvä tilanne ja yleinen väsymys, oli myös 
Kulkurin käytöksellä varmasti osuutensa asiaan. 

Mikä merkillinen siihen mieheen oli mennyt? 

Kuikurilla oli luonnollisesti ikioma kirkonkirjoihin merkitty 
sukunimensä, mutta sitä tuskin monikaan edes muisti. Hän oli 
vain Kulkuri. Ja nimenomaan huoleton kulkuri, oikea hulivili, 
koko joukkueen ilonpitäjä. Tuskin hän sitä tarkoitti, mutta siinä 
ohessa hän piti miesten mielialaa yllä. Kun tilanne synkistyi 
— ja niin oli viime aikoina käynyt tämän tästä —, Kulkurilia 
oli aina valmiina jokin sutkaus. Hän otti kaiken rennosti ja 
hänen hyväntuulisuutensa. tarttui toisiinkin. 

Nauru oli nykyisin harvinainen asia. Mutta siellä, missä 
Kulkuri liikkui, se remahteli. 

Pari viikkoa sitten Kulkuri oli oudosti muuttunut. Hän oli 

ollut komennuksella muutaman päivän eräässä sisämaan kau- 
pungissa. Matkalta palattuaan hän oli ollut kokonaan. toinen 
mies. Yrmeä, umpimielinen, täysin itseensä sulkeutunut. Enää 
eivät lennelleet kompasanat ilmassa, entinen leveä hymy oli . 
kokonaan häipynyt miehen kasvoilta ja jos joku kysyi häneltä 
jotain, vastauksena oli äkeä murahdus. 

Vasta nyt huomattiin, millainen mielialaa nostattava vai- 
kutus Kulkurilla oli aikaisemmin ollut. Kaikki muutkin alkoivat 
huomaamattaan murjottaa, ja tämä oli luutnantti Koivun mie- 
lestä todella paha asia. 

Vyyhti oli selvitettävä. Mitä miehelle olisi voinut sattua? 

Kotiasiat? 

Mutta eihän Kulikurilla ollut edes kotia. Siviilissä hän oli 
ollut reissusälli, oikea lentojätkä, jolla koti oli mukana siellä 
minne hän kulloinkin sattui päänsä kallistamaan. Tiettävästi 
hänellä ci ollut edes omaisia elossa. Jos asiaa ajateltiin maallisen 
omaisuuden kannalta, niin siinä oli todella mies, jolta ei maa- 
han jäänyt mitään silloin kun hän suvaitsi nousta puuhun. 

Jokin törmäys? 

Lomilla sattui kaikenlaista ja loman tapainenhan tämä Kul- 
kurin komennuskin oli ollut. Kenties mies oli juopotellut, jou- 
tunut putkaan ja ehkä vielä pahimmassa tapauksessa mätkinyt 
turpiin jotain sotapoliisia? 

Ei oikein sopinut tämäkään mahdollisuus. 

Kulkurilla oli suora luonne, ja käsityksensä mukaan Koivu 
oli juuri tämän miehen kanssa hyvissä väleissä. Jos jotakin tuol- 
laista olisi sattunut, Kulkuri olisi ensi töikseen vetäissyt esi- 
miehensä sivummalle ja puhjennut puhumaan: siks 

— Kuules, luti. Nyt meni yksi juttu ihan itseensä 'isään 
perkeleeseen., Nääs kun tuossa kävelin illalla Lappeen- 

rannan kadulla, niin cikös sattunut että...! 

Luutnantti Timo Koivu pudisteli mietteissään päätään. Sa- 
massa hän havahtui ajatuksistaan. Vartiopaikan piti olla aivan 
lähellä. Koivu tallusteli vielä viitisenkymmentä metriä eteen- 
päin. Puut harvenivat, maasto vietti suolle. Ja siinähän Kul- 
kuri olikin, seisten naavaisen kuusen varjossa. Kuullessaan as- 
kelia hän oli kääntynyt tulijaan päin, mutta muuten hän ei 
liikahtanutkaan. Kivääri oli hihnasta olalla, kädet manttelin- 
taskussa ja suupielessä roikkui huolimattomasti kääritty, nyt 
jo sammunut sätkä. 

Koivu seisahtui aivan hänen eteensä. Vieläkään Kulkuri ei 
sanonut sanaakaan. Luutnantti Koivun olo kävi vaikeaksi. Pu- 
humattomuus oli selvääkin selvempi vihamielisyyden ilmaus. 
Yhtä torjuva oli ruskeitten pikisilmien kylmä tuijotus. 

— Kuulepas, isäntä! Koivu sanoi rauhallisesti. — Nyt minä 
olen tullut varta vasten kysymään, mikä lempo sinua vaivaa? 
Nyt me olemme kahden ja nyt sinä kerrot. 

— Höyh... 

Möläys tuli jostain syvältä rintakehän pohjalta ja sitä säesti 
raju olkapäitten kohautus. Kun mies aikoi kääntyä sivuittain 
ja katsoa muualle, Koivu tarttui hänen hihaansa. 

— Äläpäs nyt diivaa . . . iso mies. Kyllä sinun pitäisi minut 
tuntea. Sinulla on jokin hullusti ja nyt siitä otetaan selko. Ky- 
syn vakavasti: sano nyt sassiin, mikä sinuun on mennyt? 

— Perkele... tässä... mikään. 

— Sinä olet saanut huonoja uutisia, niinkö? 

— Höyhhh ... 

— Kai sinä nyt osaat vielä muutakin kuin tuhahdella. Kerro 
nyt, jumalavita, reilusti. Et sinä niin pahaa törmäystä ole teh- 
nytkään, ettei siitä sovittaisi. 

Kulkuri oli iso ja romuluinen mies. Alituinen hymy oli aikai- 
semmin miellyttävällä tavalla särkenyt hänen kirveelläveistet- 
tyjen piirteittensä puisevuuden ja tehnyt ne eloisiksi ja ilmeik- 
käiksi. Nyt hän oli totinen kuin naamio. Silti Koivu vaistosi, 
että mies oli alkanut sisimmässään hiukan sulaa. 

Hän jatkoi uteluaan miesten keskeiseen suorasukaiseen tapaan: 

— Onko tuonne esikuntaan tulossa kohta lappu, jossa joku 
petetty tyttö haeskelee isää? 

— Höh... mitä sitä hassuja. Kyllä minä ne hommat osaan. 
Ja ani harvoin sitä nykyisin saakaan. 

Hyvä, hyvä, mietti Koivu. Kulkuri oli jo sentään suostunut 
hymyilemään, joskin kovin lyhyesti ja väkinäisesti. 

— Siinä tapauksessa sinä olet juonut ja tapellut . .. antanut 
kenties jotain viskaalia nenuun? Yrittivätkö ne polttaa sinut 
kunnianteon laiminlyömisestä? 

— Kyllä se lapa vielä nousee ... mikäli huvittaa. 

Koivu sanoi painokkaasti: — Jos nyt kuitenkin jokin tuon- 
tapainen aviisi tulisi perässä, niin voit olla varma, että minä 
hommaan sen paperikoriin. 

Kulkurin leuka järähti. Hiljalleen hänen koko varustuksensa 
alkoi murtua. Vielä äsken tylynä soinnahtanut ääni kävi hiu- 
kan tukahtuneeksi, kun hän sanoi toisaalle katsoen: 

— Kyllä minä uskon, että sinä minua puolustaisit. Mutta 
nyt ei olekaan kysymys siitä. 

— Mistä sitten? Kakaise ulos! 

— No kun... 

Koivu nyökkäsi, mutta pysyi vaiti, 

.— No, kun... yks sussu kirjoitti... se on velipojan mor- 
sian... 

Koivu oli edelleen hiljaa. Kulkurilla oli siis sittenkin omaisia, 


213 


ainakin yksi veli. Mutta muuten juttu oli edelleen pimeä. Kaik- 
ki merkit viittasivat kuitenkin siihen, että kohta tärskähtäisi 
totuus ilmoille. 

Niin tapahtuikin. s 

Vaimeasti kiroten Kulkuri sylkäisi sanat suustaan: — ... kir- 
joitti, että: velipoika on loikannut vanjan puolelle. Siellä Kan- 
naksella; Ihantalassa muistaakseni. Ja on vielä puhunut siihen 
mölytoosaan ... linjojen yli... ja kehottanut kaikkia muita- 
kin tekemään saman tempun. 

Koivu tunsi ensi sckunnilla mielensä valtavan huojentuneek- 
si. Sattuihan sitä sodassa . . . kaikenlaista. Mutta eihän Kulkuri 
ollut itse tehnyt mitään. Ja kuka tässä maailmassa oli veljensä 
vartija? ` E 

— Siis semmoista vain? Ei mitään muuta. .. vakavampaa? 

Nähdessään, miten Kulkurin ilme äkkiä vaihtui, luutnantti 
Timo Koivu käsitti sanoneensa väärin. Kulkurin silmät alkoi- 
vat hehkua. Kiväärin nahkahihnaa sormeillut käsi jäykistyi 
liikkumattomaksi ja sitten hän ärjäisi: 

— Semmoista vain! Ei mitään muuta . . , kuin vain semmoista. 
Ja nyt te kaikki varmasti luulette, että minä olen tullut sukuun 
ja teen ensimmäisessä sopivassa tilaisuudessa saman tempun. 

— Älähän toki... 

— Minuun -ci enää: luoteta! Sinäkin vain näyttelet... olet 
varmasti tiennyt tämän asian... tulit nyt vain huvin vuoksi 
söhäisemään vähän muurahaispesää. 

Kulkuri oli vauhkoontunut niin, että Koivu vaistomaisesti 
otti askelen taaksepäin. Saman tien hän kuitenkin työnsi kä- 
tensä taskuun ja veti esiin savukeaskin. Ihme kyllä, se oli säi- 
lynyt melko kuivana. Napauttaen pahvikannen auki Koivu 
yritti sanoa mahdollisimman levollisesti: 

— Vedetäänpä nyt ensin savut. Ja mitä itse asiaan tulee, 
niin turhaa sinä minulle vaahtoat. En minä ole mitään tiennyt. 
Tulin vain kysymään, kun tässä alkaa muittenkin mieliala 
painua katsellessa sinun murjottamistasi. , 

Kulkuri nappasi savukkeen. Hän katsoi Koivua kulmiensa 
alta. Tulitikun liekki tärähteli hänen pahkuraisissa sormissaan. 
Imaistuaan ensimmäiset savut hän katsoi Koivua hyvin suo- 
raan ja hyvin tarkasti silmiin. 

— Meinaatko... että uskot... etten minä loikkaa? 

Aivan äkkiä Koivun mieleen pulpahtivat oikeat sanat. Ei 
ollut niinkään kysymys hänen uskostaan. Mies oli saatava auki 
takalukosta toisin keinoin. 

Koivu purskahti nauruun ja sanoi: 

— Kuule... eivät ne taida sinua tuonne toiselle puolelle 
huolia. Eivät, vaikka tarjoaisimme. 

Kulkurin leuka loksahti. Koivu lisäsi vielä silmää iskien: 

— Olet sinä tehnyt sen verran kiusaa niille... että turha 
sinun on mennä enää itseäsi tarjoamaan. 

Luutnantti Timo Koivu tarkoitti mitä sanoi. Kulkuri oli 
todella taistellut hyvin. Useaan otteeseen hän oli osoittanut 
mieliinpainuvaa henkilökohtaista rohkeutta ja kaiken hän oli 
silti tehnyt ikään kuin urheilumielessä tai leikin varjolla, 
antaen toisten ymmärtää ettei tämä nyt niin mitään 
ollut. 

Sanat olivat sattuneet, sen Koivu huomasi heti. Synkkä pilvi 
katosi Kulkurin otsalta kuin puhaltamalla ja aivan äkkiä suu 
vääntyi tavanomaiseen naurunvirneeseen. Silmät olivat kui- 
tenkin vielä totiset kun hän lausui vakaasti: 

— Kuule... alkaa tuntua ihan toiselta. 

Lopulliset tulokset nähtiin jo seuraavana aamuna, sen Koivu 

pani ilokseen merkille. Kulkurin römpsä kiehui kepin nenässä 
nuotion yllä, miehiä oli kokoontunut hänen ympärilleen ja 
naurunhohotus kiiri ilmoille. Ja sitten alkoi kuulua laulua, rö- 
meällä äänellä ja aika paljon nuotin vierestä. 

Nils Katajainen 


KIUKKUINEN PÄIVÄ 


Kaksi suomalaista Messerschmittiä suunnisti Viipurin yli me- 
relle. Radion kuulokkeissa rapsahti. 

— Seitsemän viholliskonetta edessä. 

* — Nähty on. 

Varsin lakoninen keskustelu käytiin kapteeni Hans Windin 
ja vääpeli Nils Katajaisen välillä. Ensinnäkään ei ollut syytä 
puhua liikoja. Vihollisen radiokuuntelu haravoi aalloilla mah- 
dollisimman tiheää kampaa käyttäen. Toiseksi ei juuri halutta- 
nutkaan puhua. Miehet oli lähetetty tiedustelulennolle, jonka 
luonne ei jättänyt arvailun varaa. 

Tuntui siltä, ettei paluuta ollut. 

Meneillään oli heinäkuun 28. päivä vuonna 1944. Aamu- 
puuroa syötäessä oli lentueen puhelin soinut. Kaksi konetta 
oli määrätty lähtemään Inon suunnalle tutkimaan tilannetta. 
Tehtävän mukaisesti oli ennen kaikkea otettava selvä rautatie- 
kuljetuksista ja satamien liikenteestä. 

Käsky oli käsky. 

U. VTT A 


Mutta vihollisen ylivoima suurhyökkäyksen tiimellyksessä oli 
yhtä valtava ilmassa kuin maassakin. Ei riittänyt edes sc, että 
venäläisillä oli koneita taivaan täydeltä. Ne olivat lisäksi uuden- 
aikaisia Jageja tai Amerikasta saapuncita tuliteriä Mustangeja 
ja Airacobria. Pahinta kuitenkin oli, että vihollinen oli voimansa 
tunnossa ja sen lentäjät täynnä hyökkäyshenkeä ja taisteluhalua. 
Pitkiin aikoihin ci enää ollut sattunut, että vihollisparvi koneen 
tai pari menetettyään olisi kääntynyt karkuun. 

Se tuli päälle. 

Ja ensimmäisen parven takana tuli toinen. 

Ja sen jälkeen kolmas. 

Niinpä kapteeni Windin äänessä oli ollutkin lievää ironiaa, 
kun hän oli todennut viholliskoneita sattuneen tällä kertaa 
eteen vain seitsemän kappaletta. 

Taivas oli pilvetön ja säihkyvän sininen. Alla välkkyvä Suo- 
menlahti kertasi samaa sineä ja näytti sametilta. Vääpeli Nils 
Katajaisella ci kuitenkaan ollut turhia luuloja maisemien kau- 
neudesta ja tuon sametin pehmeydestä. Hän oli henkilökohtai- 
sesti monen monta kertaa nähnyt, mitä tapahtui koneclle sil- 
loin kun se syöksähti mereen. 

Muistaen annetun ohjeen — kysymyksessä oli nimenomaan 
tiedustelulento — ja käsittäen vastustajien ilmeisen ylivoiman 
vääpeli Katajainen veti koneensa korkeuksiin, Hän clätteli mie- 
lessään pientä toivetta, että hän näin menetellen voisi ohittaa 
seitsemän vihollishävittäjää ilman taistelukosketusta. Syrjäsil- 
mällä hän seurasi Windin lentoa ja otaksui tämän tekevän samoin. 

Wind näytti kuitenkin päättäneen toisin. . 

Tosin myös hän nousi sopivaan yläpuolikorkeuteen. Mutta 
sitten koneen asento äkkiä muuttui. Sc lähti syöksyyn ja ”ajoi 
päälle”. 


218 


Katajainen kirosi hiljaa itsekseen. Mutta nyt ei hänelläkään 
enää ollut valinnan varaa. Sekunnissa hän oli valinnut. oman 
maalinsa. Osumaa ei kuitenkaan tullut, ja kiepsautettuaan it- 
sensä irti Katajainen yritti uudelleen. Kone tärisi tykin ja ko- 
nekiväärien laukaussarjoista, ja vihollishävittäjä leimahti tu- 
leen. Nopea silmäys todisti, että myös Wind oli ampunut alas 
oman vastustajansa. 

Pitkä helpotuksen huokaus, joka oli juuri pääsemäisillään 
Katajaisen kurkusta, tukehtui kesken kaiken. 

Korkealta hänen yläpuoleltaan ampaisi alas sellainen määrä 
viholliskoneita, ettei niitten määrää käynyt lainkaan laskemi- 
nen. Kymmeniä niitä joka tapauksessa oli. Siipien varjokuvista 
kävi heti selville, että kysymyksessä olivat vihollisen ketterimmät 
ja nopeimmat konetyypit, ja valojuovasuihkuja alkoi tulla sol- 
kenaan. Hetkessä koneet olivat kohdalla ja jokainen niistä am- 
pui niin rajusti, että aseitten suuliekit melkein sokaisivat silmät. 

Enää ei käynyt ajatteleminenkaan ryhtyä taisteluun. Ainoa 
keino oli koettaa päästä irtautumaan tästä hullunmyllystä. 
Vetäessään koneensa rajuun syöksyyn ja suunnatessaan sen 
aivan pintaan Katajainen vasta oikein käsitti, mistä oli ollut 
kysymys. 

Ensimmäiset seitsemän vihollishävittäjää olivat muodosta- 
neet vain ansan. Ne olivat toimineet houkuttimena, samaan 
aikaan kun kokonainen armada muita koneita väijyi ylempänä 
auringonkiloon piiloutuneena. 

Katajainen antoi koneensa pudota kuin kivi. Mutta hänen 
vanaveteensä liittyneet Airacobrat eivät antaneet pettää it- 
seään. Kyllin usein olivat suomalaiset pelastuneet tukalasta ti- 
lanteesta juuri tällä keinolla: antaneet koneen pudota ja oikais- 
seet sitten aivan meren pinnassa. Messerschmittin syöksy oli 

kuitenkin niin huima, että vain yksi vainoojista kykeni pysyt- 
telemään kintereillä alas asti. Siellä Katajainen sai senkin ek- 
sytetyksi jäljiltään. . 

Muutamassa hetkessä hänen mielentilassaan oli kuitenkin ta- 
pahtunut jyrkkä muutos. 

Sitä mukaa kuin korkeusmittarin lukemat putosivat aivan 
romahdusmaisella vauhdilla, hänen sisunsa oli alkanut vastaa- 
vasti nousta. Hänelle oli aiottu tehdä oikein temppujen temppu. 
Hänet oli aiottu nitistää oikein varmasti ja tieteellisesti, ja se 
seikka, että hän oli suin päin lentänyt hänelle taitavasti viri- 
tettyyn ansaan suututti Katajaista kaikkein eniten. 

Heti päästyään eroon viimeisimmästä vainoojastaan hän otti 
kiireesti uudelleen korkeutta. 

Hän kutsui radiolla Windiä.. 

Vastausta ei kuulunut, ja Katajainen alkoi epäillä, että suu- 
ren sirkuksen tiimellyksessä -vihollisen oli onnistunut pudottaa 
hänen partiotoverinsa. Ajatus sai Katajaisen vimmastumaan lo- 
pullisesti. Kierrokset äärimmillään hän kohosi kauempana niin 
ylös, että hän ennen pitkää oli kaikkien äskeisten vihollistensa 
lentokorkeuden yläpuolella. Vihollishävittäjien muodostama 
ennennäkemättömän valtava laivasto kerääntyi juuri poislähtöä 
varten, ja Katajainen ehti jo kuvitella mielessään, miten naa- 
purin miehet hymyilivät tyytyväisinä koneittensa ohjaamoissa. 
Ainakin vihollisen varovaisuus oli kokonaan lauennut: koneet 
lähtivät lentämään kotimaata kohti niin hienossa muodostel- 
massa, että kysymyksessä olisi voinut olla vaikka paraati Le- 
ningradin yläpuolella. 

Kaikesta kokemastaan vimmastunut Katajainen päätti hiu- 
kan sotkea vihollisen suunnitelmia. 

Hän valitsi viimeisimmän koneen. Sauvan liike, ja kone 

alkoi heti suurentua tähtäinlaitteessa. Vihollinen tuskin vilkaisi 
taakseen; olihan hänen näkymyksensä mukaan taivas puhdis- 
tettu uteliaista suomalaislentäjistä kokonaan. 

Liipaisimen painallus. 

Pitkä sarja. 

Viholliskone vavahti. Se kiepsahti sivuittain ja alkoi pudota. 
Oltiin jo mantereen yläpuolella ja Katajainen ehti vielä nähdä, 
miten kone murskaantui pienelle Karjalan peltoaukiolle. 

Mutta vielä tämäkään ei riittänyt Katajaiselle. 

Huolimatta siitä, että hänen temppunsa oli sävähdyttänyt 
välillä jo turvallisuuden uneen tuudittautuneet toiset vihollis- 
koneet rajusti hereille, hän päätti sisuissaan tehdä vielä yhden 
kiusan. Talin suunnalla näkyi noin 400 metrin korkeudessa 
vihollistykistön tulenjohtopallo. Kun Talissa ja Ihantalassa 
juuri käytiin katkeria taisteluja suomalaisten yrittäessä väen 
väkisin pysäyttää suurhyökkäyksen näihin maastokohtiin, Ka- 
tajainen tiesi hyvin, mitä tähystyspallo taivaalla merkitsi. Sen 
alla riippuvasta gondolista oltiin radioyhteydessä maahan. Tu- 
lenjohtoupseeri tarkasti osumat maastossa ja korjasi tarpeen 
vaatiessa lukemat niin että venäläispattereitten tuli kävi tap- 
pavan tarkaksi. 

Pallo oli tuhottava. 

Katajaisen viimeisin ilmavoitto oli vaikuttanut kuin hauli- 
kon laukaus varisparveen. Vain yksi lintu oli pudonnut, mutta 
muut olivat lehahtaneet hajalleen. Tuossa tuokiossa vihollislen- 
täjät kuitenkin saisivat hermonsa hillityiksi, ja käsittäessään, 
että heidän keskelleen riehumaan saapunut herhiläinen oli vain 
yksi Messerschmitt, toverin kuolema aiottaisiin taatusti heti 
kostaa. 

Tämän Katajainen tiesi varsin hyvin. Eikä hän muutenkaan 

aliarvioinut vastustajiaan, mutta hän oli nyt: kerta kaikkiaan 
suuttunut. Hänet — kuten koko lentäjäpolven — kouluttaneen 
eversti Magnussonin eräät viisaat sanat olivat unohtuneet. 

”Sodassa ei saa vihata vihollista. Sillä viha vie maltin ja 
maltinmenetys tuhoaa miehen.” 

Kiukusta punoittaen Katajainen syöksyi nousukaarrolla pal- 
lon yläpuolelle. Kaikki tapahtui niin äkkiä, etteivät vihollis- 
lentäjät siinä samassa chtincet suojaamaan heille niin tärkeää 
tähystyspalloa. Sitä vastoin ilmatorjuntatykistön michet maassa 
olivat varuillaan. Putket oli suunnattu etukäteen niin, että tuli- 
peite ryöpsähti kohti hyökkääjää, lähestyipä hän palloa mistä 
suunnasta tahansa. Myös säärystimien verhoamat jalat olivat 
valmiina laukaisijoilla, sen sai Katajainen todeta palloa lähes- 
tyessään. 

Kranaattien savuhattarat räjähtivät taivaalla niin tiheästi, 
että ilmanpaine sai pienen hävittäjän vaappumaan rajusti sinne 
tänne. Samassa pallo oli kuitenkin jo suurena hänen edessään. 
Messerschmittin valojuovaluodit porautuivat palloon ja potku- 
rin navan läpi ampuvan konetykin kranaatti räjäytti sen lo- 
pullisesti tuleen. Pallo syöksyi roihuten alas, mutta tiiviisti maan 
tuntumaan oli kiiruhdettava Katajaisenkin. Nyt olivat vihollis- 
hävittäjät hänen kintereillään, ja maasta tulittivat ilmatorjun- 
takonekiväärit piiput kuumina. Ilmassa seuraavien hävittäjien 
ja maasta ampuvien konekiväärien valojuovat menivät ristiin 
muodostaen kuin läpipääsemättömän verkon. 

Pintaa viistäen Katajainen kuitenkin pääsi irti tilanteesta. 
Jo saman tien hänen mielialansa muuttui vielä kerran jyrkästi. 
Miten kuuluikaan juttu kirkon katon tervaajasta? Kun ote 
lipesi ja tultiin lujaa alas pitkin äkkijyrkkää lapetta, rukoiltiin 
vaikka mitä. Mutta kun räystään naula pysäytti syöksyn viime 

hetkessä, tultiin taas juttuun ominkin voimin... 

Mäntyjen latvoja hipoen Katajainen jatkoi lentoa ensin kot- 
van matkaa omien puolelle. Mutta jo muutaman minuutin 
kuluttua hänen näkökenttäänsä ilmestyi kerrassaan kahdeksan 
vihollisen maataistelukonetta. Nämä jalkaväen syvästi kiroamat 
niittokoncet, jänisräikät, tormoviikit — millä nimellä niitä nyt 
nimitettiinkin — olivat parhaillaan pippuroimassa suomalais- 
asemia maassa, eivätkä ne innoissaan huomanneet Katajaisen 
lähestymistä lainkaan. 

Maataistelukoneisiin verrattuna Messerschmittin nopeus oli 
moninkertainen, ja yhdellä sysäyksellä Katajainen oli korkealla 
niitten yläpuolella. Hukkaamatta hetkeäkään hän iski syöksy- 
kaarrolla koneitten niskaan. Mutta aina ei ole onnea. Hänen 
koneensa nopeus oli liian suuri eikä osumaa ehtinyt tulla. Kaar- 
to takaisin ja uusi yritys. Mitä hemmettiä? Tykistä loppuivat 
ammukset juuri ratkaisevalla hetkellä eikä konekiväärillä kan- 
nattanut erittäin vahvasti panssaroitujen maataistelukoneitten 
kimppuun yrittää. Jäljelle jäi vain moraalinen vaikutus; näh- 
dessään Messerschmittin kieppuvan ympärillään maataistelu- 
koneet jättivät tehtävänsä kesken ja ottivat kiireisen suunnan 
omiensa puolelle. 

Hyvä niinkin, Katajainen mietti, vaikka asia häntä harmit- 
tikin. Luultavasti alhaalla taisteluhaudoissa lennätettiin muu- 
tama kiitollinen ajatus viholliskoneitten niskaan hyökänneen 
oman koneen ohjaajalle. 

Jäljellä oli vain suunnistautuminen tukikohtaan. Vasta läh- 
tiessään paluulennolle Katajainen ehti uudelleen aprikoida par- 
tiotoverinsa, kapteeni Windin kohtaloa. Alun perin tiedustelu- 
lennoksi kaavailtu tehtävä oli — aivan odotusten mukaan — 
muuttunut mitä ärhäkkäimmäksi ilmataisteluitten sarjaksi. 


223 


Kun Windin radio oli jo alkuvaiheessa vaiennut, Katajainen 
lenteli kotiin päin micli mustana. Hän koetti karaista itsensä ja 
varustautua pahimmankin varalle. Silti hän myös elätteli edel- 
lcen kiihkeää toivoa. 

Mistä sen tiesi... 

Kotikentän yläpuolella hän keksi oitis Windin koneen. Viclä 
ci kuitenkaan ollut aihetta tuntea lopullista huojennusta, sillä 
kapteenin kone oli aivan eri paikassa kuin tavallisesti, eivätkä 
sen muodotkaan olleet entisellään. 

Kiireen kaupalla vääpeli Nils Katajainen suoritti tutut sere- 
moniat, Hän ”räimi” sallitut kerrat, toisin sanoen nuolaisi 
koneellaan kaksi kertaa aivan kentän pintaa. Tämän taitolento- 
esityksen merkitys oli kaikille alhaalla odottaville selvä: kaksi 
viholliskonetta oli jälleen häivytetty Karjalan taivaalta. Mekaa- 
nikkojen ja kenttähenkilökunnan ilo oli sitäkin suurempi, koska 
Wind palattuaan oli jo antanut enteellisen tiedon: 

— Sinne taisi Nike jäädä... 

Wind oli nähnyt Katajaisen Talin suunnalla ampuman ko- 
neen suistuvan palavana maahan ja oli erehdyksessä olettanut, 
että lentäjän kohtalo oli tullutkin hänen oman partiotoverinsa 
osaksi. Juuri muuta ei Wind ollut ehtinytkään ilmoittaa, sillä 
hän oli itse vaikeasti haavoituttuaan lentänyt kotikentälle puo- 
lisokeana ja verenvuodosta lähes menehtyneenä. Hänet oli jo 
Katajaisen saapuessa kiidätetty Mikkelin sotasairaalaan — 
eikä kestänyt monta päivää, kun toverukset lensivät jälleen 
vierekkäin. 

Tosin niin, että Katajaisen vuode oli sotasairaalassa Windin 
siivellä. 

Sitä ennen Katajainen oli kuitenkin ehtinyt suorittaa erään 
Jentohistorian merkillisimmän laskun. Merkillisimmän siinä 

mielessä, että ohjaaja kaiken tapahtuneen jälkeen selvisi hen- 
gissä. 

Hänet oli komennettu taistelulennolle Viipurinlahdelle ja 
jälleen olivat parvena kimpussa vihollishävittäjät. Samanaikai- 
sesti paahtoi ilmatorjuntatykistö maasta niin paljon kuin kone- 
tykeistä lähti. It-kranaatti repäisi Katajaisen koneen siiven 
puolittain murskaksi ja tärähdyksestä sekaisin mennyt Katajai- 
nen lähti viimeisin voimin yrittämään kotikentälle. 

Kone savusi ja matka tuntui katkeran pitkältä. 

Vaisto ja refleksit toimivat silti. Päästyään Lappeenrannan 
kentän yläpuolelle Katajainen antoi tulla alas, vaikka koneen 
nopeus oli vielä sen koskettaessa kenttää noin 500 kilometriä 
tunnissa. Kaiken huipuksi Katajaisen oli pakko yrittää maha- 
laskua — laskutelineet sisään vedettynä —, sillä kone oli jo 
niin viallinen, ettei normaalilaskusta enää ollut toivoakaan. 

Kentällä outoa tulijaa seuranneet sulkivat silmänsä. 

Hirmuisella nopeudella kenttää pyyhkäissyt Messerschmitt 
pomppasi kaksisataa metriä ylöspäin ja teki lakikorkeudessa 
kärrynpyörän. Samalla hetkellä molemmat tasot katkesivat ja 
moottori irtosi kokonaan. Koneen jäännökset — Katajainen 
niitten mukana — rysähtivät lentokenttää reunustaneen van- 
han rakennuksen seinään. 

Lahot hirret pölähtivät tomuksi. Öljyn, bensiinin ja puun- 
sälöjen katku täytti ilman. Mutta pirstaleitten seasta ongittiin 
Katajainen elävänä. Tosin jalat ja kädet olivat poikki ja selkä- 
nikamatkin olivat vioittuneet, mutta elämän kipinä hehkui silti 
voimakkaana. Tultuaan tajuihinsa Mikkelin sotasairaalassa ja 
nähdessään siellä ensimmäiseksi kapteeni Hans Windin vää- 
peli Nils Katajainen loihe silmät ympyriäisinä lausumaan: 

— Taivaassa tavataan... 

— Ei kun taivaalla, Wind sanoi. — Jos tästä vielä toivu- 
taan ja mukaan keritään. 

Kumpikaan ci enää kerinnyt. Ennen toverusten toipumista 
tuli rauha. Sitä ennen Wind oli kuitenkin nimitetty Manner- 
heim-ristin ritariksi toisen kerran ja Katajainen ensimmäisen 
kerran — ainoana reserviin kuuluvana ilmavoimain miehenä. 

Lauri Törni 


LAKKI KALLELLAAN — VAIKKA VIHREÄ BARETTI 


Oli keskiviikko. 

Sotasairaalan päällikkölääkäri oli saapunut viikoittaiselle 
kicrrokselleen. Muina päivinä kierron hoitivat osastojen lääkä- 
rit ja silloin muotomenot olivat vähemmän juhlalliset. Mutta 
päällikkölääkäri oli järjestyksen mies. Lakanoitten piti olla ojen- 
nuksessa, toipilaitten seistä vuoteittensa vieressä ja kai petipo- 
tilaittenkin jonkinlaisessa asennossa huopiensa alla. 

Yleensäkin apulaislääkärit ja sairaanhoitajat olivat varpaisil- 
laan päällikön saapuessa. Mutta tänä aamuna ilmapiirissä lei- 
jaili vielä jotain enteellistä. Valkeat sisaret vilkuilivat toisiaan 
ja osastonlääkäri pyyhkäisi salaa hikeä niskastaan. 

Ryhdikkäästi päällikkölääkäri eteni vuoteen luota toiselle. 
Hän tarkisti sairaskertomukset, vaihtoi muutaman sanan valko- 
takkisten seuralaistensa kanssa ja pysähteli siellä täällä myös 
jututtamassa potilaita. 

— No, miten Sotkamon poika tänään jakselee? 

— Hyvin, herra lääkintäeverstiluutnantti. 

Muuta sanamuotoa ei ollut aiheellista mennä käyttämään; sc 
oli jo aikoja sitten opittu. Joskus oli joku erehtynyt valittele- 
maan vaivojaan. Joskus toisen kerran oli joku varomaton po- 
tilas unohtanut puhutella päällikkölääkäriä herra lääkintä- 
everstiluutnantiksi. Seurauksena oli ollut vähemmän humaani 
silmänmuljahdus ja äkäinen sähähdys: 

— Valittamaanko te olette tänne tullut? 

Tai: 

— Tc olette haavoittunut päähän ettekä silmiin. Pitäisi tun- 
tea arvomerkit! 

Tai — pahimmassa tapauksessa — työn rasittaman päällik- 
kölääkärin ollessa huonoimmalla tuulellaan: 

— Voi helvetti, en paremmin sano! Alkaapa tosissaan näyt- 
tää siltä, että tänne ovat kokoontuneet kaikki paskahousut viki- 
semään kahden lakanan väliin. Sillä aikaa kun oikeat soturit 
panevat ryssälle luun kurkkuun Kannaksella. 

Päällikkölääkärin äksy käytös oli kuitenkin vain naamio: 
Pohjimmaltaan hänellä oli hyvä sydän ja turskit sanatkin vaih- 
tuivat usein leppoisiksi, elleivät aivan lempeiksi lausahduksiksi. 
Vaikeasti haavoittuneitten osastolla hän sitä paitsi hillitsi tem- 
peramenttinsa kokonaan. Silloin kun hän puhui potilaille. Mut- 
ta ettei tyyli vallan unohtuisi hän valitsi ukkosenjohdattimek- 
seen apulaislääkärit ja hoitajat. Jo siteen väärästä asettamisesta 
saattoi seurata kunnon läksytys, ja mikäli viikoittaisten kierto- 
jen välillä ei päällikkölääkärin näkemyksen mukaan ollut hoi- 
dettu potilasta täysin oikeaoppisesti, hän saattoi räjähtää lää- 
kärille potilaan kuullen. 

Tällä kertaa osastonlääkäri tosin odotti muun tyylistä ukko- 
senjylinää. Oli tapahtunut jotain ennen kuulumatonta ja kun 
esimies sen huomaisi, siinä tuskin kenenkään päätä siliteltäisiin. 

Lähestyttiin ticttyä vuodetta ja osastonlääkäri katsoi silmä- 
nurkastaan osaston vastaavaa hoitajaa. Molemmat olivat käy- 
neet hivenen tavallista kalpeammiksi ja hikipisaroita oli nyt 
ilmestynyt helmeilemään osastonlääkärin ylähuuleen. 

— Miksi tämä vuode on tyhjä? Eikö tässä ollut luutnantti 
Törni? 

— Kyllä. Mutta... 

Päällikkölääkäri oli jo temmannut käteensä Törnin sairas- 
kertomuksen. Hän oli erinomainen ammattimies ja yhdellä 
ainoalla vilkaisulla hän pystyi poimimaan tiedoista oleellisen 
esiin. Tällä kertaa sairaskertomus todisti, että luutnantti Törnin 
olisi välttämättä pitänyt maata vuoteessaan. 

— Mitä tämä tarkoittaa? 


Osastonlääkärin silmäluomet räpsähtivät. — Näyttää siltä, 
että luutnantti Törni on viime yönä hävinnyt... 
— Mitä! 


— Niin. Siis poistunut. Ellei vallan käytetä sanaa... ka- 
rannut. 

Kerrankin yleensä niin itsevarma päällikkölääkäri ällistyi. 
Hän tuijotti alaistaan hetken. Sitten hän naurahti kuivasti. — 
Kuka piru täältä karkaisi? Lepokodista ... kahden lakanan 
välistä . . . hyvän hoidon ja turvallisen ympäristön ilmapiiristä. 

— Niistä kahdesta lakanasta luutnantti Törni puhuukin. 
Luvalla sanottuna... 

Osastonlääkäri piti pienen tauon ja rohkaisi sitten itsensä: — 
Luvalla sanottuna Törni on kai lainannut muuatta sanontaa. 
Hän jätti jälkeensä kirjeen. Tässä se on, olkaa hyvä. Avasin 
sen, koska kuoressa luki vain: lääkäreille. Mutta epäilemättä 
se on osoitettu teille... hmh ... sanoisinko henkilökohtaisesti. 

Päällikkölääkärin kasvot olivat karahtaneet tummanpuhu- 

viksi, Äkkinäisellä tempauksella hän riisti kirjeen alaisensa kä- 
destä. Katse alkoi lentää pitkin rivejä. Eikä rivejä monta 
ollutkaan: 

Nyt minä lähden tästä lafkasta, jossa kuulemma kaikki pintanaar- 
mumiehet ja paskiaiset makaavat kahden lakanan välissä samaan aikaan 
kun oikeat soturit pistävät ryssälle luun kurkkuun Kannaksella. Jos 
tekoni katsotaan karkaamiseksi, niin pyydän huomauttaa, että karkaan 
itään enkä länteen. Minua tarvitaan muualla. Jos kaipaatte lähempiä 
tietoja, niin kysykää yksiköstäni. Törni. 

Päällikkölääkäri vetäisi pitkään henkeä. Mutta odotettua rä- 
jähdystä ei tullutkaan. Lääkintäeverstiluutnantti mietti. Hän 
oli oppinut pitämään tästä potilaasta henkilökohtaisesti, eikä 
varmaankaan ollut ikinä Törnille sanonut mitään vähättelevää. 
Mutta ehkä jutut lievemmin haavoittuneitten osastolta olivat 
kantautuneet luutnantin korviin. Mielikuva nuoren sotilaan 
kasvoistakin palautui päällikkölääkärin ajatuksiin. Harmaat, 
rauhalliset silmät, joitten pohjalla kuitenkin silloin tällöin vä- 
lähti äkkinäinen kipinä. Laihat rasituksien ja haavoittumisien 
uurtamat kasvot, leveä vain joskus hymyilevä suu, kuoppa 
leuassa. Pitkä jäntevä vartalo... jossa haavan hoito vielä 
kesken. 

— Tehdäänkö tästä ilmoitus? 

Osastonlääkäri rohkeni rikkoa piinallisen pitkäksi käyneen 
hiljaisuuden. 

— Jättäkää se minun huolekseni. 

Päällikkölääkäri puraisi huultaan. Äskeinen suuttumuksen 
puna oli hävinnyt ja kasvot olivat tavallista kalpeammat. Suun 
viiva tiukkeni ja toisesta suupielestään hän sanoi ainoastaan: 

— Jatketaan kiertoa. 

Vasta silloin hän huomasi, että kirjeen alalaidassa kehotettiin 

kääntämään arkki ja vilkaisemaan toista puolta. Siellä olikin 
jälkikirjoitus: 

Ps. Kuulette vielä minusta. 

Huolettomat ja hiukan ylimielisetkin luutnantti Lauri Tör- 
nin sanat muistuivat päällikkölääkärin mieleen noin parin vii- 
kon kuluttua. Hän ci ollut tehnyt potilaan karkaamisesta ilmoi- 
tusta. Mutta potilas puolestaan antoi kuulla itsestään. Kannak- 
sen taistelujen riehuessa kuumimmillaan heinäkuussa 1944 sai- 
raalan ylilääkäri piti aina tapanaan kuunnella uutiset. Pääma- 
jan tilannetiedotuksen varovasti muotoiltujen rivien alta saattoi 
melko hyvin päätellä, oliko lähipäivinä odotettavissa uusia pit- 
kiä sairasjunia. 

Törnin nimi sattui lääkärin korviin. 

. . . pysäyttänyt yhdellä komppanialla kaksi vihollisen rykmenttiä tär- 
keään tienhaaraan ja vaikuttanut ratkaisevasti ankaran vihollispainos- 
tuksen tyrehtymiseen koko rintamalohkolla ... 

Kuiva hymy liukui yli päällikkölääkärin kasvojen. Seuraa- 
vien viikkojen aikana hän otti tavakseen tiedustella tietyltä 
rintamalohkolta saapuneilta haavoittuneilta, tunsivatko he kap- 
teeniksi korotetun ja Mannerheim-ristin ritariksi nimitetyn Tör- 
nin. Useat tunsivatkin ja vastaukset vahvistivat lääkärin Tör- 
nistä saamaa mielikuvaa: 

— Siellähän se riehui. Lakki aina kallellaan ja kauluksen- 
napit varmasti auki... 

— Jos ne olisivat olleet ohjesäännön mukaisesti kiinni, niin 
ei se olisikaan ollut Törni. 

— Kova mies oli kiroamaan... 

— Mutta osasi se nauraakin. 

— Joo, römeästi nauroi. Ja aina meni itse ensimmäisenä ... 

Dosentiksi ja siviilisairaalan ylilääkäriksi rauhan tultua muut- 

tunut entinen sotasairaalan päällikkölääkäri sai edelleenkin 
kuulla uutisia Törnistä. Tällä kertaa niitä tihkui Helsingin ho- 
vioikeudesta. Uudet tuulet puhalsivat ja syytteeseen oli pantu 
muun muassa Lohjan kalkkitehtaan luoja, vuorineuvos Petter 
Forström. Hänen väitettiin auttaneen saksalaisen vakoilija Kyr- 
ren karkuun Valpon suojista ja vaikka näyttö jäi minimaalisek- 
si, kuritushuonetuomio tuli. Forströmin rinnalla seisoi joukko 
muita syytettyjä, ja siellä oli Törnikin. 

”Noudettu sukellusveneellä Saksaan sodan loputtua. Tais- 
tellut SS-joukoissa länsirintamalla, oman kertomansa mukaan 
tosin vain päästäkseen yhteyteen englantilaisten kanssa. Joudut- 
tuaan sotavangiksi tarjonnutkin palveluksiaan, mutta tarjous ei 
kelvannut. Palannut sen jälkeen salateitse Tanskan ja Norjan 
kautta Suomeen, jossa joutunut Valtiollisen poliisin pidättä- 
mäksi ...” 

Kun vuorineuvos Forström sai väitetystä rikkeestään 3 vuotta 
kuritushuonetta, Törnin kirjava ansioluettelo olisi enteillyt vä- 
hintään kymmenen vuoden oleskelua tiilenpääopistossa. Sen 
tietäen Törni panikin kesken oikeudenkäynnin toimeksi ja 
muuan ylilääkäri kuuli radiostaan jälleen uutisia. 

. . . karannut lääninvankilan kirkosta kesken virrenveisuun. Etsitään 
vaarallisena rikollisena. Jokaisen kansalaisvelvollisuus on ilmoittaa 
Törnistä poliisiviranomaisille. Tuntomerkit: harmaat silmät, kapeat 
kasvot, kuoppa leuassa... 

Ylilääkäri hymyili jälleen itsekseen. Hengessään hän päätti, 
että mikäli Törni sattuisi tulemaan häntä jossain kadunkul- 
massa vastaan, hän katsoisi kiireesti toisaalle. Mutta minkään- 
laiseen ristiriitaan väitetyn kansalaisvelvollisuutensa kanssa ei 
ylilääkäri joutunutkaan. Kului muutama vuosi ja hän sai lukea 
lehdestä, että Törni toimi upseerina Yhdysvaltojen miehitys- 

joukoissa Länsi-Saksassa. Jälleen muutama vuosi ja jo ilmestyi 
miehestä kuviakin lehteen: 

Yhdysvaltain merijalkaväen majuri Lars Thorne Vietnamissa. Taus- 
talla joukkojenkuljetushelikopteri. 

Lakki kallellaan. Ja asetakin napit ylhäältä auki... 

Ylilääkäri muisti aseveljien kertomat Törnistä. Sama huo- 
leton malli näytti jatkuvan. Vihreä baretti oli työnnetty taka- 
raivolle, USA:n asepukuun kuuluva solmio oli vinossa ja silmät 
olivat hymyn tai riisipeltoja paahtavan auringon siristämät. 
Merkillinen mies, Oikeastaan tappaja ja ammattisoturi, siis 
tuomittava yksilö. Mutta toisaalta: saatiinpa palata ehkä ihan 
Isovihan tai Pultavan päiviin, jotta näkyviin pulpahtaisi vas- 
taavanlaisilla seikkailuilla kyllästettyjä suomalaisia sotilaskoh- 
taloita. 

Viimeisen kerran ylilääkäri kuuli Törnistä, kun tämän ilmoi- 
tettiin kadonneen lennolla Vietnamissa. 

Tiettävästi ylilääkäri ei oikein usko uutista. Hänen mieles- 
tään Törnin tapaiset michet eivät niin vain katoa. 

Kuulette vielä minusta... 

Ylilääkärillä on tallella kirje, jonka Törni hänelle osoitti 
pudistaessaan omin luvin sotasairaalan tomut jaloistaan. Jos- 
kus se sattuu hänen käteensä ja hymähdellen hän lukee nimen- 


* omaan jälkikirjoituksen. 

Adolf Ehrnrooth 


OLTIIN TYRJÄN RYKMENTISSÄ 


Kenraali Martolan määräyksestä oli Kannakselle vuonna 1944 
rakennettu Termolan kylään Ohtolanhovi. Se sijaitsi rykmen- 
tin esikunnan korkeudella ja oli tarkoitettu seurustelu- ja viihdy- 
tystaloksi vuosia jatkuneessa asemasodassa pitkästyneille joukoille. 

Esitettiin kreivitär Marizaa. Sylvelin Längholm ja Elli Pih- 
laja lauloivat, mukana olivat myös kaikki silloiset nimikuulut 
Suomalaisen oopperan miestaiteilijat. Katsomo oli viimeistä 
sijaa myöten täynnä. 

— Herra eversti... 

Eversti Adolf Ehrnrooth tunsi katsomon pimeydessä jonkun — 

koskettavan hihaansa. 

— Vihollinen hyökkää kymppiin. 

Eversti Ehrnrooth säpsähti nykyhetkeen. Hänen lähtiessään 
pari tuntia aikaisemmin juhlatalon avajaistilaisuuteen oli kaik- 
kialla etulinjoilla ollut hiljaista. Rauhanomainen oopperatun- 
nelma oli sitten saanut hänet hetkeksi unohtamaan koko sodan 
olemassaolon. 

Nyt hän nousi heti. 

Muutaman minuutin kuluttua hän oli rykmenttinsä esikun- 
nassa, Samanaikaisesti kun hän kiskoi paraatiunivormua yltään, 
hän puhui kenttäpuhelimeen. Hyökkäys tukikohtaan numero 10 
tuntui pitkällisen hiljaisuuden jälkeen melko yllättävältä. Mutta 
Ehrnroothin mieleen juolahti, että se saattoi olla yhtenä ren- 
kaana ketjussa, jonka muodostivat enteelliset, öisin vihollisen 
puolelta kuuluvat moottorien ja kenttätyökalujen äänet. Epäil- 
tiin vihollisen keskittävän voimiaan suurhyökkäykseen ja tässä 
valossa paikallinen hyökkäys yhteen tukikohtaan saattoi olla 
väkivaltainen tiedustelu, jonka päätarkoituksena oli vangin siep- 
paaminen. 

Komppaniasta puhelimitse saadut tiedot vahvistivat tätä kä- 
sityskantaa, samoin edestä kuuluvat taistelun äänet. Tapansa 
mukaan eversti Ehrnrooth halusi saada henkilökohtaisen kuvan 
paikan päällä ja hän piti kiirettä. Himmeässä kevätyössä hä- 
nen korviinsa kantautui jo vaimenemaan pyrkivä taistelun me- 
teli. Hän suoriutui paikalle nopeinta vauhtia ja tukikohta 10:n 
ulommaisessa pesäkkeessä häntä tervehti merkillinen näky. 

Taisteluhaudassa hääri konepistooliaan jäähdyttelevä hen- 
toinen sotamies, iältään melkein vielä poikanen. Hänen jalois- 
saan haudan pohjalla makasi kuolleena kolme venäläistä, kaik- 
ki lähes kaksimetrisiä ja ruumiinrakenteeltaan muutenkin sekä 
rotevia että ketteriä. Hyökkäyksen tarkoitus oli ilmeinen — 
juuri vanginsieppausyritys —, sillä jokaisen vihollisen yllä oli 
naamioväripuku, kasvot maalatut ja yksi heistä puristi vielä 
kuollessaankin vahvaa köysikimppua. 

— Vai sillä lailla! — Rykmentin komentaja loi nuoreen so- 
tamieheen pitkän katseen. Hän silmäsi vielä kerran matkansa 
päähän ehtineitä vihollisia. — Ja tekö tämän teitte? 

— Kyllä, herra eversti. 

— Rupesi tulemaan tietäjiä itäisiltä mailta, vai? 

— Niin, herra eversti, Köysiin meinasivat pistää . . . ja viedä 
mukanaan. 

— Näen. 

Eversti Ehrnrooth oli hetken vaiti. Tienoo oli jälleen hiljai- 
nen. Vain yksinäinen valoraketti suhahti viereisestä pesäkkeestä 
korkeuksiin. Se valaisi nuoren vartiomichen untuvan peittämän 
leuan, hien uurtamat juovat likaisissa, uurteettomissa kasvoissa 
ja vielä lapsellisen suunseudun. Poika oli kummallisen rau- 
hallinen; tilannetta sivusta seuraava ylikersantin arvoinen puo- 
lijoukkueen johtaja hengitti paljon tiheämmin ja kuuluvammin. 

— Ylikersantti! 

— Herra eversti? 

— Tämä mies on teidän miehiänne? 

— Niin on. 

— Kuinka kaikki oikein kävi? 

Ylikersantti tuli hiukan vaivautuneen näköiseksi. — Ehdim- 
me paikalle korsusta vasta sitten, kun alkutilanne oli selvä ... 

Ylikersantti nyökkäsi kohti haudan pohjalla makaavia naa- 
miovärein maalattuja vihollisia. Sitten hänen katseensa hipaisi, 
suorastaan kunnioittavana, remmistä kaulassaan konecpistoolia 
riiputtavaa nuorta vartiomiestä. — Ne olivat ryömineet tuosta 
yli hiljaa kuin käärmeet. Ja sitten ne tulivat päälle kuin pirut. 
Mutta tämä vartiomies ampui ensin ja kysyi vasta sitten... 

— Niin näkyy. 

— Havaitessaan yrityksen menneen mönkään ne rupesivat 
paahtamaan kaikilla aseilla ja ukkoa tuli kuin meren mutaa. 
Mutta silloin ehdimme me muutkin paikalle. 

— Ja hatka tuli kuokkavieraille? 

— Me heitimme ne vastaiskulla takaisin. 

— Niinpä niin, eversti Ehrnrooth totesi lakonisesti. Mutta 
katse, jonka hän loi nuoreen soturiinsa, oli suopea, ellei mel- 
keinpä hellä. 

— Ylikersantti! 

— Herra eversti? 

— Otatte tämän miehen mukaan. Ja ilmoittaudutte minulle 
huomenna Termolan kylän Ohtolanhovissa kello kaksikymmen- 
tä. Edellyttäen tietysti, ettei tilanne täällä käy uudelleen kuu- 
maksi. Annan silloin uudet käskyt. Mutta näyttää siltä, että 
ne saivat hetkeksi tarpeekseen... 

Ylikersantti nyökkäsi. — Siltä näyttää, herra eversti. 

— Siis huomenna kello kaksikymmentä. 

— Kyllä, herra eversti. 

Seuraavan päivän iltana Ohtolanhovissa esitettiin jälleen 
kreivitär Marizaa. Eturivissä istui eversti Ehrnrooth toisella 
puolellaan ylikersantti ja toisella puolellaan alla kaksikymmen- 
vuotias sotamies. Aluksi hyvin hämillisinä rykmentinkomenta- 
jansa kummallekin puolelle istahtaneet soturitkin tempautuivat 
mukaan esitykseen. Ylikersantti oli lakannut punoittamasta ja 
rykimästä ja nuori sotamies seurasi silmät levällään elämänsä 
ensimmäistä operettiesitystä. Mutta jokin häntä silti vaivasi, 
sen havaitsi eversti Ehrnrooth syrjäsilmäyksellä. 

Pian asia kuultiinkin. 

— Herra eversti... 

Ehrnrooth kääntyi katsomon pimeydessä kuiskauksen suun- 
taan. 

— Mitä nyt? 

— Kun käteni ovat näin likaiset. Mutta en chtinyt . . . kun 
olin juuri ennen tänne lähtöä vartiossa . . . ja en ymmärtänyt 

muutenkaan . .. että minut tämmöiseen tilaisuuteen ... 

Pala nousi väkisinkin everstin kurkkuun. Hänen miclessään 
häivähti muuan toinen muistikuva. Tapaus oli sattunut puoli- 
sen vuotta aikaisemmin. Partio oli lähetetty tiedusteluretkelle 
vihollisen puolelle ... 

Pimcä yö. Poikien lähtö. Viimeinen olallelyönti ja käheä 
kuiskaus: 

— Lykkyä tykö... 

Eversti Ehrnroothin ajatukset toivat hetken uudelleen clet- 
tynä kohdalle. Hän seisoo etummaisessa pesäkkeessä, näkee 
miesten ryömien katoavan pimeyteen. Edessä on vihollisen mii- 
nakenttä. Siihen on tarkoitus kaikessa hiljaisuudessa raivata 
kulkuväylä ja mennä sitä pitkin eteenpäin. 

Sekunnit, minuutit kuluvat. 

Sitten tulenleimahdus ja kumea räjähdyksen ääni ei-kenen- 
kään-maalta. 

Tehtävä on epäonnistunut. Mutta vielä paljon enemmän 
painaa everstin mieltä miesten kohtalo. Miinanräjäyksen hä- 
lyttämä vihollinen alkaa ampua silmittömästi. Valoraketit le- 
hahtavat taivaalle, konekivääri nakuttaa, piiska päästää jouk- 
koon muutaman laukauksen. Viuhuva sivallus, kranaatin rä- 
jähdys penkassa, sitten vasta lähtölaukauksen terävä ääni. Vi- 
hollinen ampuu umpimähkään, sora roiskuu silmille, yö on 
ascitten suulickkien täplittämä. 

Ja sitten he palaavat. 

He vetävät mukanaan yhtä partion miestä. Hänkin on nuori 
sotamies. Jäljellä hänen oikeasta kädestään on vain verinen 
tynkä. Juuri hän on räjäyttänyt vihollisen miinan ja kun häntä 
kannetaan everstin ohi, poika saa ennen tajunnan sammumista 
viimeisillä voimillaan sanotuksi. 

— Herra eversti... 

— Niin? 

— Pyydän anteeksi... 

— Herra Jumala, poikaseni. Mitä syytä sinulla on pyytää 
minulta anteeksi? 

— Kun pilasin taitamattomuudellani hyvän yrityksen. 

Eversti Ehrnroothin ajatukset palautuivat nykyhetkeen. Kat- 
somon hämyssä hän huomasi, miten tilanteen häkellyttämä so- 
tilas yritti kätkeä likaisia käsiään reisiensä suojaan. 

Eversti kuiskaa niin hiljaa, että se juuri ja juuri kuului 
czardaksen sävelien yli: 

— Mitä käsistä. On tärkeämpiäkin asioita. 

Toiset asiat astuivatkin vuoroon jo muutaman päivän ku- 
luttua. Vihollisen suurhyökkäys Kannaksella alkoi. Ensi tyr- 
mistyksestä selvittyä tarvittiin kovia otteita. 

— Täältä poistutaan kolmessa tapauksessa, eversti Ehrnrooth 
ilmoitti miehilleen. — Kaatuneina, haavoittuneina tai minun 
käskystäni. Ja perääntymiskäskyä minä en hevin anna. Pysy- 
käämme tässä ja pitäkäämme pintamme. 

Niin myös tehtiin. 

Eräässä vaiheessa oli Lempiäisen talon perunakuopassa kaksi 
everstiä. Toinen oli venäläinen, otettu vangiksi, paraatipuvussa 
ja rinnassaan suurhyökkäykseen lähdettäessä asetakin rinta- 
mukseen kiinnitetyt kunniamerkit. Eikä ainoastaan pelkkinä 
nauhanpätkinä, vaan myös mitalit mukana riippuen. 

Ryhtinsä säilyttäen, mutta kasvot kalpeina venäläinen eversti 
sanoi saksaksi Ehrnroothille: 

— Tästä kuopasta on heti päästävä pois! 

— Miksi? 

— Ettekö kuule, miten kranaatteja tulee satamalla. Ja minä 

kyllä tiedän, kenen tykistö tähän ampuu. 

— Niin tiedän minäkin, sanoi eversti Ehrnrooth. — Mutta 
kaikella kunnialla pyydän, arvoisa kollega, huomauttaa, että 
nyt pysytään tässä. 

Siinä myös pysyttiin. 

Aikanaan oli kuitenkin pakko vetäytyä, koska käsky tuli 
ylempää, sivustojen jo annettua periksi. Jostain syystä viholli- 
sen paine hellitti myös muutamaksi päiväksi. Mielet ehtivät jo 
jonkin verran rauhoittua, mutta kun rytinä alkoi uudelleen, 
eversti Ehrnrooth alkoi kuulla komentopaikassaan matalaääni- 
siä puheita: 

— Melko turhaa pitää rykmentin komentopaikkaa näin 
lähellä ... 

— Tässähän jäädään mottiin joka mies. 

— Ja tykistökin voi jäädä jalkoihin ... 

— Asiaa pitäisi harkita ihan heti. 

— Viisas mies katsoisi heti uuden komentopaikan ... 

Vaikka puheet oli selvästikin tarkoitettu rykmentinkomen- 
tajan korviin, ei kaitakasvoinen eversti aluksi niistä piitannut. 
Mutta kun mutina voimistui — sitä mukaa kuin taistelun äänet 
kovenivat —, Ehrnrooth ryhtyi toimenpiteisiin. Sattuman oikus- 
ta oli komentopaikalle jäänyt myös yksi lotta. Hän ci ollut 
osallistunut pahaa uumoileviin puheisiin millään lailla. Niinpä 
Ehrnrooth äkkiä sanoikin lähetilleen hyvin virallisesti: 

— Sotamies Nieminen. 

— Herra eversti? 

— Ottakaa minun kirstustani varapistooli. Antakaa se lotta 
Seppäselle. Hän on päättänyt jäädä tähän. 

Komentopaikalla tuli ylen hiljaista. 

Siiranmäkeä puolustaessaan Ehrnrooth joukkoineen iski ta- 

kaisin useitten vihollisdivisioonien hyökkäykset ja aiheutti vi- 
holliselle yli 5 000 miehen tappiot. Heinäkuun 4. päivänä 1944 
alkaneessa suurtaistelussa Äyräpään sillanpääasemasta joutui 
Ehrnrooth miehineen jälleen kantamaan taistelun raskaimman 
taakan. Puolustuksen murruttua muilla lohkoilla hän piti puo- 
liaan vielä kaksi vuorokautta antaen näin aikaa puolustuksen 
järjestämiseen Vuoksen pohjoisrannalle. 

Kuka lähti, se lähti. 

Mutta Tyrjän rykmentti ei antanut periksi. 

Kotiuttamistilaisuudessa eversti Ehrnrooth puhui miehil- 
leen: 

— Te hajaannutte nyt, mutta jos me joskus tapaamme kau- 
punkien kaduilla, kylän kujilla tai Suomen suurilla saloilla, 
me sanomme toisillemme, että me taistelimme kerran Tyrjän 
rykmentissä. Ja että meitä ei lannisteta. | 

Eräs tapaaminen sattuikin Helsingin rautatientorilla heti so- 
dan päätyttyä 1945. Eversti Ehrnrooth astui portaat matka- 
laukkuaan kantaen täydessä virkapuvussa. Samaan aikaan toik- 
karoi paikalle kolme päänsä täyteen ladannutta kotiutettua 
jermua. Sumun ja sateen läpi he ensin näkivät vain upseerin 
tunnusmerkit, ja kun myös miesten omat linssit olivat pahasti 
kuurassa, he päättivät sanoa tuntemattomalle upseerille pari 
sanaa. 

Vaikka miesten käytös antoi aiheen epäilyksiin, Ehrnrooth 
jatkoi järkkymättä kulkuaan suoraan heitä kohden. Muut ih- 
miset kadulla joko livahtivat kauemmaksi tai jäivät lähituntu- 
maan seuraamaan, miten tilanne kehittyisi. 

— Perkele! Mutta sehän on meirän eversti! 

Mutina ja kiroukset leikkautuivat poikki. Hattureuhkat ko- 
hosivat tervehdykseen ja innokkaat kädet tarttuivat Ehrnroothin 

matkatavaroihin. Ne kiikutettiin avuliaasti Katajanokalle asti 
ja crottaessa todettiin: 

— Oltiin Tyrjän rykmentissä! 

— Oltiin, myönsi Ehrnrooth. 

Nimetön ritari 


SETELIT LIPPUTANGOSSA 


Imatran Valtionhotellin perinteelliset suojat olivat vuosikym- 
menien saatossa nähneet monenkirjavaa väkeä. Parhaan loiston 
aikoina olivat sen parketilla sipsutelleet suuriruhtinattaret ja 
kreivittäret, seurassaan muhkein cpoletein ja kalskahtavin ar- 
vonimin varustettuja herroja. 

Nc ajat olivat kuitenkin jo menneet. 

Heinäkuun alussa 1944 sisään saapasteli kolme suomalaista 
soturia. Jo heidän saappaittensa töminässä oli päättäväinen 
kaiku ja silmät tuikkivat janoisesti. Kärjessä kulki pitkänhuiskea 
vänrikki, häntä seurasi vaaleatukkainen ja hinteläkasvuinen ali- 
kersantti ja viimeisenä tallusteli toisia jo huomattavasti iäk- 
käämpi, paksu vääpeli. Jokaisella oli hihassaan Laguksen pans- 
saridivisioonan kolmen nuolen tunnus. 

Siviilissä vänrikki oli kansakoulunopettaja, tosin vasta val- 
mistunut ja juuri sodan kynnyksellä ensimmäiseen virkaansa 
nimitetty. Vääpeli oli velkaisen pikkutilan isäntä ja alikersantti 
oli kansakoulun käytyään oikaissut kuorimarauta repussaan 
pöllimetsään. 

Jokaiselle oli tähän asti kaikki ollut rahasta kiinni. 

Nyt ei ollut. 

— Hovimestari! Hyvä pöytä. Ja pitäkää huolta, ettei jano 
pääse yllättämään. 

Ytimekkään avauspuheen piti vänrikki, sillä vaatimaton ali- 
kersantti ei ollut vielä oikein päässyt alkuhämmingistään ja 
vääpeli oli muuten vain hiljainen mies. 

Mukava ikkunapöytä järjestyi. Koski kohisi, vesi välkkyi ja 
päivä paistoi. Tarjoilijaksi sattui ampiaisvyötäröinen, hyvän- 
tuulisesti hymyilevä neitonen. Heti kun hän oli tuonut ensim- 
mäiset lasit ja poistunut kuuloetäisyyden päähän, vänrikki 
totesi: 

— Jumalavita, mitkä sääret! 

Vääpeli oli viiden lapsen isä, mutta hänkin nuolaisi huu- 
liaan, — Ja kireällä ovat puseronnapit. 

Alikersantti mietti hetken kuumeisesti, mitä hän sanoisi. 
Hän oli iältään kaksissakymmenissä, eikä tiennyt naisista muuta 
kuin mitä oli iltamatalon nurkalla sattunut kuulemaan. Roh- 
kaisten luontonsa hän sanoi retevästi, mutta samalla aivan 
kuin asiantuntevasti ohimennen: 

— Kyllä sitä työmies kerran vetäis. Ja herrat lopun ikäänsä. 

Oma lause sai hänet hiukan punehtumaan. Vääpeli hymähti. 
Vänrikki puolestaan meni vähäsen hämilleen. 

— Puhus, poika, vähä hiljempaa. 

— Häh? Sä oot saanu hyvän kotikasvatuksen, vai? 

Alikersanttiin meni uhmailun henki. Ensimmäinen ryyppy 
ei ollut vielä ehtinyt vaikuttaa, mutta toverukset olivatkin jo 
ottaneet hyvänlaisen pohjan. Linja-aseman puistosta oli löy- 
detty muuan hamppari, joka hyvää korvausta vastaan loihti 
käsille kaksi puukorkilla ja leijonaetiketillä varustettua kir- 

kasta pulloa. Toinen niistä oli kolmeen mieheen heti siemaistu 
tyhjäksi pensaikossa ja vaikka taskulämmin raaka puuviina oli- 
kin yököttänyt mennessään, nyt se jo lämmitti vatsassa ihmeel- 
lisesti. 

Lisäksi alikersanttiin meni muutenkin näyttämisen halu. He 
olivat kaikki kotoisin samasta pitäjästä, eikä halkosälliä ollut 
ennen juuri noteerattu paremmissa piireissä. Mutta nyt oli 
kerrankin tullut köyhän miehen elämän tähtihetki. Alikersan- 
tin asetakin vasemman etutaskun päälle oli kiinnitetty musta 
risti, jonka keskellä kulkevat juovat olivat aitoa kultaa. Sa- 
moin seppele ja miekat ristin keskellä. Eikä kulta suinkaan lop- 
punut tähän. Ristin taakse oli taskuun tungettu kaksinkerroin 
käännetty paksu setelinippu. 

— Hetkinen, pojat... 

Nuoren alikersantin vaaleat hiukset olivat valahtaneet ot- 
salle. Hän sipaisi ne taaksepäin ja otti sitten käteensä pöydässä 
seisovan valtakunnan pienoislipun. Seurasi hetki näperrystä ja 
alikersantti sai lipun irti. Toiset katsoivat hänen touhuilujaan 
ihmeissään. Mutta vielä suuremmiksi heidän silmänsä revähti- 
vät, kun alikersantti otti rintataskustaan setelinipun. Yhdellä 
hutkauksella hän iski koko nipun lipputangon kärjen läpi ja 
saman tien hän viittasi tarjoilijattaren lähemmäksi. 

— Mitä tämä merkitsee? 

Uhkea povi valkoisen silkkipuseron alla alkoi kohoilla kii- 
vaan hengityksen tahdissa ja muodin mukainen soma suppusuu 
hervahti ammolleen, kun neitonen katsoi outoa näkyä. 

— Siinä on viiskymmentä tonnia Ranuan kalkaania. Sitä 
joka vastaa sataa posiolaista heinäsuovaa ... 

— Minä... en ymmärrä. 

Nuori alikersantti katsoi uhittelevasti tarjoilijaa. Vääpeli si- 

vummalla oli alkanut kynsiä niskaansa. Nyt vasta vänrikkikin 
toipui ällistyksestään sen verran, että sai sanotuksi: 

— Tää kaveri... nähkääs... on Marskin ritari. Ja se on 
juuri saanut tuohet taskuunsa. 

— Tultiin vähäsen krymppäämään, huomautti nyt vääpeli- 
kin. — Kun ollaan saman yksikön michiä... 

— Laakuksesta, meinaan, selvensi alikersantti. 

— Ja saman pitäjänkin miehiä, vääpeli jatkoi keskeytyksestä 
välittämättä. Osittain hän oli vaivautuneen näköinen ja vil- 
kaisi jo pari kertaa ympärilleenkin. Nähdessään salin melko 
tyhjäksi hän kuitenkin rauhoittui ja ryhtyi tuijottamaan lävis- 
tettyä setelinippua kunnioittavin ilmein. Sillä jo ostaisi monta 
mullikkaa. Tai korjauttaisi pienen kylän kaikki pärekatot. Mutta 
helvettiin pärekatot! Itsepä poika sitä paitsi tiesi, mitä rahoil- 
laan teki. 

Ele oli ollut oikeastaan aika juhlakas. Eipä tullut poika enää 
nälkäviulu olalla kyselemään, olisiko talossa motintekoa. 

Vääpeli oli huomaamattaan nuolaissut kuiviksi käyneitä huu- 
liaan monta kertaa peräkkäin. Vänrikki puolestaan työnsi peu- 
kalonsa asetakin kauluksen alle ja kiskoi sitä väljemmäksi. Hä- 
nen päivettyneet kasvonsa olivat alkaneet hehkua ja sisimmäs- 
sään hän tunsi, että hetkessä oli ainutkertaista lumousta. Tätä 
olisi mukava muistella joskus ... mikäli mitään enää chdittäi- 
siin kauan muistelemaan. Rintamilla kävi hurja rytinä ja päi- 
vät saattoivat olla vähissä. 

Tarjoilijaneitonen oli puolestaan valahtanut niin kalpeaksi, 
että vaihdoksen erotti jauhomaisen paksuksi kerrokseksi kas- 
voille levitetyn puuterinkin alta. Epävarmasti hän sanoi: 

— En tiedä... onko tuo edes luvallista. 

Alikersantti holautti viimeisen tilkan lasistaan. Alkoholiin 

melko tottumattomana hän tunsi, että olo oli käynyt ihmeen 
keveäksi ja riemukkaaksi. Siihen mielentilaan ei tarjoilijan häm- 
mentynyt mutina sopinut ollenkaan. 

— Mikä ei olisi luvallista? 

— Tuota noin... siis kohdella rahoja tuolla tavalla. 

— Älä sinä tyttö siitä välitä. Sen kun nyppäät aina pääl- 
limmäisiä sillon kun laskun aika tulee. Nyt onkin perkeles 
soikoon vahvat takuut kun Marski petaalaa. 

— Niin, niin... kyllähän minä sen uskon. Mutta... 

Ymmälleen mennyt neitonen käännähti piikkikoroillaan ja 
kiiruhti tiedottamaan merkillisen tilanteen hovimestarille. Tä- 
mä lähti tulemaan toverusten pöytää kohti ja alikersantti hiu- 
kan pelästyi. Hovimestari oli vanhahko, tyrmäävän arvokkaan 
näköinen herra. Hopeanharmaat hiukset oli suittu huolellisesti 
pitkin päänahkaa ja sama ylimyksellinen hopeanharmaus ker- 
tautui solmiossa. Kun hovimestari hidastellen otti viimeiset as- 
kelet, alikersantti kuitenkin toipui ja rohkaisi luontonsa. 

Kova kovaa vastaan. Ja ellei raha kelvannut, niin... 

Alikersantin häkeltyminen oli ollut kuitenkin aivan turha. 
Hovimestari seisahtui pöydän ääreen ja kallisti hiukan päätään. 
Hän katsoi lipputangon läpi lyötyä setelinippua kuin taiteellista 
asetelmaa. Sitten pieni suopea hymy häivähti hänen kasvoillaan. 
Vilkaisu alikersantin asetakin rintamukseen muutti hymyn hy- 
vin sydämelliseksi. Äärimmäisen hienovaraisesti hän sanoi: 

— Pyydän onnitella alikersanttia. Teidänlaisianne miehiä 
nykyisin tarvitaan. Mutta nuo rahat... 

Alikersantti keskeytti jyrkästi: — Ne pysyvät siinä. 

Vänrikki riensi antamaan sivustatukea. Hän vilkaisi ulos. — 
Kuuma päivä, tuota noin... hmh ... oikein heinähelle. Siitä 
tulikin mieleeni, että arvoisa hovimestari ehkä varmaan tun- 


247 


tec samanlaista sietämätöntä janoa kuin me muutkin ... näin 
poutapäivänä. Joten... mitä vain... jos sopii? 

— Ottakaa koko pullo kerralla. Kyllä Mannerheimi maksaa. 

Alikersantin puhe oli käynyt asteen verran pehmeämmäksi. 
Hän ci kuitenkaan sammaltanut ja myös silmät olivat edelleen 
hyvin kirkkaat, samoin kuin ryhti hyvä. 

— So, so. No niin... paljon kiitoksia. Ja hyvää jatkoa. 

Hovimestari lähti kauempaa tilannetta seuranneen tarjoili- 
jan luo ja nyt hän kulki äskeistä huomattavasti vikkelämmin. 
Muutama kuiskattu sana neitosen korvaan ja uudet lasit tuo- 
tiin tyhjentyneitten tilalle heti. 

— Sen kunniaksi! 

— Että sisko pääsi sahalle töihin ... 

— ...ja vielä ripapuolelle. 

Lasit kilahtivat yhteen. Jokaisen silmäparin pohjalla tuikki 
hilpeästi. Elämä maistui mahtavalta, lomaa oli vielä jäljellä 
jokunen päivä ja setelinipusta ei ollut vielä kuorittu edes pääl- 
limmäisiä. Mutta pysyttääkseen keskustelun edes aluksi jossain 
järkevissä rajoissa — ja samalla haluten esitellä tietouttaan — 
vänrikki alkoi esitelmöidä: 

— Tuo lätkä sun rinnassas ... 

Huomaamattaan vänrikki nykäisi omaa nauhanpätkärivis- 
töään. Sen päässä oli VR-nelonen ja sama tammenlehvien kera. 
Vääpelillä sitä vastoin näkyi olevan vain talvisodan muisto- 
mitali ja toisen luokan vapaudenmitali. Mutta hän olikin jatko- 
sodan ajan hoitanut leiviskäänsä panssarivaunujen korjausvari- 
kolla. 

— Niin, tuo risti . . . tiedätteks mikä sen etukäteishistoria on? 

— Mitä sä ny pöliset? 

— Annas kun mä kerron. Siitähän annettiin ensin esitys 

eduskunnalle siinä muodossa, että annettais jokaiselle ritarille 
eläke. Sellainen pieni vain... kai semmonen, jota nauttii 
eduskunnan täysinpalvellu vahtimestari tai siivooja. Mutta sitte 
siellä nousi pönttöön joku Rantasalmen kappalainen . . . ja las- 
ketteli pöytäkirjaan, ettei eläkettä. Muuten, otetaans taas ton 
sun mitkus kunniaks... 

Lasit tyhjenivät ja ne täytettiin. Vänrikki jatkoi: 

— Joo... ny mä muistan sen faarin nimenkin... se oli 
Antti Rantamaa ... joo, siis pappi, ja se sano, ettei anneta 
pojille eläkettä... 

— Sehän kumma pappi oli! 

— Oottakaas ny ... hyvää se kai meinas. Se tietysti tykkäs, 
että tää kahina voidaan vielä vaikka hävitäkin ... 

Vääpeli pisti väliin: — Joo, ja hävitään kans. On taivaan 
merkit vähä sen näköset. 

— Se on sen ajan murhe! Vänrikki huitaisi huolimattomasti 
kädellään, — Mutta mihinkäs mä jäinkään... ai niin, sen 
eduskuntapapin esitykseen. Se kai meinas, että jos sitte kun 
nää veriset vaatteet riisutaan ja poltetaan... niin jos sitte 
uudet vallanpitäjät nappaa pojilta koko eläkkeen sen veeken. 
Ja sanoo, ettei vaskistikoirille mitään semmosta makseta... 
että ny tarvitaan rahat niille, jotka aatteen takia pötki poi- 
miin niitä käpyjä ... veteli meinaan vitjasta pikavauhtia Sai- 
maan saareen ja sano, että ruski tavaritsi, tervetuloo vaan tä- 
hän Hermannin nuorisoseuraan .. . 

Alikersantti oli kuunnellut tarkkaavaisesti. — Ai, että niin 
se kävi? 

— Niin se kävi, Ja sitte eduskunta hyväksykin tota sun ristiäs 
koskevan asetuksen siinä muodossa, että annetaan pojille ker- 
ralla viisikymmentä tonnia selvää rahaa. Mitäs tykkäät? 

249 


17 Marskin ritarit 


— Jaa minäkö? 

— Sinä niin, Sun etujas kai siinä supistettiin. Tai lisättiin . . . 
miten ton ny ottaa. Tulevaisuus kai sen näyttää. . . sitte joskus 
kun tää saatanan souvi saadaan edes jonkinmoiseen päätökseen. 

Alikersantti oli alkanut hymyillä jo kesken vänrikin puheen. 
Nyt hän purskahti remakkaan nauruun ja löi nyrkin pöytään. 

— Mitä helvettiä mä olisin eläkkeellä tehny? Jos toi ryssä 
höökii siihe malliin kun tähän asti, niin sitä ollaan kyllä 
kanttuvei joka sorkka. Ja jos mä tästä elävänä selviän, niin 
kyllä mä sitte ittenikin elätän. Vaihtu se hallitusmalli miten 
vaan, niin ropsipinon luona tarvitaan aina raakoja jätkiä. 

— Tosi on, myönsi vääpeli. 

Alikersantti vilkaisi setelinippua. Hän oli jotenkin hurjistu- 
nut pelkästä ajatuksesta, ettei hän asioitten toisin mennen olisi- 
kaan saanut tällaista juhlakasta rahasummaa. Tosin hän ei 
ollut taistellessaan tähdännyt minkään ristin saavuttamiseen, 
vielä vähemmän ajatellut rahaa. Hän oli vain tuhonnut lähi- 
taistelussa panssarinyrkillä aina vaunun silloin kun se uhkasi 
telaketjuineen survoa hänet poteroonsa. Vaunuja oli tullut viisi 
ja jokainen oli jäänyt poteron eteen, viimeisin vain parin met- 
rin päähän. Hän oli tapellut näitten rautahirviöitten kanssa 
pelkästään pelastaakseen henkensä. Että hän oli teollaan — 
kuten päiväkäskyssä sanottiin — estänyt koko rintamanosan 
murtumisen, se oli hänestä yksi ja sama. 

Mutta jälkikäteen raha kyllä tuntui mukavalta. Tuntui suo- 
rastaan valtavalta olla kerran rikas, vaikka vain muutaman 
päivän. 

— Eikös mitä! alikersantti puuskahti. — Tämä suku ei sure 
eikä säästä. Nyt pannaan, pojat, kerrankin oikein röhinäksi! 
Ei se köyhään koske... 

Madaltacn äkkiä riehakkaisiin korkeuksiin kohonnutta ään- 
tään alikersantti virkahti: 

— Ties vaikka vielä... 

Hänen katseensa hipaisi kauempana nyt jo erittäin myötä- 
mielisin ilmein pöytäseurueen touhuja tähyilevää tarjoilijaa. 
Neitonen nojasi pylvääseen, sitä kuitenkin lantiollaan vain niin 
kevyesti koskettaen, cttä vyötärön äkkinäinen kaari piirtyi 
houkuttelevasti näkyviin. Toisen jalan hän oli asettanut sirosti 
toisen eteen ja hartiat oli vedetty sen verran taakse, että kim- 
moisa täyteläinen povi pingotti puseron kankaan. 

Hän oli jo pitkään katsellut pelkästään alikersanttia. Kun 
poika nyt salavihkaa katsahti häntä, lämmin hymy häilähti 
tytön kasvoilla. 

Alikersantti käänsi äkkiä päänsä pois ja yskähti. Hänen pos- 
kiaan oli alkanut polttaa. Peläten, että muut huomaisivat hän 
kätki ujostumisensa rehvakkaaseen huomautukseen: 

— Ties vaikka tässä ton simasuunkin ... milläs tämmönen 
tyhmä mulliturpa muuten ... mutta jos rahan voimalla. 


Mies kaivoi ojaa. 

Suo oli pahanlaista. Siihen upposi lapio vain sen verran, että 
pintaturve tuli lävistetyksi. Sen alla lapio kolahti säännölli- 
sesti puuhun, Vuosisatoja sitten oli kai paikalla humissut metsä, 
sillä ainakin maa oli täynnä käsivarren paksuisia juuria. Ne 
eivät olleet edes suostuneet lahoamaan, vaan tuntuivat sitkey- 
dessään vielä nytkin ilkkuvan kirveen iskuille. Kun juuret oli 
lopulta saatu poikki ja päästiin taas käyttämään lapiota, alta 
löytyi inhottavan tahmeaa liejua, joka tarttui lapion terään 
niin, että melkein joka piston jälkeen työkalu oli puhdistettava. 

Palavissaan mies kiipesi ojan penkalle puhaltamaan. Hän 

asetti uupumuksesta tärisevin käsin tupakan puuholkkiin ja 
veti ensimmäiset imaisut niin rajusti, että öljy kihosi paperin 
pinnalle. Aluksi hän tuijotti saappaittensa kärkiin mitään ajat- 
telematta, mutta kun hengitys hiukan tasaantui, hän vilkaisi 
ympärilleen. 

Suo rajoittui kumisevaan kankaaseen ja sen mäntyjen lomitse 
lähestyi joku metsästäjä haulikko olallaan. Kun tulija ehti lä- 
hemmäksi, mies tunsikin hänet. Kylän kansakoulunopettaja, 
vanha sotatoveri. 

— Morjens. Sähän meinaat vetää tähän oikeen viemärin. 
Ja juurakkookin on noussu niin peevelisti ... 

— Arvaas, onko noussu! 

— No, sen näkee... 

Kansakoulunopettaja tunsi pienen piston sisimmässään. Ei 
ollut aivan kohtuullista vaellella värikkään syksyn täplittämässä 
metsässä joutilaan tuntuisesti silloin, kun toinen raatoi mel- 
keinpä henkensä edestä. Mutta olihan hän itse jo tämän päivän 
sarkansa kyntänyt, pitänyt tunnit. Ja... 

Tasan ei käy onnen lahjat... 

Kuitenkin joskus tuntui, että vanha kaveri oli sopimattoman 
huonossa jamassa. Olihan häntä koetettu joukolla vähän avit- 
taakin, mutta rahan tarjoaminen tälle itsepintaiselle miehelle 
tuntui jotenkin loukkaukselta. 

Kova mies — mutta huono onni. 

Sodan jälkeen hän oli saanut niin sanotun kylmän tilan. Sen 
raivaaminen ei jumaliste ollut herkkua, vaikka mies tuntui 
saaneen oikean elämänkumppaninkin. Vaimo oli rivakka ja 
aikaansaapa — myös lasten suhteen. Mitä heitä lienee karttu- 
nutkaan ... viisi oli ainakin koulussa ja kai toinen mokoma 
pienempiä vielä kotona. Sitten oli tullut vielä sairauksia . . . 

Ja ties mitä. 

Opettaja oli istahtanut juurakolle sotatoverinsa viereen. Jos- 
tain syystä hänelle äkkiä muistui mieleen kerran Imatran Val- 
tionhotellissa vietetyt kaikkien aikojen juhlat. Kolmisen päivää 
oli raha riittänyt, mutta siinä olikin sitten lopulta juotettu tu- 
tut ja tuntemattomat. Oli otettu hotellista huoneet, herätty 
kauheassa krapulassa, oikein rintamasotilaan pohmelossa ... 
ja hätistelty turhat tunnot uudella juhlanhuminalla. Oli syöty 
isännän pihvejä? eli silmänvilkutuksella saatuja pimeitä por- 
saankyljyksiä, oli löytynyt talosta konjakkiakin sota-ajan puris- 
tuksesta huolimatta. Niin oli mennyt kuin virran juoksu ... 

Mutta reippaasti oli mennyt. Ja oli tainnut kaveri saada sen 
simasuunsakin. Rahalla sai. Mutta oli se tyttö tainnut tykätä 
nuoresta alikersantista muutenkin. 

Missähän sekin tyttönen nykyään vaelteli. Tyttönen? Paksu 
rouva hän tietysti jo oli, kaksoisleuka ja suonikohjut jaloissa 
liiasta seisomisesta ja tarjottimien kantamisesta. 

Mutta olihan siellä juhlissa puhuttu asiaakin. Muun muassa 
siitä, kumpi oli ritareille edullisempi: eläke vai kerta- 
palkkio. 

Kansakoulunopettaja hymyili hiukan. Mutta saman tien 
hän vakavoitui. Kyllä tekisi nykypäivinä ystävälle hyvää pie- 
nikin rahaerä. Kunhan se saapuisi kuukausittain ja olisi var- 
maa. Kaikki muu miehellä olikin sitten epävarmaa. Hartia- 
pankissa ja kuokan kärjessä oli elämä ... eikä rajunkaan työn 
tuloksista päässyt nauttimaan kuin kenties vuosien kuluttua. 
Ja silloinkin voivat tulla sairaudet ja muut vitsaukset. 

Ennen kuin opettaja huomasikaan, hän oli alkanut puhua. 
Hän teki vanhalle aseveljelleen selkoa ajatuksistaan. Kumma 
kyllä, toinen tuntui ajatelleen aivan samaa. Kaipa ne sitten 

olivat olleet niin ikimuistettavat juhlat, että aina tavattaessa 
asia pulpahti mieleen. 

— Mitäs tykkäät nyt Rantasalmen kappalaisen puuhista? 
opettaja kysäisi irvistäen. — Taidat olla vähän katkera... 
ajatella ihan, että penteleen pappi kun lähti sinne eduskunnan 
pönttöön pölisemään ja mistasi sen eläkkeen? 

Aseveljen pää kääntyi hitaasti. Entisen alikersantin silkoinen 
hipiä oli vuosien varrella uurtunut täyteen rasituksen ja kärsi- 
myksen juontcita ja iho itsessään muistutti parkittua nahkaa. 
Mutta hammasrivi loisti edelleen lujana ja valkoisena ja äkkiä 
välähtänyt hymy pudotti pois vuosia. 

— Enpä tuota tiedä, ojankaivaja sanoi hitaasti. Hänen sil- 
mänsä siristyivät suorastaan hupaisasti ja jälleen häipyi joukko 
vuosia. Kiitävän hetken tilanne oli kuin kerran ennen. — En- 
päs tuota oikein tiedä... on sitä joskus tullu ajateltua. Niin 
meni raha heleesti . .. mutta hcleitä oli sillon ne päivätkin ... 

— Oli, oli. Kyllä muistetaan. 

— Sitä muistamista mä meinaankin. Kun joskus hankaa 
vastaan oikeen perkeleesti, niin on se edes mukava... kun 
on muistossa jotakin valosaa ja rempseetä. Tarttee kai sanoo 
niin kun se entinen äijä, että paljo se makso, mutta oli se sen 
arvostaki! 

— No, jaa. Jos kerran noin ajattelet... 

Mies nousi ja tarttui lapioonsa. Hänen kasvonsa olivat äkkiä 
sulkeutuneet ja ääni oli melkeinpä hivenen tyly, kun hän to- 
kaisi: 

— Mitäs sitä suree. Menny mikä menny. Suden suussa ... 
eikä sitä tuo takaisin ruikutus eikä marina. 

Jouko Pirhonen 


TILINTEON HETKI 


Onnen tuuliviiri oli kiepsahtanut täyden käännöksen. 

Suomen Marsalkka oli vielä kerran tarttunut kynään. Mutta 
tällä kertaa hän ei osoittanut innostavia sanojaan sotilailleen. 
Kirje lähti Saksan valtakunnankanslerille. Sen sisältö oli tosin 
kohtelias kuten aina mutta samalla viileä, selvä ja lopullinen: 

”Teidän ylhäisyytenne. Ellei kohtalo soisikaan voittoa Tei- 
dän aseillenne, kansanne jää kuitenkin elämään. Sitä vastoin 
oma pieni kansani voi kokonaan tuhoutua ja sellaista tilannetta 
ei saa syntyä. Sen vuoksi...” 

Syksyllä 1944 kokoontui Maarianhaminan Seurahuoneella 
muuan erikoinen seurue juuri *sen vuoksi’. Välirauha oli tehty 
ja saksalaisten hyökättyä Suursaareen oli ystävistä tullut vi- 
hollisia. Tilanteen äkkikäännös edellytti näin ollen, että enti- 
sistä vihollisista olisi tullut puolestaan ystäviä. 

Aivan näin nopcasti ei kaikki kuitenkaan ottanut luontuak- 
seen. 

Venäläiset ja suomalaiset meriupseerit katselivat toisiaan. 

Oli kokoonnuttu selvittelemään, miten vesialueet jaettaisiin 
ryhdyttäessä yhteisvoimin häätämään saksalaisia pois valta- 
kunnan alucclta. 

Tutkittiin merikortteja. 

Yskähdeltiin. 

Jonkinlainen alustava suunnitelma saatiinkin syntymään. Sen 
löivät kuitenkin lukkoon isoiset amiraalit ja kommodorit. Pai- 
kalle kutsuttu kapteeniluutnantti Jouko Pirhonen katseli lä- 
hinnä muistorikkaan Seurahuoneen tapetteja. Kauniita kuvioita 
niissä olikin, Pylväätkin salissa olivat entisellään ja myös par- 
ketti oli varta vasten kiillotettu. Aikanaan se oli luistanut Pir- 
hosen jalan alla hyvin laivastotanssiaisissa. Nyt ci kuitenkaan 
musiikki soinut, eikä paikalla ollut yhtään sorjavartista puna- 
poskista ahvenanmaalaistyttöä. 

Muitten lailla Pirhonen vaistosi hyvin tunnelman väkinäisyy- 
den. Marskin sana oli laki ja sitä toteltiin. Suomalaisen miehen 
sielunelämää ja tunteita ei kuitenkaan mikään auktoriteetti pys- 
tynyt yhtäkkiä muuttamaan. 

Viisainta oli kuitenkin kätkeä kaikki sisimpään. Sota oli hä- 
vitty, tulevaisuus oli mustan usvan peitossa. Edessä oli uusia 
tehtäviä ja käskyt täytettäisiin. Juuri nyt oli parasta kuitenkin 
vain pysyä ilmeettömänä — ja hymyillä silloin, kun siihen 
näennäisesti oli aihetta. 

Itsekseen Pirhonen ihmetteli eniten sitä, miksi hänet oli yli- 
päänsä kutsuttu tähän tilaisuuteen. Sillä hetkellä hän ei tullut 
ikimaailmassa kuvitelleeksi, että hän kerran olisi merivoimien 
komentaja. Nyt hän oli vain vähäinen kapteeniluutnantti, ja 
kun siirryttiin pöytään, hän sai arvonsa mukaisen paikan pöydän 
alapäässä. Kunniapaikalle istahti venäläinen amiraali ja oman 
maan korkeat operatiiviset nerot ryhmittyivät hänen lähelleen. 

Pöydän antimet kuitenkin hiukan piristivät mieltä. Moista 
runsautta Pirhonen tuskin muisti nähneensä edes rauhan vuo- 
sina. Lajikkeet olivat epäilemättä peräisin venäläisten varas- 
toista. Oli kaviaaria — mustaa ja punaista —, oli tinapaperista 
avattua hanhenmaksaa, ja suussa sulava savukala mahtoi olla 
ihan sampea. Kirkkaat lasit kimaltelivat ja vieraanvaraiseen 
tapaan ne täytettiin usein. Muistaen, että häntä seuraavana 
aamuna. laivalla odotti lehmuksenkukkatee ja näkkileivälle si- 
velty margariininappi, Pirhonen päätti käyttää tilaisuutta hy- 
väkseen. Hän söi siinä missä muutkin ja kohotti lasinsa muit- 
ten tahdissa. 

Äkkiä hän höristi korviaan. 

Hän oli ollut kuulevinaan, että pöydän arvopaikoilla oli pu- 
huttu Krasnaja Znarnjan upotuksesta. 

Pieni hiki kohosi Pirhosen niskaan. Hän toki tunsi hyvin 
tämän yli 100 metrin pituisen, noin 1700 tonnin suuruisen, 
viidellä 130 mm:n tykillä varustetun aluksen. Tai oli tuntenut, 
ennen kuin suomalaiset torpedot upottivat sen eräänä pimeänä 
syksy-yönä aaltoihin Lavansaaren vesillä. 

Ottaen huomioon tilanteen ja tunnelman Pirhosen mielestä 
oli kuitenkin tuiki turha muistella menneitä ... 

Juttu oli kuitenkin jo ehtinyt riistäytyä käsistä. Venäläinen 
amiraali oli saanut asiasta selon. Äkkiä hän nousi ja antoi kat- 
seensa kiertää pöydän. 

Puheensorina leikkautui poikki. 

— Minulle on kerrottu, amiraali sanoi painokkaasti, — että 
täällä on läsnä sen torpedoveneen päällikkö, joka upotti Kras- 
naja Znarnjan. Ehkä tämä herra suvaitsee ilmoittautua. 

Pirhonen laski haarukkansa lautaselle. Se kilahti epämiellyt- 
tävän äänekkäästi haudanhiljaiseksi muuttuneessa ruokasalissa. 

Vilkaisu amiraalin kasvoihin sai Pirhosen lopullisesti hämmen- 
nyksiin. Ilme ci luvannut hyvää. Jykevät leuat olivat puristu- 
neet yhteen, tuuheitten kulmakarvojen alta tähyili tuikea katse. 
Muutenkin oli koko komeuteensa kohonnut amiraali suoras- 
taan pelottava näky. Hän oli täydessä virkapuvussa ja kunnia- 
merkkien rivistö loisti hänen laajan rintakehänsä päällä. Pir- 
honen oli melkein korvissaan kuulevinaan riipuksien helinän 
amiraalin hengittäessä raskaasti ja etsiessä katseellaan syyllistä. 

Mikään ei kuitenkaan auttanut. 

Pirhonen nousi hidastellen ja suoristautui asentoon. 

— Minä se olin, herra amiraali. 

— Vai niin. 

Hetkeen ei amiraali sanonut mitään muuta. Mutta kaksi 
saksankielistä sanaa riittivätkin. Ne putosivat huoneeseen täynnä 
enteellistä merkitystä. Kaikki muut läsnäolijat pidättivät hen- 
gitystään. 

— Tulkaapa lähemmäksi. 

Pirhonen noudatti kehotusta. Nuori suomalainen kapteeni- 
luutnantti ja venäläinen amiraali katsoivat toisiaan silmiin. 

— Tiedättekö, että minä olin mukana Krasnaja Znarnjalla? 

Pirhonen pudisti päätään. Hän oli huomaavinaan, että ami- 
raalin otsalla leijaili entistä synkempi pilvi. 

— Te tulitte niillä pähkinänkuorillanne — joita te myös 
torpedoveneiksi kutsuitte — yön pimeydestä ja pistitte laivani 
pohjaan. Saanko luvan kertoa, että minullakin ehti vesi nousta 
kaulaan asti ennen kuin ehdin veneeseen. 

Pirhonen ei vastannut mitään. ”Hauska kuulla” olisi kai 
ollut sopiva sanonta, jos tilanteessa olisi ollut hivenkään huu- 
moria. Mutta amiraali näytti siltä, ettei hän nyt ymmärtänyt 
leikkiä. Pirhonen huomasi miten roteva vanha mies hänen edes- 

sään kurtisti muistelevasti kulmiaan. Samassa sieraimet väräh- 
tivät ja kuului vaikeaselitteinen tuhahdus. Arvatenkin amiraali 
cli mietteissään uudelleen ne hetket, jolloin virkapuku kastui 
myrskyisellä Suomenlahdella ylintä nappia myöten. 

Samassa amiraali irrotti mustien silmiensä katseen Pirhosesta. 
Hänen huomaamaton kädenliikkeensä sai sotilaspalvelijan ryn- 
täämään paikalle. Toinen kädenliike, ja kaksi vodkalasia täytet- 
tiin piripintaan. Amiraali otti tukevaan kouraansa toisen ja 
nyökkäsi Pirhoselle. Epäröiden nuori kapteeniluutnantti tarttui 
toiseen vodkalasiin. Tätä ilmeisesti tarkoitettiin ... 

Mutta muuten Pirhonen ei käsittänyt tilanteesta enää yhtään 
mitään. 

— Onko totta, että teidät myös urotyöstänne palkittiin maan- 
ne korkeimmalla sotilaallisella kunniamerkillä? Mannerheim- 
ristiksi kai te sitä kutsutte? 

Pirhonen yskähti. — Kyllä sekin on totta, herra amiraali. 

— Onko se parhaillaan rinnassanne? 

— Kyllä. Tässä. 

Pirhonen kosketti vapaalla kädellään kevyesti kunniamerk- 
kiä. Toisessa kädessä hänellä oli vodkalasi ja Pirhosesta tuntui 
koko ajan, että kirkas neste kohta läikähtäisi reunan yli. 

— Siinä sen paikka onkin! 

Amiraali kohotti katseensa rististä ja samanaikaisesti kohosi 
vodkalasi lähelle suuta. Käsi pysähtyi vielä ja amiraali katsoi 
odottaen Pirhoseen. Konemaisesti suomalainen kapteeniluut- 
nantti koukisti myös omaa kättään. Täysin yllättyneenä hän 
näki, miten hiljainen hymy äkkiä kohosi amiraalin kasvoille. 
Se pehmensi hänen karkeat ja ahavoituneet merimiehenpiir- 
teensä ja se oli pohjasävyltään suopea ja tunnustava hymy. 

— Teitte oikein! amiraali sanoi. Hänen sanansa putosivat 

syvään hiljaisuuteen. — Sota on sotaa, ja jokainen puolustaa 
maataan. 

Amiraali nyökkäsi ja sanoi: 

— Otetaanpa sen kunniaksi, kapteeniluutnantti, että kerran 
olitte mies paikallanne. 

